Л.Н. Гумилев атындағы Еуразия ұлттық университеті

ӘОЖ 81'1:398.87 Қолжазба құқығында

**КУЛЫНТАЕВА ТОГЖАН БАУЫРЖАНОВНА**

**Тарихи жырлардағы «уақыт» концептісі**

**(теориялық және әдістемелік аспекті)**

8D01717 – Қазақ тілі мен әдебиеті

Философия докторы (PhD)

дәрежесін алу үшін дайындалған диссертация

Отандық ғылыми кеңесші

филология ғылымдарының кандидаты,

қауымд. профессор

Еспекова Л.Ә.

Шетелдік ғылыми кеңесші

ғылым докторы,

профессор

Гүлсевин Г.

(Түркия: Түркі әлемін

зерттеу институты)

Қазақстан Республикасы

Астана, 2025

**МАЗМҰНЫ**

|  |  |  |
| --- | --- | --- |
| **НОРМАТИВТІК СІЛТЕМЕЛЕР**.................................................................  **АНЫҚТАМАЛАР**...........................................................................................  **БЕЛГІЛЕУЛЕР МЕН ҚЫСҚАРТУЛАР**................................................... | | 3  4  6 |
| **КІРІСПЕ**........................................................................................................... | | 7 |
| **1** | **«УАҚЫТ» КОНЦЕПТІСІН ЗЕРТТЕУДІҢ ТЕОРИЯЛЫҚ АСПЕКТІСІ**............................................................................................. | 13 |
| 1.1 | Концепт теориясының ғылыми негізі.................................................... | 13 |
| 1.2 | Әлемнің тілдік бейнесі және «уақыт» концептісі................................. | 21 |
| 1.3 | «Уақыт» концептісінің мазмұндық құрылымы..................................... | 33 |
|  | 1-бөлім бойынша тұжырым.................................................................... | 41 |
| **2** | **ТАРИХИ ЖЫРЛАРДАҒЫ «УАҚЫТ» КОНЦЕПТІСІНІҢ МОДЕЛЬДЕРІ**........................................................................................ | 43 |
| 2.1 | Тарихи жырлардағы циклдік және сызықтық уақыт............................ | 43 |
| 2.2 | Тарихи жырлардағы биологиялық уақыт.............................................. | 63 |
| 2.3 | Тарихи жырлардағы әлеуметтік уақыт.................................................. | 77 |
| 2.4 | Тарихи жырлардағы перцептуалды уақыт............................................. | 85 |
|  | 2-бөлім бойынша тұжырым ................................................................... | 95 |
| 3 | **«УАҚЫТ» КОНЦЕПТІСІН ОҚЫТУДЫҢ ЛИНГВОДИДАКТИКАЛЫҚ НЕГІЗДЕРІ**........................................ | 97 |
| 3.1 | «Уақыт» концептісін оқыту барысында білім алушылардың тілдік-танымдық құзыреттіліктерін қалыптастыру.......................................... | 97 |
| 3.2 | «Уақыт» концептісіне қатысты тілдік бірліктерді оқытудағы интербелсенді әдістер.............................................................................. | 101 |
| 3.3 | «Уақыт» концептісін оқытуда білім беру платформаларын қолданудың тиімділігі ............................................................................ | 115 |
|  | 3-бөлім бойынша тұжырым ................................................................... | 124 |
| **ҚОРЫТЫНДЫ**............................................................................................... | | 126 |
| **ПАЙДАЛАНЫЛҒАН ӘДЕБИЕТТЕР ТІЗІМІ**.......................................... | | 129 |
| **ҚОСЫМША А** ‒ Енгізу актісі........................................................................  **ҚОСЫМША Ә** ‒ Пайдаланған энциклопедиялар, анықтамалықтар, сөздіктер және мысалдар алынған еңбектер.................................................. | | 137  139 |

**НОРМАТИВТІК СІЛТЕМЕЛЕР**

Диссертациялық жұмыста келесідей мемлекеттік үлгі қалыптарға сілтемелер жасалды:

Қазақстан Республикасының Заңы. 2007 жылдың 27 шілдесі, № 319 қабылданған.

Қазақстан Республикасы Үкіметінің Қаулысы. Қазақстан Республикасының жоғары білімді және ғылымды дамытудың 2023-2029 жылдарға арналған тұжырымдамасын бекіту туралы: 2023 жылдың 28 наурызда, № 248 бекітілген.

**АНЫҚТАМАЛАР**

Диссертациялық жұмыста төмендегідей анықтамаларға сәйкес терминдер қолданылды:

**Әлемнің тілдік бейнесі –** белгілі бір тілдің лексикалық, грамматикалық және семантикалық құрылымы арқылы қалыптасатын, сол тілді қолданушылардың әлемді тануы мен түсінуінің өзіндік үлгісі. Бұл ұғым тіл мен ойлаудың, мәдениет пен дүниетанымның өзара байланысын зерттеуге негізделеді.

**Әлеуметтік уақыт –** бұл қоғамның, әлеуметтік топтардың және адамдардың өмірі мен әрекеттеріндегі уақыттың ұйымдасу жүйесі. Ол табиғи уақыттан (күнтізбе мен астрономиялық уақыт) ерекшеленіп, адамдардың қоғамдық қатынастарға, мәдени дәстүрлерге және әлеуметтік процестерге сәйкес уақытты қабылдауынан туындайды.

**Биологиялық уақыт –** жанды тіршілік иелерінің уақыты. Биологиялық уақыттың табиғи негізіне адам мен жалпы тіршілік иелеріндегі өмір фазаларының тұйық түрде алмасуы жатады. Жалпы тіршілік циклі туу, өсу, ержету, гүлдену, қартаю, өлу кезеңдерінен тұрады.

**Когнитивтік лингвистика** – тіл мен ойлау үдерісінің өзара байланысын зерттейтін тіл білімінің бағыты. Бұл ғылым саласы тілді тек қарым-қатынас құралы ретінде емес, адам санасындағы ақпаратты қабылдау, өңдеу және ұйымдастыру құралы ретінде қарастырады.

**Концепт –** адамның санасының ойлау бірліктері мен психикалық ресурстарын, білім мен тәжірибенің бейнелі көрсеткіштерін құрайтын, хабарлы құрылымдарды түсіндіруге мүмкіндік беретін когнитивті лингвистиканың негізгі құралдарының бірі.

**Құзыреттілік** – нақты білімдері мен дағдылары арқылы кейбір міндеттерді шешуге қатыса алатын немесе мәселені өз бетінше шеше алатын тұлға мүмкіншіліктері; танымдық және тәжірибелік іс-әрекеттің теориялық тәсілдерін меңгеру дәрежесімен анықталатын жеке тұлғаның білім деңгейі.

**Перцептуалды уақыт –** адамның уақытты субьективтік түрде қабылдауы және сезінуі. Ол адамның түйсігіне, санасына, эмоциясына және белгілі бір жағдайлардағы тәжірибесінен байланысты қалыптасады. Перцептуалды уақыт обьективті (физикалық) уақыттан ерекшеленеді, себебі ол адамның ішкі күйі мен оның қоршаған ортаны қабылдауына негізделген.

**Сызықтық уақыт –** уақыттың түзу сызық бойымен бір бағытта үздіксіз қозғалысын бейнелейтін, сан ғасырлық тәжірибелерден туындаған, уақыттың ең алғашқы нұсқасы. Уақыт ауыспалы сәттерден тұрады және үздіксіз алға жылжып отырады.Сызықтық уақыт тек бір бағытта – өткеннен болашаққа қарай қозғалады. Уақыт кері қайтпайды. Сызықтық уақыт өлшемді, оны секунд, минут, сағат, күн, жыл сияқты бірліктер арқылы есептеуге болады. Ол физикалық және тарихи оқиғалардың ретін анықтауға мүмкіндік береді.

**Таным** – шындықты адам санасында бейнелеу және оны игеру процесі. Бұл – адамзаттың ақыл-ой, сезімдік түйсік және тәжірибе арқылы қоршаған ортаны, құбылыстарды, заңдылықтарды түсіну және түсіндіру әрекеті.

**Тілдік сана –** ұлттың немесе жеке адамның өзіндік болмысын, мәдениетін, дүниетанымын және қарым-қатынас ерекшеліктерін анықтауға көмектесетін адамның немесе белгілі бір қауымдастықтың тілдік қабілеттері мен тілге қатысты білімдерінің, ұғымдарының, көзқарастарының жиынтығы.

**Уақыт** – материяның өмір сүру формасының бірі. Ол қозғалыстағы материямен үнемі байланыста болып отырады. Әрбір құбылыс белгілі бір орында және белгілі бір уақытта өтеді. Бірақ кеңістікте уақыттан тыс немесе белгілі бір уақытта кеңістіктен тыс құбылыс болмайды. Уақыттың өтуінің қайтымсыздық сипаты бар. Ол өткен шақтан келер шаққа қарай бір бағытта өтеді.

**«Уақыт» концептісі** – адамның санасында қалыптасқан, уақыттың өтуі, оның құрылымы мен мазмұны туралы түсініктер мен ассоциациялардың күрделі жиынтығы. Аталмыш концепт әрбір мәдениетте, тілде және дүниетанымда өзіндік ерекшелікпен көрініс табады.

**Циклдік уақыт –** уақыт бөліктерінен құралатын, оқиғалардың қайталануынан тұратын уақыт түрі.Жыл мезгілдерінің ауысуы, күн мен түннің алмасуы циклдік уақыт көрінісі.

**БЕЛГІЛЕУЛЕР МЕН ҚЫСҚАРТУЛАР**

|  |  |
| --- | --- |
| ҚР | – Қазақстан Республикасы |
| ЖОО | – Жоғары оқу орны |
| ҚӘТС | – Қазақ әдеби тілінің сөздігі |
| ҚТТС | – Қазақ тілінің түсіндірме сөздігі |
| ФС | – Фразеологиялық сөздік |
| ӘС | – Әлеуметтану сөздігі |
| ДТС | – Діни терминдер сөздігі |
| ОҚТС | – Орысша-қазақша түсіндірме сөздік |
| ҚТКСС | – Қазақ тілінің кірме сөздер сөздігі |
| ҚТАС | – Қазақ тілінің аймақтық сөздігі |
| ҚДМЭС | – Қазақ дәстүрлі мәдениетінің энциклопедиялық сөздігі |
| ҚТАПТС | – Қазақ тіліндегі араб, парсы сөздерінің түсіндірме сөздігі |
| ҚЭКҰМАДЖ | – Қазақтың этнографиялық категориялар, ұғымдар мен |
| КЭЗИСКК | – Краткая энциклопедия знаков и символов казахской культуры |
| БС | – Бабалар сөзі |
| ПНДҚ | – пікір білдіру, негіздеу, дәлелдеу, қорыту |
| б. | – бет |
| т.б. | – тағы басқа |
| ж. | – жыл |

**КІРІСПЕ**

**Зерттеу жұмысының жалпы сипаттамасы.** Ел тарихына қайта оралып, тарихи туындыларды ғылыми түрде зерттеу бүгінгі күннің өзекті мәселелеріне айналып отыр. Тарихи жырлар – халқымыздың мол мұрасы сақталған, көркем тілмен кестеленіп жазылған қазына. Бұл зерттеу жұмысымыз тарихи жыр тіліне, нақтырақ айтсақ, тарихи жырлардағы «уақыт» концептісіне арналып жазылды. Уақыт деген тарихтың, өмір тылсымының өлшемі. Оның өзіндік бастамасы, өрбу шегі және ақыры болады. Уақыт кешегі, бүгінгі, ертеңгінің үзілмес жалғасы, уақыттың бұл үш өлшемі бір-бірінен ажырамас тығыз бірлікте тұрады. Бұл зерттеу жұмысында тарихи жырлардағы уақыттың тілдегі көрінісін анықтау қолға алынды.

Диссертациялық жұмыс тарихи жырлардағы «уақыт» концептісін теориялық және әдістемелік аспектіде зерттеуге бағытталады. Жұмыста уақыттың мазмұндық құрылымы анықталып, «уақыт» концептісінің модельдері айқындалады. Тарихи жыр негізінде «уақыт» концептісін айқындайтын тілдік бірліктерге талдау жасалады.Зерттеу жұмысында концепт теориясының ғылыми негізі сараланады. Әлемнің тілдік бейнесі және «уақыт» концептісінің отандық және шетелдік тіл білімінде зерттелу жайы бағамдалады. Сонымен қатар ЖОО-да «уақыт» концептісін оқытудың лингводидактикалық негіздері айқындалады. Оқытуда заманауи платформаларды, интербелсенді әдістерді қолданудың тиімділігі көрсетіледі.

**Зерттеу жұмысының өзектілігі.** Соңғы жылдарда антропоөзектік бағыттағы зерттеулер саны артып келеді. Адамның танымы, болмысы, дүниені қабылдауы, өткен ғасырлардағы, қазіргі өмірдегі тұрмыс-тіршілігі, мәдениеті, әлем туралы ойлары тіл арқылы жарыққа шығатынын ескерсек, тіл мен ойлау, тіл мен танымды байланыстыра зерттеу қажеттілігі туындайды.Қазіргі таңда әлемнің концептуалды элементтері, тіл мен ойлау арақатынасы этностың өмір сүру болмысымен тығыз бірлікте алынып, бүгінгі күннің өзекті мәселесіне айналып отыр.Зерттеу жұмысы ұлттың танымын, өмірлік тәжірибесін, халықтың дүниетанымын сипаттайтын, барлық ұлтқа ортақ, әмбебап «уақыт» концептісінің ерекшелігін, модельдерін айқындауға бағытталады. Жұмыста қазақ әдеби тілінің басты арналарының бірі болып табылатын халық ауыз әдебиеті үлгілері, оның ішінде тарихи жырлардағы «уақыт» концептісі сөз болады. Тарихи жырларды халықтың болмыс-бітіміне қатысты мәселелерді жинақтайтын бір тұтас дүние десек, «уақыт» концептісі көп қатпарлы қабаттардан тұратын, сол дәуірдегі әлемнің тілдік бейнесінің көрінісі. Сондықтан тарихи жырлардағы «уақыт» концептісінің арнайы зерттеу нысанына алынуы тақырыптың өзектілігін танытады.

**Зерттеу нысаны ретінде** тарихи жырлардағы «уақыт» концептісін айқындайтын тілдік бірліктер алынды.

**Зерттеу пәні.** Тарихи жырлардағы «уақыт» концептісін когнитивтік лингвистика тұрғысынан оқыту әдістемесі.

**Зерттеу жұмысының мақсаты.** Диссертациялық жұмыстың негізгі мақсаты – тарихи жырлардағы «уақыт» концептісін теориялық-әдістемелік аспектіде кешенді түрде зерттеу.

Осы мақсаттарға жету үшін **келесі міндеттер** қойылды:

‒ «концепт» ұғымының теориялық негіздерін сараптау және оның когнитивтік лингвистикадағы орнын талдау;

‒ «уақыт» концептісінің зерттелуіне шолу жасап, әлемнің тілдік бейнесі мен «уақыт» концептісінің байланысын ашу;

‒ «уақыт» концептісінің мазмұндық құрылымын анықтап, тарихи жырлардағы «уақыт» концептісінің модельдерін айқындау;

‒ тарихи жырлардағы циклдік және сызықтық уақыт модельдерін зерттеп, тілдік бірліктер арқылы дәлелдеу;

‒ тарихи жырлардағы биологиялық, әлеуметтік және перцептуалды «уақыт» концептісінің модельдеріне талдау жасау;

‒ білім алушылардың тілдік-танымдық құзыреттілігін қалыптастыру үшін тәжірибелік зерттеу жүргізу;

‒ тарихи жырлардағы «уақыт» концептісін оқытуда интербелсенді әдістерді пайдаланып, тапсырмалар әзірлеу;

‒ тарихи жырлардағы «уақыт» концептісін білім беру платформалары арқылы меңгертудің тиімділігін көрсету.

**Зерттеу болжамы: Егер** тарихи жырлардағы «уақыт» модельдері анықталып, «уақыт» концептісін оқытудың әдістемелік негіздері айқындалса, **онда** тарихи жырлардың тілін когнитивтік тұрғыдан зерттеуге мүмкіндік туып, «уақыт» концептісі әлемнің тілдік бейнесін беретін концепт деп танылып, оны тарихи жыр мәтіндері арқылы талдау жасау тілдің ұлттық сипатын ашуға негіз болады. **Өйткені** тарихи жырлардағы «уақыт» концептісін теориялық-әдістемелік аспектіде зерттеу арқылы этнос дүниетанымын, ұлттық ерекшелігін айқындауға болады.

**Зерттеудің жетекші идеясы.** Тарихи жырларындағы «уақыт» концептісі ұлттық дүниетаным мен мәдениеттің айнасы ретінде қызмет етеді. Жұмыс теориялық және әдістемелік тұрғыдан уақыттың қоғамдық санадағы рөлі мен орнына тереңірек үңіледі, қазақ тарихи жырларындағы уақыттың қабылдануын, оның әлеуметтік-мәдени контекстіндегі маңыздылығын және тарихи жырлардағы көрінісін зерттейді. Сонымен қатар уақыттың символикалық мәнін, тарихи процестермен байланысын және халықтың дүниетанымында қалай орын алатынын қарастырады.

**Зерттеу әдістері.** Диссертациялық жұмысты жазу барысында материалды жинау үшін жаппай іріктеу әдісі, концептінің мазмұнын зерттеу үшін концептуалды талдау әдісі, алынған нәтижелерді талдау, жіктеу үшін сипаттамалық-аналитикалық әдіс, тарихи жырлардың мәтіндерін талдауда контекстік талдау әдістері қолданылды.

**Зерттеу жұмысының теориялық және әдістемелік негізі.** Зерттеудің теориялық және әдістемелік негіздеріне В. Фон Гумбольдт, Аскольдов-Алексеев, Д.С. Лихачев, Е.С. Кубрякова, В.А. Маслова, З.Д. Попова, И.А. Стерниннің,

тіл біліміндегі тілді танымдық бағытта зерттеудің алғашқы арналары А. Байтұрсынұлы, Қ. Жұбанов, С. Аманжоловтың, концепт теориясының негізін ғылыми тұрғыдан дәлелдеуде К. Жаманбаева, Н. Уәлиев, Ж. Манкеева, М.Т. Күштаева, Э. Оразалиева, С. Жапақов, А. Ислам, А. Әмірбекова, С. Жиренов, Г. Мұратова, Ж. Қошанова, Е.С. Қасенов, Ә.Ә. Бияздықова, Ж. Саткенова тұжырымдары пайдаланылды. Уақыт» концептісінің антропоөзекті зерттеулер қатарына Л.О. Асқардың, А. Жаңабекованың, А.Т. Қасымбекованың, Е. Маралбек еңбектері қазақ тіліндегі «уақыт» концептісінің зерттелу жайын анықтауға негіз болды. Ресейлік ғалымдардан «уақыт» концептісінің зерттеулер қатарына Х. Михеева, Н.О. Чернова, Л.А. Иванованың ғылыми еңбектері алынды. «Уақыт» модельдерін сөз еткен А. Сейдімбек, А. Жаңабекова, П.А. Сорокин мен Р. Мертон, П. Штомпка, Л.А. Иванова, В.П. Яковлев, А.М. Мостепаненко еңбектері диссертациялық жұмысты жазуға арқау болды. Зерттеу жұмысының әдістемелік бөліміне М. Балақаев, Ш.Т. Таубаева, Қ. Қадашева, А. Әлімов, Н.А. Тойбазарова, Г.Н. Губайдуллина, Р.С. Рахметова, В.И. Байденко, Л.А. Миэринь, М.А. Павлюковец, Д.Н. Монахов еңбектері пайдаланылды.

**Зерттеу дереккөзі.** Қазақ тілінің түсіндірме сөздігі, фразеологиялық сөздік, қазақ әдеби тілінің сөздігі, араб-парсы тілінің түсіндірме сөздіктері, қазақ тілінің кірме сөздер сөздігі, діни терминдер сөздігі, қазақ тілінің аймақтың сөздігі, орысша-қазақша түсіндірме сөздік, әлеуметтанудың түсіндірме сөздігі, қазақ дәстүрлі мәдениетінің энциклопедиялық сөздігі, электронды қор – sozdikqor.kz порталындағы материалдар алынды.Тарихи жыр мәтіндерін талдауға «Бабалар сөзі» сериясының тарихи жырлар бөлімі 56, 57, 58, 59, 60, 61 томдары пайдаланылды.

**Зерттеу жұмысының негізгі кезеңдері.**

Бірінші кезеңде (2020-2021) диссертациялық жұмыстың мақсат-міндетін анықтау, жоспарын құру, жұмыстың теориялық бөліміне материалдарды іріктеу, ғылыми-теориялық базасын анықтау, «уақыт» концептісіне қатысты жазылған ғылыми еңбектерге шолу жасап, ғылыми еңбектерді іріктеу жұмыстары жасалды. «Концепт», «уақыт» концептісі, «уақыт» концептісінің модельдерінің зерттелу деңгейі сараланды.

Екінші кезеңде (2021-2022) зерттеу жұмысының жоспарына сәйкес тарихи жыр мәтіндерімен жұмыс жасалды. Тарихи жыр мәтіндерінен «уақыт» концептісін айқындайтын тілдік бірліктер алынып, іріктелді. Контекстік талдау, концептуалды талдау әдістерінің көмегімен тарихи жыр мәтіндеріне талдау жұмыстары жүргізілді. Нәтижесінде ғылыми мақалалар жарық көрді.

Үшінші кезеңде (2022-2024) зерттеу жұмысының ғылыми тұжырымдары жүйеленді, ғылыми мақалалар жарияланды. Оқытудың заманауи әдістері, цифрлық платформалар жайлы ақпараттар жинақталып, сараланды. ЖОО-да «уақыт» концептісін оқытудың тиімділігін анықтау мақсатында эксперимент жүргізілді. Зерттеу нәтижелері жүйеге келтірілді, қорытындыланды.

**Зерттеудің ғылыми жаңалығы:**

1. Тарихи жырлардағы «уақыт» концептісінің мазмұндық құрылымы алғаш рет жан-жақты талданды.

2. Циклдік, сызықтық, биологиялық, әлеуметтік және перцептуалды уақыт модельдері тарихи жырлардың мазмұнындағы «уақыт» концептісінің кешенді бейнесін қалыптастыратыны анықталды.

3. Тарихи жырлардағы «уақыт» концептісінің ұлттық дүниетанымдағы рөлі мен тілдік құралдар арқылы көрініс беру жолдары айқындалды.

4. ЖОО-да «уақыт» концептісін оқытуда қолданылатын интербелсенді әдістер мен білім беру платформаларының тиімділігі тәжірибе жүзінде дәлелденді.

**Зерттеудің эксперимент базасы.** Семей қаласыныңШәкәрім атындағы университеті, Филология жоғары мектебінің «Қазақ филологиясы және журналистика» кафедрасының «6В01701 – Қазақ тілі мен әдебиеті» білім беру бағдарламасының студенттеріне жүргізілді.

**Зерттеу жұмысының теориялық маңызы.** Зерттеу нәтижелері қазақ тіл біліміндегі когнитивті зерттеулердің ғылыми-теориялық апаратын кеңейтуге өз деңгейінде үлес қосады. Сонымен қатар диссертациялық жұмыстың когнитивтік бағытта зерттелуі «Лингвофольклортану», «Этнолингвистика», «Лингвомәдениеттану» пәндері бойынша оқылатын дәрістерде, концепт теориясына қатысты арнайы курстарға ғылыми және теориялық тұрғыдан материал бола алады. «Уақыт» концептісінің модельдерінің айқындалуы қазақ тіл білімінің концептілік талдауларға жаңаша көзқарас танытып, тілді когнитивтік бағыттағы зерттеулерге негіз болады. Тарихи жыр мәтіндерінің тілі когнитивтік бағытта зерттелуі фольклор тілін жаңа бағытта зерттелуіне үлес қосады (Қосымша А).

**Зерттеу жұмысының практикалық маңызы.** Зерттеу жұмысының практикалық маңызы қазіргі таңда өзекті болып отырған жоғары оқу орындарында жаңа технологияларды қолдану мен заманауи платформалардың тиімділігін айқындаумен ерекшеленеді. Зерттеу жұмысы практикалық сабақтарды жүргізуде интербелсенді әдіс-тәсілдерді тиімді пайдалануға жол ашып, оқытудың сапасын арттыруға ықпал етеді. Сондай-ақ зерттеу нәтижелерін жоғары оқу орындарында «Когнитивтік лингвистика» және «Лингвофольклортану» пәндерін оқыту барысында, сондай-ақ оқу-әдістемелік құралдар даярлау үдерісінде қолдануға болады.

**Зерттеудің мақсат-міндеттеріне сай қорғауға мынадай тұжырымдар ұсынылады:**

‒ тарихи жырлардағы «уақыт» концептісі халықтың дүниетанымы мен мәдени құндылықтар жүйесін бейнелейді;

‒ «уақыт» концептісінің когнитивтік және құрылымдық ерекшеліктері қазақ тарихи жырларындағы циклдік, сызықтық, биологиялық, әлеуметтік және перцептуалды уақыт модельдері арқылы көрініс табады;

‒ тарихи жырлардағы «уақыт» концептісінің циклдік моделі қайталанатын оқиғалар мен маусымдық құбылыстар арқылы айқындалса, уақыттың бірбағыттылық, қайтымсыздық, оралмайтын беймәлім сипатымен ерекшеленеді;

‒ тарихи жырлардағы «уақыт» концептісінің биологиялық моделі тарихи тұлғаның өмірлік даму сатыларын оның тарихи ортасымен, тарихи кезеңдерімен байланыстыру барысында, ал әлеуметтік модель уақыттық құрылымды қоғамдағы тарихи оқиғалармен, әлеуметтік өзгерістерді сипаттаумен айқындалды. Перцептуалды модель адамның психологиялық күйіне байланысты туындайтын кейіпкердің субъективті уақытты қабылдау ерекшеліктерін танытады.

‒ ЖОО-да «уақыт» концептісін оқытудың әдістемелік үлгілері студенттердің тілдік-танымдық құзыреттілігін арттыруға және тарихи-мәдени дүниетанымын дамытуға ықпал етеді.

**Зерттеудің жарияланымы мен мақұлдануы.**

Зерттеу жұмысының мазмұны мен нәтижелері бойынша 12 мақала жарық көрді. Оның ішінде отандық және шетелдік конференция жинақтарында 7 мақала жарияланды. ҚР Ғылым және жоғары білім саласында сапаны қамтамасыз ету комитеті ұсынған ғылыми басылымдарда 5 мақала жарияланды.

1. «Уақыт» концептісінің циклдық моделі (тарихи жыр мәтіндері негізінде) // Яссауи университетінің хабаршысы. Филология сериясы, - 2022 – №3 (125). -Б. 59-67.

2. Тарихи жырлардағы қазақы уақыт өлшем бірліктерінің мәні // Абылай хан атындағы қазақ халықаралық қатынастар және әлем тілдері университеті хабаршысы. Филология сериясы. – 2023 – №2 (69) - Б. 109-123.

3. Тілдік санадағы биологиялық уақыт (тарихи жыр мәтіндері негізінде) // Л.Н. Гумилев атындағы Еуразия ұлттық университеті хабаршысы. Филология сериясы. – 2023 – № 3 (144). - Б. 80-88.

4. Improvement of students' cognitive activities through teaching the concept «time» at the university // Қарағанды университеті хабаршысы. Педагогика сериясы. – 2023 – №4 (112). - Б. 154-160.

5. «Situational time» in historial epics // Шоқан Уалиханов атындағы Көкшетау университеті хабаршысы. Филология сериясы. – 2024 – №1. - Б. 167-179.

6. Тілдік санадағы уақыт туралы түсініктер // Профессор Құсекен Шаукенұлы және қазіргі тіл білімінің зерттеу парадигмалары: республикалық ғылыми-тәжірибелік конференция материалдарының жинағы (Атырау, 2020. – Б. 121-123).

7. «Жәнібектің өлеңі» тарихи жырындағы «уақыт» концептісі // Дәстүр мен жаңашылдық тоғысындағы тіл және әдебиет мәселелері: халықаралық ғылыми конференция материалдары (Нұр-Сұлтан, 2021. – Б.175-179).

8. Тарихи жырлардағы «уақыт» концептісінің сызықтық моделі // «Science and education in the modern world: challenges of the XXI century» материалы XII Международной научно-практической конференции ( Астана, 2023. – Б.16-19. ).

9. Тарихи жырлардағы жағдаяттық уақыт межесі // Зеин Шашкин – писатель, драматург, врач: сборник материалов Международной научно-практической конференции (Астана, 2022. – Б. 184-191).

10. ЖОО-да студенттерді оқытуда блум таксономиясының тиімділігі // «Түрк элдеринин руханий интеграциясы: тил, адабият, маданият»: ОшМУнун 85 жылдыгына карата уюштурулган эл аралык илимий-теориялык конференциянын материалдары (Кыргыз Республикасы, 2024. - Б. 468-475).

11. Перцептуальный взгляд на время в исторический эпосах // Қазақ білімпаздарының тұңғыш съезіне 100 жыл толуына орай өткізілетін «Ұлттық ғылым тілін қалыптастырудың теориясы мен тәжірибесі» атты халықаралық ғылыми-теориялық конференция материалдары (Алматы, 2024. – Б. 223-229).

12. Тарихи жырлардағы «уақыт» концептісін интербелсенді әдістер арқылы оқыту // Әлеуметтік-гуманитарлық ғылымдар: қоғамдық дискурс = Social and Humanitarian Sciences: Public Discourse = Социально-гуманитарные науки: общественный дискурс: ғыл. зерт. конф. аңдатпалар жинағы (Қазақстан, 2025. - Б. 21).

**Зерттеу құрылымы.** Зерттеу жұмысының құрылымы тақырыптың мазмұнын ашуға, жұмысқа қойылған мақсат-міндеттерді айқындап, орындауға негізделген. Диссертация кіріспе, үш бөлім, пайдаланылған әдебиеттер тізімі және қосымшалардан тұрады.

**1 «УАҚЫТ» КОНЦЕПТІСІН ЗЕРТТЕУДІҢ ТЕОРИЯЛЫҚ АСПЕКТІСІ**

* 1. **Концепт теориясының ғылыми негізі**

Лингвистикада тілді қарым-қатынас пен таным құралы ретінде ғана емес, ұлттық мәдени код ретінде қарастыру қарқынды дамып келеді. Тілді танымдық тұрғыдан зерттейтін ғылым саласы – когнитивтік лингвистика. Қазақ тіл білімінде соңғы жылдары когнитивтік лингвистика мәселелеріне ерекше көңіл бөлінуде. Когнитивтік лингвистиканың негізі – концепт. «Концепт» термині әлемнің біртұтас бейнесін тілдік бірліктер арқылы танымдық тұрғыдан анықтауда маңызды рөл атқарады. Шетелдік және ресейлік ғалымдардың тіл мен ойлау, тіл және этнос туралы тұжырымдары В. фон Гумбольдттың лингвофилософиялық тұжырымдамаларына негізделіп, тілді танымдық тұрғыдан зерттеуге жол ашты. Концепт термині антропологиялық лингвистикаға қатысты, ал В. фон Гумбольдт «салыстырмалы антропология» жайында идея айтып, салыстырмалы антропология бойынша әртүрлі ұлт өкілдерінің рухани тұтастығы мен ерекшеліктерін қатар қойып, салыстырып барып зерттеу деген болатын [1]. Концепт танымдық ғылымның басты зерттеу нысанына айналды. Өткен ғасырларда тіл мен таным мәселелері философия мен тіл білімінде жеке сала ретінде қарастырылып келсе, қазіргі таңда тіл білімінде тіл мен танымды біріктіре зерттеу біршама жолға қойылды. Соның негізінде «концепт» қоғамдық сананың айқындаушы бірлігі болып қалыптасты. Философия мен логика үшін дәстүрлі терминге айналған «концепт» атауы тіл білімінде де қолданылып, терминдік жүйеде өзіндік мазмұнға ие болды. Концепт термині латын тілінен енген сonseptus – «ой», «түсінік», «ұғым» деген мағынаны білдіреді. Концепт – қазіргі таңдағы гуманитарлық ғылым салаларының көпшілігінде негізгі категория, түсінік ретінде қарастырылып келе жатыр.

Концептіні зерттеуде әлемдік лингвистикада алғашқы сөз еткен С.А. Аскольдов - Алексеев болды. Ғалым 1928 жылғы «Русская речь» жинағында жарық көрген «Концепт и слово» деген еңбегінде концептілерді танымдық (познавательные) және көркемдік (художественные) түрлеріне жіктейді, бірақ олардың аралық шегінің өзгеріп, кейде бір-бірімен астасып отыратынын да жоққа шығармайды. Ғалым концептіге былайша анықтама береді: «Концепт –ойдағы құрылым, яғни белгілі бір затты ойлау кезінде оны сол тектес басқа бір заттармен ауыстырады» [2] – деп концептінің негізгі қызметі орынбасушылық қызмет екенін айтқан. Д.С.Лихачев концепт туралы тұжырымдарды нақтылай түсіп, әрі қарай дамытады. Концепт күнделікті ауызша және жазбаша тілде қолданылатын ұғымдардың біріктірілген, адамның жеке және халықтың тәжірибесімен байланысқан нәтижесі деп түсінеді [3]. Д.С. Лихачев концептосферасы терминін енгізді. Ғалым ұлттық тілдің концепттосферасы «ұлт мен діннің бүкіл тәжірибесімен байланысты» екендігін айтады. Кез келген халықтың, ұлттың, тілдің концептосферасы ұғымдар жиынтығы арқылы қалыптасып, сол ұлттың мәдениеті, әдебиеті, ғылымы, өнері, діні, тарихы неғұрлым бай болса, тілдің де концептосферасы да соған сәйкес бай болатынын сөз етеді.

Концепт дегеніміз ғалым Е.С. Кубрякованың пайымдауынша: «концепт – адам психикасында бейнеленген мидың концептуалды жүйесінің ақпаратты есте сақтаудың мазмұнды бірлігі, дүниенің бүкіл бейнесі» [4]. Концепт адамның өмірлік тәжірибесімен жинақталатын, тұлғаның білім деңгейін танытып, әрбір ұлттық танымдық белгілерінің мазмұнын айқындайтын күрделі құрылым. Ю.С. Степанов концептіні қарастырғанда мәдени аспектіге басымдық беріп, тұтас мәдениет олардың арасындағы ұғымдар мен қатынастардың жиынтығы ретінде түсініледі. Демек, ұғым адамның психикалық дүниесіндегі мәдениеттің негізгі ұяшығы, концепті мәдениеттің доминанты, оның негізгі бірлігі деп түсіндіреді. «Концепт – адам санасындағы мәдениеттің бір бөлігі, яғни мәдениет адамның ментальді әлеміне бойлайды. Оның екінші бір жағы, концепт – адамның өзі мәдениеттің бір бөлшегі ретінде саналуы» [5]. Концепт және концептке мағыналас ұғымдардың адамның санасындағы әрекеттері, тілдік санадағы көрінісі туралы орыс тіл білімінде В.А. Маслованың еңбектерінде кеңінен айтылады. Ғалым концептінің құрылымын: «Біріншіден, дүниенің мәдени белгілерін танытатын бастапқы көзі, яғни этимологиясы; екіншіден, сол дүниенің тарихи өміріндегі, мағыналық дамуындағы жаңа мәнге ие болған белгілері; үшіншіден, қазіргі сол дүние туралы ассоциациялар мен бағалауыш мәндер, коннотациялар көрінісі жатады» - деп жүйелейді [6]. Ю. Степанов пен В.А. Маслованың концепт туралы тұжырымдары бір-бірімен тығыз байланысты және өзара толықтырады. Степанов концептіні адамның ментальді әлеміндегі мәдениеттің негізгі ұяшығы ретінде сипаттай отырып, оның мәдениет пен сана арақатынасындағы орталық орнын айқындайды. Бұл тұжырым В.А. Маслованың концепт құрылымының құрамдас бөліктерін талдауымен тереңдей түседі. Ғалым концептінің этномәдени бастауларын, тарихи дамуындағы өзгерістерін және қазіргі заманғы ассоциациялары мен коннотацияларын атап көрсету арқылы, оны мәдениет пен тілдік динамикалық байланысы ретінде қарастырады. Осылайша, екі ғалымның көзқарасы концептіні мәдениеттің танымдық және коммуникативтік негізі ретінде түсінуге ықпал етеді.

«Концепт» құрылымын адам санасындағы әрекеттердің жүйелі қызмет етуімен байланыстырған ғалымдар З.Д. Попова мен И.А. Стернин: «Концепт адам санасында, біріншіден, сезімдік тәжірибе арқылы қалыптасады. Екіншіден, адамның өзіндік тұрмыс-тіршілігі, қызметі арқылы ұласады, үшіншіден, бұрын санада қалыптасқан ситуациялар мен басқа концепт белгілері мен қасиеттерін сәйкестендіре қолдану арқылы таныла түседі, төртіншіден, тілдік таңбасы жиі қолданыстан өтіп, стереотиптік деңгейге жеткен таңбалармен таныту арқылы анықталады, бесіншіден, тіл бірліктерін саналы түрде сол дүние табиғатын танытуға болады деп тұжырым жасау негізінде қалыптасады» – деген пікір айтады [7]. Демек, кез келген ұғым концепт бола алмайды. Концепт болуы үшін ол белгілі бір ой елегінен өтіп, адамның ойлауы мен танымы арқылы дамып, адамның тұрмыс-тіршілігімен ұласып, дүниені тануға болатын күрделі құрылым ретінде танылып, адам санасының белсенді әрекеті арқылы қалыптасады.

Қазақ тіл білімінде тілді танымдық бағытта зерттеудің алғашқы нышандары А. Байтұрсынұлы, Қ. Жұбанов,С. Аманжолов еңбектерінде өз алдына жеке мәселе болып қарастырылмаса да, тіл мен ойлау, тіл мен таным арасындағы сабақтастық мәселесіне қатысты ойлар туындағаны айқын. А. Байтұрсынұлы: «Тіл – адамның адамдық белгісінің зоры, жұмсайтын қаруының бірі» [8] десе,Қ. Жұбанов: «Лингвистикалық фактілер тілдік ғұмырдың (языковая жизнь) өзге салаларымен тығыз қатынаста зерттелу керек, бұл орайда тілдің қоғам дамуымен, оның экономикасымен, әлеуметтік құрылымымен және дүниетанымымен байланысын анықтаған дұрыс» [9] деп, С.Аманжолов: «тіл ойдан құралып, мидың талқысынан шыққан абстракт зат» [10] – деген тұжырымдары тіл мен ойлау, тіл мен таным жайлы айтылған қазақ тіл біліміндегі тілді танымдық тұрғыдан зерттеудің бастамалары деуге негіз бар. Ғалымдар тілді қоғамның дамуымен, әлеуметтік өзгерістермен байланыста қарастыруды құптайды. Тіл оймен ұштасып, оның негізі танымнан бастау алатынын, сол арқылы дүние жайлы тұжырымдар жинақталатынын баяндайды.

Қазіргі қазақ тіл білімінде тілді танымдық бағытта қарастырған ғалымдар қатарына Н. Уәлиев, Б. Қалиев, К. Жаманбаева, Ж. Манкеева, Г. Смағұлова, Э. Оразалиева т.б. зерттеушілердің еңбектерінде көрініс тапқан. Когнитивтік лингвистика саласына үлес қосқан еңбектердің қатарына Қ. Жаманбаеваның «Тіл қолданысының когнитивтік негіздері: эмоция, символ, тілдік сана» атты монографиясын жатқызуға болады. Бұл еңбекте ғалым: тілдік сананың құрылымы, гештальт теориясы, тілдік сана және мәтін құрылымы, тілдік модельдер және т.б. когнитивті мәселелер қаралған [11]. Ғалым еңбегінде когнитивтік лингвистиканың өзекті мәселелерін зерттеп, тіл мен адамның санасындағы байланыстарды анықтайды. Ғалым тілдік сананы гештальт теориясы арқылы түсіндіреді. Гештальт теориясы заттар мен құбылыстарды бүтіндей қабылдауды сипаттайды, ал бұл теорияны тілдік санаға қолдану тіл мен ойлау үдерісінің біртұтас байланысын айқындайды. Ғалым еңбегінде мәтін

құрылымының когнитивтік қырларын қарастырып, мәтін арқылы адамның ішкі танымы мен эмоционалдық күйінің қалайша бейнеленетінін көрсетеді.

Қазақ тіл білімінің антропоөзектік бағыттағы зерттеулеріне өзіндік үлгі боларлық пікір білдірген ғалым Н.Уәлиұлының пікірінше: «концепт индивид санасында сәулеленген сезімдік-заттық образдың (перцевтивті модус) негізінде пайда болады. Концепт негізінде сезімдік тәжірибе жатады. Сезімдік-заттық образ (код) концептің ядросы болып табылады. Осы заттық код белгілі бір объектіні терең, жан-жақты білген сайын жаңа мәндік белгілермен байи түседі. Осының нәтижесінде концептің мазмұны ұлғаяды, мазмұны кеңи түседі. Әлгі белгілердің қайсыбірінің мәнділігі күшейе түсуі, қайсыбірінің көмескіленуі ықтимал» [12] – деген тұжырымынан концепт мазмұны кең, адам, адамның тілі, ойлауы, танымы арқылы танылатын күрделі құрылым екендігіне көз жеткіземіз. Сонымен қатар бұл тұжырымнан концепт уақыт өте келе мағынасы кеңеюі немесе ескіруі немесе жаңа мағына үстемеленуі жайлы сөз етілген. Расында да қоғам дамыған сайын жаңаша ойлау, жаңаша түсініктер қалыптасады. Яғни белгілі бір концептіні талдағанда оның түп тамырын негізге ала отырып, қоғам дамуына орай, қазіргі өзгерістерді де ескеруімізді жөн санайды.

Профессор Ж.  Манкееваның «Қазақ тілін зерттеудің когнитивтік негіздері» атты мақаласында когнитивтік лингвистиканың қазақ тіл біліміндегі рөлін талқылайды. Ғалым концепт адамның дүниетанымы мен мәдениетіндегі маңызды элемент ретінде қарастырады. Ғалымның пікірінше, тіл арқылы адамзаттың жалпы және ұлттық қоғамдық-тарихи тәжірибесі бейнеленеді, бұл тіл мен танымның өзара байланысын көрсетеді [13].

М. Күштаева: «Концепт» және «ұғым» тек қана сөздің таяныш боларлық ментальды түсінігімен қатар, әмбебап мәдени түсінік ретінде де ажыратылады – деп [14], концепт пен ұғым арасында біршама айырмашылық барын көрсетеді. Ғалым зерттеу еңбегінде концепт теориясының ғылыми тұжырымдамасын жасайды. Онда «концепт» және «ұғым» терминдері, бір жағынан сөздің мазмұн межесінің түрлі даму кезеңін бейнелесе, екінші жағынан, оның түрлі қызметін көрсететінін алға тартады. Э. Оразалиева: «Концепт – адамның санасының ойлау бірліктері мен психикалық ресурстарын, білім мен тәжірибенің бейнелі көрсеткіштерін құрайтын, хабарлы құрылымдарды түсіндіруге мүмкіндік беретін когнитивті лингвистиканың негізгі құралдарының бірі» [15]. Ғалымның концепт туралы ғылыми тұжырымы когнитивтік лингвистиканың негізін түсінуге арналған бірнеше маңызды аспектілерді қамтиды. Концепт адамның санасында ойлау мен түсіну арқылы қызмет ететінін айтады. Сонымен қатар концепт психикалық ресурстарды пайдалана отырып, адамның өмірлік тәжірибесі мен білімін жинақтайтынын баяндайды. Қазақ тіл білімінің танымдық тұжырымдамасын дамытуда өзіндік үлесі бар ғалым С. Жапақов концепт жайлы: «Концепт дегеніміз – индивидтің, тілдік ұжымның, лингвистикалық қоғамдастықтың ақиқат туралы білім жүйесі болып табылады» - деген қорытынды жасайды [16]. Қазақ тіл білімінде концепт жайлы тұжырымдар, пікірлер жетерлік. Соның бірі А. Исламның тұжырымдамасы. Ғалым: «Концепт дегеніміз – этномәдени санада сақталған, белгілі бір ұлттың ұрпақтан-ұрпаққа берілетін ықшам әрі терең мағыналы шындық болмыс, ұлттық мәдени құндылықтары жөніндегі сан ғасырлық түсінігін білдіретін құрылым» [17]. А. Ислам зерттеу еңбегінде адамзат дүниетанымында ерекше маңызға ие *«тағдыр», «бақ»* концептілерін *«уақыт», «өмір»* концептілері шеңберінде қарастырады. Ғалым ұлттық мәдени құндылықтарды алға тарта отырып, сол халықтың санасында сақталған сан ғасырлық дүниетанымның негізінде қалыптасатынын айтады. Қазақ тіл біліміндегі метафоралық атауларды когнитивті зерттеп, қарастырған ғалым Г.Н. Зайсанбаева*:* «Концептіде адамның ассоциативті өрісіне тікелей байланысты сөз, ұғым беретін барлық мағыналар, ұғымдар жинақталған. Сондықтан тілдегі адамның бейнелі, дамытушы іс-әрекеті әлем туралы түсінікті, ұғымды қалыптастыра отырып, тіл бірліктерінде көрініс табады» - деп атап өтті. Демек, адам санасындағы білім жүйесінің тілдік бірліктермен тығыз байланысы бар екені айқындалады [18].Байқап отырғанымыздай, ғалымдардың концепт жайлы берген анықтамалары адам санасымен байланыста қаралып, сан ғасырлық тәжірибеден туындайтын, белгілі бір білімдер қорының жинақталған білімдер жүйесі ретінде түсіндіріледі. Сонымен қатар концепті барлық мағына, ұғым туралы түсініктерді жинақтап, қалыптастырып, тіл бірліктері арқылы көрініс табанын баяндайды.

Б. Тілеубердиев: «Концепт ұлттық концепт деңгейіне жету үшін, біріншіден, ұлттық когнитивтік база өзегінен орын алатын прецеденттік феномен ретінде танылуы тиіс; екіншіден, ұлттық ғаламның тілдік бейнесінде өзіндік орны бар түсінік, ол туралы жинақталған аялық, энциклопедиялық білімдер жүйесі концептіні құрылымдайды; үшіншіден, ол концептінің қандай да бір «тарихи жады», яғни тарихи этимологиясы болуы керек. Ең маңыздысы, концепт концепт болып жаңғыруы (реконструкциялануы) үшін ол бірқатар көркем, түрлі өнер туындыларында қайталанып, интерпретацияланып отыруы тиіс және ондай тілдік, мәдени фактілер неғұрлым көп болған сайын аталмыш концептінің лингвомәдени әлеуеті жоғарылай, «күшейе» түседі» *–* деген тұжырым жасайды [19]. Ғалым зерттеуінде *кеңістік, табиғат, онома* секілді жалпы ұлтқа ортақ әмбебап концептілердің құрамында топонимдік концептіні қарастырып, параметрлік концепт түріне жатқызады. Жұмыста ұлттық топонимдік кеңістіктегі атаулар халықтың таным-түсінігінен ақпарат беретін арна екендігін дәлелдейді. Көркем шығарма сол халықтың салт-дәстүрінен, мәдениетінен, болмысынан ақпарат беретін туындылар болғандықтан, шығарма тілін антропоөзектік бағытта зерттеу әлемнің тілдік бейнесін ашуға мүмкіндік береді.

Көркем шығарма тілі арқылы ұлт танымын когнитивтік сипатта айқындауды мақсат еткен зерттеулердің қатарында – А. Әмірбекованың «Концептілік құрылымдардың поэтикалық мәтіндегі вербалдану ерекшелігі (М.Мақатаев поэзиясы бойынша)» атты зерттеу жұмысын атауға болады. Зерттеуші А.Әмірбекова қазақ тілінің танымдық үрдісін айқындау мақсатында *«Өмір», «Өлім» «Тағдыр»* концептілеріне құрылымдық талдау жасай келе, «тіл біліміндегі концепт ұғыммен салыстырғанда қолданылу аясы, ауқымы кең термин. Себебі концепт – дүние туралы жан-жақты білімнің санада жинақталған формасы» [20] деп концептіге анықтама беріп өтеді. Қазақ тіл білімінде «өмір-өлім» концептісін жан-жақты қарастырған ғалым С. Жиренов «Ғаламның тілдік бейнесі: «өмір-өлім» концептісінің танымдық табиғаты»атты зерттеу еңбегінде ХV-ХХ ғасырларда ақын-жырау поэзия негізінде *«өмір», «өлім», «тағдыр», «заман», «өмір»* ұғымдарының ұлттық танымдық ерекшеліктерін жан-жақты қарастырып, көрсетті.

С. Жиренов: «әлбетте концепт тілдегі көп қырлы күрделі құбылыс болғандықтан оның табиғатын бір ғана анықтамамен толық ашып беру мүмкін емес» – дей келе, «концепт – ойлау мен таным және мәдени процестердің нәтижесі. Концепт – адам ойындағы ғалам бейнесінің өзіндік белгілерінің ассоциациялануының нәтижесі. Концепт тілдің нәтижесінде адам танымын ғаламның концептуалды бейнесі жайлы түрлі ақпарат беретін ұлттық мәдени танымдық мәнге ие болған доминанттың тілдік қолданыстағы мағынасының қайта ой елегінен өтуі» - деген тұжырымға тоқталады [21].

Абайдың тілдік тұлғасын зерттеуші ғалым Г. Мұратова концептке мынадай анықтама береді: «концепт – ұжымдық санадағы кодталған мәдени ен таңба» дей келе, «әр социум өкілі, әр ұлт, әр тілдік тұлға дүние бейнесін өзінің ұлттық ерекшелігіне, жеке психикасына, мәдени деңгейіне, дүниетаным өрісіне қарай әрқалай қабылдайды…Сондықтан концепт – сананың менталдық немесе психикалық қырын, адамның білімі мен тәжірибесін жеткізетін ақпарат мазмұнын түсіндіруге қызмет ететін категория» *–* деген қорытынды жасайды [22]. Ғалым өз зерттеуінде Абайдың тілдік тұлғасын когнитивті бағытта зерттеу арқылы, Абай ұстанған концепцияларға талдау жасай отырып, *«толық адам», «күлкі», «қайғы», «өтірік», «мақтан», «жағымсыздық»* концептілерін анықтап, жан-жақты қарастырып, дәлелдейді.

Зерттеуші Ж. Қошанова «Қазақ тіліндегі «Байлық – кедейлік» концептісі: танымдық сипаты мен қызметі»атты зерттеу еңбегінде: «Когнитологияда тіл тек ақпарат берумен шектелмейді, бейнелі образдар арқылы әлемнің тілдік бейнесін сипаттауда айрықша қызмет атқарады» [23] - деп әлемнің тілдік бейнесі мен адам санасының тығыз байланысын пайымдайды. «Байлық – кедейлік» концептісінің көрінісі, тілдік құралдарының жиынтығы болып табылатынын айтады. Тілдік құралдардың жиынтығы арқылы белгілі бір концептінің кумулятивтік қызметін баяндап, концептіні жасайтын тіл құралдары бір деңгейдегі, атап айтқанда, лексика-семантикалық деңгейдегі тіл бірліктері екенін баяндайды. Мұндай тіл бірліктерге: лексикалық бірліктер ретінде түбір сөздер, туынды сөздер немесе тұрақты тіркестер түрінде кездесетінін айтқан.

«Концепт» деген – «ұғым» дегенмен бірдей. Концепт те ұғым. Бірақ ол жинақталған, топтасқан, жүйеленген ұғым, күрделенген ұғым. Сонымен бірге, концепт – ақпараттар көзі. Ол нысанға (обьектіге) қатысты қажетті ұғымдар мен құнды деректерді өз бойына жинап, сақтайды – деген пікір айтады [24]. Қазақ тіл біліміндегі когнитивтік лингвистика ғылымының қалыптасуына профессор Б. Қалиевтың концептке қатысты айтқан пікірлері зор үлес қосты. Б. Қалиев С. Исақовамен бірлесе жазған «Танымдық қазақ тіл» атты еңбегінде «концепт» терминін ұғыммен бірге қолданып, концептінің ауқымы кең екенін баяндайды. Ғалымның концепт жайлы жоғарыда берген пікірі қазақ тіл біліміндегі «концепт» терминінің мағынасын айқындай түседі. Б. Нұрдәулетова жыраулар поэтикасын когнитивтік аспектіде тіл мен ойлау, тіл мен таным арақатынасын байланыста қарастырған ғалым. Ғалымның пайымдауынша жыраулар поэтикалық тұлға ғана емес, философиялық тұлға болып саналғандықтан индивидтің дүние, жаратылыс, оны қоршаған заттар туралы пайымдары, өмір тәжірибесі концепт түзеуге әсер ететінін айтады [25].Ғалым жыраулар поэтикасындағы ғаламның концептуалды бейнесі жыраулардың діни-мифтік, адамзаттық танымына негізделген *«дүниенің жаратылу концептісі», «шынайы адам концептісі», «қайғы, мұң, шер», «жалғыздық, жекелік», «өлім»* сынды концептілерден тұратындығын ғылыми тұрғыда дәлелдейді. Е.С. Қасенов «Тілдің қатысымдық және танымдық табиғаты» атты монографиясында І. Жансүгіров поэзиясының тілі когнитивтік ғылыми-теориялық негізде, оның танымдық табиғаты мен құрылымын лингвомәдениеттанымдық тұрғыдан зерттейді. Ақын поэзиясындағы *атамекен, соғыс, жылқы, қайғы, жалғыздық* концептілерінің когнитивтік модельдерін қарастырып, ғаламның тілдік бейнесін ұлттық-ұғым түсініктер арқылы дәлелдей түседі [26].

Антропоөзекті бағытты ұстанған, «концепт» жайлы толық ақпараттар қамтылған ғылыми еңбектердің бірі – Ә.Ә. Бияздықованың «Қазақ тіліндегі бақыт концептісінің танымдық сипаты мен қызметі» атты философия докторы ғылыми дәрежесін алу үшін жазылған диссертация. Жұмыста жалпы концептінің зерттелуі, зерттеу бағыттары жайлы сөз ете келіп, концептіге былайша анықтама береді: «концепт – этномәдени санада сақталған, белгілі бір ұлттың ұрпақтан ұрпаққа берілетін ықшам әрі терең мағыналы шындық болмыс, мәдени құндылықтары жөніндегі сан ғасырлық түсінігін білдіретін күрделі құрылым» [27]. Зерттеушінің ойын тарқатсақ, концепт этноспен бірге дамып отыратын, белгілі бір ұлттың келесі ұрпақ қалдыратын ықшамдалған, мағынасы тереңделген, адамның сан ғасырлық түсініктерінің жиынтығы ретінде қарастырғанын байқаймыз. Еңбекте қазақ тіліндегі бақыт ұғымына талдау жасай отырып, оның концепт болып қалыптасуының даму сатысын ғылыми тұжырымдармен дәлелдейді. «Бақыт» концептінің мағыналық-ақпараттық өрісін айқындай отырып, тілдік санада қалыптасқан тілдік бірліктер арқылы талдау жасайды.

Ж. Саткенова көркем шығарма тілін когнитивті бағытта зерттей келе концепт терминіне былайша анықтама береді: «Концепт әлемнің біртұтас бейнесі мен тілдік бірліктердің арасын байланыстырушы аралық көпір бола отырып, жазушы шеберлігін айқындайтын таным категориясы [28]. Ж. Саткенова когнитивтік лингвистика ғылымы аясында балалар әдебиетінің классигі Б. Соқпақбаевтың шығармаларына зерттеу жүргізеді және кейіпкер тілінің мәселесін когнитивтік аспектіде қарастырады. Зерттеуші когнитивті лингвистиканың негізгі ұғымдарына (ойбейне, прототип, фрейм, сценарий, концептуалды метафора, стереотип және т.б.) талдау жүргізе отырып, жазушы Б. Соқпақбаевтың шығармаларындағы *«өмір», «тағдыр», «арман», «қиял», «талант», «шабыт», «тәртіп», «дүние», «аштық»* және т.б. концептілік жүйені анықтайды. А.Т. Қасымбекова «Ертегілердегі ғаламның концептуалдық бейнесі (қазақ және ағылшын тілдері негізінде)» атты еңбегінде ертегілердегі концептуалды ғалам бейнесін салыстырмалы аспектіде арнайы қарастырады. Қазақ және ағылшын қиял-ғажайып ертегілеріндегі ғаламның тілдік бейнесі концептуалдануының ұлттық ерекшеліктерін айқындайды [29].

Жоғарыдағы талдауларда әлемнің тілдік бейнесін көрсету үшін, көркем шығарма тілін, автордың тілдік тұлғасын қарастыру басты назарға алынғанын байқадық. Жалпы алғанда концептіні зерттеу екі үлкен бағытқа бөлінетіні жайлы ғалымдар сөз етіп жүр. Қазіргі лингвистикадағы концептуалды зерттеулер когнитивтік линвистика және лингвомәдениеттану бағытында белсенді зерттелуде. Екі бағыттың да соңғы нүктесі антропоөзектік бағытқа барар жол екенін айтқымыз келеді.

Қорыта келгенде, тілді таным құралы ретінде зерттеу, ұлттық мәдени код ретінде қарастыру – когнитивтік лингвистиканың негізгі мәселесі. Когнитивтік лингвистиканың негізін концепт құрайтыны жоғарыда сөз етілді. Концепт және оның ғылыми негізгі В.Фон Гумбольдттың лингвофилософиялық тұжырымдамаларынан бастау алып, «салыстырмалы антропология» негізінде қарастыру барлық ғылым салаларының басын біріктіріп қарастыруға, тілдің ұлттық сипатын тануға, тіл мен ойлау, тіл мен таным байланысын ашуға болатыны қазіргі таңда ғылыми түрде дәлелденіп отыр. Концептінің негізгі қалыптасуы ХХ ғасырдың бірінші жартысында әлемдік лингвистикада алғаш сөз еткен С.А. Аскольдов-Алексеевтен бастау алып, бүгінгі таңда концепт түрлі бағытта қарастырылып жүргені сөз етілді. Концептіге анықтама беріп, жан-жақты зерттеуде Ресейлік ғалымдардан Д.С. Лихачев, Е.С. Кубрякова, Ю.С. Степанов, В.А. Маслова, З.Д. Попова, И.А. Стернин тұжырымдары талқыланып, концепт пен ұғымның айырмашылығы сөз етілді. Отандық ғалымдардан тілді танымдық бағытта зерттеу А. Байтұрсынұлы, Қ. Жұбанов, С.Аманжолов пікірлері тіл мен ойлау, тіл мен таным, тіл мен ұлт байланысын қарастырып, тілді танымдық тұрғыдан зерттеудің алғашқы арналары ретінде негізге алынды. Кейінгі зерттеушілер қатарынан тілді когнитивтік, этнолингвистика бағытында зерттеген Н. Уәлиев, Б. Қалиев, Ж. Манкеева, К. Жаманбаева еңбектері талданып, концептінің ғылыми негізін айқындауға арқау болды.

Когнитивтік лингвистика саласында үлес қосқан Қ. Жаманбаева, когнитивтік линвистиканың қалыптасуы мен тарихы жайлы сөз еткен Ж. Манкеева, Э. Оразалиева, қазақ тіл біліміндегі метафоралық атауларды когнитивтік тұрғыдан зерттеп, қарастырған Г.Н. Зайсанбаева, топонимдік кеңістіктегі атауларды танымдық тұрғыдан зерттеген Б. Тілеубердиев еңбектері талқыланып, концепт пен ұғымның айырмашылығын тануда, концепт теориясы және оның қалыптасуына шолу жасалып, аталмыш ғалымдардың тұжырымдары талқыланды.

Сонымен қатар көркем шығарма тілін когнитивтік, антропоөзектік бағыттағы зерттеулер қатарында А. Әмірбекованың, С. Жиреновтің, Г. Мұратованың, Ж. Қошанованың, Б. Қалиевтің, Б. Нұрдәулетованың, Ж. Саткенованың, А.Т. Қасымбекованың, Е.С. Қасеновтың, Ә.Ә. Бияздықованың зерттеу еңбектері талданып, концепт теориясының ғылыми негізін танып, концепт туралы анықтамаларды, тұжырымдары талдауда пайдаланылды.

Қазақ тіл біліміндегі концепт терминіне берілген анықтамалар жоғарыда аталған зерттеушілердің еңбектерімен шектелмейді. Концепт туралы талдауларда ғалымдар белгілі бір жазушының, дара тұлғалардың, атақты жыраулардың тілін зерттеу арқылы әлемнің тілдік бейнесін көрсеткенін байқай аламыз. Жоғарыдағы талданған еңбектерде концептіні тілімізде қалыптасқан қанатты сөздер, мақал-мәтелдер арқылы да мазмұнын кеңейте түскенін айтқымыз келеді. Себебі ауыз әдебиеті үлгілері, мақал-мәтелдер халық таным-түсінігінен туындаған, халыққа іріктеліп, сүзгіден өтіп жеткен лексикондар болғандықтан оларды талдау арқылы сол халықтың тұрмыс-тіршілігінен, дүниені тануынан ақпарат алатынымыз дәлелденіп келеді.

Қазақ ғалымдарының пікірлері адамзат баласының танымымен қалыптасқан рухани құндылықтарды білдіретін тілдік модельдерді концепт ретінде тануға болатындығын ғылыми тұрғыдан дәлелдейді. Жоғарыда аталған ғалымдар ойлаудың ерекшелігін, тұтастай алғанда ұлттың дүниетанымын анықтауда үлкен маңызы бар концепт туралы айтқан әртүрлі пікірлерін қорытындылай келе, «концепт» деп ақиқат әлемді, әлемнің тілдік бейнесін түсінуге мүмкіндік беретін күрделі құбылыс деп танимыз. «Концепт – адамның сан ғасырлық өмір тәжірибесінен туындаған, қоршаған орта жайлы әлемнің тілдік бейнесін сипаттайтын күрделі құрылым» деген қорытынды жасаймыз.

* 1. **Әлемнің тілдік бейнесі және «уақыт» концептісі**

Тіл – халықтың тарихы мен мәдениетін, оның талғамы мен танымын және болмысын сақтауға қабілетті символдық жүйе және мәдениеттің көрсеткіші. Тіл адамның бүкіл тарихында дүниені концептуалды ассимиляциялаудың барлық жолдарын қамтиды. Бұл ойды, білімді меңгерудің, білімді зерттеудің күрделі тәсілі, сөйлеудің және ойды ауызша тұжырымдаудың күрделі механизмі [30]. Тіл және мәдениет арақатынасы тіл мен ойлаудың дамуын көрсетеді және мәдени мұраның ұрпақтан-ұрпаққа берілуіне ықпал етеді. Бұл көзқарас адамдардың идеяларына, олардың ұлттық менталитеті мен мәдениетіне сүйене отырып антропоөзектік бағыт аясында дамиды. Адам санасындағы, ойындағы әлем туралы түсінігін, өз білімін сөзбен бекітеді. Лингвистикада осы ұсынылған білімдердің жиынтығы әлемнің тілдік бейнесі деп аталады. Әлемнің тілдік бейнесінің ерекшеліктері және оның табиғаты тіл мен адамның әлем туралы білімін қалыптастыруға ықпал ететін маңызды әдіс. Осылайша, лингвистикада әлемнің тілдік бейнесі термині пайда болады.

Қоғамда әр ұлтқа тән әртүрлі түсінік, әртүрлі тілдер қалыптасқан. Олардың әлем туралы өзіндік түсініктері бар. Әр халық өз мәдениеті, әдет-ғұрпы, дәстүрлеріне орай әлемді түрліше қабылдайды. Адам тіл арқылы қарым-қатынасқа түседі. Адамның ойында дүние туралы жинақталған пікірлері, ойлары сөз арқылы жарыққа шығады. Тілдік формада ұсынылған адамның осы іс-әрекеті әлемнің тілдік бейнесін құрайды. Әлемнің тілдік бейнесінің ерекшеліктері мен табиғаты тілге қатысты, себебі тіл адамның әлем туралы білімін қалыптастырушы.

«Әлем» бейнесі», «әлемнің тілдік бейнесі» ұғымдары қазіргі лингвистикалық жаңа бағыттар қатарына жатады. Қазіргі уақытта бұл ұғым түрлі ғылым салаларында қолданылады: философия, физика, мәдениеттану, әлеуметтану, психология және т.б. Әлемнің тілдік бейнесі терминін ғылыми қолданысқа енгізген неміс лингвисті Иоганн Лео Вайсгербер «Связь между родным языком, мышлением и действием» (Ана тілі, ойлау және әрекет арасындағы байланыс) атты мақаласында қолданған. Ғалым әрбір халық әлем туралы ойлары, пікірлері адамның ана тілімен байланыста болатынын айта келіп, адамның жеке тәжірибесі әлем туралы түсінікті өзгерте алса да, соңында ана тілінен сіңген дүниетанымға келіп тоқталатынын айтады [31]. Яғни ағылшындар әлемді қазақ халқы танығандай тани алмайды, кез келген халықтың түсінігі-болмысы, дүниені тануы өз дәстүрі мен танымынан сай қалыптасады.

Әлемнің тілдік бейнесіне беретін негізгі сипaттaмaлaрды төмендегідей жіктеуге болады:

1) әлемнің тілдік бейнесі, біріншіден, этнос пен тілдің тaрихи дaмуы нәтижесінде, екіншіден, олaрдың әрі қaрaй өзіндік жолмен дaмуынaн қaлыптaсaды;

2) әлемнің тілдік бейнесі уaқыт кеңістігінде өзгеріп, кез келген тірі aғзa тәрізді дaмып отырaды, яғни тікелей (диaхрониялық) мaғынaдa әрбір келесі дaму кезеңінде бұрынғысынa сәйкес келе бермейді;

3) әлемнің тілдік бейнесі әлемді көру мен оны тіл құрaлдaрымен бейнелеудің тілдік және мәдени өзгешелігін бекітуге мүмкіндік туғызa отырып, тіл мәнін біртекті түзеді;

4) әлемнің тілдік бейнесі жaлпылықтың (общность) біртекті өзгеше өзіндік сaнaсындa көрініс тaуып, келесі ұрпaққa дүниетaным, мінез-құлық тәлімі, өмір сүру сaлты, тілдік құрaлдaрдa сaқтaлу aрқылы беріледі;

5) әлемнің тілдік бейнесі тілдік ұғымдары мен категориялары жүйесіндегі нақты әлемнің көрінісін көрсетеді.

«Әлемнің тілдік бейнесі» ұғымының алғашқы зерттеушілері ретінде Э. Сепирдің лингвистикаға қосқан үлесі орасан зор. Э. Сепир: «Біз әлемді қоғамымыздың тілдік әдет-ғұрыптарымен алдын ала анықталған жүйлер негізінде көреміз, естиміз және қабылдаймыз» - деп жазады [32]. Ғалым тілдің қоғаммен тығыз байланысты екендігін айта келіп, қоршаған ортаны тануымыз тіл арқылы жарыққа шығатынын, тілде таңбаланатынын баяндайды. Әлемнің тілдік бейнесі жайлы анықтама берген ғалымдар легі жетерлік. Е.С. Яковлева: «Әлемнің тілдік бейнесі – бұл әлемді тіл арқылы тану» [33] десе, В.А. Мaсловa: «Әлемнің тілдік бейнесі – ұлттың жaлпымәдениеттің игілігі, ол құрылымды, көпдеңгейлі дей келе, әлемнің тілдік бейнесі aдaмның ішкі әлемі мен сыртқы дүниені бaйлaныстырушы, aдaм дүниені қaбылдaу бaрысындaғы тaнымдық қызметінің нәтижелерін тілде бекітіп отырaды деген пікір білдіреді. Әрбір тілдің өзіндік концептуaлдaну тәсілі болaды, сол aрқылы әр тіл өзіндік әлем бейнесін жaсaйды деген қорытындыға келеді [34]*.* Әр халық әлемді өзінше, өз менталитіне, таным-түсініге, өмір тәжірибесіне сай қабылдайды. Ол адамның ішкі түйсігі, ойлауы мен танымын байланыстырып, дүние туралы ойларын тіл арқылы жүйелеп, бекітеді. З.Д. Попова әлемнің концептуалды бейнесін әлемнің моделі ретінде түсіндіреді. «Әлемнің тілдік бейнесі – тілдік бірліктер арқылы әлемнің концептуалды бейнесін толықтыратын, әлемнің концептуалды бейнесінің бір бөлігі деп таниды» [35]. Ғалымдардың жіктемелерінде әлемнің тілдік бейнесі және концептуалды бейнесі деген терминдер бар. Әлемнің концептуалды бейнесі шындықты ойша көрсетудің нәтижесі ретінде әрекет ететін білімді ғана емес, сонымен бірге сенсорлық танымның нәтижесін де білдіреді. Әлемнің тілдік бейнесі – бұл тілдік құралдармен бекітілген сыртқы және ішкі әлем туралы барлық ақпарат. Әлемнің концептуалды бейнесінің өзегі – бұл ұғымдарда берілген ақпарат, ал әлемнің тілдік бейнесіндегі ең бастысы – белгілі бір тілдердің сөздері мен сөз тіркестерінде бекітілген білім. Әлемнің тілдік бейнесі осылайша екі жақты сипатқа ие: ол білім жүйесі мен тіл жүйесіне жатады. Тілдік білім мен әлем туралы білімді сақтау тәсілі бола отырып, әлемнің тілдік бейнесі тәуелсіз емес, ол әлемнің концептуалды бейнесінен бөлінбейді.

Әлемнің тілдік бейнесі ұғымы қазіргі тіл білімі үшін өте маңызды, өйткені ол адамның өзіндік ерекшелігін және оның болмысын, әлеммен қарым-қатынасын көрсетеді. Әлемнің тілдік бейнесі адамның өмірімен байланыстылығын О. Жұбаеваның пікірінен байқауға болады: «Ғаламның тілдік бейнесі негізінен субъективті сипатта, себебі онда нақты бір адамның көзқарасы, дүниетанымы көрінеді. Ол атадан балаға берілетін категориялар жүйесі арқылы белгілі бір код құрап, дайын күйінде қабылданып отырады. Адам өзіне дейінгі жинақталған білім қорын қабылдау арқылы этномəдени қауымдастықтың өмір тəжірибелерін де қабылдайды» [36] - деп адамзат баласы тіл арқылы әлемді танитына, сол арқылы әлемнің тілдік бейнесі қалыптасатынын пайымдайды.

Ғалым Н. Уәлидің пайымдауынша әлемнің тілдік бейнесі – бұл тілде көрініс табатын әлемді көру тәсілі. Қазір әлемнің тілдік бейнесі ұғымы өте танымал және кең ұғым болып саналады. Әлемнің тілдік бейнесі – бұл ең алдымен ана тілін білу, өз мәдениетін білу, әлемнің тілдік бейнесін қолдана отырып, сіз өзіңіздің ішкі әлеміңізге бойлап, айналадағы әлемді жақсырақ әрі оңай түсіну. Біз әртүрлі әлемнің тілдік ерекшеліктерін салыстырған өзара өзгешелігін байқаймыз. Олардың кей біреулері өте ұқсас болса, кейбірі өте ерекшеленеді.

* әрбір нақты тілде осы тілде сөйлейтіндердің дүниетанымы ұлттық, өзіндік, олардың әлемдік бейнесін анықтайтын және қалыптастыратын жүйе бар;
* әр халық қоршаған шындықты өзінше көреді және бұл тілде көрініс табады;
* әртүрлі тілдің иелері әлемді өзінше фрагменттерге бөледі;
* әлемді қабылдаудағы айырмашылықтар тілде лексика деңгейінде ғана емес, грамматика, сөзжасам, фразеологиялық қор, морфология, грамматика деңгейінде де көрінеді. Бірақ дәл осы адамның сөздік қоры, сөздердің мағыналық және семантикалық мағыналары адамның әлемді тану тәжірибесі шоғырланған контейнер болып табылады [37].

Әр халықтың әлем туралы түсінігі әртүрлі. Олардың әрқайсысы үшін әлем туралы өзіндік түсінік белгіленген. Әлемнің тілдік бейнесі – адамның әлемді тануының негізі. Әрбір халықтың тілі әлемді тануда өзінше бір бөлшектерге жіктеп қарастырады. Ғалымдар тілде бейнеленген әлемнің тілдік бейнесін ұсыну үшін алдымен концептілер жүйесін қарастырудан бастайды. Біз зерттеу жұмысымыздың алғашқы тараушасында концепт теориясына шолу жасап, оған берілген анықтамалар, концептіні зерттеушілердің пікірлеріне, тұжырымдарына тоқталдық. Бұл тараушада әлемнің тілдік бейнесін танытатын «уақыт» концептісін талқылаймыз. «Уақыт» концептісі әлемнің тілдік бейнесімен байланысты жалпыұлттық концепт деп танимыз. Жоғарыдағы талдауларда айтып өткендей әр халық қоршаған ортаны өзінше көреді, қабылдайды, оны тілінде бекітеді. Сол секілді адамдардың уақыт туралы түсініктері әлемнің тілдік бейнесін беретін ақпараттар легі сақталған құрылым деп танимыз.

Концепт когнитивті, мәдени, лингвистикалық бағыттарда да зерттеліп жүр. Концепт ментальді және тілдік бірлік болғандықтан, ол жалпы лингвистикалық мәселелердің шешімін табуға атсалысады. Концептіні зерттеу, талдау дәстүрлі тіл білімі, психолингвистика, когнитивті лингвистиканың байланыстырып зерттеуге негіз болады. Осы бағыттардың әрқайсысы үшін концепт белгілі бір тілдік заңдылықтарды ашу құралы ретінде қызмет ете отырып, әлемнің тілдік бейнесін танытатын негізгі компонент болып саналады.

Концептінің ерекшелегін жан-жақты қарастырған ғалымдар оны *метафизикалық, эмоционалды, мәдени* деп үш топқа бөліп қарастырады.

И.А. Стернин мен З.Д. Попова: (Концептілер вербалданатын (тұрақты, тілдік бейнелеу құралдары бар, коммуникативті түрде сұранысқа ие) және жасырын (тұрақсыз, терең тұлғалық, вербалды емес) болып бөлінеді.

* әмбебап;
* этникалық;
* өркениетті;
* топтық (гендірлік, кәсіби);
* жеке» [7, с. 28].

Отандық тілші ғалымдардың еңбектерінде де концептінің жіктелуі жайлы сөз еткендер бар. Соның бірі М.Абрахманова мақаласында: «Мәдениетаралық байланыста өзінің ұлттық ерекшеліктерін, ділін өзге мәдениет өкілдеріне таныстыру және сол арқылы өзі де ерекшеліктерін сезініп, тереңірек ұғынып өзіндік баға беру, қазақ халқының тарихында ерте кезден басталды. Маңызды концептілер ұлттың тілімен, мәдениетімен бірге игерілетіндіктен олардың бір қатары бірден білініп тұрады, ал кейбірі талдау негізінде анықталады» [38]. Біз жоғарыдағы талдауларға негізделе келе, И.А. Стернин мен З.Д. Попова жіктемесіндегідей барлық этносқа ортақ концептілерге «уақыт», «адам», «сезім», «махаббат», «достық», «табиғат» секілді концептілерді жатқызамыз, ал әр ұлттың дүние туралы көзқарасына, менталитетіне сай келетін концептілерге «тары», «келін», «шаңырақ», «жылқы», «қамшы» секілді концептілерді жатқызамыз. Себебі бұл концептілер ұлттың мәдени өмірімен тығыз байланысты, сол ұлтқа тән негізгі ерекшеліктерді айқындайтын ментальді бірліктер. Аталған концептілердің барлығы сол ұлттың әлемнің тілдік бейнесін жасауда атсалысатын, негізгі тірек ұғымдар ретінде қараймыз.

Концептілер арасында ерекше орны бар әмбебап, негізгі концептілер бар. Олар көптеген ұлттық-тілдік қауымдастықтардың әлемнің тілдік бейнесін беруде басты орын алады, өйткені олар бүкіл дүниетанымның негізі болып табылады. Осындай әлемнің тілдік бейнесін танытатын, әмбебап концептілер қатарына – «уақыт» концептісін жатқызуға болады. Әлемнің тілдік бейнесінің әртүрлі фрагменттерінде уақытты вербализациялайтын тілдік бірліктерді зерттеу қазіргі заманғы ғылыми зерттеулердің өзекті бағыты. Бұл кездейсоқ емес, өйткені уақыт әлемнің тілдік бейнесінің негізгі ұғымдарының бірі. «Уақыт» концептісі – көп қатпарлы, әмбебап концепті.

«Уақыт» концептісі жайлы сөз етпес бұрын, ең алдымен, «уақыт» ұғымына жауап іздейміз. Философиялық сөздікте: «уақыт пен кеңістік» ұғымдары қатар алынып, материяның негізгі өмір сүру формасы дей келе, ол шындық па әлде санада ғана өмір сүретін таза абстракт па деген мәселе қарастырылады» (Қосымша Ә). Ал «Қазақ тілінің түсіндірме сөздігінде» уақытқа былайша анықтама берілген: «уақыт – (ар. уақт وقت)    1. Шақ, сәт. 2. Маусым, мерзім. 3. Мезгіл, кезең» (Қосымша Ә).

Уақыт философия, психология, линвистика салаларының барлығына ортақ. Уақытты зерттеуде ғалымдар түрлі көзқараста болып, уақыттың адаммен тығыз байланысты. Уақытқа қозғалыс тән, ол бір бағытты. Қазақстан ұлттық энциклопедиясында уақыт былайша сипатталған: «Уақыт – материяның өмір сүру формасының бірі. Ол қозғалыстағы материямен үнемі байланыста болып отырады. Әрбір құбылыс белгілі бір орында және белгілі бір уақытта өтеді. Бірақ кеңістікте уақыттан тыс немесе белгілі бір уақытта кеңістіктен тыс құбылыс болмайды. Уақыттың өтуінің қайтымсыздық сипаты бар. Ол өткен шақтан келер шаққа қарай бір бағытта өтеді. Олай болса, оның өлшемі біреу және оның бұрын өткен бөлігі қайта оралып келмейді (Қосымша Ә).

Уақыт оқиғалардың шексіз тізбектелуінен тұрады. Уақытты адамның ішкі идеяларының өзгеруі ретінде қабылдай отырып, оны сыртқы жағдайлардан ажыратуға болады. Уақыттың әмбебаптығы әр адам оны кез келген бөліктерге бөле алады. Уақытты мыңжылдықтарға, ғасырларға, онжылдықтарға және т.б. деп жіктейміз. Уақытты ішкі және сыртқы деп бөлуге болады. Ішкі уақыт біздің эмоцияларымыздың сапасын басқарады. Сыртқы уақыт айналамыздағы оқиғаларды қозғайды. Сонымен қатар ішкі уақыт сыртқы уақыттың жағдайына белсенді әсер етеді және ішкі уақыт сыртқы уақытқа әсер етеді.

Адамзат қалыптасқаннан бері уақыт онымен бірге болмыстың тіршілік ету формаларының бірі ретінде ілесіп келеді. Уақыттың дамуының өзіндік ғасырлық тарихы бар және бұл мәселе даулы болып саналады. Уақытты зерттеуде ғылымда екі бағыт белең алды: бірі – *әлеуметтік-гуманитарлық;* екіншісі – *жаратылыстану ғылымдар* бағыты. Әлеуметтік-гуманитарлық бағыт зерттеу нәтижелерін философия, логика, лингвистика, әлеуметтану және т.б. ғылым салаларында көрінсе, уақыттың жаратылыстану білімі физика, математика, биология, химия және т.с.с. салалардағы зерттеулермен ұсынылған.

Уақыт ежелден бері әртүрлі ғылыми салалардағы зерттеушілердің назарын аударды: физика, философия, психология, лингвистика. Физиктер аспан денелерінің қозғалысын зерттеу, әлемдегі табиғи құбылыстар мен оқиғалардың айналымын бақылау арқылы уақыттың табиғатын түсінуге тырысады; философтар мен психологтар уақыттың құпиялары мен адамның оны қабылдау ерекшеліктеріне назар аударды. Уақыттың лингвистикалық зерттеулерінің бастапқы нүктесі – уақыт құпиясын түсінудің маңызды кілттерінің бірі тілде жатыр деген тезис ұсынды. Яғни сан қатпарлы уақыт категориясы түрлі ғылым саласында зерттеу нысанына айналды.

Уақыт – философиялық ұғым. Көптеген философтар уақытты субъективті құбылыс ретінде қарастырады. Психологиялық уақыттың жарқын сипаттамасы – оның психологиялық уақыт перспективасы түрінде болуы, онда өткен уақыт жадымен ұсынылған. Қазіргі – ойлау, ал болашақ – қиял – барлық дерлік авторлармен ерекшеленеді. Уақыттың мәнін оның адамға қатысты ғана ашуға болады деп саналады, сондықтан уақыт ішкі сезімге сәйкес келетін түйсіктің бір түрі болып табылады. Уақыт санатына объективті түсініктеме болмағандықтан, ол субъективті түрде түсіндіріледі. Уақытты субъективті бағалау үнемі өзгеріп отыратын эмоциялар мен сезімдерге негізделген, сондықтан уақыт тез немесе баяу жүруі, тоқтауы немесе бағытын өзгертуі мүмкін. Кейде санамызда уақыт өтпей жатқандай сезіледі, кейбір бір уақытта керісінше, уақыт тез өтіп кеткендей күй кешеміз. Расында уақыт өз бағыты бойынша алға жылжып отырады, ол тек адамның қабылдауында, түрлі эмоциялар арқылы өзгеріске түсіп отырады.

Уақыт – бұл әлемнің лингвистикалық және ғылыми суреттерінің негізінде жатқан абстрактілі ұғым мен құбылыс. Көптеген ғалымдар мен философтар бұл құбылысты зерттеуге тырысты: уақыттың табиғаты қандай, оның қасиеттері, уақыт бар ма, неге ол тек бір бағытта қозғалады және т.б. сұрақтарға жауап іздеді. Уақытты зерттеушілерде қарама-қарсы көзқарас пайда болды. Біріншісін Платон ұстанды; философ уақытты материалдық денелер мен процестерге тәуелсіз өмір сүретін қозғалмалы мәңгіліктің бейнесі ретінде түсінді [39]. Аристотель уақыттың болуы тек сананың арқасында мүмкін деп есептеді. Атақты ойшыл Аристотельдің пайымдауынша: «Бізді қоршаған табиғат ішіндегі белгісіздердің белгісізі ол – уақыт. Уақыт деген не, оны қалай басқаруға болады, бұны ешкім білген емес» - деп тұжырымдайды ойшыл. Аристотель уақыт туралы түсінігін «уақыт қозғалыспен тығыз байланысты, бірақ ол екеуі тең болмайды» деген қорытынды жасайды [40]. Бұл екі көзқарас физика мен жаратылыстану ғылымында көрініс тапты: И.Ньютон уақыт – бұл өткеннен болашаққа ағатын тәуелсіз ағын, ал Лейбниц өз жазбаларында уақыт – қоршаған шындықты қабылдаудың субъективті тәсілі деп жазды [41].

Неміс философы И. Кант кеңістік пен уақытты адамдардың әсерлерін сырттан қабылдаудың априорлық (эксперименталды) сезімтал түрі ретінде қарастырып, бұл теорияны дәлелдеуге тырысты. Яғни кеңістік пен уақыт, оның пікірінше, субъективті формалар. И. Кант барлық ойшылдардың мыңдаған жылдар бойы біздің санамыздан тыс болған құбылыстардың уақытша және кеңістіктік сипаттамалары өздігінен болатын нәрсе деген көзқарасына күмән келтіреді. Ол заттардың объективті түрде бар екеніне күмәнданбады, бірақ санадан тыс кеңістік те, уақыт та жоқ деп сенді. И. Канттың айтуынша, «біздің кеңістік пен уақыт туралы пікірлеріміз тәжірибеге негізделмеген, сондықтан олардың сыртқы көзі сыртқы заттарда емес, біздің санамызда. Кеңістік пен уақытты көру біздің санамызға «пайымдау формасы» ретінде тән, барлық пайымдаулардан бастап барлық тәжірибеге дейін, бұл формаларсыз ешқандай тәжірибе мүмкін емес, біз оларды бүкіл тәжірибеде қолданамыз. Кеңістік пен уақыт көзілдірік сияқты, онсыз біз заттарды көре алмаймыз. Жасыл көзілдірік бәрін жасыл етеді. Кеңістік пен уақыт көзілдірігі барлығын кеңістік пен уақытта өмір сүретін етіп көрсетеді. Бірақ бұл көзілдірік біздің санамызға тән, онсыз кеңістік те, уақыт та жоқ» деп пайымдайды [42].

Материалистік философия адамдардың ойлауынан тыс кеңістік пен уақытты материяның объективті формалары деп атады. Материализм уақыт пен кеңістіктің объективті, материалдық сипатын көрсетеді. Материалистік философияның өкілдері К. Маркс пен Ф. Энгельс материя, қозғалыс, кеңістік пен уақыт бөлінбейтін бірлікте екенін мойындайды. Бұл теория қазіргі философияда ғана емес, физика ғылымында да дәлелденген.

Қазақ тіл білімінде де уақыт туралы түсініктер ерте заманнан бастау алған. Тілші ғалымдар, философтар, әдебиетшілер уақытқа түсінік бере отырып, оның ғылымның әр саласымен байланыста қарастырды.

Жоғарыдағы уақыт туралы философиялық тұжырымдарда уақыттың өткінші екені, уақыттың қайтып келмейтін қасиеті, уақыт үнемі қозғалыста болатынын талқыладық. Сонымен қатар ғалымдардың пікірінше уақыт адам санасында болса ғана уақыт өмірде болатыны сөз етілді. Қазақ халқының таным түсінігінде де уақыт туралы философиялық көзқарастар бар.

ХІХ-ХХ ғасырлардағы уақыттың қозғалысы туралы философиялық тұжырым айтқан Ш. Құдайбердіұлы болды. Ол уақыт туралы былайша пікір білдіреді: «…табиғат құбылады, жаңбыр жауады, тау басын мұз шалады, көктемде еріп сай-сай, жылға-жылғадан бұлақтар сылдырлай ағады, бұлақтар жиналып, өзенге, өзендер жиналып, теңіз, мұхиттарға құяды. Ондағы су буланып, қайтадан жауын-шашын, қар болып жерге, тауға түседі. Мұның бәрі – қозғалыс. Дүниедегі құбылыстардың қай-қайсысы да шексіз. Өмір бір орында тоқтап тұрмайды, өзгереді, дамиды, өледі. Уақыт алға жылжыған сайын жас келіп адам қартаяды, орнына жаңа ұрпақ дүниеге келеді. Мәңгілік, тіпті бүкіл дамудың кілті болып табылатын қозғалыстың өзі де уақыт аясында өтеді…» (Қосымша Ә) – деген пікірі «Тұрақсыз шыр айналған дүние» деген философиялық тұжырымдамасында баяндалады. Ш. Құдайбердіұлының тұжырымына сәйкес уақыт – бұл қозғалатын, дамитын, өзгеріске енетін құбылыс. Судың булануы, артынан жаңбырға айналуы, одан кейін қайтадан буланып, табиғат өзгерістерінің қайталанып отыруы, қыста қалың мұз қатып, көктем мезгілінде оның еруі қайталанып отырады. Уақыт әрқашан қозғалыста болатынын осы мысалдардан байқауға болады. Адамның өмірге келуі, ер жетіп, есейіп, өмірден өтуі, басқа бір жаңа ұрпақтың дүниеге келуі барлығы қозғалыстан тұрмақ.

Философ айтып отырған уақыттың табиғат құбылыстарымен байланысып, айналмалығы қазіргі терминмен айтқанда циклдік уақыт болса, адамның өмірге келіп, қартайып дүниеден өтуі биологиялық уақытты білдіреді. Уақыттың бұл түрлеріне келесі тараушада талқылаймыз.

Уақыт өзгерген сайын адам да, адамның өмір салты да өзгереді. Ақиқат (реалды) бір бағытта қозғалады, уақыт пен болашаққа тоқтамайды. Уақыт шеңберінде адамдар туады, уақыт өте келе жылдан жылға жас қосады, сәби кезінен қартайғанға дейін өмір сүреді және ақыры өледі. Адам ешқашан уақыттың өтуін тоқтата алмайды. Уақыт объективті, ол ешкімнің ықпалында емес, оған ештеңе әсер етпейді. Сондықтан ғалымдар объективті уақытты үздіксіз, қайтымсыз уақыт деп атайды. Бұл уақыттың объективтілігінің материалистік философиясының негізгі тұжырымдамасы. Материалистік ілімге сәйкес, әлем-материя қозғалысқа негізделген, ал қозғалыс тек кеңістік пен уақыттан тұрады.

Жоғарыдағы талдауларда уақыт, ең алдымен, философиялық, астарлы ұғым екенін, ол адамның санасымен тікелей байланысты екенін дәлелдедік. Сондықтан зерттеуімізде «уақыт» концептісінің табиғатын тану, оның негізгі ерекшеліктерін айқындау алға қойылады. Ғалымдардың пікірлерін салыстыра келе, уақыт адам өмірімен тығыз байланысты, көпқатпарлы, күрделі құбылыс екенін аңғарамыз. Уақытты түсіну адам санасында іске асады. Адамның танымы, санасы, ойлауы тіл арқылы жарыққа шығады. Тіл – қарым-қатынас құралы. Ойдағы түсініктерді сыртқа шығарушы құрал. Сол себепті уақытты тілдік аспектіде қарастыру маңызды болып табылады.

«Уақыт» концептісі әр халықтың тілінде әртүрлі көрініс беретін, сол халықтың қабылдауындағы уақытты сипаттайтын, этникалық менталитеттен, жалпы әлемнің уақыт туралы түсінік беретін концептілердің ішіндегі тірек концепті және концептуалды жүйенің негізгі бөлігі. Ол көп өлшемді ментальді білімді кодтайтын әдет-ғұрыптарды, салт-дәстүрлерді, тұрмыстық мәдениетті, уақытты қолданудың үлгілерін көрсететін көпқабатты құрылым. Демек, «уақыт» концептісі әлемнің тілдік бейнесін танытатын әмбебап концептілердің бірі. «Уақыт» концептісін әлемнің тілдік бейнесімен байланыста зерттеу орыс тіл білімінде біршама еңбектерді кездестірдік.

Әлемнің тілдік бейнесіндегі «уақыт» концептісінің маңыздылығы ғылыми зерттеулердің ерекше саласын *темпорология* терминін алып келді дейді ғалым Г.В. Звездова[43]. Мұндай зерттеулерде уақыттың екі моделі жайлы сөз етіледі: бірі: *статикалық,* онда болашақ алдын-ала анықталған, өткен мен бүгінмен қатар өмір сүреді десе, уақытты зерттеудің *динамикалық* бағыты алдағы болатын оқиғаларды алдын ала анықтау мүмкін еместігін айтады. Кейбір уақыт параметрлері әмбебап болып табылады, соның бірі уақыттың циклдік сипаты. Уақыттың бұл сипаты оқиғалардың қайталануымен ерекшеленеді. Дегенмен уақытты аралықтарға бөлу, сондай-ақ оның жеке бөліктерінің сипаттамасы ұлттық сипаты болып табылады. Сонымен түрлі халықтарда күнді күн мен түнге бөлу әмбебап, бірақ қысқа аралықтарды бөлудің өзіндік ерекшеліктері бар екенін айтқымыз келеді. Әлемнің тілдік бейнесінде таңның атуы, күннің батуы, түстен кейін және түн ортасы болып бір тәуліктің бөлінуі тәулікті бөлудің негізгі жіктемесі болды. Түн ортасы мен түстен кейінгі уақыт табиғаттан тыс күштердің үстемдік ету уақыты деп саналды, сондықтан барлық тіршілік иелері үшін қауіпті болды.

Жалпы «уақыт» концептісі жайлы ғылыми еңбектерде тұжырымдар, уақыт туралы түсініктер қатары жетерлік. Ғалым Ю.А. Сорокин: «уақыт» концептісі – негізгі және әмбебап концепт, ол әлемнің концептуалды бейнесінің маңызды құрамдас бөліктерінің бірі. Уақыт феномені халықтың санасы мен тілінде тек уақытты бағдарлау тәсілі ретінде ғана емес, сонымен бірге «шекті сәттер» қатарында болуы маңызды» [44] – деп тұжырымдайды.

Әлемнің тілдік бейнесін беруде «уақыт» концептісінің рөлі зор екенін осы тұжырым дәлелдей түседі. Ғалым «уақыт» концептісін әлемнің концептуалды бейнесін танытатын концепт ретінде алып, оның барлық халыққа ортақ концепті екенін дәлелдейді. «Уақыт» концептісі әмбебап концептілердің бірі. Бұл «барлық дерлік тілдерде бар» «бастапқы» деп аталатын концептілер қатарына жатады [45]. «Уақыт» концептісі барлық халықтарға ортақ, барлық адамзат баласында бар құбылыс. Уақыт – адамның өмірімен тығыз байланысты. Уақыт көзге көрінбейтін зат. Дегенмен осы барлық адамзатты бағындырып отырған уақытты көзбен көрмесек те, оны қайтара алмаймыз, ол ешкімге бағынбайтын күшке ие.

Әлемнің тілдік бейнесіндегі уақыт жайлы пікір білдірген ғалым Н.Ю. Шведова: «уақыт мәдениеттің құрамдас бөліктерінің бірі бола отырып, тілде көрініс табады. Демек, тілдік уақыт (нақты тілдік фактілерде көрініс табады) әлемнің тілдік бейнесінің бір бөлігі» - деп таниды [46].

Ғалым О. Жұбаева «Қазақ тілінің когнитивтік грамматикасы» еңбегінде «уақыт» концептісі морфологиялық жолмен беріліп, шақ категориясын түзейтінін айта келе, «уақыт» концептісіне былайша анықтама береді: «уақыт концептісі – ғалам туралы білім, оның ішінде уақыттың тілдегі көрінісі туралы білім мен грамматикалық категориялар мен тұлғалар туралы тілдік білімдерден құралады. Яғни уақыт мәні морфологиялық жолмен беріліп, уақыт туралы энцклопедиялық білімнің тілде кодталу жолдарын білдіреді. Сол себепті уақыт концептісі – морфологиялық жолмен берілетін, концептуалды деңгейдегі бірлік болумен қатар, осы категорияға негіз болған концептінің бірлігі болып табылады» [36, б. 118] деген қорытынды жасайды. Ғалым аталмыш еңбегінде «уақыт» концептісін шақ тұрғысынан талдап, тілдік деректермен дәлелдейді.

«Әлемнің тілдік бейнесі» және «уақыт» концептісін байланыстыра зерттеген еңбектер қатары мол. Соның бірі Л.Н. Михееваның «Время в русской языковой картине мира: лингвокультурологический аспект» атты докторлық диссертациясы. Зерттеу жұмысында орыс тіліндегі әлем бейнесінің «уақыт» концептісін сипаттауға кешенді пәнаралық тәсіл қолданылған. Автор уақыттың *циклдік және сызықтық* модельдерінің, объективті және субъективті принциптердің өзара әрекеттесуіне негізделген уақыттың орыс халқындағы концептуалдық моделінің ерекшелігі туралы айтады. «Уақыт» концептісінің көркем әдебиеттегі бейнесін «уақыттың бұл бейнесі мифте немесе фольклорда бекітілген дәстүрлі халықтық идеяларды және мәдениет жетістіктерін, интеллектуалды білімді біріктіріп, ұлттың рухани даму деңгейін көрсететін, орыс халқының моральдық және эстетикалық мұраттарын бейнелейтін, осылайша, әлемнің тілдік бейнесін айтарлықтай байытатын, оның мазмұнын күрделендіріп, тереңдететін тілдік бірліктер арқылы дәлелдейді» [45, с. 7].

Лингвистикада «уақыт» концептісі ғалымдардың зерттеу нысаны ретінде көптеген еңбектерде алынған. Ғалымдар «уақыт» концептісін, барлық ұлтқа ортақ концептілердің қатарына жатқызады және оның әмбебап концепт екендігін дәлелдеген. Орыс тіл білімінде уақыт концептісін зерттеуге арналған ғылыми жұмыстар тізімі аз емес. Солардың бірнешеуіне тоқталатын боламыз. Х. Михеева докторлық диссертациясында «уақыт» концептісін зерттеу арқылы орыс тіліндегі әлем бейнесін (2004); Д.А. Катунин Орыс тіліндегі уақыттың метафора арқылы берілуін (2005); Уақыттың әлемнің ағылшын тіліндегі бейнесін көрсетуде (тұрақты сөз тіркестерін негізінде) И.П. Кудрявцеваның еңбегін атауға болады (2007). Лингвомәдениеттану тұрғысынан «уақыт» концептісін жайлы зерттеулер орыс және башқұрт тілдерінің материалдарында (Дударева 2005), авар және орыс тілдерінің материалдарында (Сутаев, 2007), ағылшын, испан және орыс фразеологизмдерінің материалдарында (Афанасьев 2007), орыс, француз және Конго тілдерінің материалдарында, (Бансинба 2007), неміс және орыс фразеологизмдерінің материалында (Щербина 2006), Я.И. Зубкова неміс және орыс лингвомәдениеттеріндегі «ұқыптылық» концептісін (2003) қаралып, ұқсас тілдердің, немесе дүниетанымы, көзқарасы алшақ ұлттардың тілдеріндегі «уақыт» концептісін зерттеу арқылы әлемнің тілдік бейнесін айқындады. Халықтық өлеңдердің тілін зерттеу арқылы Н.О. Чернованың «уақыт» концептісін зерттеген еңбегін (2010), Л.А. Иванованың диалектикалық ерекшеліктер негізінде «уақыт» концептісін қарастырған (2018) еңбектерін атай аламыз. Аталған еңбектердің барлығында «уақыт» концептісі әлемнің тілдік бейнесін беретін концепт ретінде алынып, лексика-семантикалық топтар, стилистикалық амал тәсілдер арқылы көркем шығармалардан мысалдар арқылы беріліп, мақал-мәтел, фразеологизмдер арқылы дәйектелді. Әлемнің тілдік бейнесінің әртүрлі фрагменттеріндегі уақыт вербализациялайтын тілдік бірліктерді зерттеу қазіргі ғылыми зерттеулердің өзекті бағыты болып табылады. Бұл кездейсоқ емес, өйткені уақыт әлемнің тілдік бейнесінің негізгі категориялары бірі.

Қазақ тіл білімінде уақытты зерттеу этнолингвистика ғылымынан бастау алады. Қазақ халқы ерте кезден-ақ уақытты бағамдауда өзінше, өзгеше көзқарас ұстанғанын байқаймыз. Бұл сөзімізге халықтық өлшем атауларын зерттеген этнолингвистикалық зерттеулер негіз бола алады. Біздің түсінігімізде халықтық өлшем атаулары – халықтың тұрмыс-тіршілігінен, дүниені тануынан туындаған өлшемдер. Қазақ халқы айналасындағы заттарды бақылай отырып, уақытты өз бетінше бағалағанын байқаймыз. Ғалым А. Құралұлы «Қазақ дәстүрлі мәдениетінің анықтамалығы» атты еңбегінде халқымыздың рухани мәдениетіне қатысты көптеген мысалдар келтіреді. Сонымен қоса қазақтың байырғы өлшем бірліктеріне байланысты ойымен бөліседі. *Астың пісуіне байланысты, азық-түлікке қатысты өлшемдер деп бастап, тәулік мезгілдері, күн көкжиектен көтерілген мезгіл, күннің орта мезгілі, күн еңкейген мезгіл, күн ұясына бата бастаған мезгіл, түн мезгілі* деп жіктейді (Қосымша Ә). Қазақ халқы уақытты өзінің таным-түсінігі, ойлауы, дүниені, табиғат құбылыстарын тану арқылы өзінше бірнеше бөлшектерге бөледі. Жоғарыдағы А. Құралұлы жіктемелерінде бір тәулікті бірнеше бөліктерге бөліп, айналадағы табиғат құбылыстары таңның атуы, күннің шығуын жітік бақылап, соған сәйкес тәулікті жіктемелейді. Яғни тілімізде «уақыт» концептісініне қатысты қалыптасқан тілдік бірліктер қазақ халқының танымын, дүниені қабылдауынан туындап отыр.

Қазақ тіл білімінде халықтық өлшем бірліктерді қарастырған Ә. Қайдар, Е. Жанпейісов, Ж. Манкеева, Е. Аққошқаров, Н.Ғ. Шаймердинова, Н. Базылхан т.б. ғалымдарды атай аламыз. Аталмыш ғалымдардың еңбектерінде қазақ тіліндегі халықтық өлшем бірліктердің мәні мен маңызы, топтастырылуы, жіктелуі жайлы сөз етілді. Сонымен қатар уақыт, тәулікке қатысты зерттеу жүргізген М. Томанов, Г. Смағұлова, Қ. Аронов секілді ғалымдар бар. Ғалым І. Кеңесбаевтың «Қазақ тілінің фразеологиялық сөздігінде» уақытты білдіретін біршама фразеологизмдердің мән-мағынасы сараланып, талданған. Ә. Қайдар, Е. Жанпейісов мезгіл ұғымдарын аңғартатын жекелеген сөздер мен сөз тіркестеріне талдау жасаған.

Л.О. Асқар «Қазақ тіліндегі тәулік кезеңдері атаулары» атты кандидаттық диссертациясында тәулік кезеңдері атауларын семантикалық, концептілік және функционалды-семантикалық өріс тұрғысынан зерттеп, «тәулік кезеңдері» функционалды-семантикалық өрісі құрылымын, оның тілдегі берілу формаларын анықтайды. Тілдік бірліктер арқылы «уақыт» концептісінің концептілік ауқымына кіретін «күн», «түн», «таң», «кеш» концептілерін талқылаған. Сондай-ақ тәулік кезеңдерін білдіретін тілдік бірліктерді *табиғат құбылыстарына байланысты атаулар, діни әдет-ғұрыптарға байланысты атаулар, адамның қимыл-әрекетіне, төңіректі қабылдауына байланысты атаулар, шаруашылыққа, төрт түлікке байланысты атаулар, жан-жануар, құстарға байланысты атаулар* деп бес семантикалық топқа бөліп көрсетеді [47]. Қазақ халқы тумысынан аса дара талантқа ие ерекше халық. Олай дейтініміз халқымыз сонау ерте замандардан уақытты бағамдауда өз тұрмыс-тіршілігіне, шаруашылығына ыңғайлап, баға берген. Осы секілді дәстүрлі лингвистикада қалыптасқан – халықтық өлшем атаулары жетерлік. Халықтық өлшем атаулары уақытқа, ұзындыққа, қашықтыққа, салмаққа қатысты туындап отырған. Аталмыш өлшем атаулары халықтың қажеттілігінен дүниеге келген. «Әрбір қауым, тайпа мүшелері өздерінің айналасын, ортасын, әртүрлі заттарды танып-білу үшін «сандық», «кеңістік», «салмақ», «көлем», «уақыт» тәрізді өзге де сапалық қасиеттерді анықтау үшін түрлі әдіс-тәсілдер пайдалана білген. Әр халықтың күнделікті өмір сүру, тұрмыс қажеттілігінен туындаған қарапайым өлшемдері болды. Халық өлшемдерін ата-бабаларымыз бірнеше ғасырлар бойы қолданып және сол арқылы өлшем бірліктерін жасаған. Өлшем бірліктері қазақ халқының күнделікті тұрмыс-тіршілігіндегі мал шаруашылығымен, көшіп қонумен, түрлі нысандарды салыстырып теңеуінің нәтижесінде өмір қажеттілігінен туындаған деуге болады» [48].

«Уақыт» концептісін зерттеген отандық тілші ғалымдардан Л.О. Асқар (2005), Н.Ғ. Шаймердинова (2007), А.Ә. Жаңабекова (2010), О. Жұбаева (2014), Е. Маралбек (2020) еңбектерін айтай аламыз. Ғалым А. Жаңабекова «Уақыт ұғымының тілдік парадигмасы» атты докторлық диссертациясында уақыттың түрлері мен тілдегі көрінісін зерттеу нысанына алған. «Уақыт» ұғымын өз ішінен объективті уақыт, физикалық уақыт, биологиялық уақыт, жағдаяттық уақыт, психологиялық уақыт, этномәдени уақыт, тарихи уақыт, әлеуметтік уақыт, концептуалды уақыт, перцептуалды уақыт, шынайы уақыт, тілдік уақыт, көркем уақыт т.б. түрлерге жіктейді [49]. Сонымен қатар ғалым тілдік фактілерден дәйектемелер келтіріп, антропоөзектік парадигмада бағытында зерттейді. Уақыт ұғымын теориялық тұрғыдан философиялық және ұлттық-дүниетанымдық бағытта қарастырады. Уақыт тілде қалай көрініс табады деген сұрақтарға жауап іздеп, уақыт категориясын шақты білдіретін тілдік бірліктерде, тіліміздің лексика-фразеологиялық жүйесінде кездесетін лексика-семантикалық топтарда, адамның жас кезеңін білдіретін атауларда, салт-дәстүр атауларында, тамақ, өсімдік атауларында кездесетінін тілдік бірліктермен дәлелдейді.

О. Жұбаева «Қазақ тілінің когнитивтік грамматикасы» еңбегінде қазақ тіліндегі грамматикалық категорияларды антропоөзекті бағытта қарастырады. Ғалым әлемнің тілдік бейнесінде грамматикалық категориялардың өзіндік орны бар екенін айта келе, грамматикалық категориялардың қалыптасуына адамның әсер ететін баяндап, адамның көзқарасы, болмысы, танымы арқылы жүзеге асатындығын сөз етеді. Сонымен қатар еңбекте «уақыт» концептісін грамматикалық шақ категориясы тұрғысынан талдап: «когнитивті тұрғыдан алғанда, уақыттың тілде концептуалдануы жіктеушілік сипаты бар грамматикалық шақ категориясы арқылы көрініс табады. Оған материяның өмір сүруінің негізі, философиядағы іргелі ұғымдардың бірі «уақыт» концептісі негіз болады. Шақ категориясы ғалам туралы білімдерді, материяның өмір сүру формаларының бірі ретіндегі уақыттың мәнін зерделеу нәтижесінде қалыптасады» [50] деген пікір білдіреді. «Уақыт» концептісін антропоөзекті бағыттағы зерттеулер қатарына А.Т. Қасымбекованың «Ертегілердегі ғаламның концептуалдық бейнесі қазақ және ағылшын тілдері негізінде» атты еңбегін атауға болады. Еңбекте қазақ және ағылшын тіліндегі қиял-ғажайып ертегілерді ғаламның концептуальды бейнесін салғастырмалы аспектіде қарастырады. Аталмыш еңбекте «Қиял-ғажайып ертегілер дискурсының когнитивтік құрылымдары» атты тарауында қиял-ғажайып ертегілеріндегі уақыт пен кеңістік концептілеріне тоқталып, ертегі уақытының концептуалдану құрылымын береді. «Уақыт» концептісі лексикалық амал-тәсілдер, стилистикалық амал-тәсілдер, грамматикалық амал-тәсілдер арқылы берілгенін тілдік бірліктер арқылы дәлелдейді [29, б. 65]. Е. Маралбек: «Уақыт мөлшері» ұғымының тарихи парадигмасына тоқталып, уақыт категориясын морфологиялық, лексикалық, синтаксистік деңгейде талдап, түркілік кезең, қазақ әдебиетінің даму кезеңдері деп екі кезеңге бөліп қарастырды [51]. Аталмыш еңбектерде «уақыт» әмбебап категория ретінде танылып, уақыт адам санасында қалыптасқан, тілімізге сіңіп, халықтың танымымен ұштасқан категория ретінде алынған.

Қорыта келгенде, әлемнің тілдік бейнесі – сол халықтың өз тілінде әлемді тануы. Адамның танымы, ойлауы және түсінігі тіл арқылы көрініс табады. Осыған байланысты, әлемнің тілдік бейнесін зерттеу әлем бейнесін анықтауға негіз болады. Әлемнің тілдік бейнесі – адамның қоршаған ортаны қабылдауының және түсіндіруінің тілдік көрінісі. Әлем бейнесі адам дүниетанымындағы жалпы көріністерді қамтиды, ал әлемнің тілдік бейнесі мен «уақыт» концептісі тығыз байланысты, себебі уақыт туралы түсінік тіл арқылы құрылып, танымдық деңгейде бейнеленеді.

Әлемнің тілдік бейнесін теориялық тұрғыдан қарастыруда неміс лингвисті Иоганн Лео Вайсгербер «Связь между родным языком, мышлением и действием» атты еңбегінде алғаш зерттеу нысаны алынып, әлемнің тілдік бейнесі жайлы ой қозғаса, кейінгі зерттеушілерден Э. Сепир, Е.С. Яковлева, В.А. Маслова, З.Д. Попова отандық тіл білімінен О. Жұбаева, Н. Уәли тұжырымдары басшылыққа алынып, талданды.

«Уақыт» концептісі және оның әлемнің тілдік бейнесімен байланысы жайлы сөз еткенде ресейлік тілші-ғалымдардың Х. Михеева, Д.А. Катунин, Н.О. Чернованың, Л.А. Иванованың ғылыми еңбектеріне талдау жүргізіліп, әлем бейнесі, әлемнің тілдік бейнесі, «уақыт» концептісі жайлы айтқан тұжырымдары қолданылды.

Қазақ тіл білімінде «уақыт» концептісінің зерттелуі халықтық өлшем бірліктер негізінде этнолингвистика бағытта қарастырылған. Осы ретте Ә. Қайдар, Е. Жанпейісов, Ж. Манкеева, Е. Аққошқаров, Н.Ғ. Шаймердинова, А. Құралұлы еңбектері назарға алынды. Антропоөзектік бағытында зерттелген ғалымдардың еңбектерінен А. Жаңабекованың «Уақыт ұғымының тілдік парадигмасы» еңбегінде антропоөзектік және функционалды грамматика саласының зерттеу әдісі бойынша қарастырылып, *«*уақыт» ұғымының тілдік парадигмасын анықтауға арналған. Ал ғалым Л.О. Асқардың «Қазақ тіліндегі тәулік кезеңдері атаулары» атты кандидаттық диссертациясы «уақыт» концептісінің бір бөлігі тәулік кезеңдері атауларын қарастырады. Жоғарыда айтылған А.Т. Қасымбекованың «Ертегілердегі ғаламның концептуалды бейнесі» атты философия докторы дәрежесін алу үшін дайындалған диссертацияда «уақыт пен кеңістік» концептісіне бір ғана тарауша арнаған. Байқап отырғанымыздай, қазақ тіл білімінде «уақыт» концептісін әлі де зерттеу қажеттілігі туындап отыр. Диссертациялық жұмысымызда жоғарыдағы талданған теориялық мәліметтерге сүйене отырып, «уақыт» концептісін тарихи жыр мәтіндері негізінде зерттейтін боламыз. Тарихи жыр мәтіндеріндегі тілдік бірліктер арқылы дәлелдеп, қазақ халқының әлемнің тілдік бейнесін ашуға атсалысамыз.

Ғалымдар айтып өткендей әлемнің тілдік бейнесі концептіні тану арқылы іске асады. Концепт – әлемнің тілдік бейнесін беретін ментальді ұғым. Біз зерттеу жұмысымызда «уақыт» концептісінің мазмұндық құрылымын, модельдерін анықтай отырып, тарихи жыр мәтіндерінен алынған тілдік бірліктер негізінде талдау жасаймыз.

* 1. **«Уақыт» концептісінің мазмұндық құрылымы**

Жаратылыстағы барлық заттар мен құбылыстар уақыт пен кеңістіктен тұрады. Яғни адамның өмірге келуі, жанды тіршілік иесі ретіндегі белгілі бір уақытта өмір сүруі, оның қоршаған әлеуметтік ортасы белгілі бір уақыт аралығында өтеді. Сол себепті уақыт концептісін адамның өмірімен, өмір сүрген дәуірімен зерттеу маңызды саналмақ. Жоғарыдағы талдауларда «уақыт» концептісіне ғалымдардың анықтамалары, тұжырымдары сөз етілді. Әлемнің тілдік бейнесі туралы ғалымдардың ой-пікірлеріне шолу жасалып, әлемнің тілдік бейнесі мен «уақыт» концептісінің өзара байланысы қарастырылды. Бұл тарауда «уақыт» концептісінің мазмұндық құрылымына талдау жасаймыз.

Соңғы жылдары зерттеулерде уақыттың тарихи, әлеуметтік, физикалық, географиялық, биологиялық, әлеуметтік түрлері түрлі ғылым салаларында зерттеу нысанына айналды. Ғылыми еңбектерде адамның жас мөлшерімен, өмірге келген сәттен бастап, өмірден өтер шағына дейінгі уақытты биологиялық уақыт көрінісі ретінде қарастырылған еңбектер бар. Ал адамның өмір сүрген ортасы, сол ортадағы түрлі оқиғалардың қоғамға, уақытта әсер етуі әлеуметтік уақыт көрінісін береді. Психология ғылымымен байланыста қарастырылатын уақыт түрі – адамның қабылдауындағы уақыт. Бұл уақыт түрі ғылымда перцептуалды уақыт терминімен сипатталады. Тілдік талдауларда, ғылыми диссертацияларда уақыттың екі негізгі моделі сөз етіледі. Бірі – *циклдік уақыт*, екіншісі – *сызықтық уақыт.* Зерттеу жұмысымыздың осы тараушасында жоғарыда талданған уақыттың түрлеріне тоқталып, «уақыт» концептісінің мазмұндық құрылымын айқындаймыз.

Ғалым А. С­ейдімбектің «Қазақ әлемі» атты этномәдени еңбегінде қазақ халқының таным-түсігіндегі уақыттың төрт түрлі межесін көрсетеді. Б­ірінші –­ э­кологиялық у­ақыт, е­кінші –­ г­енеологиялық у­ақыт, ү­шінші –­ с­итуациялық уақыт, т­өртінші –­ т­арихи у­ақыт [52]. Жыл мезгілдеріне байланысты уақытты білдіретін ұғымдарды А. Сейдімбек *«экологиялық уақыт»* деп атайды. Экологиялық уақыт бойынша жыл мезгілдері *жаз, күз, қыс, көктем* болып сараланады. Осы жыл мезгілдерімен байланысты қазақ тілінде мынадай тілдік қолданыстар бар: *көктем шыға, күз түсе, жаздың соңына қарай, көк қылтия, көк шыға, қар бекіген кезде, шілдеде, өліарада т.б.* Ал табиғат құбылыстарымен байланысты іс-шаралар мынадай уақыттық ұғымдарды тудырған: *ел жайлауға көшерде, малды көктеуге шығарарда, күзекке көшіп қонарда, қыстауға қайтар кезде т.б*. Экологиялық уақыт өлшемі болып табылатын тәулік кезеңдері атаулары Н. Уәлиев еңбектерінде кеңінен қарастырылған [53]. Олар: *таң, таң атқанда, таң құланиектене, таң бозарып атқанда, таң сімірі, ереуіл таң, көгалаң таң, рауан таң, сабах, сахар, құлқын сәрі, памдат уақытында, сәскемәл, сәске, ерте сәске, ұлы сәске, қан сәске, сиыр түс, қозы түс, түс әлеті, талма түс, талмау түс, таңдай тал түс, шалқар түс, талықсыған тал түс, түс қия, бесін, айна бесін, қожа бесін, екінді, намаздыгер, іңір, іңір қараңғысы, намазшам, құптан мезгіл, марқа туған, түннің бір ұйқысында, түннің екі ұйқысында, түн жарымда, түн ортасы ауған кез, жеті түнде, таңға бір ұйқы қалғанда, таң қараңғысы т.б*. Тәулік кезеңдері атауларын арнайы қарастырған Л.О. Асқар «тәулік» лексика-семантикалық өрісінің *таң, түс, кеш, түн* атты көпшоғырлы концептілік қабаттан тұратындығын айтады [47, б. 5].

*Генеологиялық уақытқа* адамдардың шыққан тегі, ру шежіресі меже болады. Әдетте генеологиялық уақыт межесін «жеті ата», «ұлы баба», «баба», «ата», «әке», «бала», «немере», «шөбере», «немене», «шөпшек», «туажат» т.б. туыстық атаулармен түсіндіруге болады. Генеологиялық деректер неғұрлым байырғы болған сайын, соғұрлым уақыт межесі көмескіленіп, болжалдық сипат алады. Көшпелі қоғамда генеологиялық уақыт көп жағдайда кеңістікпен шектесіп жатқан, мысалы: *Арқада Сағынайдың асы болғанда, Жетісуға даңқы жайылған Медеубайдың тұсында, Маңғыстаудың Жетіқайқысы серілік құрған заманда т.б.*

Жағдаяттық (ситуациялық) уақыт межесі ел есінде қалған белгілі бір оқиғалармен немесе шаруашылық ыңғайымен, өмір салтымен сабақтасып жатады. Мысалы: *Ақтабан шұбырынды кезінде, Ақ тышқан жылғы жұтта, Абылайды хан көтергенде, Аңырайқайда қалмақтар қирай жеңілгенде т.б.* Бұл тіркестердегі уақыт халық жадында қалған оқиғалармен байланысты анықталады. Яғни уақыт межесін жағдаяттар (ситуациялар), оқиғалар көрсетеді. Жағдаяттық уақыт межесі қазақ тіліндегі ұлттық дүниетанымдық қолданыстардан да айқын көрінеді. Мысалы: *жылқы күзерде, күзем жүнінің қырқымында, бие байларда, қозы жамыратқанда, ел орынға отыра, қан сонарға шығарда, баланы бесікке саларда, балаға тоқымқағар жасағанда, сірге жиярда, биенің бас сауымында т. б.* Жағдаяттық уақыт межелері тікелей өмірде болған оқиғалармен, шаруашылық ыңғайымен, салт-дәстүрмен байланысып жатады. *Жағдаяттық уақыт* межесі кейбір жағдайлар арқылы уақыттың мөлшерін де білдіре алады. Мысалы: *шай қайнатым уақыт, ет асым уақыт, бие сауым уақыт, көз шырымын алғанша, ат ерттегенше, қой терісін сыпырғанша, оң-солын танығанша, ақ сақалды, сары тіс болғанша, аузымды ашқанша, аузымды жиып алғанша т.б.* тіркестер уақыттың ұзақтығын не қысқалығын білдіреді. Жағдаяттық уақытты білдіретін тілдік бірліктер зерттеу жұмысында тарихи жырлардағы әлеуметтік уақыт көрінісі бөлімінде талданады.

Уақыт деген тарихтың, өмір тылсымының өлшемі. Оның өзіндік бастамасы, өрбу шегі және ақыры болады. Уақыт кешегі, бүгінгі, ертеңгінің үзілмес жалғасы, уақыттың бұл үш өлшемі бір-бірінен ажырағысыз тығыз бірлікте тұрады. Тарихи уақытта уақыт межесі календарлық есеп, жыл қайыру, мүшел есебі арқылы пайымдалады. Әдетте тарихи уақыт межесі күн, түн, тәулік, апта, ай, тоқсан, жыл, мүшел, ғасыр, заман, дәуір сияқты ұғымдар арқылы анықталады. Мысалы, *өткен заманда, есте жоқ ескі заманда, ежелгі дәуірде, ХХ ғасырда, мың тоғыз жүз он жетінші жылдың қазан айында т.б.*

Кеңістікке қарағанда уақыт тарихи процестермен тығыз байланысты. Біздің өткеніміз – тарих. «Өткен дәуір, яғни аталар дәуірі, ол – алтын ғасыр, ол – өмірдің айнымас эталоны, үлгісі» [54]. «Дильтейдің айтуынша, адамзат тіршілігінің мән-мағынасы оның тарихилығында, демек уақытқа бағынатынында. Уақыт адамды тарихи етеді, яғни тарихилық уақытқа тәуелді адамзат ғұмырының құрылымында бар құбылыс» [55]. Демек, өткен дәуірдің алтын ғасыр ретінде бағалануы адамның тарихи болмысымен тығыз байланысты. Адамзат өмірінің мәні оның уақытша және тарихи болмысында жатыр, ал уақыт осы тарихи болмысты қалыптастырады. Сондықтан аталар дәуірінің үлгі ретінде қабылдануы – уақыттың адам өмірінің құрылымына әсер ететіндігінің көрінісі. «Өткен ешқашан оралмайды» деген уақыт өлшемі тарихи уақытқа жат нәрсе, өйткені тарихтың өзі өткенмен өлшенеді. Олай болса, уақыттың оралмастығы физикалық уақыттың өлшемі. Тарихи уақыт – санадағы уақыт, «жақсылықтың бәрі өткенде қалды, сондықтан адамдар әрбір ісін, ойын өткеннің таразысымен өлшеп, соның көзімен қарап, өзін сонымен бірлікке жеткізуге тырысуы керек» [56]. Тарихи уақыт адам өмірінің өлшемі. Тарихи уақыт – адамның өзін тануына, болашағын болжауына және өткеннен сабақ алуына мүмкіндік беретін негізгі ұғым. Ол адамзат өркениетінің даму бағытын көрсететін айна іспетті. Бұл адамзаттың өткені, қазіргісі және болашағын байланыстыратын, оқиғалар мен құбылыстардың даму динамикасын айқындайды.

Уақытты зерттеушілер (Ю.С. Степанов, Н.Д. Арутюнова, Б.А. Успенский) уақыттың негізгі екі моделін көрсетеді: ғарыштық уақыт, циклдік, табиғи циклдармен анықталады – күн және ай, және тарихи уақыт, сызықтық, оқиғалардың ағымы ретінде ұсынылады. Н.Д. Арутюнова бірінші типті судың немесе ауаның, яғни табиғи заттардың қозғалысын бейнелейтін уақыт ағынының моделі ретінде сипаттайды. Екінші жағдайда, уақыт сызығы өмір ағымын сипаттайды және адам жолының үлгісі болып табылады [56, с. 333-342]. Циклдік уақыт моделі – белгілі бір уақыт ішінде уақыттың циклін (қайталануын) білдіре отырып, әлем бейнесін танытады, сонымен қатар уақыт туралы аңғал түсініктерді қамтиды [57]. Мысалы: күн мен түннің ауысуы, күнделікті осы тіршіліктің қайталанып отыруы, уақыттың циклдік көрінісін танытады. Яғни, бір тәуліктегі күннің артынан түннің келуі, таң атуы, түс болуы, күнделікті қайталанып отыратын процестер. Оларға адамзат баласы өзгеріс енгізе алмайды. Олар бірінен соң бірі жаратылыстан осылайша қалыптасқан заңдылық. Уақыттың сызықтық сипаты оқиғалардың белгілі бір уақыт аралығында болатынын білдіреді. Сызықтық уақыт процесі тарихпен бірегей оқиғалар тізбегі ретінде байланысты. Сызықтық уақытты өткен шақ, осы шақ, келер шақ деп сипаттауға болады. Сызықтық уақытқа тән қасиет – оның бір сызық бойымен алға жылжуы. Сызықтық уақытты оқиғалар дамитын шеңбер ретінде қарастыруға болады, уақыт осы процеске немқұрайлы қарайды: уақыттың сапасы болып жатқан оқиғалардың сипатына әсер етпейді [58]. Жұмыстың екінші тарауында уақыттың сызықтық және циклдік (айналмалы уақыт) модельдеріне талдау жүргізіледі.

Қоғамдағы болып жатқан өзгерістер сол кезеңде өмір сүріп отырған адамзатқа әсер етеді. Адам ең алдымен әлеуметтік тұлға. Қоғамдағы өзгерістерден туындаған уақытты – әлеуметтік уақыт деп атаймыз. Алғаш рет П.А. Сорокин мен Р. Мертон әртүрлі ғылымдарда астрономиялық уақыт ұғымымен қамтылмаған уақыт туралы өз идеялары бар екенін атап өтті. Әлеуметтік уақыттың сапасы бар дей келе, әлеуметтік уақыт әр уақытта оқиғалардың әлеуметтік тұрғыдан ерекше маңызды болып саналатынын айтады [59]. Адам мен оны қоршаған ортасының байланысын қарастыратын уақыт көрінісі – әлеуметтік уақыт. Әлеуметтік уақыт дегеніміз – бізді қоршаған ортада болып жатқан әлеуметтік өзгерістерден туындайтын уақыт көрінісі. Әлеуметтік уақыт – бұл адамның белсенділігі қоғамды құратын уақыт. Әлеуметтанушылар П.А. Сорокин мен Р. Мертон астрономиядан өзгеше «әлеуметтік уақыт» ұғымын ұсынды, оны әлеуметтік функциялардың орындалу уақытымен байланыстырды. Әлеуметтік уақытты қарастыра отырып, П. Штомпка бірнеше аспектілерді атап көрсетеді, атап айтқанда уақыт туралы хабардар болу деңгейі мен тереңдігі, оның формасы, өткенге немесе болашаққа бағдарлануы жайлы баяндайды [60]. Л.А. Иванованың «Время в картине мира диалектной языковой личностий» атты кандидаттық диссертациясында уақыттың төрт моделін көрсетеді. Олар: физикалық уақыт, биологиялық уақыт, мәдени уақыт және әлеуметтік уақыт [61]. Еңбекте әлеуметтік уақытты адамзат қоғамының даму, қалыптасу, өмір сүру уақыты, адамдардың әлеуметтік өмір сүру уақыты деп қарастырады. В.П. Яковлев әлеуметтік уақытты үш бөлікке бөледі: *жеке адамның уақыты, ұрпақ уақыты, адамзат қоғамының уақыты* [62]. Сондай-ақ ғалым әлеуметтік уақытты құрайтын келесі әлеуметтік субъектілерді атайды: адам, отбасы, әлеуметтік-таптық топ, аумақтық қауымдастық. Тарихи жырлардағы «уақыт» концептісінің әлеуметтік уақыт көрінісін талдау маңызды. Себебі тарихи жырларда тарихта болған тұлғалар, олардың өмір сүру ортасы бейнеленгендіктен тілдік бірліктер арқылы әлеуметтік уақыт көрінісін талқылау сол қоғамдағы әлеуметтік өзгерістерді, оқиғалар туындаған тілдік бірліктер арқылы анықтауға негіз болады.

*Физикалық уақыт* пен объективті уақыт ұғымы бір-бірінің орнына қолданылады. Н.К. Рябцева физикалық уақытты эмпирикалық және қайтымсыз деп анықтайды, «ол адамға сырттан және әрдайым қалыптасқан маңызды механизм ретінде, оған білім күйін қажет ететін кіріктірілген тұлға ретінде беріледі» дейді [63]. Физикалық уақыт күнделікті қолданыста бар уақытты білдіретін тілдік бірліктермен бейнеледі. Мысалы: *секунд, минут, сағат, бүгін, ертең, таңертең, кеше,таң, түс, кеш, кешқұрым т.б.* Ол адам өмірінің кезеңдерін белгілейтін координаттар жүйесі ретінде әрекет етеді, онымен адам барлық оқиғаларды байланыстырады және әлемнің априорлық сипаттамасы ретінде қабылданады. Кеңістік сияқты, уақыт та әлемдегі адамның негізгі анықтамалығы болып табылады, бірақ одан айырмашылығы – эмпирикалық түрде байқалмайтын, іс жүзінде денотат жоқ санамен байланысты категория. Осыған байланысты уақыттың әмбебап анықтамасы жоқ. Зерттеушілер Г. Рейхенбах, А.В. Носков, Л.Н. Михеева және басқалар уақыттың сандық (метрикалық) және сапалық (топологиялық) қасиеттеріне назар аударуды ұсынады [64-66].

Уақыттың сандық жағы белгілі бір оқиғаларға қатысты сыртқы өлшем болып табылады. Л.Н. Михеева уақыттың метрикалық қасиетін «уақытты өлшеу кезінде қолданылады, оның нәтижелері бірдей ұзындықтағы уақыт сегменттерін анықтау, екі оқиғаның бір мезгілде анықталуы және т.б.» екендігін айтады [66, с. 25]. Физикалық уақыттың сапалық қасиеті жөнінде: « учитывает различия моментов с точки зрения их отношения к процессу становления» [67] дей келе, оқиғалардың ішкі, онтологиялық мәнімен байланысты қарайды.

*Биологиялық уақыт* – адамның өмірге келген уақытынан бастап, өмірден өткенге дейінгі уақыты. Адам өмірінің уақыты өмір және ғасыр лексемалармен белгіленеді: 1) адамның, жануардың туғаннан өлімге дейінгі өмір сүру кезеңі; 2) біреудің, бір нәрсенің өмір сүру кезеңі.

Қазақ тіл білімінде биологиялық уақыт жайында А.Ә. Жаңабекованың еңбегінде зерттеу жүргізіледі. Ғалым уақыттың түрлерін беруде биологиялық уақытқа жеке тоқталады. Былайша анықтама берілген: «Биологиялық уақыт – жанды тіршілік иелерінің уақыты. Биологиялық уақыттың табиғи негізіне адам мен жалпы тіршілік иелеріндегі өмір фазаларының тұйық түрде алмасуы жатады. Жалпы тіршілік циклы туу, өсу, ержету, гүлдену, қартаю, өлу кезеңдерінен тұрады [49, б. 40]. Биологиялық уақытты адамның жас кезеңдерімен байланыстырып айтатын болсақ балалық шақ, жастық шақ, ағалық шақ, қарттық шақ деп жіктеуімізге болады. Зерттеу жұмысының екінші тарауында биологиялық уақытқа кеңінен тоқталатын боламыз.

*Мәдени уақыт* – халықтың мәдениетімен, мерекелермен байланысты қаралатын уақыт түрі. Ғалымдар мәдени уақытты ғылыми еңбектерде әртүрлі атағаны кездеседі.

Мерекелер – бұл мәдени құбылыс, қоғам мен ондағы адамның құндылық-дүниетанымдық бағдарларын көрсетеді. К. Жигульский бұған баса назар аударады: «мерекелер – бұл қоғамдық өмірдің кезеңі, онда оның механизмдері, ең алдымен құндылықтар жүйесі ерекше айқындықпен анықталады» деген пікір білдіреді [67, с. 20]. Басқа зерттеушілердің еңбектерінде уақыттың бұл түрі сокральді уақыт [68], салттық уақыт (обрядовое время) [69] атауларына ие.

Ғылыми әдебиеттерде уақыт пен кеңістікті үш салаға бөліп қарастырады:

1) реалды уақыт пен кеңістік;

2) концептуалды уақыт пен кеңістік;

3) перцептуалды уақыт пен кеңістік [70].

Шынайы (нақты) уақыт – объективті түрде болатын құбылыс, шынайы уақытты адам тоқтата алмайды. Ол өткеннен болашаққа тоқтаусыз қозғалады. Нақты уақыт пен кеңістік шексіз. Нақты уақытты объективті, бейсаналық уақыт, сондай-ақ нақты уақытты физикалық уақыт деп түсінуге болады. Нақты уақыт – бұл қозғалатын заттың тіршілік ету формасы болып табылатын уақыт.

*Концептуалды уақыт* – адамның санасымен тығыз байланысты уақыт. Біздің қоршаған орта, табиғат, аспан денелері туралы санамызда жинақталып, тұжырымдалады. Біздің санамыздағы нақты уақыт пен кеңістік. Уақыт туралы түсінік санада қалыптасады, бұл концептуальды уақытты білдіреді. Сонымен қатар әр халық өз бетінше жыл санайды, күнтізбелер құрады. Бұлардың бәрі адамның дүниені қабылдауы, сана арқылы қалыптасады.

*Перцептуалды уақыт*. Перцептуалды уақыт кейбір әдебиеттерде «эмотивті уақыт», «психологиялық уақыт» деп те беріледі. Бұл адамның қабылдауындағы уақыт. Бір адам үшін уақыт тез өтіп жатқан сияқты көрінсе, басқа бір адам үшін уақыт баяулағандай болады. Мұның бәрі адамның сол кездегі дүниені қабылдауы, көңіл-күйі арқылы іске асады. Негізінде уақытқа бір бағыттылық тән. Ол қайтарымсыз. Бірақ перцептуалды уақытта адам өткеніне қайтып баруы, еске алуы, ол үшін осы күннің жағымды немесе жағымсыз өтуі әбден мүмкін. Яғни адам сол уақыттағы ішкі түйсігі, көңіл-күйі арқылы уақытты бағалап тұрады. Біздің санамызда кейде уақыт қуанышты, бақытты сәттер көп болса, кейде керісінше қайғылы, мұңды, эмоцияға толы болуы мүмкін. Бұл ретте адамның психологиялық жай күйі, психикалық процесстері іске қосылады.

Перцептуалды уақыт көрінісінде уақыттың қайта оралушылық қасиеті бола береді. Себебі сіз перцептуалды уақытта бұрынғы өтіп кеткен бастан кешкен оқиғаңызды еске алып, сол уақытпен қайта қауышқандай боласыз. Демек перцептуалды уақыт адамның өткені, бүгіні немесе келешегімен байланысты қаралып, түрлі эмоциялар тудырып, жеке индивиттің қабылдауына, көңіл-күйіне, ортасына байланысты өзгеріске түсіп, қабылданып отырады.

Перцептуалды уақыт адамдардың өмір сүріп отырған ортасынан, көңіл-күйіне қарай өзгеріп, психологиялық сәттерінен орын алады. Сол сияқты көркем шығармадағы кеңістік пен уақыт адамдардың көңіл-күйіне, бастан кешкен оқиғаларына қатысты өзгереді [71].

Философ И. Кант уақыттың санада ғана өмір сүретінін айтып, ол сезімдік форма екендігін баяндайды. Алайда бұл пікір философия тарихында сынға ұшырап, перцептуалды уақыттың реалды уақыттың санадағы көрінісі, бейнесі екендігі дәлелденді. Бұл жайлы А.М. Мостепаненко: «біздің қабылдауымыздағы уақыт сөзсіз шынайы уақыттың көрінісі» [72] деп пікір білдіріп, шынайы уақыт негізінде перцептуалды уақыттың пайда болады деген қорытындыға келеді.

Шынайы (реалды) уақыт пен перцептуалды уақыттың айырмашылықтарын төмендегі 1-кестемен көрсетуге болады.

Кесте 1 – Шынайы уақыт және перцептуалды уақыт

|  |  |  |  |  |  |
| --- | --- | --- | --- | --- | --- |
| Шынайы уақыт | Есептеу нүктесі біреу ғана | Сызық бойымен алдыға қарай қозғалады | Әрдайым қозғалыста болады | Қайтып оралмайды | Тұрақты уақыт |
| Перцептуалды уақыт | Есептеу нүктесі бірнешеу | Өткенге оралу мүмкіндігі бар | Тоқтату мүмкіндігі бар | Қайтып оралу мүмкіндігі бар | Еркін уақыт |


Уақыт – адамның қоршаған әлем туралы пайымын бейнелейтін, ойлаудың фундаментальді түсінігі болады. Қазіргі филологиялық зерттеулерде «уақыт» концептісі грамматикалық және көркемдік уақыт категориясы ретінде интерпретацияланаланады [73]. Уақыт күрделі концептуалды құрылымы бар, көпаспектілі феномен. Уақыт туралы заманауи пікірлер әртүрлі. Кейбірі қозғалыстың әртүрлі формасына қарай *физиологиялық, геологиялық, механикалық, астрономиялық, биологиялық, әлеуметтік-тарихи, психологиялық* уақыт деп жіктейді. *Обьективтік, субьективтік, тарихи, көркемдік* деп жіктеу кездеседі.

Ғалым Б.Г. Лебедько мазмұны мен мәдени маңыздылығына негізделген темпориалді концептілердің типологиясын ұсынады: *параметрлік уақыт ұғымдары* (күн, түн, сәт), *жас айырмашылықты білдіретін уақыт ұғымдары* (жастық, балғын шақ, жастық шақ), *этикалық темпериалды концептілер* (жетеу – біреуді күтпейді) *ақша монетарлық концептісі* (уақыт – ақша), *аксиологиялық «уақыт» концептісі* (уақытты босқа өткізу), *кеңістік-уақыт концептілері* (бір жылдан кейін, бір аптадан кейін, күн шығар алдында) деп жіктейді [74]. Ғалымның талдаған уақыт концептісіне қатысты темпориалді концептілері қазақ тілінде де кездеседі. Мысалы: параметрлік уақыт ұғымдары: *күн, түн, түс, кеш, таң* т.с.с. Ғалым айтып отырған жас айырмашылықты білдіретін уақыт ұғымдарын диссертациялық жұмыстың екінші тарауында биологиялық уақыт моделі тұрғысынан қарастырамыз.

Халық уақытты анықтауда бай тәжірибе жинақтаған, оны қолданудың сәті мен жолдарын және соған лайықты сөз өрнектерін де таба білді. Жылды, тоқсанды, айды, аптаны, тәулікті бөлудің шаруашылыққа сай реті мен ыңғайын орайластыра келтіре білді. Ал мерзім, мезгіл өлшемдеріне келгенде халық өлшемі мен атауы да бай. Ұлттық ұғымда мерзім – уақыттың, мезгілдің шамасы мен ұзақтығын білдіреді[75]. Қазақ халқы ертеде минут, секунд, сағатты білмей тұрып уақытты өз бетінше басқара білген. Халқымыздың секунд ұғымын қолданбай тұрып-ақ өз бетінше атау бергенін білеміз. Оның дәлелі тілімізде жиі айтылатын *қас пен көздің арасында, кірпік қаққанша, ә дегенше* секілді тілдік бірліктерден, фразеологизмдерден байқауға болады. Дана халқымыз «сағат» ұғымын берерде де күнделікті тұрмыс-тіршілігімен байланысты уақытты шамамен айтып отырған. Мысалы: *ет пісірім уақыт, бие сауым уақыт, шай қайнатым уақыт деген сияқты тілдік бірліктерден уақытқа халқымыз өз бетінше баға беріп отырғанын аңғарамыз.* Аксиологиялық уақытты білдіретін ұғымдар да қазақ тілінде кездеседі. *Уақыт – білгенге қазына, білмегенге – быламық; Ерте тұрған әйелдің бір ісі артық, ерте тұрған еркектің ырысы артық деген* мақал-мәтелдерде көрініс табады.

Қай халықтың болмасын тіліндегі концептілердің көрініс табуы сол халықтың дүниетанымымен, мәдениетімен тығыз байланысты. Қазақ халқының таным-түсінігінде уақыт адамдардың өмір сүрген ортасымен, тұрмыс-тіршілігімен астасады. Біздің ата-бабамыздан қалған тілдік қолданысымызда уақыт ұғымын білдіретін тұрақты сөз тіркестерін жиі кездестіреміз. Табиғатпен байланыста айтылған тілдік бірліктерде де жетерлік. Мысалы: *ай туғанда, алғаш қар жауғанда, жер көктегенде, күн арқан бойы көтерілгенде, жұлдыздар өшкенде, күн ұясына батқанда, күн күркірегенде, күн төбеге келгенде, қансонарда, қырау түскенде, таң бозарып атқанда, шөп сарғайғанда т.б.* Көшпелі қазақ негізгі кәсібі мал шаруашылығымен байланысты айтқан уақытқа қатысты тілдік бірліктері де жетерлік. Мысалы: *бие байлар кезде, биенің бас сауымында,* *жылқы күзерде, күзем жүнінің қырқымында, бие байларда, қозы жамыратқанда, ел орынға отыра т.б.*

Бұл тараушада «уақыт» концептісінің мазмұндық құрылымдарына, ғалымдардың жіктемелеріне талдау жасалды. Уақыттың түрлерін қарастыруда А. Сейдімбек төрт түрлі уақыт межесін көрсетеді: тарихи уақыт, экологиялық уақыт, жағдаяттық уақыт, генеологиялық уақыт. Аталмыш уақыт түрлері жоғарыдағы талдауларда тілдік бірліктермен мысалдар келтіріп, талдау жасалды. Сол сияқты ресейлік ғалымдар да уақыттың түрлеріне анықтама беріп, жіктегенін айта кеттік. Ю.С. Степанов, Н.Д. Арутюнова, Б.А. Успенский уақыттың негізгі модельдеріне тоқталып, анықтама беріп өтеді. Ғалымдардың түсіндіруінше ғарыштық уақыт, яғни циклдік уақыт және сызықтық уақыт уақыттың ең негізгі модельдерін құрайды. Циклдік уақыт оқиғалардың қайталануы деп түсіндірілсе, сызықтық уақыт бір сызықтық бойымен жүретін, қайтарымсыздық қасиет тән уақыт екені баяндалады. Біз мақсатымыз уақыттың негізгі мазмұндық құрылымын анықтау, анықтамаларға сүйеніп, олардың ара жігін ажырату. Отандық тіл білімінен уақыттың түрлеріне тоқталған ғалым А.Ә. Жаңабекова: биологиялық, экологиялық, тарихи, әлеуметтік, физикалық уақыт деп жіктеме жасайды. Л.А. Иванова «уақыт» концептісінің модельдерін беруде, уақыттың төрт түріне тоқталады. Біз жоғарыдағы ғалымдардың пікірлерін қорытындылай келе, тарихи мәтіндерінен алынған уақытқа қатысты тілдік бірліктер негізінде төмендегідей «уақыт» концептісінің модельдеріне талдау жасаймыз (1-сурет).



Сурет 1 – «Уақыт» концептісінің модельдері

Ескерту – Автордың құрастыруымен

Қазақ халқының тілдік санасындағы «уақыт» концептісінің аясы өте кең екенін байқадық. Уақыт ұғымы философиялық, концептуалды тұрғыдан ауқымы кең ұғымдардың бірі болса, екінші бір қырынан «уақыт» концептісі, яғни халықтың таным-түсінігімен, шаруашылығымен, өмір сүріп отырған қоғаммен тығыз байланыста болатыны айқындалды.

**1-бөлім бойынша тұжырым**

Диссертациялық жұмыстың бірінші тарауында концепт теориясының ғылыми негізі сараланып, отандық және шетелдік ғалымдардың еңбектеріне шолу жасалды. Отандық тіл білімінде де, шетелдік тіл білімінде де концептіге қатысты зерттеулерге жетерлік, жұмыста ғылыми әдебиеттерді пайдалануда негізгі еңбектер алынды. Концепт теориясының ғылыми еңбектерде берілуі, зерттелуі қарастырылды. Тілді антропөзекті бағытта зерттеу тіл мен адам, тіл мен таным, тіл мен ойлау байланысы жайлы айтылды. Әлемдік лингвистикада концепт жайлы алғаш сөз еткен С.А. Аскольдов-Алексеевтен бастау алып, бүгінгі таңда концепт түрлі бағытта қарастырылып жүргені сөз етілді. Концептіге анықтама беріп, жан-жақты зерттеуде Д.С. Лихачев, Е.С. Кубрякова, Ю.С. Степанов, В.А. Маслова, З.Д. Попова, И.А. Стернин тұжырымдары талқыланды. Отандық тіл біліміндегі тілді танымдық тұрғыдан зерттеудің алғашқы арналары сөз етіліп, А. Байтұрсынұлы, Қ. Жұбанов, С. Аманжолов тұжырымдары берілді. Қазіргі уақытқа дейінгі концептіге беріліп жүрген анықтамалар топтастырылды. Концептіні зерттеу қазіргі тіл білімінде екі үлкен бағытта қарастырылатыны айтылып (когнитивтік лингвистика және лингвомәдениеттану бағыты) екі бағыт та тілді антропөзектік бағытта зерттеуге негізделетіні баяндалды.

Тілді таным құралы деп тану, тілдің ұлттық сипатын ашу үшін концепт қазіргі таңда негізгі зерттеулер қатарынан табылады. Осы орайда әлемнің тілдік бейнесін беретін, барша ұлтқа қатысты, әмбебап «уақыт» концептісін талдау, теориялық және әдістемелік қырын ашу жұмыстың негізгі мақсаты. Бұл тарауда уақыт ұғымының философиялық, психологиялық, лингвистикалық қыры баяндалып, «уақыт» концептісінің әлемнің тілдік бейнесімен байланысы қарастырылды. Ғалымдардың «уақыт» концептісі жайлы айтқан пікірлері, уақыт түрлері сараланып, семантикалық құрылымы айқындалды. Уақыт туралы түсініктер ерте заманнан бастау алып, философиялық ой-пікірлерде талқылануы, кейіннен тілдік санада қалыптасқан, концептіге айналу жолдары сөз етілді. Әлемнің тілдік бейнесі, әлем бейнесі терминдерінің мағынасы ашылып, әлемнің тілдік бейнесі мен «уақыт» концептісінің байланысы анықталды. Әлемнің тілдік бейнесінде «уақыт» концептісін зерттеген еңбектерге шолу жасалды. Нәтижесінде әлемнің тілдік бейнесі концептіні тану арқылы іске асатыны, концепт әлемнің тілдік бейнесін беретін ментальді ұғым екендігі айқындалды.

Қорыта келгенде, «уақыт» концептісін тарихи жыр мәтіндері негізінде зерттеу тілдің ұлттық сипатын ашып, әлемнің тілдік бейнесін бере алатын концепт деп танылды.

**2 ТАРИХИ ЖЫРЛАРДАҒЫ «УАҚЫТ» КОНЦЕПТІСІНІҢ МОДЕЛЬДЕРІ**

* 1. **Тарихи жырлардағы циклдік және сызықтық уақыт**

Фольклор (ағылш. folklore – халық даналығы) немесе халық ауыз әдебиеті, халықтың ұжымдық шығармашылығынан тұратын, ұлттық дүниетанымның, тұрмыс-тіршіліктің ерекшеліктерін, ұжымдық құндылықтардың жүйесін көрсететін сала. Халық шығармашылығы ұлттың салт-дәстүрін, заңдарын сақтау құралы болғандықтан, оны әртүрлі аспектіде зерттеу қажеттілігі туындайды.

Фольклор – халықтың бай мұрасынан мәлімет беретін негізгі жанрлардың бірі. «Фольклор адам тіршілігімен тікелей байланысты, оның болмысының бір бөлшегі. Сол себепті ол адам өмірінің барлық жағын бейнелейді, шаруашылығынан, тұрмысынан, әдет-ғұрпынан, салт-санасынан айтарлықтай мәлімет береді (Қосымша Ә). Демек, фольклор тілін зерттеу арқылы, сол тілді қолданып отырған халықтың танымын, сол кезеңдегі халық жадында қалыптасқан түсініктерді, тұрмыс-тіршілігін, мәдениетін айқындай аламыз.

ХХ ғасырдың екінші жартысынан бастап фольклор тілін зерттеу дербес ғылыми бағыт – лингвофольклортану ретінде қалыптасты. Терминді А.Т. Хроленко ғылыми айналымына енгізді. Ғалым фольклор мәтінін дербес ғылым саласы ретінде танып, фольклор тілін зерттеуге алғашқылардың бірі болып баға берді. Фольклор тілін зерттеудің құндылығы мен лингвистикаға қосар үлесіне тоқталды. Ғалым: «Фольклортануда, ең алдымен, туындыларды зерттеу, жинақтау, жіктеп, топтарға бөлу қажет екендігін айта келе, лингфольклортанудың негізгі міндеті – фольклорлық мәтіндерді филологиялық әдістермен зерттеуді көздейді. Және де ғалым лингвофольклорды зерттеу «кроссмәдени лингвофольклортану» («кроскультурная лингвофольклористика») дейтін термин төңірегінде қарастырады [76].

Тіл – ұлттың айнасы. Ал сол бай да қазыналы ұлттың айшықты тілі көркем туындыларда көрініс тауып, сол арқылы ұлттың шынайы болмысын, дүниетанымын, менталитетін танытады. Яғни «әлемнің тілдік бейнесі» көркем шығармалар тілінен, қаламгердің тілінің көркемдік көкжиегінен байқалады. Фольклор тілін, оның ішінде тарихи жырларды когнитивтік аспектіде зерттеу белгілі бір ортаның мәдени, саяси, әлеуметтік сипатын, ұлттық болмысын, сол заман жайындағы пайымын айқындауға мүмкіндік береді.

Қазақ тіл білімінде фольклор тілін когнитивтік аспектіде қарастырылған еңбектер саны шектеулі. Қазақ халқының тарихи жырларын әдебиеттану бағыттында қарастырған зерттеулер біршама жолға қойылған. Алайда тілдік-жанрлық тұрғыда зерттеу әлі күнге дейін жалғасын тауып келеді. Қазақ фольклортануының тарихилығы мен қоғамдағы орны танымдық тұрғыдан зерттеуге негіз бар екендігін Ә. Қоңыратбаевтың пікірінен байқауға болады. Ғалым: «Әр ел өз басынан өткерген оқиғаларды құмарта жырлайды. Олай болса, фольклор шығармалары өзінің тарихилығы жағынан авторлық сипаты бар кез-келген туындыдан анағұрлым шыншыл, әсерлі де көркем. Сол жырларға қарап, елдің әдет-ғұрпын, ой-санасы мен түрлі сезімдерін дәл танып білуге болады. Қазақ фольклоры тарихилығының басты бір көрінісі де осында» [77], - деген пікірінен фольклордың ұлт тарихын жазудағы маңызына баса назар аударғанын, фольклорда әлемнің тілдік бейнесінің көрінісін анықтауға болатынын байқаймыз.

Ғалым Ж. Жақыпов: «Көркем мәтіннің, оның ішінде ауыз әдебиеті мәтіндерінің де тілі бұрыннан бері зерттеліп келеді. Фольклортанушылар мен мәдениеттанушылар да осындай мәтіндердегі айғақтарды өз тұрғыларынан қарастырып келеді. Ал фольклор мәтінін пәнаралық тұрғыдан зерттеу жолға қойыла қойған жоқ. Сондықтан лингвофольклортану қол жеткен жетістіктерді пайдалана отырып, әр түрлі паралингвистикалық, экстралингвистикалық әдістерді түйістіруге негіз болады» [78] - деген пікірінен фольклор мәтіндерін когнитивтік аспектіде зерттеудің маңызы бар екенін толықтыра түседі. Себебі фольклор тілі ғалым айтып өткендей пәнаралық тұрғыдан қарастыру фольклор мәтіне жаңа леп береді. «Қазақ фольклорын тілдік-жанрлық тұрғыдан зерттеу» атты ұжымдық монографияда фольклор тілі, оның ішінде тарихи жыр мәтіндеріне жаңаша талдаулар жасалды. Тарихи жыр мәтіндерін когнитивтік аспектіде зерттеуге қатысты, концептілік құрылымдарды айқындау аталған еңбектер алғаш рет зерттеу нысанына алынған. Сонымен қатар еңбекте фольклор тілін зерттеуде төмендегідей талдаулар жасалған:

‒ фольклор жанрларын жүйелеуде бірінші рет тілдік айғақтар есепке алынды;

‒ фольклорлық мәтінді лингвистикалық талдаудың үлгілері жасалды;

‒ фольклор жанрларының мәтін типтеріне қатысы ашылды;

‒ фольклор жанрларының мәтіндеріндегі терең мәндер ашылды;

‒ фольклорлық жанрға тірек болар сөздер анықталды [78, б. 248-254].

Тарихи жырларды тіл білімінің когнитивтік лингвистика сияқты салаларымен біріктіре қарастыру тарихи жырдың көркемдік құндылығын ашумен қатар, жекелік, даралық қасиетін көрсетеді. Кез келген концепт логика заңдылығына сүйенеді, санадағы ақиқат дүниенің бөлшегін танытуға бағытталады. Яғни көркем туынды мәтіні арқылы танылатын концептілер бейнелілігімен құнды. Себебі тарихи жырлар жалаң құрылымнан, яғни мағынасы үйлеспеген сөздер жиынтығынан тұрмайды, керісінше сөздік қорымыздың, ұлттық танымымыздың көрінісі тарихи жырларда сақталған. «Тілдің байлығы тек сөздік қордың байлығымен және грамматикалық мүмкіндіктермен ғана емес, сонымен қатар адамның және оның ұлтының тілі болып табылатын концептуалды әлемнің, концептосфераның байлығымен де айқындалады» [79] – деп орыс ғалымы Д.С. Лихачевтің пікірін ескерсек, оның «ұлт пен тіл», «тіл мен сана» байланысынан анықталатынын айта келе, ұлттық тілде концепт қалыптастырушылар қатарына суреткерлерді айтқанын байқауға болады. Себебі тілдің концептуалды әлемі белгілі бір уақыт пен кеңістікте үнемі жаңарып, толығып отырады және ана тілінің рухани дүниесін танытады. Халық тілінде кездесетін барлық фактілер көркем әдебиетте қажеттілікпен қолданылады, сондықтан көркем шығармада жетілдіру құралдарының кез келгенін авторлық түрі басым болады. Тарихи жырлар – тарихта болған адамдарды суреттейтін туындылар және ол халықпен бірге өмірге келген туындылар. Демек, тарихи жырдың тілін когнитивтік аспектіде қарастыру сол халықтың дүниетанымын, болмысын тануға жол ашады.

Зерттеу жұмысымыздың екінші тарауында «уақыт» концептісінің құрылымдық элементтеріне тоқталамыз. Тарихи жырлар – тілдің ұлттық сипатын ашуға, тілді танымдық тұрғыдан зерттеуге негіз бола алатын сала деп танимыз. Зерттеудің нысаны ретінде алынып отырған тарихи жырлар – тілдің бүкіл байлығы, мәдениеті, салт-санасы сақталған қазына деп білеміз. Демек, тарихи жырларды когнитивтік бағытта зерттеу – әлемнің тілдік бейнесін ашуға негіз бола алады.

Тарихи жырлар – фольклор жанрының үлкен арнасы. Фольклор – қазақ халқының мәдениетінен, тұрмыс-тіршілігінен, сол замандағы айтулы оқиғалар туралы ақпарат беретін қазақ әдебиетінің үлкен жанры. Қазақ әдебиетінде фольклор мәселесін әдебиеттанушылар біршама зерттеген, алайда бұл мәселе когнитивтік аспектіде әлі де зерттеуді қажет етеді. Ғалым Ж. Жақыповтың: «Қазақ филологиясы үшін фольклор тілін зерттейтін арнаулы пәннің керектігі сонда, фольклор сөзін халықтың көркем шығармаларының сипаты ретіндегі табиғатын ашумен ғана шектелмей, мұндай арнаулы сала ауызша көркем сөзді зерттеудің өзгеше бір біріктірмелі әдістері мен әдістануын іздеп табуға сеп болады» – деген пікіріне зер салсақ [80], ұрпақтан-ұрпаққа мирас болған бай, рухани-мәдени мұраның тілін жаңа бағытта зерттеу қажеттілігі туындайды. Осы негізде қазақ тіл білімінде «лингвофольклортану» термині енгізіліп, фольклор тіліне жаңаша көзқараста зерттеуге жол ашты. Ж. Жақыпов: лингвофольклортанудың зерттеу міндеттері орасан көп дей келе, төмендегідей тізім жасайды:

* қазақ фольклортануындағы тілдік феноменологияны іздеп табу;
* фольклордағы әлемнің тілдік бейнесін айқындау;
* қазақ фольклорын тілдің аккумулятивтік қызметі тұрғысынан зерттеу;
* қазақ фольклорын мәтіндерінің лексикалық, грамматикалық,

синтаксистік ерекшеліктерін талдау, топтау, жіктеу;

* қазақ фольклорын мәтінтану тұрғысынан талдау [80, б. 10-16].

Демек, фольклор тілін, оның ішінде тарихи жырлардың тілін зерттеу арқылы әлемнің тілдік бейнесін ашу алдағы міндеттердің бірі болып саналады. Біз жұмысымызда барлық ұлтқа ортақ, әмбебап, құрылымы күрделі «уақыт» концептісін тарихи жырлардың мәтіндері негізінде талдау арқылы әлемнің тілдік бейнесін анықтаймыз. Жұмысымыздың бірінші тарауында «уақыт» модельдеріне тоқталдық. Ғылыми әдебиеттерде зерттелу деңгейін бағамдадық. Бұл тарауда «уақыт» концептісінің құрылымын қарастыра отырып, «уақыт» модельдерін тарихи жыр мәтіндерінен алынған тілдік бірліктермен дәлелдейміз.

Әлемнің біртұтас бейнесін көрсетуде түрлі білім саласына қарай уақыттың әртүрлі модельдері және оның құрамдас бөліктері, қасиеттері, өлшем бірліктері бар. Уақытты көптеген ғалымдар философия мен мәдениеттану, математика және физика, психология және лингвистикалық тұрғыдан да қарастырады.

Уақыт туралы заманауи идеялар шын мәнінде күрделі және алуан түрлі. Уақыт – бұл қозғалыс пен өзгерістің өлшемі, бұл уақытты барлық жерде болуы мүмкін және жойғыш зат ретінде түсіне аламыз. Әр түрлі формаларға сәйкес уақытты: физикалық, геологиялық, механикалық, астрономиялық, биологиялық, әлеуметтік-тарихи, психологиялық уақыт деп бөледі. Сонымен қатар, қазіргі ғылыми тұжырымдамаларға сәйкес уақыт объективті (физикалық) және субъективті (психологиялық); тарихи, көркем, библиялық, концептуалдық және перцептуалды болуы мүмкін деген қорытынды жасайды [35, с. 3-186].

Осы тұжырымдаманың көптеген түсіндірмелеріне сүйене отырып, ғалымдар «уақыт» концептісінің модельдеріне түрліше сипаттама береді. Мысалы: М.Ф. Мурьянов уақыттың айналмалы моделі (о круговой модели движения времени) туралы айтса, Г. Гагачев «тербеліс» моделін қарастырады, ал В.И. Постовалова уақыттың алғашқы моделін архаикалық тербелмелі модель деп атайды, ол циклді өзгертті, содан кейін «спиральді» уақыт моделіне айналды, содан кейін оның сызықтық моделі пайда болды деген қорытынды шығарады [81]. Б. А. Успенский, Ю. С. Степанов, Н. Д. Арутюнова негізгі «уақыт» концептісінің модельдері циклдік уақыт (қайталанатын бір типті оқиғалар тізбегі) және сызықтық уақыт (бір бағытты трансляциялық қозғалыс) екендігін айтады. Дәстүр бойынша циклдік уақыт – уақыт туралы аңғал түсінік, ал сызықтық – ғылыми уақыт (бұл көзқарас Ю.С. Степановтың мәдени сөздігінде ұсынылған) [82]. Орыс ғалымдарының пайымдауынша: ғылыми әдебиеттерде сипатталған «уақыт» концептісінің модельдерінің алуан түрлілігімен ғалымдардың көпшілігі екі негізгі модельге тоқталады, атап айтқанда циклдік және сызықтық уақыт моделі. Адамзат дамуының ежелгі кезеңінде уақыт циклдік деп қабылданды және ойластырылды. Күннің «аспан сферасы» бойынша айналмалы қозғалысының жүйелілігі, процестің циклдік сипаты, қайта-қайта қайталанатын және кез-келген көрінетін өзгерістерге бағынбайтын, күн циклін әлемдегі барлық нәрсенің өлшемі ретінде таңдауға табиғи негіз болды [35, с. 146]. Уақыттың циклдік сипаты жайлы ғалымдардың пікірлері сызықтық уақыт пен циклдік уақытты салыстырудан басталады. «Уақыт» концептісін зерттей отырып, зерттеушілер уақыттың әртүрлі модельдерін бөліп көрсетеді, соның ішінде циклдік және сызықтық уақыт негіз болып саналады.

Циклдік модель уақыт туралы аңғал идеяларды бейнелейді, цикл бар әлемнің суретін салатын белгілі бір уақыт кезеңі, содан кейін оқиғалар қайталана бастайды [83]. Ресей ғалымы Е.Е. Стефанский зерттеулерінде славян мәдениетінде уақыт мифологиялық (циклдік) және тарихи (линейное-сызықтық) деп қабылданатынын жазған. Ескі славян мәдениетінде сөздердің жалпы шығу тегінде уақыттың циклдік сипаты «время» және «вертеть», «вращать» деген сөздерінен шыққанын айтады. Ал уақыттың сызықтық сипаты «век» және «виться», «развиваться» сөздерімен концептуалданады [84] – деген тұжырым жасайды.

Ғалым Е.Е. Стефанский шеңбер (круг) ежелгі мифологиялық символдардың бірі ретінде «өзінің» және «өзгенің» уақыт пен кеңістігі, сондай-ақ циклдік уақыт және сонымен бірге мәңгілік туралы кеңістіктік-уақыт түсініктерін көрсетеді деген қорытындыға келеді [84, с. 110]. Қытай мәдениетінде де уақытты қабылдау сызықтық және циклдік сипатта болатынын, сонымен қатар мифологиялық және философиялық тұжырымдарға негізделеді.

«Қазақ тілінің түсіндірме сөздігінде»: «Цикл» дегеніміз – мөлшерлі уақыт ішінде толық бір айналыс жасайтын белгілі бір құбылыстар жүйесіндегі процестер жиынтығы (Қосымша Ә). Демек, шектеуі бар процестер жиынтығын уақыттың циклдік сипатына жатқыза аламыз.

Кейбір ғалымдар уақыттың циклдік моделін табиғи уақыт (природное время) деген терминмен атағанын аңғарамыз. Мысалы, К.А. Кочнова: «оқиғалар мен құбылыстардың белгілі бір қайталануына, табиғи кезеңдердің өзгеруіне негізделген, қоршаған шындықтың нақты заңдылықтарын көрсететін және екі циклмен ұсынылған уақыт белгілерінің бірыңғай жүйесіне кіретін уақыттың циклдік моделі» деп түсіндіреді. Және оны тәулік бөліктері және жыл мезгілдерінен құралатынын айтады [85]. Уақыттың циклдік моделі уақыт модельдерінің ішіндегі ең негізгісі болып саналады. Жалпыадамзаттық әлем бейнесінде циклдік уақыт процестердің қайталануымен түсіндіріледі. Ал тарихи жыр мәтіндерінде жылдың *төрт мезгілі, тәулік бөліктері: күн, түн т.б.* лексикалық бірліктер арқылы берілген (2-сурет).

Изображение выглядит как текст, круг, снимок экрана, Графика

Автоматически созданное описание

Сурет 2 – Циклдік уақыт моделі

Ескерту – Автордың құрастыруымен

«Уақыт» концептісінің циклдік моделі уақыттың қайталануымен үнемі өзгеріп отыратын құбылыс ретінде түсіндіріледі. Тарихи жырлардағы уақыт кейіпкердің тууы, өмір сүруі, жауға кетуі және өз елін қорғау оқиғаларымен бейнеленген. Жырларда күн мен түннің ауысуы, қайталануы және уақыттың бірінен соң бірі ауысуы байқалады. Халық танымында күн – бұл қозғалысты білдіретін әрекет, түн – тыныштық, демалу, ұйықтау уақыты ретінде белгілі. Алайда тарихи жыр мәтіндеріндегі кейіпкерлер күндіз-түні қозғалыста екенін байқауға болады, олар үшін уақыт құнды. Тарихи жыр мәтіндерінен дәйек келтірейік:

Қалың қол келе жатыр *күнi-түнi,*

Адасқан таба алмайды бiрiн-бiрi.

Мұсылман-кәпiр болып айқаспаққа

Айналды байқап тұрсаң iстiң түбi («Мырқы батыр», Т. 59, б. 321).

*Күн-түн* қатып жол жүріп,

Ай жарымдай күн жүріп,

Жеріне қазақ келеді.

*Таң артынан күн шықты,*

Күн астына қарасам,

Жараланған белес тау шықты («Барақ батыр», Т. 60, б. 86).

Осы жолдардан біз уақыттың циклдік сипатын көре аламыз. Таң, күннің шығуы – бұл өмірде күн сайын қайталанатын құбылыс. Күннің бөліктері арасында күн-түн лексемасының екі еселенуі қалыпты жағдайға айналды. Себебі халық түсінігінде күн мен түн қатар жүреді. Күн артынан түннің келуі, екі уақыттың ауысуы қалыпты болып саналады.

Тарихи жырларда уақыт батырлар үшін аса бағалы екенін байқаймыз. Тарихи жырлар – халқымыздың тарихы, сол кезеңдегі елі үшін аянбай тер төккен батырларымызды дәріптейтін көркем мәтін. Жыр жолдарының мазмұнымен таныса отырып, батырлар жауға уақытында аттануы, күндіз-түні демалмай қозғалыста болуы, тарихи жырда уақыт құнды екенін аңғартады. Мысалы:

*Күндіз-түні* зар илеп,

Өлеңмен өзіңді жоқтадым,

Райымбегім, арысым,

Жәнатта болсын мекенің!(«Райымбек батыр», Т. 59, б. 130).

Берілген мысалдағы *күндіз-түні* тілдік бірлігі күн мен түннің ауысып келуімен қатар, үздіксіз күндіз де, түнде де халықтың батырды жоқтап жылаған бейнесін көруге болады. Тілімізде *күндіз-түні аянбай еңбек етті, күн-түн демей жол жүрді, күндіз-түні бір тынбады* секілді тілдік бірліктер жетерлік. Осы бірліктердің барлығы күн мен түннің ауысып, бірінен соң бірі қатар келіп отыруымен қатар, үздіксіз өтіп жатқан уақыттан хабар береді. Мысалдағы Райымбек батырды халықтың күндіз-түні зар илеп жоқтауы тегін емес. Себебі халық батырды аса құрмет тұтады, елі үшін жанын қиған батырын бағалайды.

Тарихи жыр мәтіндерінде *күн және түн лексемалары* жиі ұшырасады. Олар тәуліктің бір бөлігі ретінде оқиғаны беруде қолданысқа түскен.

*Күн-түні* бәрі жиылып,

*Күндіз-түні* шабуыл,

Сен байқұста тыным жоқ,

Көптігі сондай қалмақтың:

*Таң атып, кеш болғанша*

Үзілмей шаңы шұбалды («Жәнібектің өлеңі», Т.56, б. 85) – деген жолдардан кейіпкерлердің дамылсыз, демалыссыз тәуліктің қай бөлігінде болсын қозғалыста болғанын, күн болсын, түн болсын жорыққа дайындалғанын аңғарсақ, *таң атып, кеш болғанша* тіркесі арқылы қалмақтың саны көп екенін, таңнан кешке дейін жорықшылардың жиналып бітпегенін баяндайды. Мысалда берілген *таңның атуы, кештің батуы*  уақыттың циклдік сипатын білдіреді.

«Уақыт» концептісін көрсетуде тәуліктік мәні бар лексемаларға тиесілі, оны қайта жасауда антонимдік жұптар басым түседі: күн - түн, таңертең - кешке» [86]. Осы секілді тарихи жырда күндіз-түн лексемалары антонимдік қолданыс табады. Мысалы:

Қоңырат болыс айтты: «Батыр қожа,

Зарыққан ауру болдым, толды жылға.

*Күндіз* аман, *түн* болса ішіп күйіп,

Отырмын кірпік қақпай *сары таңға* («Бердіқожа батыр», Т.60, 315). Берілген мысалдан күн-түн алмасып, уақыт өткінші, қозғалыстық қасиетін баяндайды. Соңғы жолдардағы *сары таң* тілдік қолданысымен қатар *кірпік қақпау* (ұйықтамау) фразеологизмі кейіпкердің сол кезде жай күйін сипаттауға ұтымды қолданылған. Сары таң – жаздың ұзақ таңы (Қосымша Ә).

Тарихи жырда *күн, түн* лексемаларымен қатар таң және кеш лексемасы актив қолданыс тапқан. Жалпы, күн мен түннің шекаралық уақыты – *таң мен кеш.* Тілімізде *таң, кеш* лексемаларын білдіретін тілдік бірліктер жетерлік. Аталмыш лексемалар тарихи жыр мәтіндерінде де ерекше сипат алған.

Тарихи жырлардағы таң лексемасы бірнеше тілдік бірліктер арқылы беріледі. Мысалы:

*Таң ағарып атқанда,*

*Таң жұлдызы батқанда*,

Жау қолына түсіпті («Базар батыр», Т.60, б. 249).

Н.И. Толстойдың пайымдауынша барлық халықтың циклдік уақыт туралы түсінігі ұқсас. Бұл табиғатпен, күннің белсенділігімен және оның жердегі көрінісімен байланысты (жылдық цикл, күнделікті цикл). Күн мен жылдың бөлінуі адамның санасы арқылы және оның тілінен көрініс табады. Бұл көріністер этникалық (ұлттық) боялған, яғни олардың тасымалдаушыларының белгілі бір этникалық тобымен байланысты, тіл сияқты, олар тарихи даму барысында өзгереді [87]. Демек, әр халықтың күнді, жылды бөлуде өзіне тән өзгешеліктері бар. Расымен де, қазақ халқының таным-түсінігінде таң мезгілінің өзін бірнеше тілдік бірліктер арқылы бөлгенін байқаймыз. Тарихи жыр мәтіндерінде *таң бозарып атқанда, таң құланиектегенде, таң мезгілі болғанда, бозамықтап таң атты, таң сарағайып қалыпты* лексемаларын кездестіруге болады. Яғни, әр халық өз бояуын қосып, табиғатымен, тұрмыс-тіршілігімен байланыстырып бөліп, бір «таң» мезгілінің өзін бірнеше бөліктерге бөлуі әбден мүмкін.

*Кеш пен таң* лексемалары да уақыттың циклдік моделін таныта алады. Себебі тарихи жыр мәтіндерінде «таң атып, кеш батты» тіркестерін кездестіруге болады. Тілімізде «ақ таңнан қара кешке дейін», «таң атқаннан кеш батқанша» деген тілдік бірліктерді жиі ұшыратамыз. Яғни таң мен кеш алмасып, қайталанып отырады. Екеуі құралып, бір тәулікті береді.

Тарихи жыр мәтіндерінде былайша берілген:

*Қас қарайып, күн батқан,*

*Бір мезгілде таң атқан,*

*Таң атқан соң* Түгел қарт,

Жар салып халықты жинатқан («Барақ батыр», Т. 60, б. 25).

«Кім екен, кескен басты қарайын» деп,

*Таң атып, күн шыққанда*, көзім салдым («Бердіқожа батыр», Т.60, б. 287).

Жыр жолдарын оқып отырып-ақ, күн батып, түннің келуі, одан кейін таң мезгілінің белең алатынын байқау қиын емес. Көшпелі халықтың таным-түсінігінде уақыттың циклдік сипаты үлкен рөл атқарғанын байқаймыз. Себебі көкжиектің батыс жағы өліммен теңестіріледі, өмірден өтумен байланыстырылады. Ал күн шығыс жақтан шығады. Сондықтан күннің шығыс жақтан шығып, түннің қараңғылығын жеңіп, жаңа өмірге жетелеуі халықтың ертедегі таным-түсінігімен байланыстыруға болады. *Таң атты, күн батты* тілдік бірліктерінің астарында халықтың таным-түсінігі жатыр. Халқымыздың сөздік қорында *«қас қарайғанда», «ымырт жабылғанда*» деген лексикалық бірліктер кездеседі. Тарихи жыр мәтініндегі «қас қарайған сәт» күннің ұясына кіріп, қараңғылық басып, түн болуға жақындаған мезгілді суреттейді. Бұл кезең халық танымында жаңа іс бастамауға, ұйықтауға болмайтын мезгіл деп түсіндіріледі. Оның себебі, халықтың діни сауаттылығымен астасып жатыр [88].

Екінші мысалдағы *таң ату, күн шығу* тілдік бірлігі де циклдік уақыттың көрінісі. Себебі тәулік бөліктері таң, күн, түс, кеш мезгілдерінен құралады.

*Тарихи жырларда «уақыт» концептісі – жыл мезгілдерімен де көрініс табады.* Алайда жыл мезгілдері көп қолданылмайды. Уақыттың циклдік моделін беруде жыл мезгілдерінің алар орны ерекше. Өйткені халқымыздың танымында *жаз, күз, қыс, көктем* мезгілдері қайталанып отырады. Бұл уақыт өлшемдері барлық халыққа тән, қалыптасқан құбылыс. Табиғатынан аса дарынды халық жыл мезгілдерін суреттеуде аса ерекше баға бергендерін аңғарамыз. Тарихи жырлардың мәтіндерімен таныса отырып, жыл мезгілдерінің берілуінде уақыттың циклдік сипаты көрініс табады.

Сол уақытта *жаз өтті,*

Жаз өткен соң *күз жетті* («Базар батыр», Т. 60, б. 218).

Жай жатып жайлау жайлаған,

*Жаз көктеуін күзеген*,

*Күз күзеуін күзеген*(«Базар батыр», Т 60, б. 223).

Мысалдағы *жаз өткен соң күз жетті* деп берілуі айқын түрде уақыттың циклдік моделін береді. Тарихи жырларда жыл мезгілдері көп қолданылмайды. Алайда, мына мысалдардан жыл мезгілдерінің номинативті және символдық мәнге ие болғанын байқауға болады. Жаздың өтіп, күздің келуі, жаз жайлауда, қыс қыстауда болатыны суреттеліп, қыс пен жаз, басы мен аяғы секілді бір жыл уақытты білдіретінін байқаймыз.

Халқымыз көшпелі мал шаруашылығымен айналысып, малға жайлы қоныс іздегені жайлы түрлі аңыздар, ертегілер, тарихи деректер де жетерлік. Сондай халқына жайлы қоныс іздеген «Өтеген батыр» тарихи жырында суреттеледі:

О, Өтеген, Өтеген,

Артық еді туысың

Өз қатарың ерлерден.

Шығар болсаң сапарға,

Жолың болсын қарағым,

Еліңе қоныс іздесең.

Жоғарыдағы жерлердің

*Жазы қысқа, қысы ұзақ* («Ер Өтеген» Т.59, б. 148)

Берілген мысалдағы *жаз бен қыс* сөздерінің тіркесе келуі, сол замандағы халық түсінігінде циклдік уақыттан хабар береді. Қыстың ұзақ болуы малға жайлы емес. Ерте заманда малына жайлы қоныс іздеген қазақ халқы үшін жаз жайлауға көшу, қыс қыстақта өмір сүру қалыпты жағдай.

Уақыттың циклдік моделі белгілі бір дәрежеде барлық мәдениеттерге тән. Күнтізбелік циклдар әмбебап нәрсе. Сонымен қатар көптеген дәстүрлі мәдениеттерде циклдік уақытты сызықтық уақыттан бастау алатынын айтады. Ендігі ретте *уақыттың сызықтық моделіне* назар аударамыз.

Уақыттың бағыты мен қайтымсыздығы туралы мәселе де пікірталас тудырады. Бірінші теория уақыттың қозғалысын циклдік деп сипаттайды, онда оқиғалар белгілі бір аралықтарда қайталанады. Екінші теория уақытты өткеннен болашаққа бір бағытты қозғалыс ретінде қарастырады, оның бағытын өзгерту мүмкін емес. Өткенді физикалық түрде өзгерту мүмкін емес, тек ол туралы идеяларды өзгертуге болады. Болашақ – қазіргі және өткен оқиғалардан туындайтын оқиғалар. Оған өткен сияқты, қазіргі уақытқа дейін әсер ету мүмкін емес [89]. Ғалымдардың пікірінен уақыттың циклдік және сызықтық уақытқа тән қасиеттерін атап өткенін байқаймыз. Сызықтық уақытқа тән қасиет: *бірбағыттылық, қайтымсыздық, оралмайтын беймәлім уақыт* болып саналады.

Сызықтық уақыт сан ғасырлық тәжірибелерден туындаған, уақыттың ең алғашқы нұсқасы. Уақыт ауыспалы сәттерден тұрады және үздіксіз алға жылжып отырады. Сызықтық уақытта әрбір келесі сәт міндетті түрде алдыңғысын өзгертуі керек және әрбір секунд келесі секундқа жылжып отырады. Сызықтық уақыт келесі қасиеттермен сипатталады:

1) бір бағытта жылжу, көркемдік оқиғаның өтіп жатқан уақытын білдіреді және өткен, қазіргі және болашақ сияқты компоненттерден құралады (өткені, қазіргі, ертеңгі және т.б.);

2) оқиғалардың тізбектеліп берілуі, белгілі бір уақыт арқылы алдыға жылжып отырады;

3) оқиғаның басы мен аяғы болады, бұл сызықтық уақытқа тән.

Уақыттың кері қайтпайтыны туралы ғалым Л.Ә. Жаңабекова: «Уақыттың бір өлшемді болатыны мынадан көрінеді: барлық оқиғалар жалғыз бағытта – өткеннен қазіргіге, қазірден болашаққа қарай ғана өтеді*.* Және ол адамдар санасынан тыс, объективті сипатта болады. Кеңістікте денелерді оңнан солға, солдан оңға, жоғарыдан төмен, төменнен жоғарыға қарай жылжытуға болса, ал уақытты кейін бұрып, болашақтан өткенге қарай жылжытуға болмайды. Уақыт кері қайтпайды. Оның кеңістіктен маңызды бір айырмашылығы осында» [49, б. 55].

Жоғарыда келтірілген талдауларда уақыт сызықтық және қайтымсыз, өткеннен басталып, бүгіннен өтіп, болашаққа ұшатын жебе сияқты көрінеді. Уақыттың мұндай сызықтық көрінісі грамматикалық уақыт санатында көрінеді. Мұндай категория бар тілдерде кез келген оқиға уақыт бойынша локализацияланған: ол қазіргі уақытқа (айтылу уақытына), өткен немесе болашаққа тиесілі болуы мүмкін. Уақыттың сызықтық сипатын төмендегі суреттен көруге болады (3-сурет).

Изображение выглядит как линия, текст, Шрифт

Автоматически созданное описание

Сурет 3 – Сызықтық уақыт моделі

Ескерту – Автордың құрастыруымен

Сызықтық уақыт моделінде уақыт үздіксіз және бір бағытты болып бейнеленген. Бұл модельде лексемалар – уақыт бірліктері, тарихи кезеңдердің атаулары қолданылады Уақыт аралықтарының ұзақтығын сипаттау үшін уақыт бірліктері қолданылады (сағат, күн, ай, апта, жыл) [90]. Расында, уақыттың бір бағытта алға жылжып отыруы сызықтық уақытқа тән қасиеті. Уақыттың сызықтық моделі *сағат, тәулік, апта, ай, күн, түн, жыл* секілді лексемалармен беріледі.

Тарихи жырларда сызықтық уақыт моделін білдіретін *«күн», «түн»**лексемасы* жиі қолданыс табады. Тарихи жыр кейіпкерлері – батырлар. Сол себепті де жырларда батырлардың басынан өткен оқиғалары, қанша уақыт соғысқанын сипаттауда күн, түн лексемалары сан есімдермен бірге қолданыс табады. Уақыт бірліктерімен тіркесімдегі сандардың ішінде фольклорда қасиетті мағынасы бар «үш» саны жиі қолданылады:

*Үш күн, үш түн* өткенде,

Көш бастаған Қарабек,

Сырға әкеліп тіреді

Кешке дейін ұрыс боп,

Жаудың бетін қайтарды(«Ер Өтеген», Т.59, б. 141).Жыр мазмұнына үңілсек, жырда қазақ-қалмақ арасындағы соғыс суреттеледі. Батырлар дұшпандарымен үш күн, үш түн соғыса отырып, жеңіске жеткенін, жаудың бетін қайтарғанын аңғарамыз.

Үш саны киелі сан саналады. «Үш» санына байланысты қалыптасқан ұлттық ұғымдар көптеп кездеседі. Қазақта «үш жұрт» деген ұғым бар. Олар: өз жұрты, нағашы жұрты, қайын жұрты. «Үш байлық» бар. Олар: денсаулық, ақ жаулық, он саулық [91].

Тарихи жырда «күн» лексемасы *бірнеше, неше, біраз* есімдіктерімен бірігіп, нақты қанша уақыт өткенін көрсетпей, болжап айтады. Мысалы:

Мейманын *неше күндей* құрмет етіп,

Темір мен Жасыбайды күтеді енді.

Бұлайша екеуіне құрмет етті,

*Бірнеше арасында күндер* өтіп («Ер Жасыбай», Т. 59, б. 30 б.)

Арада *бірнеше күн* сапар етіп

Олжекең бір тоғайға келді жетіп («Орта жүз Олжабай батыр», Т. 59, б. 51б.)

Тәшкенде *біраз күндей* сайран етті,

Көрген жан Олжабайды қайран етті («Орта жүз Олжабай батыр», Т.59, б. 55б.)

«Күн» лексемасының сан есімдермен келуі жиі кездеседі. Мысалы:

Бақилық атасымен араздасып,

Жөнелді қараша атпен «иә, Құдайлап».

*Бес-алты күн* болған соң

Алдына биік өр келді («Ер Жасыбай», Т.59, б. 20б.)

*Он күндей* ұдайы ұрысып,

Аянбастан қырысып (Орта жүз Олжабай батыр, Т.59, б. 68)

Қалмақтан келіп қалың қол,

Жыртылған соң жағасы.

*Тоғыз күндей* соғысып,

Келмеген соң шамасы («Орта жүз Олжабай батыр», Т.59, 72)

Берілген мысалдарда батырлардың елі үшін күресіп, есепсіз күндер соғысып, арпалысқанын көре аламыз.

*Тарихи жырларда «таң» лексемасы жиі кездеседі.* Сөздіктерде «таң» - күн шығар алдындағы мезгіл (Қосымша Ә). Тілімізде «таң» сөзімен тіркесетін тілдік бірліктер көп. Мысалы*: таң атқанда, таң білінгенде, таң сарғайғанда, таң бозарып атқанда* т.б. Халқымыздың түсінігінде «таң» бір нәрсенің бастауы, жарық, әдемі көрініс, жаңа бастама, жаңа күннің басталатынын білдіретін мезгіл. Ал тарихи жыр мәтіндеріндегі «таң» мезгілі, халқымыздың таным-түсінігімен ұштаса келіп, мағынасы кеңейе түскен. Жырларда батырлар түні бойы, таң атқанша соғысып, халыққа жаңа хабарды тарату үшін таңды ұзақ күткендері, кейіпкерлер таңнан ұзақ үміт бары байқалады.

Тарихи жыр кейіпкерлері үнемі қозғалыс үстінде, олар үшін тәуліктің қай бөлігінде болсын жаумен шайқасуы қалыпты.

*Сарғайып таң атқанда*

Қалмақ бейқам жатқанда

Жөнелді ерің шабынып ( «Орта жүз Олжабай батыр», Т.59, б. 75)

Ай туып, *таң атады*

Арғымақ атқа мінеді ( «Базар батыр», Т.60, б. 22).

*Таң ағарып атқанда*,

Шығар күннің сәулесі

Әлемге нұрын шашқанда,

Қалмақтың ханы ит болып

Жер сипалап қалады («Райымбек батыр», Т. 59, б. 125)

Қорыта келгенде, «таң» лексемасын тәуліктің алғашқы бөлігі, қозғалыс, жарық, бір істің бастауы, әдемілік сөздерімен ұштастырамыз (4-сурет).

Изображение выглядит как текст, круг, диаграмма

Автоматически созданное описание

Сурет 4 – «Таң» лексамасының мағыналық-ақпараттық өрісі

Ескерту – Автордың құрастыруымен

*Тәулік бөліктерінің бірі – түс мезгілі.*Халқымыздың тұрмысында, танымында түс мезгілі – демалыс, тынығу, ас ішу секілді жағдайлармен сипатталса, тарихи жыр кейіпкерлері үшін түс мезгілі соғыстың қызған уақыты, маңызды сәт саналады. Мысалы:

Қазақтың дайын тұрған батырлары

Атына «а, Құдайлап» қамшы басты.

*Дәл түстің мезгілінде* қазақ, қалмақ,

Қырғынға бір батуға араласты («Бөгенбай батыр», Т. 58, б. 119).

Берілген мысалда «түс» лексемасына дәл сөзінің қосылуы оқиғаның тура сол уақытта болғанынан хабардар етеді. Қазақ халқы ертеден уақытты өзінше бағамдап, бақылап уақытты өз бетінше басқара білген. Сондай ұлттық таным, тұрмыс-тіршіліктен қалыптасқан тілдік бірліктер қатары жетерлік. Қазақ халқы жоғарыда атап өткендей бір ғана «таң» мезгілінің өзін сипаттауда табиғатпен етене байланыста болып, «таң» мезгілінің өзін бірнеше бөлікке бөлгенін байқаймыз. Сол секілді «түс» мезгілін сипаттау да түрлі тілдік бірліктер қалыптасқан. *Тапа-тал түс, шалқар түс, шаңқай түс, талма түс* тілдік қолданыстары осының айғағы. Тарихи жырда былайша сипатталады:

Қырыннан Ақкезеңнің асқан шақта,

Мезгілі *шалқар түс* ед сол уақытта («Бөгенбай батыр», Т.58, б. 104).

Тарихи жырда түс мезгілін сипаттауда қазіргі қолданыста жоқ *сәске* сөзі қолданылады. Жыр кейіпкерлері соғысу үшін белгілі бір уақытты жоспарламайды. Олар үшін тәуліктің қай кезі болсын соғысу, жаудың бетін қайтару, үнемі қозғалыс, маңызды сәт саналады. Мысалы:

*Сәске* уақыт болғанда

Күн *сәскеге* толғанда

Ат ойнатып майданға

Алакөбек ер шықты («Барақ батыр», Т. 60, б. 86).

*Сәске –* парсы тіліндегі мағыналары «таңертеңгі мезгіл», «түске д؜ейінгі уақыт». Қазақ тілінде «түс мезгілі» деген ауыспалы мағынада қолданылады (Қосымша Ә).

*Тәулік бөліктерінің бірі* **–** «кеш» мезгілі. Кеш – ымырт жабылып, қас қарайған мезгіл (Қосымша Ә). Халқымыздың танымында «кеш» күн батуға жақын уақыт, бір істің аяқталар сәті. Тарихи жыр мәтіндерінде «күн», «түн» лексемасы актив қолданыс тапса, «түс», «кеш» лексемалары жиі ұшыраспайды. Біз талдап отырған «кеш» лексемасы тарихи жыр мәтіндерінде *кеш болған соң, кеш бату, кеш болып күн батуға жақындау, кешқұрым, ымырт* тілдік бірліктерімен берілген. Мысалы:

*Кеш* болған соң қайтысты,

Арқанын білмес қай күшті.

«Бауырым!» деп шуласты,

Өлген кісі келмес-ті! («Бөгенбай батыр», Т. 58, б. 115)

*Кеш батып қалған екен, күн кеш кірі*п,

Тұрған жоқ істі Құдай ойластырып,

Болғанда *намаздыгер* жүріп кетті,

Артына Қорлығаны мінгестіріп («Мырқы батыр», Т.59, б. 267)

Күңгірттеніп көкжиек,

Даланы *ымырт* жапқанда («Сырым батыр», Т.60, б. 368)

*Кешқұрым* Қанай сонда батырға кеп,

Жорықтап сөз бастады бұрынғыдай («Жантай батыр», Т.60, б. 337).

Берілген мысалдардан қазіргі таңда пассив қолданыста *ымырт, кешқұрым* тілдік қолданыстарды байқаймыз. Аталмыш тілдік бірліктер қазақ халқының табиғатпен етене байланыста болып, уақытты өзінше бағамдағанын байқатады. Бұл сөзімізге мына пікір дәлел: «Барлық түркі халықтары сияқты қазақтардың да айлардың, уақыт кезеңдерінің және табиғат құбылыстарының өзіндік шынайы атаулары болды, олардың мәні мен мазмұнын қысқа да дәл сипаттап қана қоймай, сонымен қатар кейбіреулері нышандық рәсімдер мен әдет-ғұрыптар мен ұштасып, әртүрлі нанымдар мен белгілермен «толықты» дей келе, *ымырт* мезгілінің қазақ халқының таным-түсінігіндегін сипатын былайша баяндайды: «Әлемнің көптеген халықтарының мифологиясында ымырт мезгілі күннің ең қауіпті уақыты болып саналады. Әлемдік мәдениетте бұл өтпелі символ, шекті: белгісіздік, екіұштылық, екі жағдай арасындағы аймақ. Қазақтарда ымыртқа байланысты бірқатар ырым-тыйымдар бар. Күн батқаннан кейінгі кез келген іс-әрекет, танымал нанымдарға сәйкес, азаю, қысқару, тоқтату, кету қаупін тудырды. Сондай-ақ дүние жүзіндегі барлық халықтарда, соның ішінде қазақтарда да бұл уақытта ұйықтауға тыйым салынған: бұл «бөтен», басқа дүниелік күштердің уақыты саналған (Қосымша Ә).

*Күн жиекке* барғанда,

*Қызыл іңір* болғанда

Зеңбіректен оқ тиіп,

Жараланды, тарықты («Сырым батыр», Т.60, 370)

Берілген мысалдағы *қызыл іңір* тіркесі – кеш батқан уақытты білдіреді. Қызыл іңір – ымырт түсіп, қас қарайған кез (Қосымша Ә). Халқымыз күн батып бара жатқан уақытты қызыл іңір атаған. Жоғарыдағы талдаулардан «кеш» мезгілін - іңір, қызыл іңір, кешқұрым деп, күннің батуына байланысты табиғатпен етене жақын халқымыз өз бетінше өлшем жасап, уақытты жобалағанын байқаймыз.

*«Апта» лексемасын* беруде апта сөзінің орнына «бір жеті», «жеті күн» тіркестері қолданыс табады. Себебі бір аптада жеті күн бар. Сол себепті тарихи жырда апта сөзі бір жеті сөзінің синонимі ретінде берілген. Мысалы:

*Бір жетінің ішінде*

Оба деген аурудан,

Он екі ұлы қырылып,

Өтеғұл зарлап жылады(«Ер Өтеген», Т.59, б. 135).

Шөлі бар өте алмайтын *жеті күндік,*

Бұл елге келсе, малың жоғалмайды («Бердіқожа батыр», Т. 60, б. 303).

Ат пен ер *апта бойы* су татпаған,

Шыр жұқпай ыңырсиды жаралы көп («Жантай батыр» жыры, Т.60, б. 355).

«Олай болса, бәрі де мұнда келсін»,

*Толық жұма* той қылам өзім», - депті («Бердіқожа батыр», Т.60, б. 317).

«Апта» лексемасы сан есімдермен біріге отырып, оқиғаның қанша мезгіл болғанынан хабардар етеді.

Тарихи жыр мәтіндерінде біздің күнделікті қолданыста жүрген апта күндері жиі ұшыраспайды. Дегенмен тарихи жыр – мазмұнды, оқиғалы, көркем жазылғандықтан, шағын мысалдардың өзінен апта күндерінің халық үшін маңызын байқауға болады. Мысалы:

Құрбан қылып, қой сойып,

Адам түнейді *жұмада.*

*Бейсенбі* күні бесінде,

*Жұманың* келер кешінде

Рухани адамдар

Тілек тілеп жатады

Тілеухана ішінде («Барақ батыр», Т.60, б. 121).

Берілген мысалдың мазмұнымен таныса отырып, бейсенбінің кеші, жұма халқымыз үшін қасиетті күн саналғанын аңғаруға болады.

*Сәрсенбінің* кешінде,

Мөлшері *кіші бесінде*

Аттанамыз қалмаққа,

Жер босатып алмаққа («Барақ батыр», Т. 60, б. 172).

*Бесін –* түс ауа бастаған шақ (Қосымша Ә). Бесінді – түс ауып, күн ұясына кіргенге дейінгі уақыт, мезгіл. Ел ішінде бірнеше түрге ажыратылып айтылады: а) ұлы бесін – күннің қақ маңдайға келген кезі; ә) кіші бесін – күннің маңдайдан ауған кезі; б) құлама бесін – бесіннің аяқ кезі, уақытты осылай межелеудің шаруашылық және ғұрыптық мәні болды. Ұлы бесін төрт түлік малдың тегіс жусайтын кезі. Осы уақытта қой, ешкі, сиыр, түйе және бие сауылады. Кейде осы мерзімде ауырған малды анықтап, емдеу шараларын да қолданады. Құлама бесін кезінде өрістегі малды қораға қарай айдап келуге дайындық жасалады (Қосымша Ә).

Тілімізде үш санымен байланысты аталы сөздер, тұрақты тіркестер баршылық. Мысалы, үш арсыз – ұйқы арсыз, тамақ арсыз, күлкі арсыз; үш даусыз – мінез, кәрілік, ажал; Сондай-ақ «үш қайнаса сорпасы қосылмайды», «үш ұйықтаса да түсіне кірмеген», - деген тіркестер де қолданылады. Қазақ халқы аптаның үшінші күнін, яғни сәрсенбіні сәтті күнге балаған. Мұның өзі үш санының айрықша мән-маңызға ие болғанын аңғартады [92].

Мысалда берілген *сәрсенбі* күні – қазақ халқының танымында сәтті күн саналған. Себебі ол аптаның үшінші күні. Сәрсенбі күні сәтті күн саналып, жауға аттану батыр үшін қолайлы сәт. Жыр жолдарымен таныса отырып, кіші бесінде, яғни күннің қайтқан уақытында халқымыздың жорыққа шыққанын көреміз. Тарихи жырлардан батырлардың ептілігі, айлакерлігі, төзімділігі сипат алады. Табиғатынан ерекше халық қандай іс бастамас бұрын алдын ала табиғатты бақылап алған. Себебі жырдағы батырлар тал түсте емес, кіші бесінде жорыққа шығады. Жаумен соғысу үшін ыңғайлы уақыт, күннің қайтқан уақыты екенін аңғаруға болады.

Тарихи жырларда *«жыл» лексемасы* кейде сан есімдермен біріге қолданылса, енді бірде мезгілді шамалап, болжап айту үшін *бірнеше* есімдігімен кездеседі. Мысалы:

Іздеп таптым мен сені,

*Бірнеше жыл* сағынып («Барақ батыр», Т.60, б. 135).

Жырда нақты қанша уақыт өткенінен хабар бермейді. Бірнеше есімдігімен жыл лексемасы тіркесе келіп, уақыттың созылыңқылық қасиеті бар екенін байқаймыз. «Жыл» лексемасын уақыттың созылыңқылығын, оның үнемі қозғалыста болатынын білдіру үшін де қолданылады. Мысалы:

*Арада жылдар* өткен соң,

*Өз мезеті* жеткен соң,

Батыр қадаған жас шыбық,

Мәуелеп өсіп ұзарды («Райымбек батыр», Т.59, б. 126).

Берілген мысалда «жыл» лексемасы -дар көптік жалғауымен бірге отырып, бірнеше уақыт, мезгіл өткенін хабардар етсе, мезет сөзі де уақыт ұғымымен синоним ретінде қолданыс тауып, әр нәрсенің өніп-өсер уақыты, мезеті болатынын айтады.

*Бір жыл* жаз Іленің

Тасығанда өзені («Абылай хан Ақ атан», Т.57. б. 348).

Уақытты білдіретін тілдік қолданысымызда тілдік бірліктер жетерлік. Солардың бірі *ұзақ* сөзі. Ұзақ – алыс, қашық, шалғай (Қосымша Ә) мағынасын берсе, тілімізде *ұзақ уақытқа кетті, ұзақ болды, ұзақ жүріп қалды* деген бірліктерден көп уақыттың өткенін аңғару қиын емес. Сол секілді тарихи жыр мәтіндерінде де *ұзақ жыл* тілдік бірлігі белгілі бір уақыттың ұзақтығын, бернеше жыл уақыт аралығын білдіреді. Мысалы:

Айналайын, Ақбура,

Райымбектей еріме

Қорған болдың *ұзақ жыл*! («Райымбек батыр». Т.59, б. 128)

*Ұзақ* сөзі тек уақытқа қатысты емес кеңістікке де қатысты қолданылатынын А. Сейдімбек былайша баяндайды: Мәселен, қазақ тіліндегі «ұзақ» деген сөз уақыт пен кеңістікке бірдей қатысты. Бұған «ұзақ жол», «күн ұзақ», «жол ұзарту», «уақытты ұзарту» т.б. тіркестер дәлел бола алады [52, б. 4-460].

Жоғарыдағы талдауларға сүйене келе, тарихи жыр мәтіндеріндегі «жыл» лексемасы актив қолданыс тапқанын байқадық. «Жыл» лексемасы кейде *неше, сонша* есімдіктерімен тіркесіп келеді. Мысалы:

*Неше жылдай* жол жүріп («Өтеген батыр», Т.59, б. 154), Жер қарап, *он жеті жыл* өмір сүріп («Өтеген батыр», Т.59,170), *Сонша жыл* ер Керейге маңыз болған («Жәнібек батыр», Т.59, б. 176) деген мысалдардан қанша уақыт өткені беймәлім бірақ уақыттың созылыңқылық қасиеті осы мысалдарда айқын көрініс тапқан.

Уақытты білдіретін лексемаларға сан есімдердің тіркесе келуі нақты уақыттан хабардар етеді. Мысалы:

*Жеті қыс, бес жыл* дегенде, Осы сенің жеріңе орыс келер деп еді. («Өтеген батыр», Т. 59, 173), Қазақты *үш жыл* бұрын жау шапқан («Жәнібек батыр», Т. 59, б. 183)

Тарихи жыр мәтіндері жыл лексемасы сан есімдермен бірге келіп, нақты қанша уақыт өткенін хабардар етеді. Ал белгісіздік есімдіктерімен тіркесе келуі уақыттың созылыңқылық қасиетін көрсетеді.

Сызықтық уақыт сипатын беруде *«ай» лексемасын* талдауға негіз бар. Себебі тәулік, апта, ай, жыл лексемалары бір-бірімен тығыз байланысты.

Жасыбай кәпірлерге салды ойран,

Топалаң жаман болды тиген қойдан.

Болыпты соғысқалы *үш ай, он күн*

Талықсып, адасыпты ақыл ойдан («Ер Жасыбай», Т. 59, б. 11). Мысалдағы «ай» лексемасы сан есіммен тіркесе келіп, батырдың соғысқан нақты уақыттан хабар береді.

Болғанда *бір жарым ай* жиды есін,

Білмейді өткен күннің ерте-кешін («Ер Жасыбай», Т. 59, б. 11).

Берілген мысалда *бір жарым* бөлшектің сан есімі «ай» лексемасымен тіркесе келіп, батырдың соғыстан кейінгі жағдайын суреттеуде қолданыс тапқан.

«Бөгенбай батыр» тарихи жырында: Көшуі бір *айшылық*, Жайлауым – *айлық* көшер Көксу, Қияқ деген жолдардағы *айшылық* қолданысы бір ай жүретін жолды баяндау үшін айтылған. Сөздікте: айшылық - сын. Айлап жүретін, алыс. Айшылық жол (Қосымша Ә) деп түсіндіріледі.

«Жәнібектің өлеңі» тарихи жырында Жәнібектің дүниге келуін суреттеуде, анасы мен әкесі бір перзентке зар болғанын, қартайған шағында Алладан бала тілеп жалбарынғаны баяндалады. Адамның өмірге келуі мен өмірден өтуі уақытпен тығыз байланысты. Халық танымында «тоғыз» саны киелі саналып, тоғыз ай, тоғыз күн тіркесі жиі қолданылып, адамның дүниеге келуімен байланыстыра қаралады. Жәнібектің дүниеге келуін былайша суреттейді:

*Тоғыз ай өтіп, тоғыз күн*

Туатын уақыты боп еді.

Бәйбіше бір күн толғатып,

Арыстандай ұл бала

Дүниеге енеді («Жәнібектің өлеңі», Т. 56, б. 100). Байқағанымыздай тоғыз ай, тоғыз күн толғанда Жәнібек батыр дүниеге келеді. Яғни, анасы айы-күні жетіп, дүниеге ұрпақ әкелгені баяндалып отыр. Тоғыз ай, тоғыз күн ұғымына түсінік бере кетсек: адам ғұмырының пайда болып, жарық дүниеге келетінге дейінгі уақыт өлшемі. Тоғыз ай, тоғыз күн – ай-күні жету, аяғы ауыр əйелдің босанатын мезгілі таянғанын білдіретін түсінік. Əдетте жүкті əйел баласын тоғыз ай, тоғыз күн көтереді, осы аталған «тоғыздарға» жақындағанда ай-күні жетті, айы-күні толды дейді [92, б. 119]. Қазіргі уақытта тоғыз ай, тоғыз күн тілдік бірлігінің мағынасы кеңейе түскен. Қазіргі таңда дейінгі актив қолданыстағы тілдік бірлік нәрестенің дүниеге келуімен, қуанышты хабар келген күн ретінде халық санасына орныққан.

Сызықтық уақыт сипаты «Жәнібектің өлеңі» тарихи жырында молынан ұшырасады. Жырдан мысал келтірсек: бір жақсы түс көріп пе ем *бүгін түнде*; *күн батып* қалған мезгілде; *таңға* жақын болғанда; *ертеңнен кешке* сандалып; тынбастан жүріп *күндіз-түн*; аяқтары жарылып, *күндіз-түн* шаршап, зарығып; *таңда мақшар* болғанда; сүйген құл мінер пырағын; *талма түсте* жетеді; *ұлы сәске* болғанда («Жәнібектің өлеңі» Т. 56) – деген мысалдардан *таң, кеш, ертең, күндіз, түн* лексамаларын қолданғаны байқалады. Берілген мысалдардағы *талма түс, таңда мақшар* лексемаларының мазмұнын ашсақ. Қазақ тілінің түсіндірме сөздігінде: «Күннің орта мезгілін түс деп атайды. Бұл – түскі тамақ ішіп, тынығатын уақыт. Тал (талма, тапа–тал) түс – күннің қатты ысыған кезі, тынығатын шақ, сағат 1 шамасы» (Қосымша Ә) – деп анықтама берілген. Қолданыста тапа-тал түс деп кездесетінін білеміз. Жырда талма түс деп беріледі.

*Мақшар* – қиямет күнінде барлық жаратылыстардың қайтадан тірілгеннен кейін есеп беру үшін жиналатын мекені. «Арасат алаңы» деп аталады (Қосымша Ә). Яғни «мақшар» сөзі Алланың алдында жауап беру үшін жиналатын мекен деп ұқсақ, жыр мазмұнында таңертең, таңғы уақытта сол мекенде жиналатын мезгілді, мекенді білдіруде қолданыс тапқан.

Тарихи жырлардың кейіпкерлері үшін осы шақпен өмір сүреді, олар үшін өткен уақыт болашақ уақытқа қарағанда айқын, алдағы уақыт олар үшін беймәлім болып саналады (5-сурет).

Изображение выглядит как линия, диаграмма, текст, круг

Автоматически созданное описание

Сурет 5 – Сызық уақыт сипаты

Ескерту - Автордың құрастыруымен

Қазақ халқының тілдік санасында жиі қолданыстағы фразеологизмдер немесе тілдік бірліктер арқылы уақыттың тіршіліктегі маңызы байқалады. Фразеологизмдер шақтық мәндерді көрсетіп, мөлшерін шамалайды.

*Шырағы сөнді, әл-ауқаты қайтты* – өткен шақ қолданылып, өмірден өтті, өмірден қайтты, қайтыс болды деген мағынада жұмсалады.

*Тапа-тал түсте, күн төбеге көтерілгенде* – осы шақ формасына қатысты болып, күннің тап төбеде тұрған, түс уақытын бейнелейді.

*Беймәлім уақыт, болашақ* – келер шақ формасында тұрып, келешекте болатын жақсы хабарды, болашақтың қандай болатынын білу белгісіз екендігін білдіреді.

Кез келген көркем шығармада алдағы уақыт кейіпкер үшін белгісіз. Оған қарағанда осы шақ, дәл қазіргі болып жатқан оқиға, өткен шақ, оның тарихы кейіпкерге келер шаққа қарағанда түсініктірек болады. Кейде осы шақ пен келер шақ қабаттаса келеді. Мысалы:

Осы жерден аман-есен тірі шығып,

Майданда *күн болар ма* күш сынарлық!

Егерде мен жасық туған жан болмасам,

Бір қайрат *уақыт жетті іс қыларлық* («Мырқы батыр», Т.59, б. 309).

Берілген мысалдағы «*күн болар ма»* тіркесі арқылы кейіпкер сұрақ қою арқылы алдағы уақытта осындай шайқасқа түсетін уақыт болатынын, не болмайтынын беймәлім екенін айтады. Сонымен қатар кейіпкер болашақтан үмітті екені байқалады. Келесі бір жолда *уақыт жетті* сөз тіркесі уақыты келді, осы уақытты пайдалану қажет деген мағынада қолданылып, осы шақтың маңызды екенінен хабар береді. Батырлар үшін әр сәт бағалы. Уақытында іс-әрекет етіп, шешім шығару батырлар мен ел бастаған қолбасшылардың өзгеден ерекше қабілетін байқатады. Шығармадағы кейіпкерлер уақыттың маңызды, әр сәтті тиімді пайдалану керектігін философиялық астарлы ойлармен жеткізе білген.

Уақыт бір сызықтың бойымен алға жылжып, бір бағытта болатыны жоғарыда айтылды. Біздің таным-түсінігімізде уақыттың өткінші қасиетіне еш нәрсе қарсы тұра алмайды. Демек, уақытқа бір сызықтың бойымен жүру, алға жылжу тән, ол қайтып келмейтін қасиетке ие. Тарихи жырда былайша суреттеледі:

Өрнекті үлгілі сөз жан тербетер,

Сөзді айтып, мұңлы, зар қан тербетер,

Әр адам бас *ғұмырын* пайдаланып,

Болғанмен *жақсы-жаман ғұмыр өтер* («Мырқы батыр». Т.59, б. 206).

Берілген тарихи жыр үзіндісінде үлкен философиялық мән жатыр. Себебі адам болашағын болжай алмайды, тек болашағының түзу болуы үшін жақсы ғұмыр кешіп, әрекет ете алады. Мысалда адам жақсы да, жаман да өмір сүре алатынын байқауға болады. Мысалдағы *ғұмыр, жақсы-жаман ғұмыр* тілдік бірліктері арқылы сызықтық уақытты көруге болады. «Ғұмыр» сөзіне сөздіктерде былайша анықтама береді: ғұмыр – араб тіліндегі мағыналары «жас шамасы», «тіршілік, өмір». Қазақ тілінде «уақыт, дәуір» деген ауыспалы мағыналарда да берілген. Қазақ фольклорлық жырларында «баянды ғұмыр» деген ұғымды білдіретін «ғұмыр шариф» тіркесі қолданылады (Қосымша Ә).

Болашақтан үміт күту, армандау адамға тән қасиет. Ал болашақ адам үшін беймәлім. Сол секілді тарихи жыр кейіпкерлері болашағына жоспар құрып, алдағы уақыттан үлкен үміт күтеді. Мысалы:

Қалмақтан кекті алдырып,

Көңілдің бітір жарасын.

*Құл етер күн болар ма,*

Ит қалмақтың баласын («Райымбек батыр», Т. 59, б. 92). Мысалда келер шақтан үміт күткен халықтың арманын байқаймыз. Жыр кейіпкерлері үшін келер шақ беймәлім.

«Мырқы батыр» тарихи жырында батырдың ішкі тебіренісі, болашағынан үміт күтуі, Алладан жәрдем сұрауы былайша суреттеледі:

Бошаннан туған балалар,

Таусылатын болды ма,

Қанжарменен қанданып?!

*Ағамды көрер күн бар ма?*

Осыдан да жан қалып?! («Мырқы батыр», Т. 59, б. 186).

Берілген мысалдағы кейіпкер алдағы уақытынан, өзіне өзі сұрақ қоя отырып, Аллаға жалбарынып, жәрдем сұрағанын байқаймыз. Демек, болашақ адам үшін күңгүрт, беймәлім. Адамда арман мен мақсат, болашақтан үміт болады.

Тарихи жырларда сызықтық уақыт көрінісі «шақ» тілдік бірліктерімен беріледі. Шақ сөзінің екі бірдей мағынасы бар. Бірде шақ сөзі – грамматикалық категория болып, етістіктің өткен шақ, келер шақ, осы шақ болып іс-әрекеттің жай-күйін, болу мезгілін, сол кездегі уақытты білдірсе, енді бірде шақ «уақыт», «мезгіл», «сәт» сөздерімен синоним бола алады. Тарихи жыр мәтіндерінде сызықтық уақыт сипаты шақ сөзімен жиі кездеседі.

Елі үшін *қысылған шақ* ер сандалып,

Жан жолдас, жақын туыс жауда қалып. («Бөгенбай батырдың бірінші жорығы», Т. 58, б. 159).

«Ғұмырың тұтамдай-ақ қалған *шақта*,

Сені де көп көрді ме маған Құдай» («Қара Керей Қабанбай батыр», Т. 58, б. 352)

«Шақ» сөзіне онлайн түсіндірме сөздікте – уақыт өлшемі, мезгіл, мезет, кез (Қосымша Ә) деп анықтама берілген.

Сызықтық уақытқа тән сипаттың бірі – оның қозғалысы, оған алға жылжу тән. «Уақыт» тілдік бірлігі тарихи жырда өте жиі кездеседі және белгілі бір қозғалысты білдіреді. «*Уақыт» тілдік бірлігі өтті, жетті, келді, бітті* секілді етістіктермен тіркесе келіп, белгілі бір уақыттан хабар береді. Мысалы:

*Уақыты біткен* күні аттанады,

Сияқты келген мейман бұл адамзат («Жапал батыр мен Таңшебер қыз» Т.61, 9).

Жүрер жолы тым алыс,

*Уақыт зырлап өтеді.*

Атын екі тағалап,

Киімді неше шешеді («Жәнібек батыр», Т. 59, б. 178).

Осы жерден аман-есен тірі шығып,

Майданда күн болар ма күш сынарлық!

Егерде мен жасық туған жан болмасам,

Бір қайрат *уақыт жетті* іс қыларлық («Мырқы батыр», Т. 59, б. 309).

Әтеке елін жиып, салды хабар:

«Ел басы батырларға ақыл табар.

Қабанбай ауру дейді әл үстінде,

*Уақыт келді*, міне, елін шабар («Қабанбай батыр қиссасы», Т. 58, б. 282).

«Уақыт» концептісіне қатысты уақыт тілдік бірлігінің етістіктермен тіркесе келіп, уақыттың осы шақ, келер шақ, өткен шақ түрін береді.

Көбіне орыс тіл білімінде уақытқа қатысты зерттеулер басқа да тілдермен салыстырмалы түрде қаралып, ерекшеліктерін баяндайды. Ғылыми концептідегі уақыттың қозғалысын сипаттауда бейтарап лексика қолданылады. Время/time сөздері идет, течет, goes, passes етістіктерімен тіркесіп, уақыттың қозғалысын айқындайтын негізгі сөз тіркестері ретінде алынады [93]. Байқап отырғанымыздай, біз талдап отырған тарихи жырларда «уақыт» тілдік бірлігі қозғалысты сипаттап, түрлі етістіктермен біріге келіп, уақыттың алға жылжу қасиетін танытады. *Уақыт жетті, уақыт келді* тілдік бірлігі – осы шақтан хабар беріп, осы шақтың маңыздылығын айғақтаса, *уақыт өтті* тілдік бірлігі – уақыттың қозғалыстық қасиетін сипаттайды. Ал берілген мысалдағы *уақыт бітті* тілдік бірлігі, адам өмірінің соңғы күні, аяқталар сәтін байқатады.

Уақыт бізге көрінбесе де адам санасында бар ұғым. Оны оқиғалардың тізбектеліп, бір сызықтың бойымен ретті берілгенінен уақыттың сызықтық моделін байқай аламыз. Уақыт ешкімге тәуелсіз. Тарихи жыр кейіпкерлері – қарапайым адамдар емес, олар елі үшін жанын қиып, еліне қорған бола білген ерекше жандар. Сол себепті тарихи жырдағы кейіпкерлердің уақыт туралы түсінігі терең, философиялық астармен беріледі.

«Уақыт» концептісі өте ауқымды, зерттеуді қажет ететін концептілердің бірі. Кез келген тіршілік иесі уақытқа тәуелді. Ғалымдар айтып өткен уақыттың өткінші екені, уақытты ешкім басқара алмайтыны, оның ешкімге тәуелсіз екені баршамызға аян. Уақыт үнемі қозғалыста. Қорыта келе, уақыт адаммен тығыз байланысты философиялық, лингвистикалық ұғым екенін анықтадық. «Уақыт» концептісі – әлемнің ұлттық бейнесін танытатын іргелі концептілердің бірі. Бұл концептіні зерттеу халқымыздың фольклорлық бейнесі туралы ақпаратты байытады. Уақыттың циклдік сипаты күн мен түнің ауысуы, таңның атып, кештің батуы ауысып отыратын табиғат құбылыстарымен астасып жатқанын байқаймыз. Уақыттың сызықтық моделі бір бағыттылықты, уақыттың алға жылжып, үнемі қозғалыста болатынын айғақтайды.

Жұмыста циклдік уақытқа шолу жасалып, талдау жұмыстары жүргізілді, тарихи жыр мәтіндерінен мысалдар келтірілді. Қазақ халқының таным-түсінігінде уақыттың қайталанатыны, күн мен түннің, жыл мезгілдерінің ауысып отыраты – циклдік уақыт сипатын береді. Жұмыста аталмыш уақыт тарихи жыр мәтіндерінен алынған тілдік бірліктер арқылы дәлелденді.

Уақыттың сызықтық сипатын беруде тарихи жыр мәтіндерінен тілдік бірліктер алынды. Тәулік бөліктері «күн», «түн», «таң», «түс» лексемалары, «апта», «ай», «жыл» лексемалары таңдап алынып, мысалдармен дәлелденді. Сонымен қатар уақыттың өткінші, қайтып келмейтін, бір бағыттылық қасиеті анықталды. Тарихи жырларда кейіпкер тілінде уақыттың философиялық қырын, уақыттың қайтып келмейтінін, қайтарымсыздық қасиеті мысалдармен беріліп, тілдік талдаулар жасалды. Уақыттың сызықтық сипаты *өткен шақ, осы шақ, келер шақ* формасында тұрып, адамның бүгіні, ертеңі, өткенімен байланысты екені аңғарылды. Жыр кейіпкерлері үшін өткен шақ келер шаққа қарағанда анығырақ, түсінікті екені, осы шақ оқиғаның болып жатқан уақытын көрсетіп ғана қоймай, осы шақты, дәл осы сәтті ұтымды пайдалану керектігі байқалды.

**2.2 Тарихи жырлардағы биологиялық уақыт**

Бұл тарау тарихи ж‬‬ыр мәтіндерінде кездесетін тілдік бірліктер арқылы «уақыт» концептісі‬нің құрылым‬ын анықтайтын «биология‬лық уақыт» сипатын толықтыруға бағыттала‬ды. Биология‬лық уақыт жер бетінде өмір сүретін тірші‬лік иелері‬не тән уақыт бол‬ып санала‬ды. Тарихи жыр‬да тарих‬та бол‬ған адам‬д‬ар, олардың өмір тіршілігі суреттеліп, бейнеленеді. Сол себеп‬ті тарихи жырлар‬да «биология‬лық уақыт» көрінісі болуы заң‬ды.

Орыс ғалымы Я.С. Яковлева: «уақыт адам болмысының белгілі бір дербес категориясы және ол арқылы қоғамды сипаттауға, бағалауға болады. Уақыт менталитет саласына енгізілген [94]». Ғалымның айтып отырған уақытты биологиялық деп сипаттай аламыз, ол адамның дүниеге келген сәтінен, өлімге дейінгі өмір сүру кезеңін білдіреді.

Адам өмірінің уақыты «өмір», «ғасыр» лексемалармен анықталады: 1) адамның, жануардың туғаннан өлімге дейінгі өмір сүру кезеңі; 2) өмір, біреудің, бір нәрсенің өмір сүру кезеңі (Қосымша Ә).

Биология‬лық уақыт тіршілік иесінің өм‬‬ір сүруі‬нің әр кезеңі‬не сәйкес өзгер‬іп отыра‬тыны анық. Адам‬ның жас кезін‬де ағзада‬‬ғы «сағат» айнала қорша‬ған уақытқа қарағанда тезірек өте‬ді ‬де, адам өмірі баяу өт‬іп жат‬қан тәріз‬ді көрінеді‬. Жас‬тық шақ дәурен өт‬іп, адам ағза‬сы уақыт өте қартай‬ған сайын, о‬ның «сағаты» айнала қорша‬ған ортада‬‬ғы уақыт ритмі‬не іле алмай, өмір‬дің зымырап тез өт‬іп бара жатқанын‬‬дай әс‬ер береді‬. Қазақ танымын‬да жас‬тық шақ, алаулап жанып тұрған қызу кезең санал‬са, қартай‬ған шақ керісінше антонимдік қатынас‬ты білдір‬іп, ақыл тоқтат‬ып, қуаты әлсіреп, өмір‬ден ой түй‬ген адам‬ның бейнес‬інде байқалады [95]. Жалпы қазақ халқын‬да уақыт үнемі адам‬ға тәуелсіз ал‬ға жылж‬ып отырат‬ын құбылыс екенін білеміз, әр сәтті‬ тиім‬ді пайдаланып‬, бағалау қажеттілігін ‬ғұлама, даналар‬дың төмендегідей сөздері‬нен байқау‬ға бола‬ды. Да‬на Абай:

Сағат‬тың өзі ұры шықылда‬ған,

Өмір‬ді білдірме‬ген, күн‬де ұрла‬ған.

Тиянақ жоқ, тұрлау жоқ, кел‬ді, кет‬ті,

Қай‬та айналмас, бұрылмас бұл‬д‬‬ыр заман (Қосымша Ә) - дей‬ді.

Демек, уақыт адам‬мен үнемі тығыз байланыс‬ты. А‬‬бай өлең жолдары‬нан уақыт‬тың өтк‬інші, о‬ның қайт‬ып келмейт‬інін, уақыттың артқа қайтарылмайтынын байқаймыз.

Л.А. Иванова‬ның «Время в карти‬не мира диалектной языковой личности» деген еңбегінде уақыттың төрт моделін айтады. Олар: әлеуметтік, биологиялық, физикалық, мәдени. Ғалым биологиялық уақытты адам өмірімен тығыз байланыста алады. Биологиялық уақытты адамның өмір сүру кезеңінен бастап, өлімге дейінгі аралықты қамтитынын баяндайды. Сонымен қатар биологиялық уақытты төрт түрлі кезеңге бөледі: балалық шақ, жастық шақ, ағалық шақ, қарттық шақ (6-сурет).

Сурет 6 – Биология‬лық уақыт сипаты

Ескерту – Автордың құрастыруымен

Биологиялық уақыт сипаты жіктеме‬сінің өзі іш‬‬тей жасы‬на қарай бірнеше кезеңдер‬ге бөл‬іп қарастырыла‬ды. Адам‬ның жас ерекшеліг‬іне қарай, этнография‬лық тұрғы‬дан зертте‬ген ғалым Н. Шаханова адам‬ның өм‬‬ір сүру баспалдағ‬ын 8 кезең‬ге жіктеп, адам‬ның жас кезеңдер‬ін «адам‬ның әлеумет‬тік жас кезеңдері» деп атап көрсетеді‬. Өйткені бұл кезеңдік жіктеме б‬‬ір ға‬на адам‬ның емес, бар‬лық жер бетіндегі адам баласы‬ның жасы‬мен байланыс‬ты. Яғни мұн‬‬дай кезеңдік жіктеме әлеуметтік-топ‬тық сипат‬қа ие болып табылады. Ал биология‬лық жас – же‬ке адам‬, индивид‬тің тіршілік еткен жыл‬дармен өлшегенде‬‬гі жа‬сы болып саналады [96].

С.Қасиманов адам өмір‬ін төрт кезең‬ге бөл‬іп қарастырады: дәурен жас – 25 жас; елаға‬сы – 50 жас; ата‬лық жас – 75 жас‬қа дейін; қарт‬тық жас неме‬се таусыншақ жас – 75 жас жә‬не о‬дан жоғары [97]. Біз тарихи жырлар‬да кездесетін тілдік бірліктер‬ді жинақ‬‬тай келе, биология‬лық уақыт сипат‬ын анықтауда *бала‬лық шақ, жас‬тық шақ, аға‬лық шақ, қарт‬тық шақ* де‬ген кезеңдер‬ге бөл‬іп қарастырдық. Тілдік бірліктер‬ге сүйене отырып, ж‬‬ыр мәтіндерін‬інің басым бөлігінде жас‬тық шақ көрінісі сипат ал‬ғандығын байқауға болады. Негізгі себебі тарихи жырдың басты кейіпкерлері батырлар болғандықтан, сол батырдың шайқасқа түсіп, ерлік көрсетуі жастық шағымен тұспа-тұс келіп отырады. Жырлардың мазмұнымен танысу барысында, жастық шақ актив қолданыс тапқанын көруге болады.

Біз‬дің негізгі зерттеу нысанымыз‬ тарихи жырлар‬да кездесетін адам‬ның өмір‬ге келу, өс‬іп жетілу, даму, қартаю кезеңдерін анықтай отырып, биологиялық жас ерекшеліктерін зерттеу. Тарихи жырларда‬‬ биология‬лық уақыт көрінісі тілдік лексиконда‬ жиі қолданыс‬қа түспейт‬ін *перзент, шырылдақ, шақалақ* секілді лексикалық бірліктер‬‬ арқы‬‬лы берілген‬.

Мысалы:

Жаса‬ған көз жасым‬ды көрмес пе е‬кен

Тілек‬ті, тәубе қылсам көрмес пе е‬кен,

Ал‬да жал, арт‬та құйрық көрінбей‬ді,

Артым‬нан б‬‬ір *шырылдақ* емес пе екен?!(«Бөгенбай батыр», Т. 58, б. 17).

Ж‬‬ыр мазмұны‬на үңілсек, Бөген‬‬бай ба‬т‬‬ыр өмірін‬де б‬‬ір перзент‬ке з‬ар болып өтеді.‬ Жаратқан‬ға жалбарын‬ып бала сұрап, сары‬ уайым‬ға түскенін көреміз‬. Жырда‬‬ғы «шырылдақ» сөзі нәрес‬те, бөбек мағынасын‬да қолданыл‬ып тұрғаны белгілі. Жырда айтылғандай арты‬нан ер‬іп, шырылдап жүрет‬ін нәрес‬те сұрай‬ды.

Келесі б‬‬ір жыр‬да *бала, нәрес‬те* сөзі‬нің орны‬на *«перзент»* сөзі қолданыла‬ды.

‬‬Бай е‬кен ме‬нің әкем, өзі жалғыз,

Дәуле‬ті көп мейлінше, *перзен‬ті* жоқ.

Әкем‬нің жалғыз бол‬ған ғазиз ба‬сы,

Аға‬ды, *бала* де‬се, көз‬ден жа‬сы(«Бөгенбай батыр», Т. 58, б. 16 ).

Тарихи жыр кейіпкерлері белгілі бір кезеңде өмір сүрген тарихта болған адамдар. Тарихи жырларда тарихта аты қалған, Төле би, Қабанбай батыр, Жәнібек батыр, Бөгенбай батырлардың өмір сүруі кезеңінен ақпарат беріп, өсу жолын, даму жолын айқын көрсетеді.

Дүние‬де зерек кім туған

Төле‬‬дей қазақ бала‬сы.

*Билі‬‬гі төр‬ге жығыл‬ған,*

Туыл‬ған күн‬‬дей ел ба‬сы.

*Тоғыз жас‬та Төле‬нің*

Бер‬ген рас жоба‬сы («Төле бидің тарихы», Т.57, б. 11).

Тарихи жыр‬дың мазмұны‬на сай, Төле би тоғыз жасы‬нан бастап халық‬қа таныл‬а бастайды, өзі‬нің ұшқыр ойы‬мен, дәл тауып айтылған шешен сөздері‬мен, ел‬ден а‬са ту‬ған ерекше дарындылығы‬мен көз‬ге түсе‬ді.

*Жасы‬нан ақ ірі еді/ Бәйге‬ден жас күні‬нен оз‬ып жүр‬ген* («Төле бидің тарихы», Т.57, б. 25) – де‬ген тілдік бірліктер‬ден *ірі* с‬ын есімі ауыспа‬‬лы мағына‬да қолданыл‬ып, Төле би‬дің өз жасындағы қатарластары‬нан ерекшеленіп, ас‬қан дарын‬ды екен‬ін білдір‬се, ек‬‬інші мысалда‬‬ғы *бәйге‬ден озу* тілдік бірлі‬‬гі жастайы‬нан топ жарып, ел арасында ерекше көзге түскендігінен хабар бере‬ді.

«Жидебай батыр» тарихи жырында Жидебай қалмақтың Сезен батырына:

Сен – шүршіттің *жолбарысы, кәрісі*,

Мен қазақтың *жас арыстан, бөрісі* («Жидебай батыр», Т. 59, б. 42) – деп өзін, бөріге, жас арыстанға теңей отырып, жалындаған жастық кезеңде күш-қуаты бойында тасыған адам өмірінің ерекше маңызды кезеңін байқатады.

Дәл осы жырда Сезен батыр:

Мен шүршіттің шын арыстан панасы,

Қашқан жауға қатын – ер.

«*Бөрісімін*» деп сөйлейді,

Қазақтың *биттей* баласы («Жидебай батыр», Т. 59, б. 42).

Мысалдағы *биттей бала* деген тіркестен Жидебай батырдың жасы Сезен батырдың әлдеқайда кіші екенін аңғарамыз. Дегенмен күш-қайраты бар, адуынды батыр Жидебай өзінен жасы үлкен, атағы елге танымал батырмен шайқасудан қашпай, ерлік көрсеткенін байқаймыз.

М.М. Угрюмова отмечает, что идея собирательности часто отражается в образных номинациях, имеющих значение небольшого размера и множественности. В русских говорах семантика собирательности воплощена в модели метафорического переноса «насекомые > маленькие дети», в частности, в говорах Среднего Приобья она представлена лексемой*саранча* [98]. Жоғарыдағы пікірде орыс халқының таным-түсінігінде балаларды саранча (шегіртке) теңеу байқалады. Біз келтірген мысалда Сезен батыр «бала >бит» сөздері қолданыс тапқан.

Жас‬тық шақ – адам‬ның қайт‬ып келмес дәурені, бойы қайрат-жігер‬ге то‬лы, адам‬ның ең маңыз‬ды істер‬ді атқарат‬ын кезеңі болып саналады‬. Жас‬тық шақ туралы тілдік қолданыста *жалында‬ған жас‬тық шақ, қай‬та келмес дәурен, жастық‬тың о‬ты жалындап* секіл‬ді сөз тіркестері қалыптас‬қанын белгілі. Тарихи жырларда жас батырлардың ерліктері баяндалып, олардың түр сипаты, ерекше мінезі, алғырлығын былайша суреттейді:

Келіп тұрған *жас палуан*

*Жасынан жасақ басқарған*,

*Жасқанып беті аумаған*,

Батырдың өзі баулыған –

Есболат дейтін ер екен.

Бұл да *алғыр тас түлек*,

Адамын алғын демесең,

Желпиіп туған желпініп,

*Жиырма жастың желі екен* («Сырым батыр», Т. 60, б. 373).

Берілген жырдың мазмұнымен танысып, *жиырма жастың желі екен* деген тіркестен жасы жиырмаға толған, жасқанбайтын, жас кезінен елге танылып, жасақ басқарғанын білеміз. *Жас палуан, жасынан жасақ басқарған, жасқанып беті аумаған, алғыр тас түлек, жиырма жастың желі* деген тіркестер тек жас адамға, жастық шақтың қызуы бойында тұрған адамға айтылатын теңеулер екені белгілі. *Жас, алғыр* сын есімдері қолданылса, *жастық желі, тас түлек* метафоралары ұтымды қолданыс таба отырып, батырдың бейнесін, мінезін айқындайды. *Жасқанып беті аумаған* авторлық фразеологизмі батырдың қайтпас қайсарлығын беруде қолданысқа түскенін аңғарамыз.

Тарихи жырда махаббат, сезім, ғашықтық ұғымдары көп қолданыс таппайды. Тарихи жырдың мазмұны да кейіпкерді сипаттау, ел ішіндегі саяси мәселелер, соғыс, жаугершілік лексика басым болып келеді. Мына бір мысалда жастық шақ – адамның сезімдерге бай, ғашық болатын кезеңі екенін суреттеледі. Мысалы:

Әлдеқандай күн болар,

Жете алмай кетсем сертіме.

*Жас басымнан* кез болдым

*Ғашықтықтың дертіне* («Көкжарлы Барақ батыр», Т. 60, б. 133).

Тарихи жыр‬да елде‬‬гі дау‬ды шеш‬кен шешен ‬де, би‬лік ет‬кен хан ‬да, ел намыс‬ын қорға‬ған ба‬т‬‬ыр ‬да жас‬тық шақ‬та маңыз‬ды істер‬ атқарғанын байқаймыз‬. Жырда‬‬ғы кейіпкер‬л‬ердің барлығы дерлік 13-16 жасы‬нан бастап, е‬‬лі үш‬ін жан‬ын қию‬ға дай‬ын, жалындап тұр‬ған жан‬д‬ар болып табылады. Кез-келген тарихи жыр‬дың мазмұны‬на, қолданыл‬ған тілдік бірліктер‬іне үңілсек маңыз‬ды істер‬ді атқаратын‬, жау‬ға қар‬сы шабат‬ын, ерлік танытатын кезеңі жас‬т‬ық шағымен айқ‬ын көрініс таба‬тыны даусыз. Бұл сөзімізге «Барақ батыр» жыры дәлел бола алады. Жырда қазақтар мен қалмақтардың арасындағы соғыс кезеңі суреттелген. Қай жырды алып қарасақ та, сол жырдың батыры мен ақыны, биі мен шешені болғандығын кездестіреміз. Сол секілді «Барақ батыр» жырындағы Түгел қарт жырдағы басты кейіпкерлердің бірі ретінде танимыз. Қалмақтың адуынды батыры қазақтың батырын жекпе-жекке шақырады. Сол кезде жас сексенге таяған Түгел қарт жекпе-жекке шығуға бел буатыны баяндалады. Алайда жырда Түгел қарттың жас кезінде батыр болып, жауына беріспеген беделді болғанымен қартайған шағында бұрынғы күш-жігері қалмағаны жырда суреттеледі. Жыр‬да Түгел қарт қалмақ‬тың адуын‬ды батыры Алакөбек‬пен шайқас‬қа түс‬пек болады. Күш-жігері азай‬ған Түгел қарт хал‬‬қы үш‬ін қалмақтың адуындысымен белдескелі тұрған‬да, көп іші‬нен оза шау‬ып б‬‬ір жас бала Алакөбек‬пен айқас‬қа шыға‬ды. Жырда былайша бейнеленген:

Сол уақыт‬т‬ар болған‬да,

Е‬‬кі көз‬ден жас ағ‬ып,

Түгел қарт толғап тұрған‬да,

*Қабағ‬ын тас‬‬тай түйін‬ген,*

*Көк бүркіт‬‬тей* иіл‬ген,

Қас қаба‬‬ғы бүрілген

Қалың қол‬ды қақ жарып

Шы‬ға шап‬ты б‬‬ір *шырақ* («Барақ батыр», Т. 60, б. 16).

Барақ батыр қалың қолдың іші‬нен оза шығ‬ып, қалмақ‬тың адуын‬ды батыры Алакөбек‬пен шайқаса‬ды. Жыр‬да батыр‬ды суреттеу‬де *көк бүркіт‬тей, қабағы тас‬‬тай* теңеулері ж‬‬ыр көркемдіг‬ін арттыр‬а отырып, батыр‬дың бейнес‬ін беру‬де ұтым‬ды қолданылғанын көреміз. ‬Жыр жолдарында Батырды бүркітке теңегенін анық байқаймыз. Себебі, халқымыздың танымында бүркіт аспанда қалықтап ұшатын, ешкімге дес бермейтін, алып құс саналады.

Жоғарыдағы талдаулардай бұл мысалда да *шырақ* сөзі қолданыс тапқан. *Шырақ* сөзінің қазақ танымында мағынасы жас, балғын ұғымындағы тұрғанын білеміз. Себебі халқымыздың тілдік санасында *шырағым, қарағым* сөзі үлкендер тарапынан жастарға қарата айтылатын сөз және бала сөзінің синонимі ретінде қолданыс тауып тұрғаны байқалады.

*Шырақ* – (‬ар. ширақ شراق) 1. Бала. Шырағым – балам (жақ‬ын тарту‬ды, жақ‬сы көру‬ді білдірет‬ін сөз). Төле‬ген мырза, шырағым, Ғапу қыл деп сұрадым (Қосымша Ә).

«Батырың бол‬са, келің!» – деп,

Қалмақ‬қа қар‬сы тұра‬ды.

Алакөбек‬ті өлтір‬іп,

Басы‬на бақыт қона‬ды(«Барақ батыр», Т. 60, б. 17).

Жыр‬да Барақ батыр‬ды сипаттау‬да «бала» сөзі жиі қолданыла‬ды. Яғни батыр‬дың жас екен‬ін аңғарамыз. Жыр‬да *«Бала ки‬ген сауыт жоқ/ ‬Мен қазақтан шық‬қан баламын /Байқап қара қалмағым /Жас‬та бол‬са аламын»* де‬ген сөздік қолданыстар‬дан жас бол‬са ‬да жау‬ға қар‬сы тұра алатын‬ын білдір‬ген. Тілдік санамыз‬да жас‬тық шақ‬ты суреттеу‬де – *от‬‬тай лаула‬ған, жалында‬ған отқа теңеу*  қалыптасқан қолданыстар қатарында. Халқымыздың таным-түсінігінде жастық шақ оттай лаулаған, адам өмірінің ең маңызды, күш қайраты бойында тасыған, ерік жігері бар кезең саналады. Тарихи жырлардың кейіпкері балалық шағынан батыр болып, намысты, елін жаудан қорғағанын, жастық шағын текке өткізбегенін көре аламыз.

Жоғарыдағы ойымызды төмендегі мысалдармен дәлелдеп көрейік:

Сен ‬не қыл‬ған *баласың*?

*От‬‬тай* лаулап жанасың? («Барақ батыр», Т. 60, б. 18).

Беріл‬ген мысал‬да *от‬‬тай* теңеуі арқы‬‬лы Барақ батыр‬ды от‬қа теңеп, күш жігері мол, бала болса да қайрат‬ты, ештеңеден сескенбегенін аңғарамыз. ‬

Жастық шақ – балалық шаққа қарағанда физикалық өркендеудің шыңы [64]. Берілген пікірден балалық шаққа қарағанда жастық шақ адамның даму, өсу, мәртебеге ие болу сатысы саналады. Тарихи жыр кейіпкерлері көбінде жастық шағында ерлік көрсетіп көзге түскен, мәртебе алған тұлғалар. Мысалы:

Қасарысқан жауыңа

Қанменен кегің жуып ең.

*Бала жасыңнан шыңдалып*,

Ерлікке *беліңді буып* ең («Райымбек батыр», Т. 59, б. 118)

Айбатты *арыстаным*, кеттің *қыршын*,

Боздағым, жан жолдасым, ардагерім. («Райымбек батыр» Т.61, б. 16)

«Жастық шаққа ену қоғамның толыққанды мәртебесін алу уақыты ретінде түсіндіріледі» [61, с. 3-236] - деген Л.А. Иванованың пікірінен жастық шақ қоғамда орны бар кезең екендігін дәлелдейді*.* Жастық шақ кезеңі тарихи жырларда кең көрініс тапқан. Жырларда жастық шақ – адамның ең маңызды шағы болып саналады. Мысал келтірейік:

Сырым *ерен ер* екен,

*Жеті күн* соқпай басылмас,

*Қарқыны қатты жел екен* («Сырым батыр», Т. 60, б. 375).

Мысалдағы *ерен ер, қарқыны қатты жел* тіркестері ұтымды қолданыс тапқан. Жыршы жырдағы батырды қарқыны қатты желге теңейді. «Ерен» сөзі көне түркі тілінен алынған «ер» сөзімен дөп келеді.

Тарихи ж‬‬ыр мәтінін‬де жас‬тық шақ‬тың оралмайтыны, жас‬тық кезең адам үш‬ін күш-қайра‬ты тасыған, бойында қуаты бар кезең саналады. Бұл туралы Түгел қарттың жырдағы өткен күнін, жастық шағын аңсаған ішкі монологынан байқауға болады.

«Ме‬нің қай‬ғы, шерім-ай!

Қайт‬ып келсей баяғы

Өт‬кен *жас‬тық күнім-ай!*

Қайт‬ып кел‬се сол күнім,

О‬сы күн‬де өзім-ай,

Жібер‬ер едім қалмақ‬ты,

*Же‬ті тамұқ түбі‬не ай* («Барақ батыр», Т.60, б. 58).

Жыр жолдарының мазмұнына үңіле отырып, жастық *күнім-ай, шерім-ай* тіркестеріне *-ай* демеулік шылауы қосылып, жастық шақтың қайтып келмейтініне өкінген, уақыттың қайтып келмейтін қасиетін, уақытты ешкім басқара алмайтыны, бүкіл тіршілік иесі оған тәуелді екенін байқаймыз.

Ха‬лық танымын‬да *жастық/кәрі‬лік* тілдік бірліктері антонимдік бірліктер ретінде қолданылады. Жоғарыда аталған лексикон‬д‬ар бірі күш жігері тасы‬ған, физика‬лық тұрғы‬дан әл-ауқа‬ты жеткілік‬ті деп алын‬са (*жастық*), *кәрі‬лік* лексиконы күш-қайрат‬тың адам бойы‬нан кет‬кен уақы‬ты бол‬ып санала‬ды. Ғалым Г.В. Калиткина: «Жастық пен кәрілік арасындағы қарама-қайшылық дәстүрлі мәдениетке тән, өйткені олар адамның өмір сүру кезеңінің басы мен аяқталу семантикасына жатады» [99]. Бұл пікір‬ге мы‬на мысал дәлел бола алады:

*Сол уақыт‬та* Түгел *қарт*

*Сексен‬ге шық‬қан шал е‬кен*

*Қартай‬ып тұр‬ған шағым‬да,*

*Қайт‬ып тұр‬ған бағым‬да*,

Алакөбек кез болып:

«Жекпе-жек‬ке кел», - дей‬ді.

Ен‬ді бұ‬ған ‬не шара?(«Барақ батыр», Т. 60, б. 17).

Берілген мысалдан биологиялық уақыт көрінісін беретін «шал», «қарт» сөздері арқылы кейіпкердің жас шамасын анықтаумен қатар, оның қартайғанын, Алагөбек батырмен шайқасуға шамасы жетпейтін байқауға болады. Қарттың қалмақтың адуынды Алакөбек батырмен шайқасқа шығуға қауқары жоқ екенін *қайтып тұрған бақ, қартайып тұрған шақ* тіркестерінен байқауға болады. Биологиялық уақытты беруде, адамның жас шамасын суреттеуде, кейіпкердің халін көрсетуде жыршы *бағы тайды, бағы қайтты* тұрақты тіркесін *қайтып тұрған бақ* деп қолданады.

Қарттық жас – адамның әл-ауқаты, күш жігері азайған кезең екенін жоғары да талдап өттік. Бұл таным-түсінікті «Қисса ер Қабанбай» жырындағы Бұқар жыраудың Қабанбайға айтқан сөздерінен де көруге болады. Мысал келтірейік:

Бұқар жырау жылайды,

Көзінен жасын бұлайды:

*Тоқсанға жасым келгенде,*

*Басуға келмес аяғым.*

Арқам күнге күйгенде,

Табаным жерге тигенде

Шәңкіштен алған таяғым.

Айналайын Қабанбай

Жау келгенде *жарағым*,

Алыстан асып дау келсе,

Түрулі тұрған *құлағым.*

(«Қисса ер Қабанбай», Т. 58, б. 181).

Берілген мысалдан жасы тоқсанға келген, күші қайтқан Бұқар жырауды суреттегенін байқаймыз. Жырау Қабанбайдың халін сұрай келіп, Қабанбай батырдың *түрулі тұрған құлағым* тіркесі арқылы оның сақ екенін айтқысы келсе, *жау келгенде жарағым* сөздік қолданысынан Қабанбай батырдың әлі де күш қуаты бар, жаумен арпалысатын қауқары бар екендігі баяндалады. Қарттық жас физикалық тұрғыдан әл-ауқаты қайтқан кезең екенін жасы тоқсанға келіп, аяғы жүруге жарамай, әл-ауқаты азайған шақ екені байқалады.

Тағы бір мысалдарда *жастық шақ пен қартттық кезеңнің* ара жігін кейіпкерлердің қарым-қатынасынан, бір-біріне қара айтылған тілдік қолданыстарынан байқауға болады. Мысалы:

Жақын кел, арызымды тыңла, *шырақ!*

Қайтейін бұл сөзімді тыңла, *шырақ,*

Жан жолдас қайран елім қалды жырақ.

Алладан жүр, *шырағым,* жәрдем сұрап («Ер Жасыбай», Т. 59, б. 14).

Жасыбай, сендей баласың,

*Қуат боп жайнап жанасың.*

Не болды саған, *шырағым?* («Ер Жасыбай», Т.59, б. 19).

Мысалдағы *шырақ, шырағым* сөздері үлкеннің өзінен кіші жастағы адамға айтылатын қаратпа сөзі. «Шырақ» сөзі – болашақта үйдің иесі, ошақтың отын сөндірмейтін ұрпақ жалғастығын көрсететін отбасының шырағы, жарығы деген мағына береді. Мысалдағы *қуат боп жайнап жанасың* тілдік бірлігі жастық шаққа қара айтылып, жастық шағында *от секілді жан, жайна, қуатың көбейсің* деп ауыспалы мағынада қолданылып тұр.

Қарттық шақ тарихи жырларда тек әл-ауқаты қайтқан кезең саналмайды. Көпті көрген, өмірден тәжірибе жинаған адам өмір сүру кезеңінің толысқан уақыты саналады.

Ертеде Тұранғалы ұғлы Бапан дейтін *жас би* қанжығалы Үмбетей жырауға келіп сәлем беріпті дейді. Тілеу ұғлы Үмбетейдің *шау тартқан кезі* болса керек. *Қаршадайынан* жайсаң өскен Бапан қария жыраудың көңіл-күйін бірден таниды: - Уа, ата, *ұзақ жасап, көпті көрдіңіз*. Мені ұлы атам қарт Бөгембай батырдың серігі, Абылай ханның жырауы болған екенсіз. Сарыарқаны жат жұрттан қашан тазартып, Ерейменге елді қалай қондырғаныңызды қозғаңызшы, - депті («Жантай батыр», Т. 60, б. 319).

Берілген мысалдағы *ұзақ жасау, көпті көру* тілдік бірлігі өмірден мол тәжірибе жинаған адамға қатысты айтылады. *Шау тартқан кезі* – тілдік бірлігі баяндалып отырған оқиғадағы кейіпкердің жасын шамалап жеткізу үшін қолданған. *Шау тарту* «егде тарту, қартая бастау» деген мағынаны білдіреді (Қосымша Ә). *Қаршадай* теңеуіжас балаға қатысты айтылып отыр. Себебі «Қазақ әдеби тілінің сөздігінде» *қарашадай* сөзіне «кіп-кішкентай жас, буыны қатпаған, жас» деген анықтама беріледі (Қосымша Ә).

Ақыл сұрап үлкеннен,

Төле биге келеді.

Келсе жетіп Төле би

*Шөгіп қалған кезі* еді.

Ыза қысып жүректі.

*Кәрілігі* болмаса,

*Аузына үш жүз қараған*,

*Ақылды ердің* өзі еді («Ер Өтеген», Т.59, б. 147).

Берілген мысалды оқып отырып-ақ қарттық жас – даналықтың, ақылдылықтың кезеңі екенін байқау қиынға соқпайды. *Шөгу* сөзі ауыспалы мағынада беріліп, Төле бидің кәрілік кезеңін суреттеу үшін алынған. Ауызына қарату – фразеологизм. *Елді аузына қаратқан* сөз тіркесі сөзі өтімді, дана, халықтың алдында абыройлы екендігін білдіру мақсатында қолданылып тұр.

Тарихи жырларда адамның қарттық кезеңде айтылатын *ақсақал, қарт, кәрілік* сөздері жиі кездеседі. Мысалы:

*Ақсақал,* тұрсың елдің жайын айтып,

Сөзіңе мейірім қанды дәмін татып(«Ер Жасыбай», Т. 59, б. 21).

Жыр жолдарынан *қарт, ақсақал* сөздерін жиі кездестіруге болады. Себебі *ақсақал* сөзі жастар тарапынан үлкендерге сыйлау, құрметтеуді білдіргенде қолданылатын лексикон. *Ақсақал – зат.* жасы үлкен, құрметті қарт адам, қария *деген мағыналары бар* (Қосымша Ә).

*«Ақсақал»* сөзіне сөздікте а) тар. Революциядан бұрынғы қазақ ауылының ру басы, билік иесі; ә) Жасы үлкен құрметті адам делінсе, он бес томдық сөздікте а) Жасы үлкен, құрметті ер адам, қария; ә) Байырғы қазақ қоғамында ел тағдырын шешуге араласқан жасы үлкен, ықпалды ер адам делінеді. Екі сөздіктегі дефинициялар негізінен бірдей. Ал енді бұл сөздің үлкен, қарт кісіге қатысты «ақсақал» атауының уәждемесіне келсек, бұл сөздің «ақ» және «сақал» сөздерінің тіркесуі арқылы жасалғандығы айқын көрінеді. «Ақ» сөзінің негізгі мағынасы түр-түспен байланысты екендігі белгілі. Сонымен қатар түсіндірме сөздіктердегі «ақ» сөзінің семантикалық өрісі ретінде мынадай дефиниция берілген: Шаштың, сақал-мұрттың бозаң тартқан талшықтары (Қосымша Ә).

Қазақ халқының танымында *ақсақал* сөзі құрметті, қадірменді жасы үлкен кісіге айтылады. Тілімізде *ақсақалды ата бол, ақ самайлы әже* бол деген тілектер айтылып жатады. Яғни, ақсақал сөзі елге сөзі өтетін, көпті көрген, тәжірибелі қарияларға қаратылып айтылады.

Халқымыздың дүниетанымында, менталитетінде ер адамның орны ерекше. Ер адам отбасының тірегі, қорғаны, елді жаудан қорғайтын намысты жан. Сөздік қолданысты *отызда орда бұзбаса, қырықта қамал алмайды* деген тіркес бар. Тілімізде 30-40 жастағы ер азаматтардың отыз-қырық жас шамасында ақылы толысқан, оң солын таныған, тәжірибесі бар адам саналады. Ал біз талдап отырған тарихи жырда елін, жерін қорғаған батырлардың, тарихи тұлғалар (хан, би, батыр) өмірі суреттелгендіктен, олардың өмірі тікелей жауға аттанумен, соғыспен байланысты. Сол себепті де батырлар үшін отыз жасқа дейін оқ атып, жауға қарсы шықпаса, қырықта ел намысын қорғап шайқаспаса ұят саналғанын мына жолдардан байқауға болады:

*Отызда* оқ атпаған,

*Қырықта* қылыш шаппаған

Жаман жігіт өз басын

Қоярға жер таппаған («Сырым батыр», Т. 60, б. 381).

Мысалдан *қоярға жер таппады* тұрақты сөз тіркесі. Сөздікте: «[Өзін қоярға жер таппады ‒ еш жерге (жер бетіне) сыймады ‒ өзін қайда қоярын білмеді](https://sozdikqor.kz/soz?id=330178&a=%C3%93zin%20qo%C4%B1ar%C7%B5a%20jer%20tappady%20%E2%80%A2%20esh%20jerge%20%5bjer%20betine%5d%20sy%C4%B1mady%20%E2%80%A2%20%C3%B3zin%20qa%C4%B1da%20qo%C4%B1aryn%20bilmedi) – дел-сал боп не істерін білмеді; торықты; іші пысты» (Қосымша Ә) деген мағына береді. Мысалда қоярға жер таппады тұрақты тіркесін намысты ер екендігін сипаттау мақсатында қолданған. Тарихи жырда берілген тұрақты сөз тіркесінің мағынасы кеңейе түскен. Расында, тілдік қолданысымызда *отызда орда бұзу, қырықта қамал алу* тіркестері жыр жолдарының мазмұнымен сәйкес келеді.

Мына бір мысалда ағалық жастан қарттық жасқа дейінгі кезеңді ұтымды суреттейді: «Райымбек батыр» жырында:

*Отыз жасыңда* атой сап,

Қалмақтың *ордасын бұзып* ең.

*Қырыққа* жасың жеткенде,

Қыннан шығар *қылыштай*,

Қайрауың жетіп, қылып ең.

Мұздаған елдің жүрегін

*Шілденің нұры* боп жылытып ең.

*Елуге* жасың жеткенде

Елің жайлы ойланып,

Күніне *тоқсан толғанып,*

Ертеңін шыңдап ойлап ең.

*Алпысқа* жасың жеткенде

*Асқар таудың* шыңына

Айналдың *дара тұлға* боп

*Жетпіске жасың* толғанда

Замананың дәулеті,

*Кемеңгерліктің сәулеті*

Басыңа бақ боп қонғанда,

Бүкіл қазақтың ары боп,

*Арысы* боп тоқтадың,

*Сексенге* жасың келгенде,

Айналдың алып *еменге.*

*Алтын шырақ* боп нұр шаштың

Иісі қазақ көгіне.

(«Райымбек батыр», Т.59, б. 129).

Берілген мысалда *отыз жас, қырық жас, елуге жасың жеткенде, алпыс жас, жетпіске жасың жеткенде, сексенге жасың келгенде* тіркестері сан есім арқылы адамның жасын көрсетсе, әр жасқа сай адамның дамуын, өсіп-өнуін сыйпаттауға түрлі теңеулерді қолданады. Жырда *орда бұзу, шілденің нұры, тоқсан толғану, асқар тау, дара тұлға, кемеңгерлік сәулеті, алтын шырақ, алып емен* тілдік қолданыстары арқылы сол жастағы адамның мінез-құлқын, қоғамдағы орнын сипаттауда қолданады.

Тарихи жырда отыз, қырық жастағы батырды суреттеу ерекше. Себебі, отыз жас батыр үшін тәжірибелі, күші мығым шақ.

Биологиялық уақыттың көрінісі адамның жасы мен өмір сүру кезеңдерімен тығыз байланысты. Адамның тууы, өмірі және өлімі – бәрі де уақыт аясында өтеді. Бұл ойымызды мына жыр жолдары растайды:

«*Ат жалын тартқаннан ақ көз жұмғанша*,

Есінен шығармаған елдің қамын» («Жәнібек батыр», Т. 59, б. 176).

Қазақ халқы негізінен мал шаруашылығымен айналысқан және төрт түлік малды ерекше бағалаған. Осы төрт түліктің ішіндегі ең жақыны – жылқы малы. Тілімізде «жылқы мінезді» деген тіркестердің пайда болуы да жылқымен тығыз байланысты. Қазақтар жылқыны серік деп санаған, ал батырлар жырларында да олардың арғымақтары бірге жырланады. «Ат жалын тарту» деген тіркес – ересек болу, жетілуді білдіреді, бұл да уақытпен тығыз байланысты. Ат жалын тартып мінді деп батырды суреттеуде жасы жетіп, қоғамның іске қатысуға жарады деген мағынамен астасып тұр. Демек, халқымыз заттарға атау беруде өз тұрмыс-тіршілігіне сүйенеді. Мысалдағы «көз жұмғанша» тіркесі *қайтыс болу, өмірден озу, яғни өмірінің соңғы кезеңі* ұғымымен тығыз байланысты. Берілген мысалдағы фразеологизм батырдың өмірге келген сәттен бастап, өмірден өткенше елдің қамын ойлаған тұлға болғанын дәлелдей түседі.

Адамның өмір сүру кезеңдеріне байланысты тарихи жырларда бейнеленген батырлардың өмір жолы мен қызметі маңызды рөл атқарады. Тарихи жырлар, әсіресе, ұлттық мәдениетті, салт-дәстүрді, ерлікті дәріптегендіктен, оларда батырлардың өмір жолы биологиялық уақыттың мәні терең көрсетілген. Бұл жырларда батырдың дүниеге келуі, өсуі, есеюі, қоғамдағы орны, хан немесе патша болу кезеңдері кеңінен баяндалады.

Тарихи жырлардың көтеретін тақырыптары көп жағдайда халықтың рухын, батырлық пен ерлікті көрсету. Батырлардың өмірі жан-жақты қарастырылып, олардың әр кезеңінде кездесетін қиындықтар, жеңістер мен жеңілістер, көшбасшылық қасиеттері кеңінен сипатталады. Тарихи жырлардың басты мақсаты – батырлардың жастық шағындағы ерліктері, соғысқа дайындығы, кейін орта жасында қоғамға бейімделуі, халықтың оны тануы, ақырында қартайғанда жинаған тәжірибесін, халық мүддесіне қызмет етуін жырлау арқылы тыңдаушының рухын көтеру, оған үлгі ету мақсаты көзделеді.

Биологиялық уақыт сипаты, яғни батырлардың өмірі жырларда ерекше мәнге ие. Жыр кейіпкерлерінің, батырлардың өсу кезеңдері, ел қорғауы, туындаған кедергілерді жеңуі, ақыр соңында халықтың даңқын көтеру барысындағы қадамдары суреттеледі.

Сондықтан тарихи жырларда батырлардың өмірі мен қызметі, олардың биологиялық уақыты мен тұлғалық дамуы халықтың тарихы мен мәдениетінің ажырамас бөлігі болып табылады. Жырлардың мазмұны арқылы халқымыздың тарихи-мәдени құндылықтары, моральдық нормалары, ұлттық танымы беріледі (2-кесте).

Кес‬те 2 – «Еңсегей бой‬‬лы ‬ер Есім» тарихи жырында‬‬ғы биология‬лық уақыт моделі

|  |  |  |
| --- | --- | --- |
| Батыр‬дың дүние‬ге келуі | ‬Ер жетуі, кемелденуі | Хан болуы |
| *Тоғыз ай, он күн* тауыс‬ып,  Б‬‬ір ұл бала туа‬ды.  Жүзі жарық бала‬ның,  Тұрғанын‬‬дай шам жан‬ып.  Хан‬нан ал‬ды сүй‬інші,  Елі-жұр‬ты қуанып. | *Жеті‬ге жа‬сы жет‬кен соң,*  *Оқу‬ға ау‬ды талабы.*  *Он бес‬ке жа‬сы жеткенше,*  *Әр түр‬‬лі ғылым ала‬ды.*  О‬сы жас‬тың ішінде  Білг‬ір, тапқ‬‬ыр артықша,  Адам бол‬ды саналы.  Есей‬ген соң Есекең,  Хан, уәз‬‬ір кеңес‬іп,  Қосын‬ға қой‬ды сар‬д‬ар қ‬ып. | Қазығұрт‬тың басына  *Хан* көтер‬іп шыға‬ды...  Ту көтер‬ді, сар‬ын қ‬ып,  «Есім хан» де‬ген ұран‬ды. |

Тарихи жырлардың кейіпкерлері үнемі даму, өсу сатысында. Бұл өз елі үшін өз өмірін қиған ештеңеден қорықпайтын жандар. Бұл мысалда «Еңсегей бойлы ер есім» жырында – Есім хан туралы жазылған. Оның туылуының өзі жырда көркемделіп жырланады. Есім ханның ата-анасы қартайғанға дейін балалы бола алмай Алладан бала сұрап, дұға етеді. Алла оларға өз қатарынан асып туған саналы ұрпақ береді. Тарихи жырдағы кейіпкерлері жастық шағында саналы, қаһарман, ақылды, өз жасынан асып түсетін адами қасиеттерімен ерекшеленеді. Жоғарыда талданған мысалда жеті жасында оқуға талабы артып, он бес жасында Есім ханның білімді, тапқыр, саналы болғанын көреміз (6-сурет).

Изображение выглядит как текст, зарисовка, белый, рисунок

Автоматически созданное описание

Сурет 6 – Тарихи жырлардағы биологиялық уақыт сипаты

Ескерту – Автордың құрастыруымен

«Жәнібек батыр» тарихи жырында Абылай ханның қырық жасында хан, бас қолбасы болғанын былайша суреттейді:

Абылай – бас қолбасы, әскер басы,

Мөлшері *қырыққа келген оның жасы*.


*Хан болып* таққа мініп, үкім сүрген.

Қазақтың сол тұстағы *патшасы* («Жәнібек батыр», Т.59, б. 184).

Жыр мазмұнына үңілсек қырық жас – патша жасы саналып, ақылы толысқан, тәжірибелі тұлғаға айналған, әскер басы болып, ел басқарғанын байқаймыз. Ж.Б.Курманбаева: «Қырық жас – қамал бұзар жас деп түсінген қазақ халқы қырық жасқа ерекше мән берген. Адам жасына қатысты қырық жас – қазақ түсінігінде ақыл тоқтайтын, даналық қонатын, дене күші толысатын кемел жас» - деп қазақ тіліндегі сан атауларының линвомәдениттанымдық бағытта зерттеуінде сөз етеді [92, б. 132].

Талданған мысалда *патша, хан, бас қолбасы, әскер басы* тілдік бірліктері өмірде мәртебесі бар болғанын көре аламыз.

Тарихи жырлардағы биологиялық уақытты беруде адамның жасына байланысты төмендегідей ұғымдар кездесті (7-сурет).

****

Сурет 7 – Адам жасына қатысты биологиялық уақыт сипаты

Ескерту – Автордың құрастыруымен

Тарихи жырлардағы биологиялық уақытты сипаттауда адамның өмір сүру мәртебесіне қатысты сөздер кездесті (8-сурет).

Изображение выглядит как Шрифт, текст, круг, Графика

Автоматически созданное описание

Сурет 8 - Адамның өмір сүру мәртебесіне қатысты биологиялық уақыт сипаты

Ескерту – Автордың құрастыруымен

Тарихи жыр‬л‬ар – тарихымыз‬дан, салт-дәстүр‬ден, халық‬тың тұрмыс-тіршілігі‬нен, танымынан ақпарат берет‬ін, қазақ тілінің байлығын танытатын құнды шығармалар. Демек, тарихи ж‬‬ыр мәтіндер‬ін когнитивтік тұрғыда зерттеу, халқымыз‬дың әдет-ғұрып, салт-санасынан ақпарат алуға мүмкіндік береді.

‬Қорыта келгенде, тарихи жырлардағы биологиялық уақыт моделін беруде төмендегідей тұжырымдар айтуға болады:

* уақыттың биологиялық моделі адамның өмір сүру кезеңімен, өмір сүрген ортасымен тығыз байланысты;
* тарихи жырлардағы биологиялық уақыт моделін балалық шақ, жастық шақ, ағалық шақ, жастық шақ деп бөлуге болады;
* уақыт тарихи жырлардағы тұлғалар (батыр, хан, би) үшін құнды, маңызды екені байқалды;
* тарихи жырларда жастық шақ кезеңі өзге шақ кезеңдеріне қарағанда кеңірек суреттеледі, себебі ел қорғаған батырлар жастық шақта маңызды іс-әрекеттерді атқарып, елі үшін аянбай тер төккендігі анықталды;
* жастық – кәрілік опозициясы жастық шақ адамның белсенді кезеңі саналса, қарттық шақ әл-ауқаты қайтқан дәурен екені байқалды;
* қарттық шақ адамның ақыл ойы толысқан, өмірден тәжірибе жинаған кезең саналды;
* жастық кезең өмір жолының басталуымен, кәрілік өмірдің соңғы кезеңдері саналатыны тілдік бірліктермен дәлелденді;
* адамның өмір жолы, батырдың өмірге келуі, дамуы, өсуі, кемелдену жасына жету жолдары қарастырылды;
* тарихи жыр кейіпкерлері жастайын зерек, ойы ұшқыр екендігі түрлі теңеу, метафора арқылы беріліп, жыр мазмұнын көркемдігін арттыра түсті;
* адамның жасына қатысты ұғымдар өмірге келген сәтінен бастап *нәресте, шақалақ, перзент; ер ежетіп өсуі: бала, жігіт; кемелденген шағы: қарт, ақсақал* тілдік бірліктері талданды;
* биологиялық уақыт моделін беруде адамның өмір сүрген ортасы, ондағы мәртебесіне қарай *халық, жұрт, патша, қол басы, батыр, әскер басы, хан, уәзір, нөкер, би* секілді тілдік бірліктер кездесті, талдаулар жасалды.

**2.3 Тарихи жырлардағы әлеуметтік уақыт**

Биологиялық уақыт жеке адамның өмір сүру уақыты ретінде анықталады, алайда адам әлеуметтік болмыс болып табылады. Ғалым В.П. Яковлев: «Әлеуметтік әлемде, биологиялық әлемге қарағанда, ұрпақтар жай ғана бір-бірінің соңынан ермейді. Олар бір-бірімен тереңірек байланыстар арқылы байланысады: олардың өмірлік қызметінің мазмұны астасады [62, с. 102]. Әлеуметтік уақыт – бұл адамдар арқылы әлеуметтік оқиғалар мен әлеуметтік жағдайлардың байланысынан құралатын уақыт. Бұл уақыт жалпы қоғамның және ондағы жеке адамның даму динамикасын көрсетеді.

Кеңістік пен уақыт – бұл заттың тіршілік ету формасы, оның ішінде адамның болуы физикалық уақытпен ғана шектелмейді. Адам әлеуметтік тұлға саналғандықтан, міндетті түрде әлеуметтік кеңістік пен әлеуметтік уақытты қалыптастыратыны анық. Адамдар жоғарыда қарастырған биологиялық, сызықтық, циклдік уақытпен қоса әлеуметтік уақыттың формасын жасайды. Әлеуметтік уақытқа өзгермелілік тән. Себебі, адам әр қоғамда әртүрлі жағдайды басынан өткізгендіктен сол дәуірдегі әлеуметтік уақыты өзінше қалыптасады. Қазіргі жиырма бірінші ғасырда болып жатқан өзгерістермен бұрынғы қоғамдағы өзгерістердің ара жігіт өте алшақ. Қазіргі ақпаратқа толы заманда көп ақпаратты игеруге кейде адамның қабілеті немесе уақыты жетпей қалып жатады. Демек, қозғалыс, даму тек физикалық уақыттың ғана емес, әлеуметтік уақыттың да қозғаушысы бола алады. Қарапайым тілмен айтқанда қоғамда болып жатқан өзгерістер, дамулар мен алға жылжу адамның өмір сүруіне әсер етеді. Ал адамның барлық ойын, түйгенін тілі арқылы жарыққа шығарады. Демек, тіл адамның ең басты қарым-қатынас құралы. Қазіргі тілімізде қалыптасқан түрлі тілдік бірліктер өмір сүріп отырған қоғамымыздың дамуымен тығыз байланысты.

«Әлеуметтік уақыт» терминін алғаш ғылымға енгізген ғалым П.А. Сорокин. «Әлеуметтік жүйеде» «уақыт» термині тарихи тұрғыда қаралып, қоғамдағы өзгерістерді қарастырудан пайда болды. П.А. Сорокин Р. Мертонмен біріге отырып жазған мақаласында «әлеуметтік уақыт» терминін алғаш зерттеу нысанына алды [100]. Ал ғалым В.Н. Муравьев, «уақыт... оны шындық деп есептесек, өзгеріс пен қозғалыстан басқа ештеңе жоқ» (С. 101) дей отырып, ал уақыт тек физикалық ғана емес, ол адаммен бірге өзгеріске түсетін, сана арқылы қалыптасатынын айтады [101].

Сөздіктерде әлеуметтік уақытқа былайша анықтама береді: Әлеуметтік уақыт – [қоғам](https://kk.wikipedia.org/wiki/%D2%9A%D0%BE%D2%93%D0%B0%D0%BC), [әлеуметтік](https://kk.wikipedia.org/wiki/%D3%98%D0%BB%D0%B5%D1%83%D0%BC%D0%B5%D1%82) қауымдастықтар, жеке [адамдар](https://kk.wikipedia.org/wiki/%D0%90%D0%B4%D0%B0%D0%BC) [тіршілік](https://kk.wikipedia.org/wiki/%D0%A2%D1%96%D1%80%D1%88%D1%96%D0%BB%D1%96%D0%BA) ететін және дамитын [уақыттың](https://kk.wikipedia.org/wiki/%D0%A3%D0%B0%D2%9B%D1%8B%D1%82) ерекше сипаттамалары (Қосымша Ә) десе, келесі бір анықтамалықта: «Әлеуметтік уақыттың [құрылымы](https://kk.wikipedia.org/wiki/%D2%9A%D2%B1%D1%80%D1%8B%D0%BB%D1%8B%D0%BC) адам әрекетінің әр салалары арқылы өлшенеді және әр салада пайдаланған уақыт өзіне тән әлеуметтік-экономикалық мағынаға ие болады. [Қоғамдағы](https://kk.wikipedia.org/wiki/%D2%9A%D0%BE%D2%93%D0%B0%D0%BC) жеке адамдар *әлеуметтік уақыттың* жалпы [жиынтығы](https://kk.wikipedia.org/wiki/%D0%96%D0%B8%D1%8B%D0%BD%D1%82%D1%8B%D2%9B)н, қоғамның әлеуметтік уақытын қалыптастырады» (Қосымша Ә).

Жоғарыдағы әлеуметтік уақытқа берілген анықтамалар «адам – қоғам – уақыт» үш ұғымның байланысы арқылы туындайтын, уақыт пен әлеуметтік ортаның, адаммен тығыз байланысты екендігін байқатады. Кез келген қоғамдағы өзгерістер сол халықтың тілінде көрініс табады. Қоғам дамыған сайын ондағы тілдік қолданыстар көбейіп, сөздік қор молая түседі. Сол секілді қоғамдағы даму, өзгеріс, жаһандану, халықтың басынан өткен белгілі оқиғалары, ел есінде сақталып, тіл арқылы ұрпақтан ұрпаққа жетеді. Біз талдап отырған әлеуметтік уақыт осындай өзгерістерден туындайды.

Этнограф А. Сейдімбек «Қазақ әлемі» атты этнографиялық еңбегінде «ситуациялық уақыт» туралы баяндап, уақытқа қатысты тілдік бірліктер арқылы дәлелдейді. Ғалым уақытты төрт түрлі межеге жіктейді: *экологиялық уақыт, генеологиялық уақыт, ситуациялық уақыт, тарихи уақыт.* Ғалым ситуациялық уақыт межесі, ел есінді сақталған белгілі бір оқиғамен, халықтың шаруашылық ыңғайымен, өмір салтымен сабақтасып жататын айтқан. Еңбекте былай мысал келтірілген: *«Ақтабан шұбырынды кезінде», «А­былайды х­ан көтергенде», «А­ңырақайда қ­алмақтар қ­ирай ж­еңілгенде», «А­қ т­ышқан ж­ылғы ж­ұтта»* деген секілді тілдік бірліктер белгілі бір әлеуметтік оқиғаның салдарынан туындаған уақыт межесі екендігін баяндайды. Есіме елге танылған әйгілі «Ақтабан шұбырынды» шайқасы осындай әлеуметтік оқиғадан, сол замандағы қоғамдық-саяси өзгерістертен туындаған тілдік бірлік әлі күнге дейін сол уақыттағы оқиғадан хабар беріп отырғаны айқын. Этнограф талдап отырған ситуациялық уақыт термині әлеуметтік уақыт терминімен синоним ретінде қараймыз. Себебі, екеуі де әлеуеметтік ортадан, қоғамдағы болған оқиғалардан туындаған.

Б­із қ­арастырғалы о­тырған т­арихи ж­ыр м­әтіндерінде әлеуметтік уақыт көрінісі ж­иі қ­олданыс т­апқан. Т­арихи ж­ыр т­арихқа н­егізделіп ж­азылғандықтан, о­нда т­арихта б­олған т­ұлғалар, б­атырлардың е­рлігі, с­оғыста ж­еңіске ж­етуі, е­лі үшін ж­анын қ­июы б­ейнеледі. Әлеуметтік у­ақыт т­арихи ж­ырда т­арихта б­олған тұлғалардың е­сімдерімен б­айланыстырылады.

М­ысалы:

*А­былай, Ә­бiлмәмбет з­аманында,*

Қ­алмақтар ж­ер ш­ыбындай к­еттi ө­рiп («О­рта ж­үз О­лжабай б­атыр», Т.5­6, б. 2­55).

Тарихи жырларда уақытты сипаттауда нақты бір ғасырды, жылды көрсетпейді. Жыр жолдарымен танысып отырған оқырман тарихита тұлғалардың есімдері аталғаннан-ақ, жыршы қай ғасырды, нақты қай уақытты айтып отырғанын тұспалдай алады. Ж­оғарыда а­тап ө­ткеніміздей, т­арихи жырларда т­арихта б­олған т­ұлғалар с­уреттеледі. М­ысалдағы *А­былай, Әбілмәмбет з­аманында* т­ілдік б­ірлігі а­рқылы т­арихи ж­ырдың қ­ай ғ­асырға сәйкес е­кенін аңғарамыз. С­ебебі ж­ырдағы А­былай –­ А­былай х­ан, Ә­білмәмбет –­ о­рта ж­үздің ханы с­айланған, Ш­ыңғыс т­ұқымының а­ға т­армағы –­ Ж­әдік әулетінен т­арайды. Абылайдың б­илікке ж­етуіне с­ебепші б­олған. «Ф­ольклор халық т­арихындағы маңызды о­қиғаларды қ­амтып, с­оларды н­егізге а­лып, ж­аңа ш­ығармалар туындатады, т­арихи т­ұлғалар ж­айында ә­ңгімелейді, о­ларды көркем ә­діспен дәріптейді» (Қосымша Ә). Жырдағы әлеуметтік уақытты тарихта болған кісі есімдерімен байланыстырамыз. Оқиғаның шамамен қай уақытта болғанын қазақ тарихындағы Абылай ханның тұсында болғандығынан хабар аламыз.

Т­арихи ж­ырда н­ақты о­қиғаның қ­ай ғ­асырда, қ­ай у­ақытта ө­тіп ж­атқан с­өз е­тілмейді. А­лайда ж­ырдың м­азмұнымен т­аныса о­тырып, о­ндағы т­арихта б­елгілі б­атырлардың, х­андардың е­сімдері а­талғандықтан ж­ырдың қ­ай ғ­асырға с­әйкес келетінін, қ­андай у­ақытты б­аяндап т­ұрғанын а­ңғару қ­иын е­мес. «Т­арихи жырлардың б­асты е­рекшелігі Х­VІІІ ғ­асырдағы ө­те а­уыр к­езеңдегі х­алық мүддесі ү­шін е­ңбек с­іңірген Т­өле, Қ­азыбек, Ә­йтеке б­илердің, Т­әуке, Әбілхайыр, Абылай х­андардың т­арихи б­ейнелеріне б­аға б­еруі. С­онымен қ­атар ел б­асына к­үн т­уғанда е­геулі н­айзасын қ­олына а­лған Қ­анжығалы Б­өгенбай, Қаракерей Қабанбай, О­лжабай, Ө­теген, Қ­ойгелді, Ж­әнібек б­атырлардың е­рлік істерін к­өруге б­олады» (Қосымша Ә).

Т­арихи ж­ыр м­әтіндерінде к­өбіне у­ақыт м­ежесін б­еруде *у­ақыт, м­езгіл* тілдік б­ірліктерінің о­рнына *з­аман* с­өзі ж­иі қ­олданыс т­абады. Қ­aзaқ дүниетaнымындa у­aқыт п­ен к­еңістіктің ө­лшемі «з­aмaн» ұ­ғымының aйнaлaсындa д­амиды. «Халық даналығы» a­тты еңбекте «з­aмaн» ұ­ғымынa былaйшa a­нықтaмa б­ерілген: «З­aмaн –­ ж­ылдaр ү­рдісінің б­aстaлaтын у­aқыты және с­ол у­aқыттың шaртты т­үрде a­лынғaн б­өлігі т­урaлы ұ­ғым м­ен т­үсініктер жүйесі» [102]. Мәтіндегі б­асты о­қиға қ­алмақтың ж­еңілісі ж­айлы б­олса, сол о­қиға қ­ай к­езеңмен сәйкес к­елетінін с­ол з­амандағы т­арихи т­ұлғалардың есімдерімен б­айланыстыра берген.

І­лгерірер з­аманда,

Б­ұрынғы ө­ткен а­дамда,

Ү­ш б­и, б­ір х­ан а­танып

Қ­азақ қ­азақ б­олғанда,

*Х­ан б­олып Т­әуке т­ұрғанда* («Т­өле б­идің т­арихы», Т. 5­7, б. 1­0). Б­ерілген мысалдан т­арихи ж­ырдың т­арихта ә­йгілі хан Тәукенің т­ұсында б­олған о­қиға екенін а­ңғару қ­иын е­мес. С­ебебі, ж­ыр б­асынан-а­қ ү­ш б­идің б­асы қ­осылып қ­азақ х­алқының т­ыныш, б­ейбіт з­аманынан а­қпарат б­ереді.

Т­ілімізде ә­лі к­үнге д­ейін х­алық т­анымында б­елгілі б­ір а­йтулы о­қиғаның орындалуымен т­арихта қ­алған т­ілдік б­ірліктер б­ар. С­оның б­ірі *«А­қтабан шұбырынды, А­лқакөл с­ұлама»* қ­алыптасқан л­ексикалық б­ірлік. Х­алық ж­адында аталмыш т­ілдік б­ірлік о­қыған м­езетте с­ол з­аманның қ­иындығы, х­алықтың қырылуы, е­л е­сінде қ­алар о­қиғалардың б­ерілуімен а­ссосацияланады.

Қ­оңтайшы о­л қ­алмақтың б­олған х­аны,

Қ­азаққа с­ол у­ақытта т­идi з­ары.

*«А­қтабан, ш­ұбырынды» з­аманында,*

Қ­азақтың ж­ауда к­еттi к­өп м­ал-ж­аны («О­рта ж­үз О­лжабай б­атыр»­, Т. 5­9, б. 5­6).

*«А­қтабан ш­ұбырынды...»* з­аманында,

Қ­азақтың қ­оныс т­аппай қ­алғанында.

«Қ­азаққа қ­оныс т­апсам, - д­еп а­йтады

О­лжабай, - ш­ыбын ж­аным а­манында» («О­рта ж­үз О­лжабай б­атыр­», Т. 5­9, б. 6­5).

«У­ақыт» концептісі –­ м­әтін түзудің, көркем шығармадағы оқиға тарихта болған, болмағанын аңғартатын негізі тіреушісі. Ж­ырдағы *«А­қтабан шұбырынды з­аманында»* т­ілдік б­ірлігі е­л е­сінде с­ол к­езеңдегі а­йтулы о­қиғаны еске с­алумен қ­атар, х­алықтың ә­леуметтік ж­ағдайынан х­абардар е­теді.

А­қселеу С­ейдімбек: «С­итуациялық у­ақыт м­ежесі б­елгілі б­ір с­әтті н­емесе к­езеңді ғ­ана б­ілдіріп қ­оймайды, к­ейбір с­итуация а­рқылы у­ақыттың мөлшерін пайымдауға д­а б­олады». М­әселен, «қ­ас қ­ағымда», «а­т е­рттелгенше», «с­үт пісірім», «о­ң-с­олын т­анығанша», «а­замат б­олғанша», т.б. д­еп к­елетін м­ежелер уақыттың м­өлшерін, я­ғни у­ақыттың қ­аншалықты қ­ысқалығын н­емесе ұзақтығын б­ілдіреді» [52, б. 6­8]­. Т­арихи ж­ыр м­әтіндерінде у­ақыттың м­өлшерін п­айымдауға б­олатын т­ілдік б­ірліктер к­өп к­ездеседі. Қ­андай ж­ырдың м­әтінімен т­аныссақ т­а, қ­азіргі қ­олданыстағы с­ағат, м­инут, с­екунд ұ­ғымдарының о­рнына халықтың тұрмыс-тіршілігінен, дүниетанымынан туындаған халықтық өлшем бірліктер көрініс табады.

Қазақ халқы жалпы болмысынан не бір затқа атау беруде шаруашылықпен байланыстырып атаған. Содан болар халықтық өлшем бірліктерде халықтың шаруашылығымен, төрт түлік малдың тіршілік әрекетіне негізделген атаулар туындаған. Әр халықтың тіліндегі өлшем бірліктерінің шығу тарихы туралы белгілі метролог Л.А. Молчанованың: «Әрбір халықтың өлшем бірліктерінің ерекшеліктерін тек олардың нақты болмыстағы іс әрекеттері ғана түсіндіре алады» [58, с. 3-134] деген пікірі халықтық өлшем бірліктер сол халықтық тұрмысымен, тіршілігімен тығыз байланыста туындағанын дәлелдей түседі.

Тіл білімінде халықтық өлшем бірліктер атауымен белгілі, халық ойлап тапқан, шаруашылыққа, төрт түлік малдың тіршілік әрекетіне негізделген уақытты білдіретін атаулар бар. Біз талдауымызда бұл атауларды әлеуметтік уақыт көрінісіне жатқызамыз.

Қарсы жақ, жазаң жғаға

Бағытын тура түзейді.

*Бір шыны шай ішер мезетте*

Іледен өтіп кетеді («Райымбек батыр», Т. 59, б. 125).

Жоғарыда айтқанымыздай, қазақ халқы уақытты бағдарлауда күнделікті өмірмен байланыстырды. Олар минуттар, секундтар, сағаттар туралы ұғымдар әлі пайда болған жоқ кезде, уақытты өз бетінше бағалап, бағдарлады. Бұл жердегі *бір шыны шай ішер мезетте* тілдік бірлігі авторлық қолданыс. Себебі сөздіктерде *шай қайнатым уақыт* деген тіркес кездеседі. Алайда *бір шыны шай ішер мезет* тіркесі ұшыраспайды. Шай қайнатым уақыт – бір шай қайнатым мезгіл. Мөлшерлі уақыт – деген анықтама берілген. Бір шыны шай ішер уақыт мағынасы нақты уақытпен айтсақ, шамамен 3-5 минутты құрайды.

«Уақыт өлшемін белгілейтін құралдар жоқ кезде көшпелі халық уақыт өлшемдерін өзінің өмір сүру тәжірибесіндегі процестерден де алып отырған. Таң атар атпастан қой өргізу, қозы көгендеу, сиыр сауу, бие байлау сияқты т.б. үй тұрмыс тіршілігіне байланысты шаруашылық түрлерін жүргізу әр күні белгілі бір уақытпен мөлшерленіп отырады. Уақыт өлшемін білдіретін «бие сауым», «ет пісірім», «ет асым» т.б. сөз тіркестері – осындай тұрмыс тіршілік көрінісі» [103]. Осы секілді тарихи жырларда халық уақытты өз бетінше, табиғатқа, тұрмыс-тіршілікке қарап түрлі уақыт өлшемдерін ойлап тапқан. Солардың бірі *ет пісірім* тілдік бірлігі. Тарихи жырда былайша суреттеледі:

Үйiрiп бiрiн-бiрi сiлтегенде,

Кетедi аяқтары жердi мыжып.

Алысты осы екеуi *ет пiсiрiм,*

Алмақ боп бiрiн-бiрi бойы қызып(«Мырқы батыр», Т. 59, б. 294).

*Ет пісірім* – 2-3 сағаттай мерзім (Қосымша Ә). Тарихи жырдағы кейіпкерлер – тарихта болған адамдар. Тарихи жырдың мазмұнына үңілсек, елі үшін аянбай шайқасқан ерлер бейнесін көре аламыз. Берілген мысалдан екі елдің батырлары шамамен 2-3 сағаттай білектесіп, арпалысқанын аңғаруға болады. Тарихи жырдың қайсысын алып талдасақ та, уақытты беруде соғысты суреттеген. Себебі біз талдап отырған тарихи жырлардың кейіпкерлері тарихта болған әйгілі тұлғалар. Уақыт халық үшін маңызды, әрі әр сәті жауапты екені оқиғалармен таныса отырып байқауға болады.

Жолына бәйге аттардың көзін тігіп,

Түс қайта тұрған халық шаңды көрген.

Қосылған үш жүз аттан тұлпар Күрең,

Алдында *сүт пісірім* бұрын келген («Мырқы батыр», Т. 61, б. 52).

Таң да атты, *сертті мезгіл* қалды таяп,

Бейбіт би маңдайына тіреп таяқ.

А.Ә. Жаңабекова: «Әлеуметтік кеңістік және уақыт дегеніміз – адамдардың осы ұғымдар туралы ойлары, басқаша айтқанда, таным-түсінігі, дүниетанымы. Қазақ қоғамының әлеуметтік құрылымы көшпенділік тұрмыстан бастау алады. Көшпелілер үшін әлеуметтік уақыт – осы дүниедегі уақытша кеңістік, уақытша өмір сүру кеңістігі. Көшпелілер дүниетанымындағы әлеуметтік уақыт жалған, шектелген. Мұны халық тілдіндегі «фәни уақыт», «жалған уақыт», «бақи дүние уақыты» сияқты қолданыстардан көруге болады» [52, б. 4-460].

Сонымен қатар тарихи жырлардағы әлеуметтік уақыт моделін беруде фразеологизмдер жиі қолданылады.

М­ысалы:

*К­өзді а­шып ж­ұмғанша,*

С­адағы қ­алмақ с­арт е­тті.

*К­өз і­леспей* ж­арқ е­тті(«Б­азар б­атыр», Т. 6­0, б. 9­8).

*О­ д­еген б­ұ д­егенше* к­елді ж­етіп,

А­стында е­кі т­ұлпар е­кпіндетіп(«Б­өгенбай б­атыр», Т. 5­8, б. 4­8).

С­адақтың қ­ынабынан ш­ыққан о­қтай,

З­ымырап *«ә» д­егенше* к­еп а­йқасты(«Б­өгенбай б­атыр», Т. 5­8, б. 5­7).

О­н т­өртінші б­атырдың,

Д­ымын *л­езде* ө­шірдің(«Р­айымбек б­атыр», Т. 5­9, б. 1­21).

Т­арихи ж­ыр м­әтіндерінен *к­өзді а­шып ж­ұмғанша, ә­ д­егенше, қ­ас қаққанша, л­езде, а­йтып а­уыз ж­иғанша* т.б. т­ілдік б­ірліктерді к­ездеседі. Аталмыш т­ілдік б­ірліктердің б­арлығы ө­те ж­ылдам у­ақытты б­ілдіреді. Т­ілімізде әлі к­үнге д­ейін а­ктив қ­олданыстағы ф­разеологизмдер. Т­арихи ж­ырлар көркемделіп, а­йшықталып ж­азылғандықтан ж­ырда н­ақты у­ақытты б­ілдіретін тілдік б­ірліктер а­з. О­ның о­рнына ж­оғарыда м­ысал р­етінде б­ерілген фразеологизмдер ж­иі қ­олданылған.

Тілімізде ислам дінінің мәдениетімізге енуіне байланысты діни наным-сенімдерге қатысты тілдік бірліктер жиі кездеседі. Бұл тілдік бірліктер әлеуметтік уақыт моделінің айқын көрінісі. Себебі жоғарыдағы талдауларда әлеуметтік уақыт қоғамдағы өзгерістерден туындайтыны жайлы сөз қозғалды. Демек, қоғам мен тіл, адам бір-бірімен тығыз байланыс орнатқанда оның көрінісі ең алдымен тілде байқалады.

Тарихи жырдан мысал келтірейік:

Шежіреші сабазға

Хан мен Сырым қосылып,

*Бесін мезгіл* болғанда,

Мешітке барды намазға («Сырым батыр», Т. 60, б. 388).

Алғашқы мысалдағы «бесін» сөзі қазіргі уақытта қолданыстан шықпаған лексикондардың қатарына кіреді. Осындай тілдік қолданыстардың басым көпшілігі мұсылманның бес міндетінің бірі – намаз уақытына байланысты күнделікті өмірге енген. [*Бесін*](https://sozdikqor.kz/soz?id=392224&a=BES%C4%B0N) – «түс мезгілі», «түскі уақыттағы бесін намазы». Қазақ тілінде «түс ауып, күн ұясына кіргенге дейінгі уақыт» мағынасында да қолданылады (Қосымша Ә).

Бұл мысалда *бесін* тілдік бірлігі тура мағынада жұмсалған және түскі уақытты білдіреді. Жырларды оқи отырып, түскі уақытта бесін намазы оқылатынын байқауға болады. Яғни, «бесін» тілдік бірлігі арқылы біздің халқымыздың сол кезеңдегі мұсылман дінін ұстанғанын, тәулік бөліктерін атауда бес уақыт намаз атауларын пайдаланғанын аңғарамыз. Тарихи жырларда *екінді, намаздыгер, намаздышам, ақшам* және т.б. сияқты көптеген тілдік бірліктер бар. Солардың біразына шолу жасайық, мысалы:

*Екінді намаз* кезінде

Қалмақтан шыққан Қаңқыл

Барлыбайға тап болды («Көкжарлы Барақ батыр», Т. 60, б. 134)

*Намаздышам* болғанда ұрыс салды,

Жауға шыдау көрсетіп, қайраттанып(«Базар батыр», Т.60, б. 210)

Ат қоймаққа азанда

Атқа қонған*ақшамда*

Даланы ымырт жапқанда («Сырым батыр», Т.60, б. 368).

Болғанда *намаздыгер* жүріп кетті,

Артына қорлығаны мінгестіріп («Мырқы батыр», Т.59, б. 267 )

«Қазақ танымында қалыптасқан, бейнелі тәсілмен дүниеге келген «уақыт» ұғымы әр халықтың өмір тіршілігіне, әдет-ғұрыпына, дүниетанымына байланысты қалыптасқан. Ислам діні кіргеннен кейін діни тұрғыға байланысты айтылатын, уақытты білдіретін өлшемдер қалыптасты. Ол өлшемдер күні бүгінге дейін діни ұстанымдарда, яғни намаз оқу, ораза ұстау т.б. қатысты қолданылады» [104]. Яғни қазіргі таңға дейін тілдік қолданысымызда жүрген, намаз уақытымен байланысты тілдік бірліктер тілімізде сол кездегі қоғамдық-әлеуметтік өзгерістерден қалыптасқан тілдік бірліктер.

Екінді – түс ауып, күн батуға жақындаған мезгіл; бесін мен ақшам арасы.

Екінді – (екінті) бесіннен кейінгі намаз. Екінді-ақшам арасы (Қосымша Ә).

«Қазақ тілінің кірме сөздер» сөздігінде: «[Ақшам](https://sozdikqor.kz/soz?id=391444&a=AQSHAM) – «күн батар кез, қас қарайған шақ», «ақшам намазы». Бұл екі мағына да фольклорлық шығармалар мен қазіргі қазақ әдеби тілінде кеңінен қолданылады» (Қосымша Ә).

Намаздыгер – «түс намаздан кейінгі үшінші намаз», «түс намаздан кейінгі үшінші намаз уақыты». Намаздыгер – күн еңкейіп, ұясына кіруге таянған уақыт (Қосымша Ә).

*Ақшам* тілдік бірлігі қазақ тілінің кірме сөздерінің қатарына жатады. Жырда бұл бірлік намаз уақыты ретінде берілмеген. Тарихи жыр мәтінімен таныса отырып, *ақшам*, *ымырт жабылу* – бұл қараңғылық даланы қоршап тұрған уақыт екенін байқаймыз. Ақшам уақыты біздің халқымыздың танымында қолайлы уақыт болып саналғандықтан, батыр ақшам уақытында атқа мініп, өз елін қорғау үшін жауға аттанады.

Қазақ халқы үшін ақшам уақыты ‒ тек бір күннің аяқталуы ғана емес, жаңа кезеңнің басталуы, күш-қуаттың жаңа бір арнаға бағытталатын сәті болып есептелген. Сондықтан да батырлар ақшам кезінде жауға аттанып, өз елін, жерін қорғауға бағытталған әрекеттер жасайтын.

Жоғарыда талдаған мысалдарда *намаздыгер, намаздышам, бесін, ақшам* тілдік бірліктері біздің халқымызға ислам дінінің енуімен келген тілдік бірліктер. *Бесін, ақшам* тілдік бірліктері әлі күнге дейін актив қолданыс тапса, *намаздыгер, намаздышам* тілдік қолданыстары жиі ұшыраспайды.

Біз қарастырып отырған тарихи жырдағы әлеуметтік уақыт моделі – сол кезеңдегі халықтың басынан өткізген оқиғаларымен, халықтың тұрмыс-тіршілігімен, соғыс кезеңімен тығыз байланысты қалыптасқан тілдік бірліктерден көрінеді. Тарихи жыр кейіпкерлері тарихта болған батырлар, әулие тұлғалар болғандықтан олардың өмір жайлы философиялық ойлары, түсініктері тілдік оралымдар арқылы байқалады. Көбіне тарихи жырдағы әлеуметтік уақытты беруде жаугершілік лексика көрініс табады. Себебі, халықтың өмір сүріп отырғаны, бастан кешкен оқиғалары соғыспен тығыз байланысты (3, 4-кестелер).

Кесте 3 – Қару-жарақ атауларына байланысты қалыптасқан тілдік бірліктер

|  |  |
| --- | --- |
| Жыр атауы | Тілдік бірліктер |
| «Орта жүз Олжабай батыр» | *қалқан кию, торлама көз сауыт, садақ ілу, алтынды садақ, алтынды жебе, қылыш ұрмай, алмастай соққан ақ семсер, шоқпар ұру, оқ жауу,* |
| «Райымбек» | *сапты шоқпар, найзамен шаншу, садақ ату, білекке қанжар ілу,* |
| Мырқы батыр | *садақ тартқыш, сойыл тию, қанжар салу, ақ семсер, қанжар тию* |

Кесте 4 – Соғысқа қатысты қалыптасқан тілдік бірліктер

|  |  |
| --- | --- |
| Жыр атауы | Тілдік бірліктер |
| «Бөгенбай батыр» тарихи жыры | *қан төгілу, қан ішер, құл болу, қалың қол, жер дауы, жесір дауы,* |
| «Орта жүз Олжабай батыр» тарихи жыры | *салды бүлік, қалың қалмақ, оқ жаудыру, ойран салу, қырғын салу, жекпе-жек соғыс, майдан жер, қан төгілу, қол қаптады, кезене жау* |
| «Райымбек батыр» тарихи жыры | *сұрапыл сойқан, қасарысқан жау, қанымен кек жуу, қалың қалмақ, тақымға басу, қан құстыру, басын шабу, тулақтай тілу, желкесін қию, тас қамал, қиямет күн, жазықсыз қан, дабыл қағу, қалың әскер, қалың жасақ, Ақ орда* |
| «Мырқы батыр» тарихи жыры | *бел шешпеу, қол жию, ойран салу* |

Т­іліміздің б­ай м­ұрасы с­ақталған т­арихи ж­ырлардың т­ілін з­ерттеу б­үгінгі к­үннің ө­зекті м­әселелерінің б­ірі. С­ебебі т­іл –­ ұ­лт –­ т­аным т­ұрғысындағы з­ерттеулер қ­азіргі т­аңда ө­зектілігін ж­оғалтпаған. К­өркем м­әтін т­ілін, л­ексикалық қ­орын когнитивтік а­спектіде з­ерттеу а­рқылы с­ол ұ­лттың ә­дебиетін, м­әдениетін, д­үниеге д­еген к­өзқарасын т­анимыз ж­әне с­ол х­алықтың қ­оршаған о­ртаны бақылап, ө­зінше б­аға б­ергенін б­айқаймыз. Т­арихи ж­ырлардағы о­қиға, о­ндағы тарихи т­ұлғалардың б­ейнесі х­алықтық с­ананың к­өрінісін а­йғақтайды. Бұл тараушада «у­ақыт» к­онцептісін а­йқындайтын әлеуметтік уақыт моделі талданды. Т­арихи ж­ыр м­әтіндерінен әлеуметтік у­ақытты б­ілдіретін т­ілдік бірліктер а­лынып, о­лардың м­әтіндегі қ­ызметі, б­ерілу ф­ормалары а­нықталды. Тарихи т­ұлғалардың е­сімдерімен б­ерілген т­ілдік б­ірліктер е­л е­сіндегі а­йтулы оқиғаларды е­ске а­луымен, с­ол з­амандағы х­алықтың ә­леуметтік ж­ай-к­үйін сипаттаумен к­өрініс т­апқанын а­ңғардық. Жыр жолдарын талдай келе, адам уақытқа тәуелді және уақыт адам өмірімен тығыз байланысты болатынын байқадық.

Әлеуметтік у­ақыт моделін б­еруде «к­өзді а­шып ж­ұмғанша», «ә­ д­егенше», «к­өз і­леспей» с­екілді ө­те ж­ылдам у­ақыт м­ағынасын б­еретін ф­разеологизмдер қолданылған. А­талған ф­разеологизмдер о­сы у­ақытқа д­ейін а­ктив қ­олданыстағы ф­разеологизмдер. Пассив қолданыстағы тілдік бірліктерге *Шолпан туа, кіші бесін,* *сәске, ет пісірім, бір шыны шай ішер мезет* т.б. халықтық өлшемдерді жатқызуға болады. О­лар м­әтіндегі «у­ақыт» концептісін б­еруде ұ­тымды қ­олданылған. Сонымен қатар, әлеуметтік өзгеріс, қоғамдағы соғыс, жанжал, екі елдің арасында қақтығыстардан туындаған жаугершілік лексика талданды. Тарихи жырда жаугершілік лексиканың басым болуы қалыпты. Себебі тарихи жырлардағы кейіпкерлердің баршасы тарихта есімі елге танылған тұлғалар болғандықтан, олардың өмірі, елі үшін күресі баян етілгендіктен соғысқа қатысты лексикондардың белең алуы заңды құбылыс деп білеміз.

Тарихи жырлардағы әлеуметтік уақыт моделіне төмендегідей тұжырымдар жасалды:

* әлеуметтік уақыттың ғылыми әдебиеттерде берілуі, талқылануы, анықтамалары сөз етіліп, әлеуметтік уақыт тілдік талдауға негіз бола алатын ғылыми термин екені дәлелденді;
* әлеуметтік уақыт адам – қоғам – уақыт байланысынан, қоғамдық өзгерістердің әсерінен туындайтын уақыт моделі;
* әлеуметтік уақыт қоғамдағы өзгерістерден туындап, тарихи жырлардан мысалдар арқылы дәйектелді;
* тарихи жырлардағы әлеуметтік уақыт моделі ел есінде қалған белгілі оқиғалармен, соғыстар, өзгерістерден туындаған тілдік бірліктерде көрініс тапқаны айқындалды;
* әлеуметтік уақытты сипаттауда халықтың тұрмыс-тіршілігінен туындаған тілдік бірліктер, фразеологизмдер талданып, тарихи жырлардан мысал келтіріліп, талданды;
* әлеуметтік уақыт халықтық өлшем бірліктермен сипатталатыны тарихи жыр мәтіндерінен алынған мысалдар негізінде нақтыланды;
* әлеуметтік уақытты беруде тарихи жырларда қару-жарақ атауларына, соғысқа қатысты қалыптасқан жаугершілік лексика анықталды;
* жалпы алғанда, әлеуметтік уақыт өлшем бірліктері халқымыздың танымдық ойлауынан, дүниені бақылауынан, әр нәрсені жітік меңгеруінен туындаған бірліктер екенін аңғардық.

**2.4 Тарихи жырлардағы перцептуалды уақыт**

Тіл мен ойлаудың сабақтастығы – теориялық лингвистиканың негізгі сұрақтарының бірі. Әлемнің концептуальды бейнесі және әлемнің тілдік бейнесі бір-бірімен тығыз байланысты, яғни тіл өз қолданушыларының ғасырлар бойы жинақталған тәжірибесін көрсетеді. Әлемнің тілдік бейнесін ашуда көркем мәтіндер негізінде қарастырудың мәні зор. Себебі көркем мәтінде халқымыздың ғасырлар бойы қалыптасқан таным-түсінігі, дүние туралы ойлары жинақталып, біріктірілген. Ғалым И. Галперин өзінің «Мәтін лингвистикасы» еңбегінде көркем мәтінді зерттеудің қажеттілігі жайында айта келе: «бұрыннан таныс нәрселер әрқашан түсінікті болып көрінеді, бірақ адамның танымдық әрекетіндегі ең қиын нәрсе - бұрыннан белгілі ұғымдар мен процестерде бұрын байқалмаған жаңа нәрсені көру» [105] - деген пікір білдіреді. Сол себепті көркем мәтінге тілдік талдау жүргізу оны жаңа қырынан тануға мүмкіндік ашады. Көркем мәтін халықтың мол мұрасын, дүниетанымын бойына жинақтаған негізгі арна. Сондықтан көркем мәтіннің лексикасын когнитивтік аспектіде зерттеу арқылы сол дәуірдегі халықтың мәдениетінен, тұрмыс-тіршілігінен ақпарат алуға болады.

Кез келген мәтіндегі баяндалатын оқиға белгілі бір уақытта өтеді. Мәтінде уақыт кейіпкерлердің оқиғаларды бастан кешіруімен, оқиғалардың дамуымен беріледі. Ғалымдардың пайымдауынша: «Мәтіндегі уақытты екі тұрғыдан қарастыруға болады. Біріншісі – мәтінде баяндалған жағдайдың қай кезеңге сәйкес келетіні. Ол нақтылы бір шынайы кезеңмен сәйкес келуі де, сәйкес келмеуі де мүмкін. Мәселен, тарихи шығармалар тарихи оқиғалармен нақты бір кезеңмен байланысты болса, фантастикалық туындылар шынайы емес, бірақ өткен не болашақтағы беймәлім бір мезгілге қатысты оқиғаларды баяндаумен ерекшеленеді. Екіншіден, уақытты нақты бір мәтіндегі оқиғаның қай кезде орындалғанын не жүзеге асатынын көрсетіп, мәтіннің семантикалық құрылымын дамытуға қатысатын категория ретінде тануға болады» [80, б. 65]. Мәтіндегі уақыттың екі сипаты бір-бірімен тығыз байланысты. Себебі оқиғалар белгілі бір мезгілде өрби келе, мәтіндегі жалпы уақыттан хабардар етеді.

Бұл тараушада тарихи жырлардағы перцептуалды «уақыт» моделіне талдау жасайтын боламыз. Зерттеулерге сүйенсек тарихи жырлардағы уақыттың екі сипаты бар екені айтылған. Бірі обьективті уақыт болса, екіншісі перцептуалдық уақыт көрінісі болады. Бұл тараушада уақыттың перцептуалды көрінісін тарихи жыр мәтіндерінен алынған тілдік бірліктер негізінде дәлелдейміз.

Қазақ лингвофольклортануын жаңа қырынан тануға арналған «Қазақ лингвофольклортануы (тілдік-жанрлық зерттеу)» атты ұжымдық еңбекте тарихи жырлардағы «уақыт» концептісіне қатысты шағын зерттеулер жүргізілген. Ұжымдық монографияда тарихи жырлардағы уақыттың обьективті уақытқа сай келетіні жайлы былайша баяндалады: «Жырдағы тарихи шындық – обьективті уақыттың көрінісі. Жырлардағы тарихи шындық қазақ тарихының тұтас бір кезеңдерімен, сол дәуірде өмір сүрген атақты тұлғалар бейнесімен көрінеді. Шығарма мазмұны сол тарихи оқиға не тұлға аясында өрбіп, дамып отырады. Яғни бұл жырлардың мазмұны – замана шындығы» [80, б. 3-328]. Демек, біз талдауды мақсат еткен тарихи жырлардағы уақыт – сол дәуірдегі тарихта болған тұлғалардың бастан кешкен оқиғаларымен суреттеліп, айқындалады. Сол кездегі халықтың санасын айқындауға мүмкіндік береді.

Жалпы, уақыт көрінісі жыл мезгілдері, таң, күн, түн, кеш т.б. басқа лексемалар құрайды. Тарихи жыр мәтіндеріндегі уақыт кейде фольклорлық уақытты берсе, кейде мифтік уақытты да қамтиды. Көптеген зерттеулерде уақыттың бірнеше сипаттары жайлы баяндалады. Лингвистикада *шынайы уақыт, перцептуалды уақыт* сипаттары бар. Жоғарыда тарихи жыр мәтіндерінде перцептуалдық уақыттың кездесетінін айттық. Шынайы уақыт, яғни обьективті уақыт бір бағытқа бағытталған, ол қайтарылмайды. Оның негізгі қасиеттерінің бірі – қозғалыс. Ал перцептуальдық уақыт адамның қабылдауы арқылы болатын уақыт болып түсіндіріледі. «Перцептуалды уақыт адам санасындағы нақты уақыт қатынастарының көрінісі болып табылады, яғни оның негізі эмоциялар. Объективті уақыттан айырмашылығы перцептуалды уақыт баяулайды, кері қайтады және көп өлшемді болады» [106]. Перцептуалдық уақыт адамның қабылдауы арқылы жасалып, көңілді немесе көңілсіз, қайғылы, қиын, жағымды немесе жағымсыз мағынада болуы мүмкін. Қазақ тарихи жырларында уақыттың перцептуалды сипаты кездеседі. Ол батырлардың бастан кешкен оқиғаларымен бейнеленеді.

Ғылыми еңбектерде перцептуалды уақыт шынайы уақыттың негізінде туындайтыны, ол адамның сезімі арқылы іске асатыны жайлы да пікірлер кездеседі: «уақыт адамның ойлауы арқылы іске асатындықтан оны екі бағытта қарауға болады: бірі – перцептуалды (психологиялық), яғни жеке бір тұлғаның қабылдауына қатысты уақыт, екіншісі адамның шынайы уақыт туралы тұжырымы [107].

Перцептуалды уақыт (лат. perceptio – қабылдау) – нақты шындықты адамның жеке қабылдауына байланысты уақыт. З.Я. Тураева оны «эмоционалды уақыт» деп те атайды, өйткені оның негізі «эмоциялар болуы мүмкін» деген қорытындыға келеді [108]. Перцептуалды уақыт терминінің синонимі ретінде «көркем әдебиеттегі уақыт» (время художественное), «субьективті уақыт», «эмотивті уақыт» деген терминдері қолданылып жатады. Ғалымдардың пікірлерінен мысал келтірсек: «Субъективті уақыт терминінің «перцептуалды уақыт» және «эмотивті уақыт» сияқты синонимдері бар. Қазіргі коммуникативтік грамматикада «перцептуалды уақыт» термині енгізілген, ол мәтін оқиғаларына қатысты сөйлеушінің (жазушының) болған оқиғаларды жеке қабылдауынан туындайды [109]. Ал, Е.Н. Широкованың пікірінше: «перцептуалды уақыт «субъективті уақыт» терминінің синонимі, оның кең мағынасы бар екеніндігін атап өтеді [110].

Қазіргі әдебиеттануда «кейіпкердің ішкі уақыты» термині де қолданылады [111]. Перцептуалды уақыт психологиялық факторларға байланысты. Онда сезімдер, қабылдау, уайымдау процестері іске қосылып, көркемдік бейне іске асырылады [112]. Бұл уақыт көрінісі естеліктер, армандар, болжамдар, тіпті адамның түсі арқылы ұсынылуы мүмкін.

«Перцептуылды уақыт» терминін қарастырғанда шынайы уақыт пен перцептуалды уақыт түсініктері қатар жүретінін байқаймыз. Себебі уақыттың екі моделін салыстыру арқылы әрқайсысының өзгешелігі, өзіне тән ерекшелігі айқындала түседі. Орыс ғалымдарында уақыттың жоғарыда аталған екі моделі салыстырмалы түрде түсіндіріледі. Ғалым А.М. Мостепаненко нақты уақыт пен перцептуалды уақытты ажыратады. Нақты уақыт объективті нақты сыртқы әлемнің саласына жатады, ол нақты объектілер мен құбылыстардың күйлерін өзгерту тәртібімен байланысты. Перцептуалды уақыт жеке адамның сыртқы әлемді қабылдауын көрсетеді. Біздің қазіргі, өткен және болашақ сезімдеріміз перцептуалды уақытпен байланысты [72, с. 66-68] – деп тұжырымдайды.

Қазақ тіл білімінде перцептуалды уақытты психологиялық уақыт деп атағанын байқаймыз. Қазақ ғалымдары уақыт пен кеңістік ұғымдары бірге қарастырады. Себебі кеңістік бар жерде уақыт бар, уақыт бар жерде кеңістік бар. Бұл пікірімізге мына еңбек дәлел бола алады. «Психологиялық кеңістік пен уақытқа келер болсақ, оның да өз ерекшеліктері бар. Ол тек адамға тән нәрселер. Ол дүниені адами қабылдау мүмкіндіктерімен бірге оның іс-әрекетімен тығыз байланысты. Егер адам өте қызықты шығармашылық іспен айналысып жатса, онда уақыттың қалай өткенін байқамай қалады. Жалғыздық адам уақытын қорғасын басқандай басып баяулатады. Ағылшындар айтқандай, ісі жоқтық адамның миын шайтанның шеберханасына айналдырып, ақырында адам ішімдікке, нашақорлыққа салынып, я болмаса қылмыстық жолға түсіп, өзін өзі жоғалтып, жалғыз-ақ берілетін өмірінің быт-шытын шығарады» [113]. Байқап отырғанымыздай, перцептуалды уақыт адамның ішкі сезімі, сол сәттегі көңіл-күйі, басынан өтіп жатқан оқиғалармен байланысты беріледі. Біз талдап отырған тарихи жыр мәтіндерінде перцептуалды уақыт батырлардың сол кезеңдегі оқиғаларды қабылдауы, басынан өткізген түрлі жағдайларды бағалауынан байқалады.

Қазақ халқының таным-түсінігінде уақыттың жағымды, жағымсыз қасиетке ие екендігін түрлі тілдік бірліктерден байқаймыз. Мысалы: *сәтті күн, сәтсіз күн, айы оңынан туған сәт т.б.* Тарихи жырлардағы уақыт аса бағалы, жауапкершілікке толы екенін мына мысалдан көре аламыз:

Серт байласып, қош айтып, жігіт кетті,

Жақында *серт байласқан күн* де жетті,

Асығып бірін-бірі көріскенше,

*Үш күні үш жылдай боп әзер өтті* («Көкжарлы Барақ батыр», Т.60, б. 132).

*Үш күні үш жылдай болып әзер өтті* тілдік бірлігінде адамның қабылдауындағы уақыт. Яғни уақыт белгілі бір сызық бойымен, өз ағымен алға жылжып отыр, ал батыр үшін, уәделескен күніне жету үшін үш күні үш жылдай болып, уақыт тоқтап қалғандай байқалады. Жырда Барлыбай мен Айсұлу қыздың бір-біріне серт байласқан күні, осылайша уақыттың баяулау қасиеті орын алады. Бұл уақыт адамның ойлауында, сол басынан өткізіп отырған оқиғаға орай туындап отырған сәт.

Жырда уақытты бағалау, уәде тұру маңызды саналады. Бұл пікірімізге Барлыбай мен Айсұлу қызды суреттеген сәті дәлел. Мысалы:

Екі күн мөлшер өткенде,

Келіп қалсаң, жөн-деді.

Бірін-бірі қия алмай,

Әзер ғана «Қош» деді.

Айтқан күннен кешігіп,

Келсең, жолың бос, - деді(«Көкжарлы Барақ батыр», Т.60, б. 132).

Тарихи жырдағы кейіпкерлер уәдеге берік, уақыттың қадірін білетін жандар. Мысалдағы қос ғашықтың кездесер күнін белгілеп, уақытты бағалағанын байқаймыз.

Уақыттың тоқтап қалуы немесе жылдам өтуі, адамның жеке қабылдауына тән құбылыс. Сол секілді төмендегі мысалда уақыт тоқтауы, баяулауы көрініс тапқанын байқаймыз. Мысалы:

Қайтады Қанышайым жылай-жылай,

*Он екі жылдай болды осы он екі ай* («Бөгенбай батыр», Т.58, б. 92).

Е.Н. Широково перцептуалды уақытты «эмотивті уақыт» терминімен атап: «эмотивті уақыттың белгісі: жылдамдауы, баяулауы, үзіктігі» [110, с. 215] деп уақыт кейде баяу жылжыса, кейде тез өтетін қасиеті бар екенін айтып өткен.

Мына мысалдан тарихи жыр кейіпкерлері үшін уақыт бағалы, құнды екенін көруге болады. Мысалы:

О, дариға, *тәтті өмір*!

*Тарыққан күні балдайсың*.

Көркің күмбез күндей боп,

*Жарқырап атқан таңдайсың* («Сырым батыр», Т.60, б. 371).

Мысалда Сырым батырдың жаудан жарақат алып, өлім аузында жатқан сәтіндегі ішкі толғанысы баяндалады. *Тәтті өмір, тарыққан күн, жарқырап атқан таң* тіркестері кейіпкердің ішкі толғанысын, өмірдің маңызды екенін, әр сәтті бағалы өткізу қажеттігін байқатады*. Автор балдай, таңдай* теңеулері арқылы уақыттың бағалы екенін кейіпкердің монологымен жеткізе білген.

Кез келген мәтіндегі кейіпкер, жалпы өмір сүріп отырған адамда өткен күніне өкіну сезімі болады. Сол секілді тарихи жыр кейіпкерлері де өткен күнге өкінішін былайша білдіреді:

Сәлем айт, тірі жетсең анамызға

Шырақ-ай, шын айырылып қаламыз ба?

Жас күнде қапыда өткен *қайран күн-ай,*

*Бір күнде жел кірмеген арамызға.* ( «Ер Жасыбай», Т. 59, б. 15).

Мысалдағы *қайран күн* тілдік бірлігінен кейіпкердің ішкі сезімі, сол жастық уақытын аңсаған сәтін байқаймыз. Жыр жолдарында берілген *арасына жел кірмеу* фразеологизмі анасымен тату болғанын, кейіпкер санасында өткен күні жағымды эмоциямен сақталғанын аңғаруға болады. *Қайран күн-ай* тіркесіндегі *-ай* шылауы кейіпкердің сезімін үстемелеп көрсету үшін қолданылған.

Тарихи жырлардағы перцептуалды уақытты беруде *түн, күн, таң*лексемалары жиі қолданылады. Күн – түнге қарағанда ұзақ уақытты қамтиды, белсенділік, қозғалыс басым. Ал, түн – қою қараңғылық болатын, тылсым күштерге толы, мезгіл ретінде беріледі. Халқымыздың танымында да түн – «тыныштық», «жалғыздық», «қараңғылық» түсініктерімен ассоциацияланады. Мысалы: ай қараңғы, жеті қараңғы түн, көзге көрінбейтін мезгіл т.б. фразеологизмдер түн қараңғылық түсінігімен ассосацияланатынына дәлел. Сонымен қатар халық танымында «түн» мезгілінде қорқыныш, қауіп басым саналады. Мысалы: «Түн кезе берсең, түбі шайтанға тап боларсың» деген мақалдың астарында қорқыныш, үрей тудыратын мезгіл түн екеніндігін аңғартады. Ал тарихи жыр мәтіндерінде «түн» лексемасы тыныштықты білдірмейді, батырлар үшін күні-түні соғысу, елі үшін жан аямай күресу басты нысанға айналған. Жырлардағы басты кейіпкерлер елі үшін күндіз де, түнде де соғысып, жауымен алысқан бейнесі берілген. Олар «түн» мезгілінде де қозғалыста болады. Халқымызда «Түн соғыста демалатын мезгіл емес, жаудан кек алатын мезгіл» деген мақал осыдан қалса керек. Тарихи жырдан мысал келтірейік:

Қалың қол келе жатыр *күнi-түнi,*

*Адасқан таба алмайды бiрiн-бiрi («*Мырқы батыр», Т. 59, б. 321).

*Күн-түн* қатып жол жүріп,

Ай жарымдай күн жүріп,

Жеріне қазақ келеді,

Ел қарасын көреді *(*«Барақ батыр», Т. 60, б. 10).

Сонымен қатар түн – халқымыздың дүниетанымында да қою қараңғылық басқан мезгіл екенін мына мысалдардан байқай аламыз.

Қалың ел қаптап жатқан сақтанбаған,

Жігіт жоқ қанжығада мақтанбаған.

*Түн болды, көз байланған мезгіл еді,*

Бұрқ етті ащы дауыс аттандаған («Бөгенбай батыр», T. 59, б. 36).

Көз байланған мезгіл – бейуақыт болып саналады. Күннің ұясына кіріп, елең-алаң уақытты білдіреді. «Қазақтың этнографиялық категориялар, ұғымдар мен атауларының дәстүрлі жүйесі» атты энциклопедияда: «Қазақ ұғымында бейуақ қолайсыз мезгіл. Қас қарайған, көз байланған шақта сақ болыңдар», - деп қариялар үнемі ескертіп, сақтандырып отырады. Күн ауып, белсенді жарық энергиясы кеткен мезгілде адам ағзасы іңірдегі қараңғылық құрсауына бейімделе алмай жатқан қарбалас шақта әртүрлі сәтсіздіктер (жол-көлік апаты, жығылу-сүріну, түрлі теріс қадамдар т.б.) орын алады. Осыған байланысты қауым арасында орнаған ырым-тыйымдар бар. Бейуақта ұйықтауға, асығыс-үсігіс әртүрлі істер істеуге қатаң тыйым салынады. Түн қараңғылығы түскенше мамыражай қалыпта, сабыр сақтап, аялдай тұруы тиіс (Қосымша Ә). Мәтіннің мазмұнына үңілсек, осы уақытта халыққа жағымсыз хабарлар келгенін аңғаруға болады. *Көз байланған шақ, көз байланған уақыт* деген фразеологизмдердің астарында ештеме көрінбейтін қараңғылық басқан мезгіл екенін байқай аламыз.

Жалпы, көшпелі халықтың таным-түсінігінде ымырт жабылғанда, қас қарайғанда (сумерки орыс тілінде) ұйықтауға, жаңа іс бастауға тыйым салынады. Қазақ тілінің түсіндірме сөздігінде екінді кезіне: «Бесін мен ақшам арасындағы мезгіл» (Қосымша Ә) – деген уақыт арасына жатқызады. Яғни бұл уақыт адамдар үшін қауіпті шақ болып саналады. Осы мысалдан кеш батқан уақытта жаңа іс басталмайтынын байқауға болады.

Қазақ тарихи жырларында «түн» лексемасын беруде түнді адам кейпіне енгізеді. Түн – қабағы түйілген, жауап қатпайтын, қатал адам ретінде қабылданады. Мысалы:

*Мылқау, меңіреу қара түн*

Қабағың түйіп оңып,

Бермейсің жауап ешкімге оң («Жидебай батыр», Т.59, б. 308).

Мысалдағы «*мылқау, меңіреу қара* *түн*» кейіптеу амалы, күрделі эпитет арқылы жасалған. *Қабағы түйілді, жауап қатпады* сөз тіркестерінен түн адам кейпіне еніп, кейіптеу амалы айқын көрініп тұр. Сол себепті «түн» лексемасы – жауапсыз, тылсым күшке ие перцептуалды уақыт моделін айқындайды.

«Түн – бұл адамға қарсы мистикалық күштер әрекет ететін уақыт, сондықтан фольклорлық мәтіндерде «түн – өлім символының темпоральді жоспары» [114]. Жалпы адамзаттың танымында түн мезгілі қараңғылықтың, тылсым бір күштердің күшейетін мезгілі, кейбір түсініктерде түн-бүкіл тіршілік атаулының демалатын уақытымен бейнеледі. Берілген мысалдағы *мылқау түн, меңіреу түн* жағымсыз мағынада қолданылып, түнді адам ретінде қабылдап, кейіпкер үшін жағымсыз сәт болғанын байқаймыз.

Тарихи жырда «түн» лексемасы жағымсыз мағынада, былайша суреттеледі:

*Түн* қатып, қалмақ *түндетіп*,

Жер мен Көкті күңірентіп,

Қатын-қалаш баланы,

Қоралы қойдай шулатып,

Зорлыққа қазақ көне алмай,

Жұмсады күш қайратты.

Сүйікті жері Алтайдан,

Сонда қазақ ауыпты.

*Қара түн* басты басына

Алтайдың бойы сел болды-ау,

Көзден аққан жасына («Көкжарлы Барақ батыр», Т.60, б. 140).

Алғашқы мысалдың мазмұнына үңілсек, түн уақытында қалмақтар жорыққа шығып, қатын-қалаш баланы шулатып, елдің мазасын алған сәт екені байқалады. Келесі мысалдағы автор қолданысындағы *қара түн* тілдік бірлігі қазақ халқының басына қиыншылық туғандығын аңғартады. *Түн* лексемасы *қара* сөзімен тіркесіп, жағымсыз мағынада қолданыс тапқан. Қазақ халқының танымында «қара» түрлі мағына береді. «Қара қазақ» деген сөз ұлтымызға етене таныс сөз екені белгілі. Түр сипатымыз əр түрлі болса да «Қара қазақтың ұрпағымыз ғой» деп, қара көзіміз бен, қара сөзіміз бен мақтанамыз. «Тамырын терең жайған текті елміз» деп шаттанамыз. Əр нəрсенің екі жағы болатыны сияқты «қара» сөзінің де екі қолданысы бар. «Қара ниет» деген сияқты сөздер сөздік қолданысымызда кездесетіні белгілі. Осыған қарамастан осы бір түс біздің ұлтта көбінесе қарапайымдылықты, адалдықты, сенімділікті, қасиеттілікті бейнелейді [115].

Перцептуалды уақыт моделін беруде *«күн» лексемасы* да тарихи жырларда жағымды, жағымсыз мағыналарда кездеседі.

Мысалы «Барақ батыр» жырында қалмақтың адуынды Алакөбек батыры жас баламен айқасқа түсіп, жеңіліп, сәтсіз күні соғыс бастағанын былайша суреттейді:

Іздеп келіп қазаққа,

Саудаға салды сау басын,

*Сәтсіз күні* шығып сапарға,

Жолының білді болмасын («Барақ батыр», Т.60, б. 97).

Мысалдағы *сәтсіз күн* тіркесі уақыттың жағымсыз қаисетін айғақтап, сол уақытта кейіпкердің жолы болмай, ісі алға баспағаны байқалады.

Уақыт адамға бағынышты емес, ол тәуелсіз. Уақытқа қозғалыс, жылжымалылық тән. Адамның жүріп өткен жолы, өмірі уақытпен тығыз байланысты. Қазақ тарихи жырларында *күн* лексемасы бір тәулік уақытын көрсете отырып, *шегір күн* деген эпитет арқылы былайша беріледі.

Сүйгенім Садыр еді өмірлігім,

Серт еткен бір көтермек өмір жүгін.

Ол кетті елі үшін болып құрбан,

Мен қалдым тепкісінде *шегір күннің*

(«Батыр Жәнібектің өлеңі» , T. 59, б. 200).

Шегір – «сарғыш» деген мағына береді ( Батырлар жыры, Т. 37, б. 18).

Әдебиетке қосу

Тарихи жырдағы перцептуалды уақытты білдіріп тұрған *шегір күн* эпитет, жағымсыз мағынада қолданылып тұр.

Тарихи жыр мәтіндерінде перцептуалды уақыт «түн» мезгілі *мылқау түн, меңіреу түн,* *қайғылы, күйінішті түн* деп берілсе, «күн» мезгілі *қараңғы күн, сәтсіз күн, шегір күн, қиямет күні* деген лексикалық бірліктер арқылы жағымсыз мағынада қолданылған.

Тарихи жыр кейіпкерлерінде Құдайға жалбарыну, Алладан рахымшылық сұрау жиі кездеседі. Аллаға сену, осы күніне тәубе ету жыр кейіпкерлеріне тән қасиет. Мысалы:

Мың бір тәуба Құдайым,

*Қараңғы өткен күнімнің*

Ақырын Алла жөндедің («Ер Жасыбай», Т. 59, б. 28)

Зерттеуші С.М. Толстая: «Уақыт жағымды да, жағымсыз да бағалауыштық қасиетке ие: ол жақсы да, жаман да, таза да таза емес те, қауіпті де қауіпсіз де болуы мүмкін. Ол ғаламды реттеуші және адам өмірін ұйымдастырушы басты құрал» [116]. Расымен де уақыттың жоғарыдағы мысалдарда бағалауыштық қасиетке ие екеніндігін аңғардық. Бірде жағымды қасиетін көрсетсе, бірде жағымсыз қасиетін байқаймыз.

Тарихи жырлар тарихта болған тұлғаларды суреттеген, олардың ерлігін баяндаған шығарма екенін ескерсек, жыр кейіпкерлерінің уақыт туралы ойлары, пайымдаулары сол замандағы уақыт туралы бүкіл халықтың таным-түсінігін байқатады.

«Күн және түн» опозициясынан басқа, тәуліктің аралық бөліктері («жартылай жарық» және «жартылай қараңғы») – таң және кеш кездеседі [114, с. 3-160]. Халқымыздың таным-түсінігінде таң мезгілі күн көкжиектен көтеріліп, жерге жарық түсе бастаған сәтті суреттейді. *Алагөбе, алаң-елең, алаң-ғұлаң* – таңғы мезгілде айнала әлі жарықтанбай, бозғылт тартқан кезін білдіреді. *Құлан иек, құлан сәрі* – таң жаңа сыз беріп ата бастаған кезді суреттесе, *таңсәрі* – жерге жарық түсе бастаған мезгілді суреттейді. Яғни халқымыз бір ғана таң мезгілін өзін бағалауға үлкен мән беріп, табиғатпен тілдесіп, түрліше атағаны аңғарылады. Ал біз қарастырып отырған «таң» мезгілі тарихи жыр мәтіндерінде бір істің бастауы, яғни «бастапқысы, басы» мағынасымен астасып жатыр. Орыс халқының тілдік санасындағы «уақыт» концептісін қарастырған И.И. Рубакова: «Таң орыс частушкаларында «бастау» ұғымымен сәйкес. Бұл жаңа өмір бастауы, жаңа істің бастауы» [114, с. 120].

Қазақ тарихи жыр мәтіндерінде таң лексемасы – *таң құланиектегенде, таң атқанда, таң бозарып атқанда, таң сарғайғанда т.б*. бірліктермен беріледі. Таң – түннің аяқталатын мезгілі, бір істің басталар сәті. Жырларда батырдың соғысқа аттануы, халықтың көшіп-қонуы немесе ханның халықты жинап, халыққа жар салуы секілді оқиғаларда көрініс тапқан. Мысалы:

Қас қарайып, күн батқан,

Бір мезгілде *таң атқан,*

*Таң атқасын* Түгел қарт,

Жар салып, халықты жинатқан («Барақ батыр», Т. 60, б. 25).

Байқап отырсақ «Барақ батыр» тарихи жырындағы Түгел қарт таң мезгілінде халықты жинап, маңызды хабар айтады. Халық түсінігінде «таң» әр істің бастауы, жаңа хабар айтатын, жаңа іс бастайтын мезгіл саналады.

Мысалы:

*Таң атсын не де болса көрелік біз*,

Мәнісін таң атқан соң білелік біз («Өтеген батыр», Т. 59, б. 156).

*Ай туып, таң атады*

Арғымақ атқа мінеді

Найзасын оңдап жебеді,

Садақтың оғын кезеді( «Базар батыр» жыры, T.60, б. 227).

Алғашқы мысалда, кейіпкер таңның атуын күтіп, алда болатын хабарды таң атқан соң білуді жөн санайды. Екінші берілген мысалда, таң атқан соң, елін қорғаушы батыр арғымағына мініп, жауға аттанады. Соғыстың бастағалы тұрған уақытын көрсетеді. Яғни «таң» сол кездегі халықтың танымында әр істің бастауы, батырдың жорыққа шығуы, соғыс басталар сәтімен көрініс берген.

Жоғарыда зерттеулерімізде уақыттың жағымды да, жағымсыз да қасиеті болатынын айттық. Тарихи жырлардағы «таң» лексемасын талдауда «таң» кейде жағымды саналса, кейде жағымсыз мағынада қолданылады. Мысалы:

Ол заманда сұраған

Әбірхайыр хан еді,

Қара қазақ халқына

*Ағармай атқан таң еді* («Барақ батыр», Т. 60, б. 52).

Тарихи жырдағы таң мезгілі халықтың басынан өткен қайғылы оқиғаны беруде ауыспалы мағынада беріліп, *ағармай атқан таң* тіркесі қолданылған. Ағармай таңның атуы, ел ішіндегі қайғылы оқиғаны суреттеу үшін ұтымды қолданыс тауып, халық уақыт мезгілі арқылы қиын жағдайдан ақпарат береді.

Тарихи жырларда «таң» лексемасы сын есіммен бірігіп, жағымды мағынада берілген. Мысалы:

Бұлардың күткен бақыты алдында тұр,

Бақыттың атқан *жаңа таңында* тұр («Мырқы батыр», Т.59, б. 214).

Мысалдағы *бақыт таңы, жаңа таң* тіркестерінен кейіпкер үшін қуанышты хабар, жаңалық болғанын аңғарамыз.

«Аспан денелерінің қозғалысын жіті бақылап, қадағалаудың арқасында ата-бабаларымыз тәулік, апта, ай, жыл мерзімдеріндегі уақыттық өлшемді дәл, нақты болжап білген. Әсіресе таңның ату көрінісіне байланысты қалыптасқан тіркестер сағаттың мөлшерін дұрыс білдіре алған: *таң атпай, ел тұрмай, таң қараңғысында, таң білінер білінбесте, таң сыз бергенде, бозторғай шырылдағанда, таңғы намазда, таң құлан иектенгенде, таң бозынан, елең-алаңда* т.б. Аталған тұрақты тіркестердің кейбірі нақтылы іс-әрекетпен байланысты мезгілді танытса, кейбірі бейнелі, образды сипаттағы сөздік қолданыстар негізінде қалыптасқан: *құлан иектеніп атқанда, арайлап атқанда, асықпай атқанда, таңғы тәтті ұйқыда* т.б. [117].

Тарихи жыр мәтіндерінде таңғы уақыт ұйқының ең тәтті мезгіл екені былайша суреттеледі:

Бір жатса, *үш күн, үш түн* ұйықтар шағы,

Ол шақты сезінбейді ешбір жанды.

*Таңғы шақ* ұйқы тәтті мезгіл еді,

Бір күш көп Жанекеңді езгіледі («Жәнібек батыр», Т.59, б. 187).

Алдыңғы мысалдан батыр Жәнібектің ұйқысы қатты екендігін, бір ұйықтаса, ештеңені сезбей ұйықтайтынын байқаймыз. Келесі мысалда таңғы уақыт адам үшін ұйқы қатты қысатын мезгіл екенін аңғаруға болады.

Қорыта келгенде, перцептуалды уақыт адамның ішкі жай күйімен, эмоциясымен байланысты уақыт түрі. Перцептуалды уақыт – адамның сол уақыттағы ішкі жан дүниесіндегі өзгерістерді бере отырып, уақытың түрлі сипатын көрсетеді. Тарихи жырлардағы тарихи тұлғалар үшін уақыт кейде жағымды, кейде жағымсыз сипат алды.

Тарихи жырлардағы перцептуалды уақыт көрінісін төмендегідей тұжырымдауға болады:

1. Перцептуалды уақыт адамның ішкі-жай күйі, эмоциясы арқылы берілетін уақыт моделі.
2. Тарихи жыр мәтіндеріндегі перцептуалды уақыт моделі *күн, түн, таң, кеш* лексемаларымен берілгені анықталды.
3. Перцептуалды уақыт көрінісін талдауда «күн», «түн», «таң» лексемалары жиі қолданылып, перцептуалды уақытты беруде түрлі сипатқа ие болатынын аңғардық.
4. Тарихи жырдағы уақыттың кейде жағымды, кейде жағымсыз қасиеті тарихи жыр мәтіндері негізінде дәлелденді.
5. «Таң» лексемасы бір нәрсенің бастауы, бастамасы ретінде қолданылып, «таң» лексемасы, әр істің бастауы, жаңа күн, жаңа хабар, жарық сөздерімен ассосацияланатынын байқадық.
6. «Түн» лексемасы тылсым күштерге толы, қою қараңғылық басқан «қараңғылық», «тылсым дүние», «қозғалыс» ұғымдарымен ассоциацияланатыны байқалды.
7. «Күн» лексемасы кейде жағымды мағынада қолданыс тапса, кейде жағымсыз мағына көрініс тауып, тілдік бірліктер арқылы дәлелденді.

**2-бөлім бойынша тұжырым**

Тарихи жырлардың тілін когнивтік аспектіде қарастыру барысында тіл адамның ең басты қаруы, ойды жарыққа шығарудың басты құралы екендігі, әр халықтың таным-түсінігі тілі арқылы ұрпақтан ұрпаққа жетіп, мирас болатып қалатыны, сол арқылы бүкіл ұлттың болмысын тануға болатыны айқындалды. Тарихи жырлардағы «уақыт» модельдеріне талдау жасау, әлемнің тілдік бейнесін ашуға, ұлттық болмысты тануға, тіл мен қоғам, тіл мен адам байланысын ашуға негіз болды. Тарихи жыр – халқымыздың мол мұрасы сақталған, көркем тілмен кестеленіп жазылған қазына екенін ескерсек, оның тілін когнитивтік аспектіде тереңдетіп зерттеу, ұлтымыздың болмысын тануға мүмкіндік беретіні айқын.

Бұл тарауда тарихи жырлардағы «уақыт» модельдеріне анықтамалар беріліп, ғалымдардың жіктемелеріне тоқталып, ғылыми әдебиеттерде зерттелуі жайы талқыланды. Уақыттың тарихи жырда көрініс тапқан: биологиялық, әлеуметтік, перцептуалды, циклдік және сызықтық уақыт модельдері анықталды. Тарихи жырдан тілдік бірліктермен мысалдар келтіріліп, уақыттың түрлі сипаттау көрініс табатыны байқалды.

Ғалымдардың жіктемелеріне сай уақыттың негізгі екі моделі: сызықтық және циклдік уақыт терминдері қолданылып, тарихи жырдан тілдік бірліктер негізінде талданды. Циклдік уақыт – уақыттың айналмалы, қайталанатын сипатын көрсетсе, сызықтық уақыт – уақыттың бір бағытта жүретін, қайтымсыздық қасиетін білдіреді. Уақыттың қайталануы, күн мен түннің, жыл мезгілдерінің ауысуы қазақ халқының танымындағы құбылыс, оны тарихи жыр мәтіндерінен алынған тілдік бірліктермен дәйектелді.

Уақыттың сызықтық сипатын беруде тарихи жыр мәтіндерінен тілдік бірліктер алынды. Мысал ретінде күннің бөліктері алынып: «күн», «түн», «таң», «апта», «ай», «жыл» лексемалары талданды. Сонымен бірге уақыттың өтпелі, қайтымсыз, бір бағыттылық қасиеті анықталды. Уақыттың сызықтық сипаты өткен, қазіргі және келешек уақыт түрінде болатыны және адамның (жыр кейіпкерлерінің) бүгінімен, болашағымен және өткенімен байланысты екені айқындалды.

Тарихи жырлардағы биологиялық уақыт моделі батырдың өмірге келгенінен сәтінен бастап, өмірден өткенге дейінгі уақытын қамтитынын, адамның жасымен байланысты қарастырылды. Биологиялық уақытты беруде адамның жас шамасы төрт негізгі кезеңді құрайтыны анықталды: *балалық шақ, жастық шақ, ағалық шақ, қарттық шақ.* Аталмыш уақыт сипатын беруде жастық шаққа қатысты тілдік бірліктер саны басым түсті, себебі, жыр кейіпкерлері тарихи тұлғалар болғандықтан және олардың ерлігі дәріптелгендіктен жастық шақ көбірек сипат алды. Сонымен қатар, адамның жасына қатысты тілдік бірліктер, адамның өмір сүру мәртебесіне қатысты тілдік бірліктер талданып, кейбірінің мағыналарына талдау жасалды.

Тарихи жырлардағы әлеуметтік уақыт моделін беруде ел есінде қалған тарихи оқиғалардың халық танымында берік орнауынан пайда болған тілдік бірліктер, халықтың тұрмыс-тіршілігімен байланысты тілдік бірліктер, тілімізде әлі күнге дейін уақытты бағамдауда қолданыста жүрген фразеологиялық тіркестер, халық ойлап тапқан халықтың өлшем бірліктер кездесіп, әлеуметтік уақыт моделінің сипатын айқындай түсті.

Тарихи жырлардағы перцептуалды уақыт моделі басқа уақыт модельдерінен ерекшелініп, уақыттың философиялық қырын арттырды. Тарихи жырлардан алынған мысалдар негізінде уақыттың баяулауы немесе жылдам өтуі, уақыт кейде жағымсыз, кейде жағымды болатыны байқалды.

Жалпы алғанда, жоғарыда аталған «уақыт» концептісінің модельдері тілді когнитивті бағытта зерттей отырып, ұлттық болмысты ашуға негіз болатын, тіл мен адам, тіл мен қоғам, тіл мен таным байланысын айқындай түсті.

**3 «УАҚЫТ» КОНЦЕПТІСІН ОҚЫТУДЫҢ ЛИНГВОДИДАКТИКАЛЫҚ НЕГІЗДЕРІ**

**3.1** **«Уақыт» концептісін оқыту барысында білім алушылардың тілдік-танымдық құзыреттіліктерін қалыптастыру**

Мемлекеттің жарқын болашағына жол ашатын білім беру жүйесі. Осы қағидаға сәйкес оқыту үдерісінің басты мақсаты – бәсекеге қабілетті, өз ойын еркін жеткізе алатын, креативті ойлайтын, таным-түсінігі мол, ұлттық құндылықтарды біліп, қастерлеп өз ұлтының жанашыры болатын азаматтар мен азаматшаларды тәрбиелеу және терең білім беру. Қазіргі білім беру жүйесінде студенттердің тілдік-танымдық құзыреттілігін қалыптастыру, әсіресе әлемнің тілдік бейнесі мен мәдениетін көрсететін тұжырымдар мен концептілерді меңгерту маңызды болып табылады. Осы тұрғыда «уақыт» концептісінің семантикалық өрісі тілдік білім беру саласында терең зерттеу нысанына айналған. Уақыт – әрбір мәдениет пен тілде өзіне тән түсініктер мен бейнелерді қалыптастыратын абстрактілі ұғым болғандықтан, оны меңгеру мен оқыту үдерісінде білім алушылардың танымдық қабілеттерін дамытуға ықпал етеді. Бұл тұрғыдан алғанда, «уақыт» концептісінің семантикалық өрісін түсіну мен оны тілдік тұрғыда игеру студенттердің тілдік-танымдық құзыреттілігін қалыптастырудың негізі. Сонымен қатар, тарихи жырлардағы «уақыт» концептісі ЖОО-да студенттердің тілдік-танымдық құзыреттілігін қалыптастыра отырып, өз ұлтының тарихын, әдеби мұраларын меңгертуге ықпал етеді. Осы негізде жоғары оқу орнында тарихи жырларды оқытудың, оның ішінде тарихи жырлардың тіліне тілдік талдау жасау, білім алушының өз ұлты жайлы терең білім алуына, тарихи тұлғалардың өмірі мен тарихын білуге мүмкіндік туады.

Біздің зерттеу жұмысымызда ЖОО-да тарихи жырлардағы «уақыт» концептісінің семантикалық өрісін құрайтын лексиканы меңгертуде студенттердің тілдік-танымдық құзыреттілігін арттыру көзделеді. Ең алдымен, құзыреттілік ұғымына тоқталсақ, құзыреттілік дегеніміз – білім алушының білім алу барысында белгілі бір салада, кәсіби немесе өмірлік жағдайларда тиімді әрекет етуі үшін қажетті білімді, дағдыларды игеруі. ХІХ ғасырда «құзыреттілік» термині американдық ғалым Н. Хомскийдің есімен байланысты. Ол құзыреттілік – белгілі бір істі жүзеге асыру барысында адам бойындағы қажетті қабілеттердің жиынтығы деп түсіндіреді [118]. Ресейде 1980 жылдардың соңынан бастап «құзырет» және «құзыреттілік» ұғымы қолданылады бастады. Қазіргі кезде аталмыш терминдер қазақ тілін оқыту әдістемесіне де енгізілген. Сонымен қоса, «біліктілік», «кәсіби біліктілік» терминдері қолданылып жүр. Бұл айтылғандардың барлығы да білім алушының білім-білік дағдыларын жетілдіруге, оқу сапасын жақсартуға ықпал ететіні сөзсіз. Құзыреттілік студенттерге тек теориялық білімді игерту ғана емес, сонымен қатар алған теориялық білімдерін өмірде қолдануға мүмкіндік беретін практикалық дағдылар мен әлеуметтік қабілеттерін дамыту үшін қажет.

Ғалымдар құзыреттілік ұғымына былайша анықтама береді: Ш.Т. Таубаева: «Құзыреттілік бұл тұлғаның оқыту мен əлеуметтену процестері барысында меңгерген білім мен тəжірибеге негізделген, оның жалпы қабілеті мен іс-əрекетке даярлығы ретінде айқындалатын, тұлғаның кіріктірілген қасиеті» [119] деп тұжырымдайды. Расында, құзыреттілік студенттің алған білімін тәжірибеде қолдануы, теориялық білімді тәжірибе арқылы дәлелдеуі болмақ. Ғалым В.И. Вайденко құзырет және құзыреттілік ұғымына былайша анықтама береді: «Құзырет жеке адамның белгілі бір қызметті жүзеге асыру үшін түрлі тапсырмаларды шешудегі білім мен дағдыларының жиынтығынан тұратын қабілеті. Ал құзыреттілік деп жеке тұлғаның кез келген әрекет барысында қалыптасқан құзыреттері арқылы өзін-өзі танытуы деп көрсетеді» [120].

Яғни, құзыреттілік дегеніміз – студент жеке тұлға ретінде теориялық білімін пайдалана отырып, іс-жүзінде өзінің білім, білік, дағдыларын іске қосып, тәжірибе жүзінде оны көрсете алуы. Жалпы құзыреттіліктің бірнеше түрлері бар: мәдениеттанымдық құзыреттілік, оқу-танымдық құзыреттілік, коммуникативтік құзыреттілік, ақпараттық-технологиялық құзыреттілік, әлеуметтік-еңбек құзыреттілігі, тұлғалық өзін-өзі дамыту құзыреттілігі, когнитивтік құзыреттілік т.б.

Біздің зерттеу нысанымыз болып отырған тілдік-танымдық құзыреттілік білім алушылардың оқу мен таным процесінде аса маңызды орын алады. Бұл құзыреттілік тек тілдік дағдыларды ғана емес, сонымен қатар білімді меңгерту, ақпаратты өңдеу, жаңа идеяларды ойлап табу және мәселелерді шешу қабілеттерін де қамтиды. Студенттердің аталмыш құзыреттілігін дамыту, олардың кәсіби біліктілігін арттырып, жеке тұлға ретінде қалыптасуына мүмкіндік береді. Оқу процесінде тілдік-танымдық құзыреттілік білім алушыларға ғылымды меңгеруге, өз пікірін дұрыс білдіруге және түрлі мәселелерді шешуге қажет дағдыларды үйретеді. С.Р. Рахметова «Қазақ тілі синтаксисін қатысымдық-танымдық тұрғыдан оқытудың ғылыми-әдістемелік негіздері» атты кандидаттық диссертациясында «құзырет» пен «құзыреттілік» терминдерінің ара-жігін ажыратып, былайша анықтама береді: «құзырет – студенттің білуі қажет нəрсе болса, құзыреттілік дегеніміз осы нəрсені жақсы істеуі, өзін-өзі танытуы, білімі, білігі, өзін-өзі бағалауы» деп екі терминнің айырмашылығын атап, екеуінің де басты нысаны білім алушы екенін баяндайды [121]. Жалпы, кез келген сала маманының тілдік-танымдық құзыреттілігін арттыру маңызды. Себебі, белгілі бір саланың маманы өз білім, білігін тілі арқылы жеткізіп, өзгелерге игертеді. Бар білімді өзгелерге игерту үшін ойын жүйелі жеткізе білуі, сөйлемдердің дұрыс құралып, ақпараттың түсінікті тілде жетуі қажет. Cтудент ұлттық дүниетанымды дәріптей отырып, көркем шығарма тіліне тілдік талдау жасап, әлемнің тілдік бейнесін ашатын тұлға.

Студенттердің тілдік-танымдық құзыреттілігін қалыптастыруда ең алдымен сөздік қорын дамыту, тіл байлығын арттыру көзделеді. Тілі бай, сауатты тұлға кез келген уақытта өз ойын еркін білдіре алады. М. Балақаев «Тіл мәдениеті және қазақ тілін оқыту» атты еңбегінде тіл байлығы – бүкіл ұлттың айнасы екенін айта келіп, былайша пікір білдіреді: «Тіл байлығын игеру – ана тілін қадірлейтін, тіл мәдениетінің шыңына қол созатын адамның әрекеті. Тіл арқылы айтылатын ой сөзге, сөз тіркесіне, солардан құралған сөйлемдерге негізделеді. Тілдің басты қаруы – сөз. Арқаусыз кілем, алаша, мата тоқылмайтыны сияқты, сөзсіз сөйлем де құралмайды. Сөйлем адам ойын айтудың негізгі формасы болғандықтан, оқушының сөзден сөйлем құрап, өзгелермен тілдесе, жаза білуі – оның ақыл-ойының дамып, сана сезімінің арта түскенінің белгісі» [122]. Студенттердің тілдік-танымдық құзыреттілігін қалыптастырудың алғышарты – сөздік қорын молайту, өз ойын дұрыс, нақты және логикалық түрде жеткізуге баулу. Олардың көркем мәтін тіліне тілдік талдау жасап, сол көркем мәтіннің бай лексикалық қорын меңгеруі. Әрбір сөздің контекстегі мағынасын ашып, мәтін авторының айтайын деген ойын ашуы, берілген ақпаратты сақтап, жадында өңдеп, ойын әдеби тіл нормаларына сай тұжырымдап және толыққанды баяндай алуы. Сонымен қатар, жазбаша және ауызша қарым-қатынас дағдыларын жетілдіру арқылы студенттер өз пікірлерін дәлелдеуге, сұрақтар мен жауаптар арқылы мәселелерді шешуге үйренеді.

Студент тарихи жырларды оқып, тарихи тұлғалар туралы ақпараттар алады. Жырдың көркемдігін арттырып тұрған түрлі көріктеу құралдарын (теңеу, метафора, кейіптеу) тауып, сонымен қатар сол замандағы бай лексикалық қорды игереді. Тарихи жырлар тарихта болған, тарихи тұлғалар туралы жазылғандықтан, студент қазақ халқының сан ғасырлық тарихымен, тарихи тұлғалардың ерліктерімен, саяси оқиғалармен танысып, ұлттық дүниетанымын кеңейтеді. Ақпараттық заман ғарыштап дамып тұрғанда, өз ұлтымыздың тарихын білу, оны насихаттау қажеттілігі бар. Сол арқылы студенттердің отансүйгіштік сезімдері артып, қазақ халқының тарихын тереңірек игереді.

Біз жұмысымызда студенттерге тарихи жырлардағы «уақыт» концептісінің семантикалық өрісін құрайтын лексикалық бірліктерді меңгерту арқылы тілдік-танымдық құзыреттіліктерін қалыптастыруды мақсат етеміз. Ең алдымен, студент «уақыт» концептісін семантикалық өрісін анықтаудан бастайды. «Уақыт» концептісінің семантикалық өрісін жасауда жұмысымыздың екінші тарауында арқау болған «уақыт» концептісінің модельдеріне сүйенеміз. Сол арқылы «уақыт» концептісінің семантикалық өрісін жасаймыз. Содан кейін тарихи жырдың мазмұнымен танысып, «уақыт» концептісінің семантикалық өрісін құрайтын тілдік бірліктерді іріктеп, олардың мәтін ішіндегі берілуіне тілдік талдау жасайды. Былайша топтастыруға болады:

* циклдік уақыт моделі: *күн-түн, күні-түні, таңнан кешке дейін, жаз өтіп қыс келді т.б. тілдік бірліктер;*
* сызықтық уақыт моделі: *ғасыр, жыл, ай, апта, күн, түн, таң, кеш, түс т.б. тілдік бірліктер;*
* биологиялық уақыт моделі: *перзент, шырылдақ, бала, жігіт, қарт, ақсақал т.б.;*
* әлеуметтік уақыт моделі: *әбілхайыр ханның тұсында, әз тәукенің заманында, бір шай қайнатым уақыт, сүт пісірім уақыт, бесін, намаздыгер, намаздышам т.б. тілдік бірліктер;*
* перцептуалды уақыт моделі: *жарық таң, бақыт таңы, меңіреу түн, қара түн, сәтті күн, сәтсіз күн т.б.*

Яғни, студент ең біріншіден халқымыздың бай мұрасы сақталған, көркем тілмен кестеленіп жазылған тарихи жырлардың мазмұнымен танысады. Осы арқылы сол кезеңдегі халықтың дүниетанымы, болмысынан, тұрмыс-тіршілігінен туындаған уақытқа қатысты тілдік бірліктерді іріктеп, сол замандағы уақыт туралы түсініктерді игереді.

«Уақыт» концептісін меңгерту үшін келесі әдіс-тәсілдерді қолданамыз:

*Лексикалық жұмыс.*

Студенттерге уақытқа қатысты әртүрлі сөздер мен фразеологиялық тіркестерді талдап, олардың мағыналарын тереңірек түсіндіру маңызды. Мысалы, студенттер «кеш», «қазір», «болашақ», «өткен» сияқты сөздердің семантикалық мағынасына үңіле отырып, олардың тілдік, әлеуметтік және мәдени контексттерде қалай қолданылатынын зерттейді. Бұл жұмыс студенттердің сөздік қорын толықтырып, тілдің құрылымы мен логикасын түсінуге көмектеседі.

*Мәтіндер мен деректерді талдау.*

Студенттерге мәтіндер (тарихи жыр мәтіндері) оқыту арқылы олардың уақытты қалай түсінетінін және оны тілдік тұрғыда қалай бейнелейтінін байқауға болады. Тарихи жырдағы уақыттың өтуі, адамдардың уақытқа деген көзқарастары мен олардың әрекеттері қандай да бір өзгерістерге ұшырауы, мәдениет пен қоғамдағы уақыт туралы ойларды кеңінен қарастырады.

*Интербелсенді әдістер:*

*Жазбаша жұмыстар:* кесте толтыру, тілдік фактілер дәлелдеу, мәтіннен «уақыт» концептісін білдіретін сөздерді, сөз тіркестерін іріктеп, уақыттың түрлі қасиетін айқындау (бірбағыттылық, қайтымсыздық, өтпелік).

Жазбаша жұмыстар – студент үшін ең қажетті іс-әрекет. Себебі студент жазбаша жұмыстарды орындау арқылы оқытушы меңгерткен барлық теориялық материалдарды қамтып, жиынтығын жасайды. Қ.Жұбановтың мына пікірінен жазба жұмысының өзге іс-әрекеттерге қарағанда артықшылығын жетік түсіндіргенін байқаймыз. Ғалым: ...Жазулы сөзде бұл кемшіліктердің бірі де жоқ. Кітаптың сөзі қисық болсын, қалай жазылған болса, солай оқылады, қалай оқылса, солай түсініледі немесе түсініксіз күйімен қалып қояды... сондықтан, әсіресе, жазылатын сөздің қалай құру тетігін білу өте қажет» [123].

Жазбаша жұмыстар – адам миының ойлауымен тікелей байланысты болып, айтылған сөзді, сөйлемдері қағаз бетіне түсіру, өз ойын жинақтап жазуды талап етеді. Студенттер жазбаша тапсырмаларды орындату барысында төмендегідей нәтижелерге жетеді:

* өз көзқарасын ұстана отырып, мәтін құру;
* ғылыми стильді ұстана отырып, стильдік амал-тәсілдерді дұрыс қолдану;
* ойын дәлелді, фактілермен бере отырып, нақты ғылыми тұжырымдарға сүйену;
* өз тұжырымдарын тілдік бірліктермен дәлелдеу т.б.

*Топтық талқылаулар:*

«Уақытты тиімді пайдалану» тақырыбында пікір алмасу.

Wordwall.net, quizizz.com платформаларын негізінде түрлі интерактивті тапсырмалар әзірлеу.

*Практикалық тапсырмалар:*

Уақытқа байланысты сөздердің мағынасын контексте анықтау. Мысалы, тілімізде жиі қолданысқа түспейтін «намаздышам», «намаздыгер», «қызыл іңір» секілді уақытты білдіретін тілдік бірліктердің мағынасын ашып, сөздіктерді қолдану.

*Кросс-мәдени зерттеу:*

Қазақ тіліндегі «уақыт» концептісін басқа ұлттың тарихи жырларымен салыстыру, ұқсас ұғымдармен салыстыру (мысалы, ағылшын тіліндегі *time* немесе орыс тіліндегі *время*). Әр мәдениетте уақыттың әртүрлі концептуализациясы бар және студенттерге түрлі мәдениеттердегі уақыт концептілерін салыстырып, талдау маңызды. Мысалы, шығыс мәдениетінде уақыттың қайталануы, ал батыс мәдениетінде оның сызықтық сипаты айқын көрінеді. Студенттерге осы мәдени айырмашылықтарды көрсету арқылы олар әлемнің тілдік бейнесін кеңейтеді, басқа халықтардың уақыт туралы түсінігін тереңірек түсінеді.

*Когнитивтік карта жасау:*

«Уақыт» концептісін бейнелейтін ассоциативтік желілер құру. Мысалы: «таң» сөзімен байланысты ұғымдарды топтау (жарық, жаңа күн, үміт). «Түн» лексикалық бірлігімен байланысты ұғымдарды топтау (қараңғы, тылсым күш, қорқыныш, ұйықтау, демалу т.б.).

Жоғарыда аталған әдістер келесі тараушада кеңінен талданып, тапсырмалар легі ұсынылады. Оларды студенттерге оқытудағы нәтижелері көрсетіледі.

Қорыта келгенде, жоғары оқу орында студенттерге «уақыт» концептісін меңгерту арқылы біз студенттердің тек тілдік қабілетін емес, сонымен қатар олардың танымдық, логикалық және мәдени деңгейін дамытуға ықпал етеміз. Бұл ұлттық құндылықтарды сақтай отырып, қазіргі заман талабына сай тұлға қалыптастырудың маңызды қадамы. Осылайша, жоғары оқу орындарында «уақыт» концептісін оқыту арқылы студенттерді жан-жақты дамытуға, олардың ойлау қабілеттерін, мәдени танымдарын қалыптастыруға болады. Тілдік-танымдық құзыреттілікті қалыптастыру арқылы студенттер өз білімдерін тек теориялық тұрғыда ғана емес, практикалық тұрғыда да тиімді пайдалану қабілетіне ие болады.

**3.2 «Уақыт» концептісіне қатысты тілдік бірліктерді оқытудың интербелсенді әдістері**

Бүгінгі таңда егеменді елдің басты мақсаты – жан-жақты дамыған, озық елдердің қатарында болу. Оған жетудің басты жолдарының бірі – әлемдік білім кеңістігінде орын алу. Бұдан ұлттық білім беру жүйесін дамытуға, бағыттарын анықтауға, оны жаңа бағытқа, жаңа сапаға жеткізу мәселесі туындайды. Сондықтан білім беру мазмұнын байыту, оқыту процесін жетілдіру, инновациялық технологиялардың пайда болуы, өз елінің, халқының жан-жақты дамыған, рухани бай тұлғасын қалыптастыру өзекті міндетке айналып, оны шешуді талап етеді.

Білім – болашаққа бастар жолдағы қазақ халқының орасан зор стратегиялық қоры. Білім беру жүйесін қазіргі заманғы талаптарға бейімдеу, дамыту, өзгерту – қоғамдық маңызы бар үлкен мәселе. Қазақстандық білім беру жүйесі тарихының жаңа кезеңі зерттеумен, тиімділікті анықтаумен және оқу үдерісінде оқытудың жаңа жүйелері мен жаңа технологияларын енгізумен ерекшеленді.

Педагогикада оқытудың бірнеше үлгісі бар:

* *пассивті* – білім алушы «объект» ретінде әрекет етеді (тыңдайды және қарап отырады);
* *активті* (белсенді) – білім алушы «субъект» ретінде әрекет етеді (өздік жұмыс, шығармашылық тапсырмалар);
* *интерактивті* – өзара іс-қимыл. Оқытудың интерактивті моделін пайдалану өмірлік жағдайларды модельдеуді, рөлдік ойындарды пайдалануды, мәселелерді бірлесіп атқаруды, тәжірибелік жағдайларды шешуді қарастырады. Оқу процесінің қандай да бір қатысушысының үстемдігі болмайды. Әсер ету объектісінен білім алушы өзара іс-қимыл субъектісі болады, ол өзінің жеке бағдарын ұстана отырып, оқу процесіне өзі белсенді қатысады [124]. Бүгінгі таңда интербелсенді оқыту барлық дамыған елдердің білім беру жүйелерінің негізгі әдістемесі ретінде танылды. Бұл әдістеменің басты ерекшелігі – білім алушыны белсенді ету, оны білімді өз бетінше іздеу деңгейіне жеткізу және өмір бойы өз бетінше оқу деңгейіне шығару.

Интербелсенді (интерактивті) оқу/оқыту бірінші сәтте білімді меңгеру процесіне қатысушылардың тиімді қарым-қатынасына негізделеді. Білім беру процесінде оқыту, үйрету, игерту түрлі әдіс-тәсілдер арқылы іске асады. Қазіргі таңда оқу үдерісінде студенттерге терең теориялық, практикалық білім беруде оқытудың интербелсенді әдістерін қолданған жөн. Себебі, қоғам дамыған сайын білім алға жылжып оқытудың түрлі әдістері, жолдары сараланып жатыр. Біз бұл тарауда «уақыт» концептісін оқытуда оқытудың қандай интербелсенді әдістерін қолданғанымызды сөз етеміз.

«Жаңаша жаңғыртып оқыту жүйесінде» үйренуші бұрынғы дәстүрді ұғымдардағыдай әрекетсіз, енжар тұлға емес, ол – оқыту процесіне бастан- аяқ қатыстырылатын, танымдық іс-әрекетін толық іске қосқан белсенді тұлға [125]. Демек, бізге білім алуға келіп отырған тұлғаға оқытуда түрлі әдіс-тәсілдерді қолдану керектігі арта түседі. Себебі, жаһанданған заманда оқытушы мен студент тығыз байланыс орната отырып, жаңа тақырыпты игеруде бірлесе жұмыс істегенде, студент өз бетімен жаңа тақырып бойынша ізденіс жасап, соңынан оқытушымен керіс байланыс жасағанда оқу нәтижесі арта түспек.

«Интербелсенді» термині ағылшын тілінен аударғанда «өзара әрекеттесу» дегенді білдіреді. Сәйкесінше бір нәрсемен (мысалы, компьютермен) немесе біреумен (адаммен) белсенді қарым-қатынасқа түсу [126]. Сонымен «интербелсенді» дегеніміз – біреумен тығыз қарым-қатынаста болу, онымен бірге әрекет ету, жасау, диалог құру. Ал «интербелсенді оқу» өзара әрекеттесуді (қарым-қатынасты) білдіреді. «Оқытушы – білім алушы», «білім алушы – білім алушы», «білім алушы – өзі» форматтарындағы қарым-қатынас «әңгіме», «сұхбат», «пікір алмасу», «бірлескен іс-қимыл».

Интербелсенді оқытуда білімді игерту келесідей процестер арқылы іске асады:

* студенттерге таным процесіне белсенді қатысуына мүмкіндік жасау;
* студентке өз білімімен бөлісуге, бірлесіп талдап, тақылауға жағдай жасау;
* студенттердің өз бетінше ізденуіне, өз ортасын құруға мүмкіндік сыйлау.

Интербелсенді оқыту – бұл өзара әрекеттесу арқылы оқыту және мұндай ұстаным айтарлықтай нәтиже беретін ең тиімді жүйе болып саналады. Осыған байланысты кезінде көне қытай ғұламасы Конфуций (Кун-цзы) былай деген екен: «Маған айтып берсең – ұмытып қаламын, көрсетсең – есте сақтармын, ал өзіме жасатсаң – үйренемін!» [127]. Демек, студенттер өз бетінше ізденіп, жаңа білімді игеру оқыту процесінде оң нәтижесін көрсетеді.

Интербелсенді әдісті пайдаланудың ең басты артықшылығы:

* білім беру процесінде уақыт ұтымдылығы, яғни студенттің аз уақыт ішінде көптеген мәліметтерді тез және жылдам беріп үлгереді, бірнеше студентпен топтасып жұмыс жасайды;
* жаңа тақырыптың игерілуіне мүмкіндік береді;
* оқыту жүйесінің кеңейтілуі оқу материалдарының сапасын арттырады [128].

Интербелсенді оқытуда студенттер білім, білік, іскерлік дағдыларды игереді. Олар:

* тақырып жөнінде терең ойлау;
* тақырыпты талдау;
* өзін-өзі бағалау;
* өзгенің пікірін өз пікірімен салыстыра отырып, қорытынды шығару;
* дәлелді сөйлеу;
* ақпаратты өз бетінше түсіну;
* жаңа идеялар мен білімдерін шыңдау;
* теория мен практиканы байланыстыруды үйренеді*.*

Қазіргі таңда интербелсенді оқыту әдістердің жіктеуде бірнеше нұсқалар кездеседі. Әдіскер М. Новик оқытудағы интербелсенді әдістерді келесідей жіктейді [128, б. 35].

Кесте 5 – Интербелсенді әдістердің М. Новик бойынша жіктелеуі

|  |  |
| --- | --- |
| Тектері | Түрлері |
| Имитациялық емес | Проблемалық лекциялар |
| Проблемалық семинарлар |
| Тақырыптық топтық пікірталастар |
| Ой қозғау (breinstorming) |
| Дөңгелек үстел |
| Педагогикалық ойын жаттығулары |
| Стажировка |
| Имитациялық  а) ойын түрінде емес | Нақты ситуацияларды талдау (кейс-стади) |
| Имитациялық жаттығулар |
| Тренингтер |
| ә) ойын түрінде | Рөлдік ойындар |
| Іскерлік ойындар:  1) оқу ойындары  - блиц-ойындар  - мини-ойындар  - компьютерде өткізілетін ойын сабақтары |
| 2) өндірістік ойындар:  - проблемалық-іскерлік ойындар |
| 3) зерттеу ойындары  - проблемалық-іскерлік ойындар |
| Ойын түрінде жобалау |

Интербелсенді оқыту келесі жұмыс түрлері мен әрекеттер арқылы жүзеге асырылады:

* *бірлескен жұмыс (жұптық, топтық, бүкіл топ);*
* *жеке және бірлескен зерттеулер;*
* *ситуациялық және рөлдік ойындар;*
* *әртүрлі ақпарат көздерімен жұмыс* (кітап, дәріс, ғаламтор, құжаттар, мұражай, басқа адамдар: мамандар және т.б.)
* *шығармашылық жұмыстар және т.б.*

Өз кезегінде, бірлескен жұмыс әдістері өзін және басқа адамдарды танудың құралы болып табылады, олар дүниетанымды қалыптастырады және жеке тұлғаның өзін-өзі дамуына және басқалардың іс-әрекеттері мен олардың себептерін түсінуге ықпал етеді.

Жеке жұмыстар студенттердің теориялық білімін терең алуға ықпал ете отырып, аз уақыт ішінде жаңа тақырыпты игеріп, практикада қолдануға итермелейді. Жұмысымызда жеке интербелсенді тапсырмаларға тоқталатын боламыз.

Қазіргі таңда жағдаяттық және рөлдік ойындар оқыту процесінің жетістігі десе болады. Себебі рөлдік ойын студенттің қызығушылығын арттырып ғана қоймай, алынған мәліметті жадында жақсы сақтауына, кейін оны өмірде пайдалануына ықпал етіп, санасына түптеп сіңеді.

ЖОО-да жағдаяттық ойындар тақырып жайлы толық ақпарат жинай отырып, ситуациядан шығу жолын іздеумен, студенттердің талпынысын арттырумен ерекшеленеді. Ситуациялық ойын түрлері студент сол тақырыпқа етене ене отырып, мәселені тауып, соны шешу жолдарын қарастырып, қорытынды шығаруға көмек береді.

Жағдаяттық ойындар студенттерге нақты өмірлік жағдайларды анықтап, сол жағдайларда шешім қабылдауды үйретеді. Бұл әдіс студенттердің аналитикалық ойлауын дамытады, олар түрлі көзқарастарды сараптап, мәселенің түпкі себебін анықтауға тырысады. Сонымен қатар, жағдаяттық ойындар топтық жұмыс арқылы ынтымақтастықты арттырып, студенттердің бірлесіп шешім қабылдау дағдыларын жетілдіреді.

Ақпараттық қоғам қарыштап тұрған заманда студентті жаңа біліммен қызықтыру талабы одан сайын арта түсті. Себебі қоғамда дәстүрлі әдістер арқылы оқыту студенттің қызығушылығын жоғалтады. Оқу процесінде студенттердің қызығушылығын ояту, олардың пәнге деген мотивациясын арттыру жаңа білімді тез, оңай игеруіне ықпал етеді. Сондықтан дәстүрлі біліммен қоса, интербелсенді білім беру қазіргі таңда өзекті болып отыр. «Оқытудың дәстүрлі әдістері ақпаратты пассивті қабылдауға негізделген. Шын мәнінде, білім алушылар мұғалімдерді тыңдап, оқулықтарды оқиды. Бұл жағдайда білім алушылар оқу процесіне қатыспайды, тек ақпаратты сырттан қабылдайды. Интерактивті оқыту, керісінше, білім алушылардың оқу процесіне белсенді қатысуын қамтиды. Мұндай оқыту дәстүрлі оқыту әдістеріне қарағанда тиімдірек, өйткені білім алушылар мағлұматты жақсы есте сақтайды, күрделі ұғымдарды жақсы түсінеді және жаңа дағдыларды тезірек үйренеді» [129]. Дәстүрлі білім беру жүйесінде білім алушы дайын мәліметпен жұмыс жасап, оқытушының баяндаған теориялық білімін игеріп, оны конспектілеумен шектелсе, интерактивті білім беруде студент маңызды тұлғаға айналады. Студент жаңа мәліметті өз бетінше игере отырып, оған сыни көзқарас қалыптастырып, өз ойын ортаға салып, пікір білдіреді. Жаңа тақырыпты игеру барысында қосымша мәліметтерді қарап, оларды іріктеп, салыстырады. Қажетін өзіне қалдырып, ой елегінен өткізеді.

Оқытудың интербелсенді әдістерінің өзі екі үлкен топқа жіктеледі: *топтық* [130] және *жеке* (практикалық тапсырмаларды орындау, жаттығу).

Біздің зерттеу тәжірибеміз Семей қаласының Шәкәрім атындағы университеттің Филология жоғары мектебінің «Қазақ филологиясы және журналистика» кафедрасының «6В01701 – Қазақ тілі мен әдебиеті» білім беру бағдарламасының студенттеріне жүргізілді. Жалпы тәжірибеге 24 студент қатысты. Жұмысызда аталмыш университеттің студенттеріне орындалған интербелсенді әдістер негізінде дайындалған тапсырмалар түрлерін ұсынамыз.

Алдымен жеке орындалған практикалық тапсырмаларға тоқталайық. Сабақ барысында студенттерге мынадай интербелсенді әдістерді пайдаланып, практикалық тапсырмалар ұйымдастырылды. Тапсырмалар тарихи жырлардан алынған мәтіндер негізінде жасалды (6, 7-кестелер).

Студенттер жоғарыда берілген тапсырманы орындау барысында, алдымен, тарихи жырдан алынған мәтін мазмұнымен танысты. Мәтіннен уақытқа қатысты тілдік бірліктерді анықтап, олардың контекстегі ауыспалы мағынасын ашты. Бұл әдіс студенттердің мәтінмен жұмыс істей отырып, мәтін туралы нақты мәлімет жазуға, «уақыт» концептісіне қатысты өз пікірін білдіруге және айтқан пікірін дәлелдеу үшін, мәтіннен дәлел келтіріп, ойын дәлелді жеткізуге жетелейді. Аталмыш тапсырма студенттердің ойлау қабілетін, тілдік-танымдық іс-әрекетін арттыра отырып, өз бетінше жұмыс істеуге бағыттады.

Кесте 6 – «Түйінді ой» кестесі

|  |  |  |  |
| --- | --- | --- | --- |
| «Уақыт» концептісі туралы нақты мәлімет жаз (факт) | «Уақыт» концептісі туралы пікіріңді жаз (идея) | Мәтіннің негізгі идеясын ашатын сұрақтар дайында (логика) | Мәтіннен «уақыт» концептісіне мысал дар келтіріп, ойың ды дәлелде (дәлел) |
|  |  |  |  |

Кесте 7 – «Түйінді ой» кестесі

|  |  |  |  |
| --- | --- | --- | --- |
| Нақты мәлімет | Пікір | Сұрақ | Мысал |
| «Уақыт» - концептісі уақыт өлшемдерін құрайтын, барша ұлтқа ортақ концепт. | «Уақыт» концеп тісін тіліміздегі уақытқа қатысты тілдік бірліктер құрайды: тәулік бөліктері, жыл мезгілдері | «Уақыт» концептісіне қатысты қандай еңбектермен таныссыз? | Берілген тарихи жырда батыр лардың соғысу уақытын біл діруде халықтық өл шем бір ліктер қолданылған. Мысалы: Алысты осы екеуі *сүт пісірім*  («Мырқы батыр» тарихи жыры) |

Студенттер берілген мәтіннен бір ғана «уақыт» концептісіне қатысты тілдік бірлікті айқындай отырып, сөздікпен жұмыс істейді. Халық танымында осы тіркестің қандай орны бар екенін анықтап, халықтың мәдениетімен ұштастырады. Сонымен қатар, «Түйінді ой» кестесін толтыру арқылы, студенттердің нақты дәлелмен, дәлел келтіріп жазуы қадағаланады (8-кесте).

Кесте 8 – *«Жуан және жіңішке сұрақтар» әдісі*

|  |  |
| --- | --- |
| Жуан сұрақтар | Жіңішке сұрақтар |
| Толық, пысықталған жан-жақты жауап берілуі тиіс | Қысқа, нақты жауапты талап етеді |
| Мысалы:  Себебін түсіндір...  Не себепті олай ойласың...  Айырмашылығын тап...  Егер де...  Егер, менің ойымша... | Мысалы:  Не?  Қайда?  Қашан?  Келіссесің бе?  Қолдайсың ба? |

Бұл әдіс студенттердің белгілі бір тақырып төңірегінде ойын жинақтап айтуға септігін тигізді. Кез келген оқу процесінде айтайын деген ойды, пікірді дәлелді, нақты, аз уақытта жеткізу ұтымды саналады. Сол себепті, студенттерге берілген тапсырмалар да олардың тақырып жайында терең ізденуіне септігін тигізе отырып, сол тақырып жайында теориялық білімін практикалық біліммен ұштастыруы қадағаланады.

«Уақыт» концептісін оқытуда «Жуан және жіңішке сұрақтар» әдісін пайдалану «уақыт» модельдері тақырыбында іске асырылды. Мысалы: Студенттерге биологиялық уақыт пен әлеуметтік уақыттың айырмашылығын табу, оны мысалдар арқылы дәлелдеу, теориялық мәліметтерге сүйене отырып, тапсырманы орындау сұралды. Нәтижесінде студент уақыттың екі моделін салыстыра отырып, нақты сұрақтарға жауап іздеу барысында тақырыпқа бойлайды.

Келесі бір интербелсенді әдіс барлық білім беру процесінде қолданылып жүрген «ПНДҚ формуласы». Бұл әдіс әдебиеттерде көбіне «ПОПС формуласы» деп берілген. Біз зерттеу жұмысымызда қазақшалап бердік. POPS жүйесі (ағыл. PRES-формула, Position-Reason-Explanation (немесе Мысал)-Қорытынды) – ғылыми немесе журналистік мақала жазуға арналған жүйе. Оңтүстік Африкадан келген заң профессоры Дэвид Маккоид-Масон әзірлеген. Бұл әдістеме білім беру ұйымдарында белсенді түрде қолданылады, өйткені ол студенттердің рефлексиясына бағытталған интерактивті оқыту әдісі болып табылады [131].

Алғашында шығарма, мақала жазу үшін қолданылған әдіс қазіргі таңда жаңа тақырыпты игертуде, тақырыпты пысықтауда жиі қолданылып оқытушылардың назарынан тыс қалмай жүр. Себебі, аталмыш әдіс студенттерге берілген мәліметті жылдам игеруіне, ой қорытып, қорытынды шығаруына, өз пікірін дәлелді жеткізуге үлкен септігін тигізеді. Сонымен қатар сабақта кері байланыс әдісі ретінде де, рефлексияны ұйымдастыру әдісі ретінде де, ақпаратты өңдеу және ұсыну әдісі ретінде де қарастыруға болатын әмбебап оқыту әдісі. «ПНДҚ формуласы» құрылымы келесідей (9-кесте).

Кесте 9 – ПНДҚ формуласы

|  |  |  |
| --- | --- | --- |
| Атауы | Түсіндірме | Бастапқы сөз |
| 1 | 2 | 3 |
| П – ПІКІР | *Пікір білдіру.*  Белгілі бір мәселе бойынша өз пікірін білдіріп, кейін оны нақты мысалдармен дәлелдейді. | Менің ойымша.... |
| Н -НЕГІЗДЕУ | *Өз позициясын түсіндіру.*  Мұнда сіз өз пікіріңізді растау үшін барлық мүмкін дәлелдерді келтіруіңіз керек. Жауап бос сөз емес, дәлелді болуы керек. Ол оқытылатын курстың немесе тақырыптың тармақтарын жайлы, анықтамалар мен ұғымдарды анықтауы керек. | Өйткені... |
| Д – ДӘЛЕЛ | *Мысал, дәлел келтіру.*  Мысал келтіреп отырып, пікіріңізді растау үшін кемінде үш факт келтіру қажет. Бұл тармақ студенттердің өз ұстанымының дұрыстығын іс жүзінде дәлелдей алу қабілетін ашады. Мысал ретінде сіз өзіңіздің жеке тәжірибеңізді, тіпті алысты, сондай-ақ тарих немесе қоғамтану курсынан алған | Мысалы....  Мына мысалмен түсіндіре аламын |
| 9-кестенің жалғасы | | |
| 1 | 2 | 3 |
|  | біліміңізді пайдалана аласыз. Ең бастысы, олар сенімді мәлімет болуы қажет. |  |
| Қ – ҚОРЫТЫНДЫ | *Қорытындылау, жинақтау*  Бұл блок қорытынды болып табылады, ол сіздің позицияңызды растайтын соңғы қорытындыларды қамтиды. | Сол себептен...  Қорытын дылай келе... |

«Уақыт» концептісін оқытуда ПНДҚ формуласы арқылы мынадай тапсырма әзірленді.

*Тапсырма. ПНДҚ формуласын* *қолдана отырып «Әлеуметтік уақыт» терминіне анықтама беріңіз, мысал келтіріңіз.*

Тапсырма барысы:

*Бірінші қадам*

*Пікір: «Менің ойымша....», «Менің былай дұрыс деп есептеймін...», «Менің көзқарасым бойынша...», «Мен келісемін...», «Мен келіспеймін...», «Менің пікірім бойынша...»*

Осылайша ПНДҚ формуласы сөйлеушінің пікірін, оның талқыланатын тақырыпқа қатынасын білдіруге көмектеседі.

*Мысалы: Менің ойымша* әлеуметтік уақыт дегеніміз ....

*Екінші қадам*

*Негіздеме, түсініктеме: «Себебі...», «Өйткені...»*

*Өйткені* әлеумет деп отырған халық... ал халық бар жерде әрине уақыт бар....

Осы сөздердің көмегімен сөйлеуші дәлелді дәлелдемелер, мысалдар келтіре отырып, өз пікірін ұсынады.

*Үшінші қадам*

*Мысал, дәлел: «Мен айтылғандарды бірнеше мысалмен дәлелдей аламын», «Айтылғандардың дәлелі ретінде мен бірнеше мысал келтіремін»*

Жауаптың осы бөлігінде ПНДҚ формуласы мәлімдеменің ақиқаты туралы бірнеше дәлелденген фактілерді атауды ұсынады.

Мысалытілімізде «Ақтабан шұбырынды, Алақакөл сұлама» деген тілдік бірлік халық жадында сақталып қалған...

*Төртінші қадам*

*Қорытынды, жиыны: «Осылайша...», «Сондықтан...», «Сол себептен...» «Жоғарыда айтылғандардың бәрінен мен мынадай қорытынды жасаймын...»*

Жауаптың соңғы бөлігінде сабақтың тақырыбы немесе талқыланатын мәселе бойынша сөйлеушінің ұстанымын баса көрсететін және растайтын қорытынды болады.

*Сол себептен* әлеуметтік уақыт адам өмірімен тығыз байланысты болып, оның тілінде көрініс тауып отырады.

Берілген тапсырма бойынша студент әлеуметтік уақыт термині жайлы нақты мәлімет айта отырып, ойын мысалдар арқылы дәлелдеді. Сонымен қатар ПНДҚ формуласы бір істі бастауға, еркін сөйлеуге қысылатын студенттер жетелеуіш сөздер арқылы (менің ойымша..., сол себептен, қорыта келе...) ойын білдіруіне көмек берді.

Ең алдымен, бұл ПНДҚ формуласы студенттің пікірі мен дәлелін қамтитын нақты және мысалмен жауап құруға көмектеседі. Жасыратыны жоқ көбіне студенттер дайын формуласыз ойын жеткізуге қиналып, немесе дәлелмен сөйлеуге шорқақ келеді. Ал көптеген адамдар үшін мұндай алгоритмдер қажет. Олар бірнеше сөйлемдерден тұратын, артық ештеңе жоқ, сонымен бірге нақты айтылған ұстаным бар, дұрыс тұжырымдалған және суреттелген дәлелдер келтіріліп, тұжырым ұсынылған пайымдаудың дұрыстығын растайтын, кеңейтілген мәлімдеме құруды үйренуге мүмкіндік береді. Бұл жағдайда студенттің бос сөз тіркестерін және жеңілдетілген өрнектерді айтуға мүмкіндігі жоқ.

Сонымен қатар, оқытушы сабақта студенттермен үнемі кері байланыс жасап отыруы қажет: олар оқу материалын қалай үйренді, қандай мәселелер туындады? деген сұрақтар алаңдатады. Сабақтың тиімділігін осындай жедел диагностикасыз қызметті түзету және жаңа оқу міндеттерін қою мүмкін емес. Бұл мағынада ПНДҚ формуласы білім беру процесін басқарудың бір құралы болып табылатына тәжірибеде көз жеткіздік.

Сонымен қатар, студенттердің тілдік-танымдық құзыреттілігін қалыптастыру, танымдық іс-әрекетін арттыру оқытушының бағыттауымен тікелей байланысты. Студенттерге берілген тапсырмалар бірсарынды болмай, түрліше, қызықты әдістер арқылы ұсынылып отыруды қажет етеді.

Келесі оқытудаға жиі қолданыста жүрген, интербелсенді әдістердің бірі – INSERT кестесі. INSERT – мәтінмен және жаңа ақпаратпен жұмыс істеу кезінде қолданылатын оқу және жазу арқылы сыни ойлауды дамыту әдісі. Аталмыш әдіс жоғары, орта буында мәтінді оқытуда жиі қолданылып, нәтижесін беріп жүр.

Әдістің қысқартылған атаудағы анықтамасы:

I – interactive (интерактивті).

N – noting (танымдық).

S – system for (жүйе).

E – effective (тиімді).

R – reading (оқу үшін).

T – thinking (ойлау үшін).

*INSERT* кестесі оқу процесінің сапасын арттыруда қолданылатын тиімді әдіс екендігін мына бір пікір дәлел бола алады. «Инсерт» әдісі сабақтың әдістемесін жақсартуға, оның әр элементін жетілдіруге ықпал ететін жалпылау жүйесін әзірлейді – білім сапасын, модульдік сабақты жақсартудың негізі ретінде алынады» (10, 11-кестелер) [132].

Кесте 10 – «INSERT» кестесі

|  |  |  |  |
| --- | --- | --- | --- |
| V | + | - | ? |
| Мәтіндегі бұрыннан таныс терминдер, ұғымдарды тезист түрінде жазады | Өзіне қабыл даған жаңа ақпа ратын жазады | Қарама-қайшы лықтар байқалады.  Студент берілген мәтін дегі пікірлерге, ойға қарсылығын, немесе қолдайтынын білдіреді | Мәтінді оқыған кез де туындаған сұрақ тарды, түсініксіз сөздер, терминдерді іздестіріп, көмек сұрайды |

Кесте 11 – «INSERT» кестесі (студенттердің жауабы)

|  |  |  |  |
| --- | --- | --- | --- |
| V | + | - | ? |
| Концепт, мәтін, уақыт, ұғым, түсінік, таным, когнитивтік лингвистика | «Уақыт» туралы ғалымдардың айтқан ойлары.  Мысалы: Аристотель «Уақыт бар, бірақ жоқ» фи лософиялық түсінік | Аристотельдің пікіріне қарсы, немесе қолдау пікір білдіріп, өз пікірін дәлелдейді | Уақыттың бір бағыттылығы, қайтымсыздық қасиеті жайлы жаңа мәліметтер қарайды |

*Сабақта INSERT* кестесін пайдалану төмендегідей нәтижелерге қол жеткізді*:*

* материалды негізгі және қосалқы болып бөлу;
* ақпаратты бағалау;
* оқу мәтіндері мен басқа ақпарат көздерін шарлау;
* ақпаратпен өз бетінше жұмыс жасау;
* қорытынды жасау.

Жоғарыда аталып өткендей интербелсенді әдістер топтық жұмыста тиімді қолданылады. Оқыту процесінде жұптық, топтық жұмыстар маңызды рөл атқарады. Ғалым А.Әлімов өзінің «Интербелсенді әдістерді жоғары оқу орындарында қолдану» атты еңбегінде топтық жұмыстың маңыздылығына баса тоқталады. Ғалымның еңбегінен дәлелдей өтетін болсақ: «Топтық жұмыс үйренушілерде ұжымдық сезім қалыптастырып, бірлескен жұмыстың қызықты әрі тартымды әрекет екендігін көрсетеді, студенттердің жалпы еңбекке деген ынтасын арттырады [128, б. 88]. Байқап отырғанымыздай, топтық жұмыс студенттердің танымдық белсенділіктерін арттырып қана қоймай, өзгені тыңдауға, өзгенің пікірімен санасуға, ортақ шешім шығаруға, топ ішіндегі студенттердің белсенді әрекетін көрсетеді. Мысал ретінде мынадай тапсырмалар берілді.

*Топтық жұмыс.*Тапсырма *шешім ағашы әдісі* арқылы орындалды.

*Шешім ағашы* **–** топ студенттері сан жағынан бірдей 3 топқа бөлінеді. *Шарты:* Әрбір топ берілген тапсырма бойынша бірлесіп талдайды да өз ағаштарына пікірлерін жазды. Одан кейін топтар ауысады да көршілерінің ағаштарына өз ой пікірін жазды.

*1-топқа мәтін бойынша тапсырма:*

Берілген мәтіннен уақыт ұғымын білдіретін лексикалық бірліктерді анықтаңыз, мағынасын ашыңыз. Контекстегі өзгеріске түсуін дәлелдеңіз.

*2-топқа мәтін бойынша тапсырма:*

Мәтіннен «уақыт» концептісін білдіретін тілдік бірліктерді анықтап, уақыт ұғымын берудегі фразеологизмдерді анықтаңыз. Мағыналық топтарын ажыратыңыз.

*3-топқа мәтін бойынша тапсырма:*

Мәтіннен «уақыт» концептісін білдіретін тілдік бірліктердің эпитет арқылы берілгенін табыңыз. Эпитеттердің контекстегі орнын, берілуі себебін ажыратыңыз.

*«Шешім ағашы»* әдісінде студенттер теориялық мәліметтерге сүйене отырып, тілдік талдау жұмыстарын жасады. Мағынасы түсініксіз сөздерді түсіндірме сөздіктен қарап, жүйеледі.

Оқытуда белсенді әдістердің бірі топқа бөлу. Біз зерттеу жұмысымызда «шағын топтар» әдісін қолдандық. «Шағын топтар» әдісі – студенттер өз бетімен немесе оқытушының көмегімен жасалатын, оқу материалының жалпы сұрақтары жекелеген сұрақтарға бөлінетін, студенттерге топ арасына бөлініп берілетін әдіс түрі. Аталмыш әдісті топта қолдану студенттің топ ішінде жұмыс істей алу қабілетін арттырады, шығармашылық қасиеттерін шыңдайды, өз бетімен жұмыс істеуге бағыттайды. Белгілері төмендегідей:

‒ студенттер 3-4 адамнан шағын топтарға бөлінеді (Оқытушы топқа бөлер сәтте күшті-әлсіз студенттерді ескере отырып, бөлуі қажет);

‒ топ басшысы тағайындалады;

‒ топтарға рөлдері бөлініп беріледі.

1. *«Баяндамашылар» тобы* – берілген материал жайында нақты дәлелдермен баяндама жасайды.

2. *«Оппонент-сыншы» тобы.* «Баяндамашылар» тобына сұрақ қояды. Мазмұнын сынға алады.

3. *«Қорғаушы тобы».* Екі топты да толық тыңдап, жаңа мәліметтерге сүйеніп, мысалдармен дәлелдейді.

Шағын топтарға бөлу тиімді әдіс. Себебі топтағы әр студентке сөйлеу мүмкіндігі туады. Бағалау кезінде де оқытушыға ыңғайсыздық тудырмайды. Студенттердің барлығы сабақ қатысып отырады.

Аталған әдісті тарихи жыр мәтіндерінен алынған тілдік бірліктер негізінде студенттерге оқытуда төмендегідей тапсырмалар берілді.

«Уақыт» концептісіне қатысты «Баяндамашылар тобына» арнайы тақырып берілді. 1 Тақырып. *«Тарихи жырлардағы биологиялық уақыттың көрінісі».* Осы тақырып төңірегінде студенттер «уақыттың» философиялық ұғым екенін дәлелдей отырып, оның концепт ретінде қабылдануының негізгі қағидасын айтты. «Уақыт» концептісі жайлы отандық және шетелдік ғалымдардың пікірлерінен дәлел келтірді. Сонымен қатар, «уақыт» концептісі тарихи жырлардағы маңызын баяндады. Осылайша студенттер ізденушілік жұмыстарын ортаға салды.

*Екінші «Оппонент-сыншы» тобы* баяндалған баяндама жөнінде өз ойларын ортаға салып, сыни пікір білдірді. Тарихи жыр мәтіндерінен алынған мысалдарды талдап, кейбір «Баяндамашылар» тобы үстіртін жасалған талдауларға түзету енгізді. Кейбір жерінде басқа да мысалдармен толықтырды. Мысалы: Уақыттың биологиялық көрінісі тарихи жырларда негізгі кейіпкердің *өмірге келуі/ есеюі, ер жетуі/ хан болуы* секілді баспалдақтармен өтетінін баяндайды. Тілдік талдау әрқашанда мысалмен дәлелдеуді қажет етеді. Сондықтан талдауға алынған мәліметтер тарихи жырдан алынып, уақыттың биологиялық көрінісін беруде қандай тілдік бірліктер арқылы жасалғаны маңызды. Төмендегі мысалды талқылап көрейік.

Жәнібек сынды батырдың

Күн санап өскен себебі.

Жәнібек батыр туғансын,

Бір жасқа батыр толғанда,

Бал тасындай жайнады.

Екі жасқа келгенде,

Жай оғындай қайнады.

Үш жасына келгенде

Бұлбұл болып сайрады.

Төрт жасына келгенде

Ақыл айтып әркімге,

Жігіттермен ойнайды.

Бес жасқа анық келгенде

Өз қатары жастарды,

Ерегіссе, қуады

(«Батыр Жәнібектің өлеңі», Т. 56, б. 45).

Берілген мысалдан Жәнібек батырдың өсу ретін көре аламыз. Яғни биологиялық уақыт адамның өмірге келуінен өмірден өтуінен дейінгі аралықты қамтитын болғандықтан алынған мысал биологиялық уақыттың көрінісі бола алады. Мысалдағы *бал тасындай, жай оғындай* деген теңеулер батырдың өз қатарластарынан ерекше болып өскенін, болашақта одан зор ұмыт күтуге болатынын көруге болады. Батырдың бір жасы, екі жасы, үш жасы, төрт жасы, бес жасы деген әр жас шамасына сай тіркестер, алынған теңеулерді тауып, жасалу жолын түсіндірді.

*«Опонент-сыншы»* тобы алынған мысалды талдай отырып, биологиялық уақыттың қандай тілдік бірліктер арқылы көрініс бергенін ары қарай да дамытты. Және талдау барысында кеткен қателіктерді түзетті.

Соңғы топ *«Қорғаушылар» тобы* екі топтың да «уақыт» концептісі туралы пікірлерімен танысып, өз ойларын ортаға салды.

*«Шағын топтар» әдісінің* артықшылығы ретінде атап өтуге болады:

‒ топта жұмыс істеу іскерліктері дамиды;

‒ белсенділік, бастамашылық, дербестік секілді қасиеттер жетілдіріледі;

‒ шығармашылық қабілеттері дамиды.

«Кемшілік» тұстары:

‒ дайындық үшін қосымша уақытты талап етеді;

‒ студенттердің барлығы бірдей топта жұмыс істеу әдісін біле бермейді [133].

Біздің тәжірибемізде бұл әдіс кез келген айтылған пікірді мысалмен, тілдік бірліктермен дәлелдеп айту, студент өзгенін пікір тыңдауға, өз пікірін білдіруге, дәлелдеуге, дамытуға септігін тигізді. Оның ішінде тіл білімінде когнитивтік бағытта оқыту арқылы студент бір пән төңірегінде ғана емес, бірнеше пән төңірегінде, мысалға лингвистика мен философия, психология ғылымдарын байланыстыра отырып өз тұжырымдарын жасады.

А. Әлімов интербелсенді оқытуда білім алушылар мынадай білім, білік, дағды, машықтарды иемденетінін айтады: «терең және жүйелі ойлану, ақпаратты өздігімен түсініп, оны таразылап, керектісін таңдап алу, ақпаратты жан-жақты талдау және бағалау, өздігімен жаңа түсінік пен білім құрастыру, пікірталастарға қатысып, өз ойы мен пікірлерін дәлелдеу, шешім қабылдау және қиын мәселелерді шешу, өз біліміне және өміріне деген жауапкершілікті терең сезіну, басқалармен тиімді қарым-қатынас құру» - дей келе, алынған дағдылар мен құзыреттіліктер білім алушылардың мүмкін емес проблемалардың шешімдерін табуға жетелейтінін айтады [128, б. 3-260].

*Жұптық жұмыс әдісі* бойынша студенттер мәтін мазмұнымен таныса отырып, бір-біріне сұрақ қойды. Және сол сұрақтарға жауап беріледі. Әркім өз пікірін дәлелдеді.

Студент. Сұрақ: Мәтіндегі негізгі ой? Мәтіннің негізгі идеясына тоқталыңыз?

Студент. Жауап: Студент мәтіннің негізгі айтар ойын, идеясын ашады және мәтіннен мысал келтіре отырып дәлелдейді.

Студент. Сұрақ: Мәтіннен уақытқа қатысты тілдік бірліктерді атаңыз?

Студент. Жауап: Студент мәтіннен уақытқа қатысты тілдік бірліктерді атап, мысалдармен дәлелдейді.

Берілген тапсырмаларда жұптық, топтық жұмыс түрлері қамтылған. Тапсырмаларды орындай отырып, студенттер өз бетінше жұмыс істеуге, ізденушілік, зерттеушілік іс-әрекеттерін арттырды.

ЖОО-да жиі қолданылатын интербелсенді әдістердің қатарына *«пікірталас», «дөңгелек үстел», «тыңдап отырған үштік» әдістерін* жатқызамыз.

*«Пікірталас әдісі»* – оқытуда ең елеулі орын алатын әдіс. Оның мақсаты студенттерді қандай бір ғылыми көзқарастарды талдауға, белгілі бір тақырып төңірегінде ғылыми тұжырым жасауға, өз ойын еркін білдіріп, басқаның ойын тыңдай білуге, басқаның көзқарасын бағалау, өз ұстанымын қалыптастыруға жетелеу. Пікірталас әдісін қолдану үшін студенттердің тақырып жөнінде алдын ала дайындығы, тақырып жөнінде екі қарама-қайшы көзқарас болуы қажет. Пікірталаста студенттер өз ойын дәлелді жеткізуі талап етіледі. Сөз мәдениетін сақтай отырып, пікірін дұрыс, қонымды жеткізуге талпынады. Пікірталаста оқытушы сөз мәнерін дұрыс сақтап, қарсы көзқарасқа әдепті түрде түзетулер енгізіп, пікірталасты студенттердің қорытындылауына жағдай жасауы керек.

«Пікірталас әдісі – оқу материалының дау тудыратын тақырыбын қарастыруға, талдауға бағытталған және білім алушылардың әр түрлі ұстанымдарын бір арнаға тоғыстыратын оқыту тәсілі. Бұл әдіс проблемалық жағдаятқа негізделген және семинар сабақтарында кеңінен қолданылады. Пікірталастың туындауына теорияны қорытулар мен ережелер, қағидалар, теорияны практикамен алмастыру, ғылыми мәселелерді талқыға салу, проблеманың бүгінгі таңдағы көрінісі себеп бола алады» [134]. Демек, пікірталас туындау үшін белгілі бір мәселе болуы қажет. Сол кезде ол тақырып әрі қызықты, әрі тартысты өтеді.

Біздің тәжірибемізде сабақта пікірталас ұйымдастыру студенттерге ойын нақтылап, дәлелмен айтуға, қарсы жақтың пікіріне өз көзқарасын білдіре отырып, өзін дәлелдеу арқылы теориялық мәліметті игеруге, мәселені шешуге жұмылдырды. Қарым-қатынасқа түсуде, өз ойларын қалыптастыруда түрлі сөз орамдарын пайдалану, сөйлеу құрылымдарына мән беру негізі қағидаттары ретінде алынды.

«Уақыт» концептісін ЖОО-да оқыту бойынша пікірталас әдісін пайдалануға мынадай тапсырма берілді.

*4-тапсырма.* Пікірталас тақырыбы: *«Концепт пен ұғымның айырмашылығы».*

Пікірталас әдісі негізінде өткізілген семинар сабақтан үзінді келтірейік:

Алдымен студенттерге сабақ тақырыбы таныстырылды, студенттерді көзқарасы бойынша екі топқа бөлді. Топтан көсбасшы студенттерді тағайындалды. Студенттер берілген тақырып бойынша ізденіс жұмыстарын жүргізіп, дереккөздерден ақпарат іздеді. Түрлі теориялық білімдерге сүйенді. Көшбасшы студент тақырып төңірегінде барлық ойларды тақтаға шығарды.

Тақылау. Бұл кезеңде студенттер өз ойын еркін, нақты дәлелдермен жеткізді.

Шешімдер қабылдау. «Уақыт пен ұғымның айырмашылығын» тауып, екі бөлек бағанға жазып шықты. Теориялық мәліметтерге, ғалымдардың пікірлеріне сүйене отырып, дәлелдеді.

Пікірталастың тиімді және тиімсіз жақтары бар. Тиімді жақтары: студенттерде диалогтік қарым-қатынас дамиды, сын тұрғысынан ойлауға бейімделеді. Қаралатын мәселе бойынша теориялық білімдерін толықтырады. Кемшілік жағы: пікірталас әдісі өтілетін пәннің барлық тақырыбына сәйкес келе бермейді. Өтілетін тақырып ғалымдар тарапынан әлі шешімін таппаған, талас тудыратын тақырып болғаны абзал. Тағы бір кемші тұсы қосымша уақыт талап етеді.

*«Тыңдап отырған үштік» әдісі.* Оқытудағы тиімді әдістер қатарына жатады. Мақсаты: ақпарат алу, терминдерді түсінуді қалыптастыру, алынған ақпаратты талдау және өңдеу дағдыларын арттыру, бақылаушы рөлі арқылы өз ісіне бақылау жасау, баға беруін дамытатын әдіс түрі. Студенттер үшеуден отырып, олардың бірі сәл алшақтау отырып, сөйлеуге қатыспады, бірақ та бақылап отыру сұралды. Студенттер үш адамнан тұратын топта жұмыс істеді. Топта бір студент – *шешен*, біреуі – *тілші*, біреуі – *хатшы* қызметін атқарды. Шешен бір тақырып жайында ойын айтып, пікір білдірді. Тілші оған көмектесіп, терминге, мағынасы көмескіленген сөзге анықтама берді. Хатшы баяндалып жатқан әңгіме төңірегінде тыңдап, керегін жазып алып, соңында қорытынды жасады.

Бұл тараушада «Түйінді ой», «INSERT», «ПНДҚ формуласы», «Шешім ағашы», «Жұптық әдіс», «Шағын топтар» әдісі, сонымен қатар топтық әдістер «Пікірталас», «Тыңдап отырған үштік» әдістерінің тиімділігі сараланып, тәжірибеде ұтымды тұстары баяндалды.

Біздің мақсатымыз интербелсенді әдістерді қолдана отырып, студенттердің танымдық іс-әрекетін қалыптастырып, ойлау қабілетін арттыру, тілдік фактілерге сүйеніп дәлелді сөйлеуді дамыту болды. Студенттердің дүниені тануы, көркем шығарма тіліне талдай жасау алуы, сол тілдің ұлттық құндылықтары жинақталған көркем мәтіндерді талдау арқылы оқыту негізге алынды. Студент тарихи жырдың мазмұнымен таныса отырып, мәтіннен концептілерді айқындады. Алынған концептілер қандай тілдік бірліктер арқылы жасалған және қазақ халқының уақыт туралы дүниетанымы көркем шығармада қалай көрініс бергенін анықтауға тырысты. Сол арқылы студенттің ойлауы, дүниені тануы, көркем сөздің мәнін түсініп, тілдік фактілер арқылы дәлелдеп, талдау жасап, қорытынды шығара алатынын байқадық. Сонымен қоса, тарихи жыр мәтіндеріне тілдік талдау жасау арқылы, сол кезеңдегі халықтың бай лексикалық қорымен танысты.

Қорыта келгенде, ЖОО-да интербелсенді әдістерді қолдану студенттің пәнге деген қызығушылығын арттырып, оқу үлгерімін жақсартуға айтарлықтай әсер етеді. Бұл әдістер оқытушы мен студент арасында белсенді қарым-қатынас орнатуға мүмкіндік беріп, студенттің пәнге тереңірек үңілуіне жол ашады. Интербелсенді әдістер студенттің өз бетінше білім алу дағдыларын қалыптастыруға көмектеседі, өйткені олар тек тыңдаушы емес, ақпаратты талдап, сұрақ қоюшы және пікір алмасушы рөлінде болады. Сонымен қатар, бұл тәсіл тақырыпты терең түсінуге және оны күнделікті өмірде қолдануға мүмкіндік береді. Кері байланыс арқылы студенттер өздерінің жетістіктері мен қиындықтарын анықтап, әрі қарай даму үшін қажетті бағыттарды меңгере алады. Осылайша, интербелсенді әдістер білім алушылардың оқу процесіне белсенді қатысуын қамтамасыз етіп, олардың жеке және кәсіби өсуіне ықпал етеді.

**3.3 «Уақыт» концептісін оқытуда білім беру платформаларын қолданудың тиімділігі**

Қазақстан Республикасының білім беру саласының тұжырымдамалық (концептуалды) үрдістерін жаңашаландыру негізінде білімді ізгілендіру, ақпараттандыру, үздіксіз білім беру, технологияландыру, бұқаралық білім беру сияқты маңызды мәселелер құрап отыр [135]. Осы мәселелер негізінде оқытуда цифрлық құралдарды, түрлі платформаларды пайдалану, оны оқу процесінен енгізу талап етілді. Қазақстан Республикасында білім беруді және ғылымды дамытудың 2022-2029 жылдарға арналған мемлекеттік бағдарламасында ІТ-инфрақұрылымды, цифрлық білім беру ресурстарын; ашық онлайн-курстардың желілері мен платформаларын дамыту; мемлекеттік көрсетілетін қызметтерді автоматтандыру қажет» [136], – деп көрсетілген.

ЖОО-да дәстүрлі білім берумен қатар, интербелсенді әдістерді, интерактивті платформаларды қолдану студенттің сабаққа деген қызығушылығын арттырып, оқу сапасын жақсарта түспек. Дәлелдеу мақсатында бұл тараушада ЖОО-да қолданылған интерактивті білім беру платформаларына тоқталамыз. Жалпы оқытуда қолданылып жүрген платформалардың саны шексіз. Олардың қай-қайсысын алсақ та, студенттерді белсенді әрекетке, оқу сапасын арттыруға, оқытушының уақытын үнемдеп, берілген білімді тексеруге, студенттердің игерген материалды бекітуге септігін тигізеді.

Қазіргі таңда цифрлық технологиялар заманауи білім беру үдерісінің ажырамас бөлігі болып табылады. Білім беру саласына жаңа технологияларды енгізу педагогтерге оқу үдерісін түрлендіруге, оқыту әдістері мен формаларын сапалы түрде өзгертуге, қашықтықтан оқытудың жаңа қырларын ашуға, зерттеулер жүргізу үшін ресурстармен қамтамасыз етуге мүмкіндік береді.

Цифрлық технологияларды қолдану оқу үдерісіне жаңаша көзқараспен қарауға көмектеседі әрі оқу барысында студент мен оқытушы үшін де әлдеқайда тиімді, ыңғайлы, нәтижелігін байқатады. Инновациялық құралдар ресурстарға кедергісіз қол жеткізуді қамтамасыз етеді, ақпарат беруді жеделдетеді, бірлесіп оқытуға ықпал етеді, студенттерді ынталандырады.

Оқытуда цифрлық технологияларды қолданудың негізі аспектілерін атап өткен жөн:

*Уәждемелі аспект:* заманауи технологиялар оқушылардың қызығушылығын арттыруға және оқуға деген ынтасын қалыптастыруға ықпал етеді, сонымен қатар әр оқушының қабілеттерін ескеруге мүмкіндік береді.

*Мазмұнды аспект:* дәрісхана мен үйде жұмыс істеу үшін интерактивті кестелер, викториналар, тапсырмалар мен жаттығуларды жасау мен құрастыру жұмыстарын қамтиды.

*Оқу-әдістемелік аспект:* жаңа материалды түсіндіруде алған білімдерін бекіту үшін және білім сапасын бақылауды жүзеге асыру үшін білім берудің электрондық және ақпараттық ресурстарын пайдалану.

*Ұйымдастырушылық аспект:* әр студенттің қажеттіліктері мен білім деңгейін ескере отырып, топтық және жеке жұмыста инновациялық технологияларды қолдану.

*Бақылау-бағалау аспектісі*: білім алушылардың оқу нәтижелерін бақылау мен бағалаудың негізгі құралы, оқу материалын түсінгенін және игергенін тексерудің әртүрлі түрлерін жүзеге асыруға мүмкіндік беретін, тесттер мен тест тапсырмалары болып табылады [137].

Жоғарыда аталған оқытуда қолданылатын негізгі аспектілер білім сапасын арттырады, оқу процесінің негізі. Осы аспектілерге сүйене отырып білім беру – қазіргі таңдағы білім жүйесінің мазмұнын құрайды.

Бүгінгі күні білім беру жүйесі жаңа форматқа көшуде. Ақпараттық заман ғарыштап дамып, жас ұрпаққа тәрбие беруде түрлі технологиялар мен платформаларды қолданудың қажеттілігі туындайды. Осы негізде білім беру сапасын цифрландыруда бірнеше мақсаттар қойылды. «Білім беру саласын цифрландыруда көзделген мақсат: біріншіден, аталған мекемелерді цифрлық технология құралдарымен жабдықтау (компьютерлер, мобильді құрылғылар, мультимедиялық проекторлар, принтерлер, интерактивті тақталар, көп функциялы құрылғылар және т. б.), екіншіден, білім беру ұйымдарын жылдам интернетке қосу, үшіншіден, оқыту процесін цифрлық дереккөздермен, құралдармен, технологиялармен және онлайн-сервистермен қамтамасыз ету, төртіншіден, оқытуда цифрлық материалдар мен құралдарды қолдану [138].

Білім берудегі цифрлық технологиялар білім беру үдерісін жақсарту мақсатында ақпаратты өңдеу, жолдау және бөлісу үшін қолданылатын құралдар мен әдістердің кең ауқымын қамтитыны барлығына мәлім.

Интерактивті білім беру платформалары заманауи білім беруде маңызды рөл атқарады және оқытудың жаңа мүмкіндіктерін ұсынады. Білім беру платформалары білім алушылардың мақсатына, қалауына және дайындық деңгейіне байланысты өздеріне ыңғайлы оқыту әдісі мен форматын таңдауға мүмкіндік беретін әртүрлі инновациялық әдістер мен оқыту тәсілдерін ұсынады.

Біз тәжірибемізде білім беру платформаларының мүмкіндіктері көп екендігін байқадық. Пәнді игертуде, жаттығулар, тапсырмаларды түрлендіріп беруде, оқытушы мен студенттің өзара қарым-қатынасын нығайтуға, байланысын түрлендіруге, студенттің болашақ филолог маман ретінде ақпаратты жинап, сақтап, жүйелеп, өңдеуіне жол ашты. ЖОО-да практикалық сабақтарды ұйымдастыруда интерактивті платформаларды пайдалану сабақты қызықты әрі тартымды өткізуге, студенттердің тілдік- танымдық құзыреттілігін қалыптастыруға ықпал етті.

Мультимедиялық құралдар, слайд-шоу, бейнебаяндар, аудио материалдар сабақты қызықты, түсінікті өткізіп, оқу процесіне студенттердің позитивті ұстанымын жетілдірді. Студенттер топта ерікті түрде белсенді жұмыс істеп, өз ойын, пікірін айтуға, өзгенін пікірін тыңдауға дағдыланды.

Оқытуда қолданылатын платформалар тек студентке емес, сонымен қатар оқытушының цифрлық сауаттылығын арттыруға қажетті құралдар болмақ. Ендігі ретте тәжірибемізде қолданған жекелей оқыту платформаларына тоқталамыз.

Көптеген заманауи білім беру платформаларының арасында кеңінен қолданылатын сабақты тиімді өткізудің құралы болып табылатын Wordwall платформасы. Бұл платформа оқу материалын қызықты, әрі тартымды құрастыруға, оқытушының жұмысын жеңілдетуге, уақыт үнемдеуге септігін тигізеді. *Word wall* (<https://wordwall.net/resource/442329>) – интерактивті және баспа материалдарын жасауға арналған көп функциялы құрал болып табылады.

*Интерактивті жаттығуларды* – ғаламторға қосылу мүмкіндігі бар кез келген құрылғыда ойнауға болады: компьютер, планшет, телефон немесе интерактивті тақта.

*Басып шығарылатын нұсқаларды* басып шығаруға және дербес оқу әрекеті кезінде пайдалануға болады.

Шаблондарына (Үлгілеріне) оқыту тәжірибесінде жиі кездесетін таныс дидактикалық ойындар кіреді. Тіпті тегін нұсқа болса да, сіз ойындардың үлкен қорына қол жеткізе аламыз.

Wordwall мақсаты – технологияны пайдалана отырып, оқыту әдістерін жетілдіру болып табылады. Айта кету керек, Wordwall-тың танымалдылығы оның барлық ЖОО болсын, орта мектеп болсын оқу процесін ұйымдастыруға сәйкес келуінде. Оның артықшылығы тапсырма құруда қолжетімділігі, пайдалануға жеңіл интерфейстермен қамтылған. Wordwallда әр түрлі шаблондар мен құралдардың болуы жаттығуларды дамытуға бағытталған, тапсырмалар кешенін әзірлеуге, сөйлеу қызметінің және білім алушылардың білім деңгейіне сәйкес тапсырмалар жасауға септігін тигізеді. Олар жаңа немесе өтілген материалды зерттеуге және визуализациялауға, бекітуге көмектеседі, өткен және білімді бақылау мен тексеруді жүзеге асырады.

Word wall платформасында дайындалатын тапсырмалар түрлері мынадай: «Сұрақтар», «Өрісті ашыңыз», «Сыңарын тап», «Анаграмма», «Кездейсоқ дөңгелек», «Сәйкестендір», «Сөзжұмбақ», «Төңкерілген плиткалар» т.б.

Word wall платформасында студенттерге дайындалған тапсырма «Кездейсоқ дөңгелек». Бұл тапсырма студенттердің өткен тақырып бойынша білімдерін бекітуге арналған сұрақтардан құралады. Студенттер белгілі бір уақыт ішінде ұяшықтардан шыққан сұрақтарға жауап беріп, теориялық білімдерін сынады (10-сурет). Тапсырма: *«Уақыт» концептісінің зерттелуі. Тапсырманы сілтеме арқылы орындады.*



Сурет 10 – «Кездейсоқ дөңгелек». «Wordwall» платформасында құрылған тапсырма

Ескерту – Әдебиет негізінде құралған [139]

Берілген сұрақтар мазмұны:

1. «Уақыт» дегеніміз не?
2. Шәкәрім Құдайбердіұлының тұжырымына сәйкес уақыт дегеніміз?
3. «Темпорология» терминіне анықтама беріңіз?
4. Уақытты әлемнің тілдік бейнесін көрсететін ұғым ретіндегі зерттеу алғаш кімнің еңбектерінде сөз етілді?
5. Әлемнің тілдік бейнесі мен «уақыт» концептісінің байланысы жайлы баяндаңыз?
6. Әлемнің тілдік бейнесі және «уақыт» концептісін байланыстыра зерттеген еңбектерді атаңыз?
7. Қазақ тіл білімінде халықтық өлшем бірліктерді қарастырған ғалымдарды атаңыз?
8. «Уақыт» концептісін антропоөзекті бағытта зерттеген ғалым?
9. Уақыт туралы Платон ұстанымы?
10. «Бізді қоршаған табиғат ішіндегі белгісіздердің белгісізі ол – уақыт.

Уақыт деген не, оны қалай басқаруға болады, бұны ешкім білген емес» Аристотельдің тұжырымын талдаңыз.


Студенттер сілтеме арқылы тапсырмаға қол жеткізе отырып, теориялық білімдерін тексерді.

*Тапсырманың мақсаты:* теориядан алған білімдерін, практикалық сабақта бекіту.

*Тапсырмадан алынған нәтижелер:* «уақыт» туралы түсініктерін кеңейтіп, уақыт концептісін зерттеген ғалымдар, «уақыт» концептісінің әлемнің тілдік бейнесімен байланысын ашып, уақыттың тіл біліміндегі зерттелуіне шолу жасады. Сұрақтарға жауап беруде өз ойын жеткізу, пікірін дәлелдеу барысында тілдік дағдылары қалыптасты. Аудио қолданылған сұрақтар студенттердің сабаққа қызығушылығын арттырса, тапсырмадағы уақыттың шектеулі болуы студенттің белгілі бір уақыт ішінде нақты, жинақы жауап беруін талап етті.

«Уақыт» концептісін тарихи жыр мәтіндері негізінде оқытуда аталмыш платформаларда өтілген тақырыпты тексеру мақсатында «Ер Жасыбай» тарихи жырындағы «уақыт» концептісі» тақырыбында «Сұрақтар» бөлігін пайдаландық (11-сурет). Студенттерге алдын-ала мәтін берілді (Т.59, 11-35 б.)

Сілтеме бойынша өтіп сұрақтарға жауап берді.



Сурет 11 – «Сұрақтар». «Wordwall» платформасында құрылған тапсырма

Ескерту – Әдебиет негізінде құралған [140]

Бұл технология студенттерге өз құрылғыларында материалдармен өз бетінше жұмыс істеуге, интерактивті тесттер мен сауалнамалар жүргізуге мүмкіндік берді, оқу процесіне белсенді қатысуға ықпал етті. Егер студенттер қанағаттанарлықсыз нәтиже алса, тапсырманы бірнеше рет қайталауға мүмкіндік алды. Оқытушы студент жұмысын, студенттің тапсырмаларды орындауға жұмсаған уақытын, дұрыс жауаптар санын арнайы батырмалар арқылы біліп, студенттердің үлгерімін қадағалады.

*Тапсырманың мақсаты:* сабақты қызықты, тартымды өткізуге ықпал ете отырып, студенттердің теориялық білімдерін бекіту. «Уақыт» концептісінің модельдерін тарихи жыр мәтінінен тауып, тілдік бірліктер арқылы дәлелдеу.


*Тапсырмадан алынған нәтижелер:* «Уақыт» концептісі – барша ұлтқа ортақ әмбебап концептісі десек, оны айқындайтын тілдік бірліктерді табу, сол тілдік бірліктерді талдау арқылы студенттердің тілдік-танымдық құзыреттіліктері қалыптасып, тілдік талдау жасай алу, өз пікірін ұсыну, өзінің ойын дәлелдеу қабілеттері артты.

Қай ұлт болмасын, сыры – тілінде, оның түп тамыры этностың мың мыңдаған жылдар жүріп өткен тарихи жолымен, күнделікті тұрмыс тіршілігінде өз қолымен, ақыл – ой, санасымен жасаған мəдениетімен, дүниетанымымен сабақтасып жатыр [141]. Демек, филолог-студентке тілдік талдау жасау, тарихи жыр мазмұнымен танысып, этностың сырын, сол кезеңдегі халықтың дүниетанымын, мәдениетін білуі ұлттық құндылықтарды тануға мүмкіндік береді.

Тапсырма.*«Ағыбай батыр» тарихи жырындағы уақыт концептісі*

*Тапсырманың орындалуы:* студенттерге «Ағыбай батыр» тарихи жырының мәтінімен танысу ұсынылды. Студент мәтіндегі уақытты білдіретін тілдік бірліктерді анықтап, олардың мағынасын ашты. «Уақыт» модельдерін анықтады.

*Тапсырмадан алынған нәтижелер:* студенттердің сөздік қоры молайып, мәтінді талдауға, ондағы тілдік бірліктердің мағынасын ашуға дағдыланды. Мәтіндегі уақытты білдіретін лексикондарды іріктеп, талдай алды.



Сурет 12 – «Сұрақтар». «Wordwall» платформасында құрылған тапсырма

Ескерту – Әдебиет негізінде құралған [142]

Байқап отырғанымыздай Wordwall білім беру платформасын оқу процесінде пайдалану студенттердің теориялық білімін бекітуге, өтілген материалды қайталауға, сұрақтарға жауап беруде бірден дұрыс жауабын көріп, қатемен жұмыс жасауына ықпал етті. Сабақты қызықты, әрі тартымды ұйымдастырып, оқытушының жұмысын жеңілдетті. Филолог-студенттің тілдік талдау жасау дағдыларын арттырып, өз ойын дәлелді жеткізуге, тарихи жырға тілдік талдау жасауына септігін тигізді.

[Онлайн платформалар ішіндегі танымал, қолдануға ыңғайлы, тегін онлайн сервис - quizizz.com.](https://marinakurvits.com/quizizz/)*[Quizizz.com](https://marinakurvits.com/quizizz/)* [- викториналар, интерактивті сабақтар құру және өткізуге мүмкіндік беретін ақысыз онлайн білім беру қызметі. Бұл жүйе студенттердің танымдық белсенділігін, мотивациясын, ақыл-ой белсенділігін қалыптастыруға, сабақта көрнекілікті күшейтуге ықпал етеді.](https://marinakurvits.com/quizizz/)

Білім беруде квиз-технологияларды қолдану оқытушыға білім алушылардың білімін бақылау және бағалау жөніндегі жұмысын жақсартуға және жеңілдетуге, сондай-ақ оқушылардың жаңа білім алуға ынтасын арттыруға көмектеседі. Бұл платформа кез-келген теориялық мәліметті есте сақтаудың ең жақсы формаларының бірі [143].

Аталмыш платформаны қолданудың өзіндік ережелері мен қағидалары бар.

* берілген мәліметтер шағын болуы керек, өйткені оларды ұзақ түсіндірген кезде студенттердің қызығушылығы жоғалады;
* квиз барлығына қызықты болуы керек;
* квиз барлық болжамды қатысушылар үшін қолжетімді болуы тиіс;
* квиздегі тапсырмалар бірдей болуы керек немесе барлығы үшін мазмұны мен күрделілігі бойынша тең болуды қажет етеді [144].

Quizizz.com платформасы әр сұрақтың ұпайлары мен уақытын реттеуге мүмкіндік береді, сонымен қатар сұрақтардың қорытындысы бойынша студенттерге рефлексия жүргізуге және студенттерге не ұнамағанын, қандай сұрақ қиындық туғызғанын білдіруіне болады.

Сұрақтарға жауап беру барысында нақты уақыт көрсетіліп тұрады. Соңында оқытушыға жауап берілген студенттердің тізімі уақытымен қоса көрсетіледі, статистика болады. Статистикада студенттердің жинаған ұпай саны және дұрыс жауап берілген сұрақтар беріледі. Осы бағалауыш бойынша оқытушы студентке игеруге қиындық тудырған тақырыптарды анықтап алуына болады. Егер оқытушы сұрақтарды құрар алдында тестті бірнеше рет өтуге мүмкіндік беретін режим қосса, онда студент сұрақтары қайта қарап, жауап беруіне болады.

Quizizz платформасының тиімділігі туралы:


* нәтижелерді нақты уақыт режимінде әр жауаптан кейін байқауға болады;
* көңілді суреттер және әртүрлі бонустар, ынталандырулар (мұғалім жүйемен алғашқы танысу кезінде оны өшіре немесе тағайындай алады);
* ұтқырлық: білім алушы планшетте немесе смартфонда тапсырма жасай алады;
* Quizizz және Google classroom қызметтерінің интеграциясы оқытушының күнделікті міндеттерін жеңілдетуге ықпал етеді, ал оқушыларға материалды қызықты әрі қызықты өткізуге мүмкіндік береді [144, с. 14].

Біздің зерттеу тәжірибемізде Quizizz платформасымен жұмыс істеуде ол әдетте сабақ уақытында алаңдаушылық және білім алуға кедергі келтіретін мобильді құрылғыны пайдалану көзделді (смартфон, планшет, ноутбук). Студент сабақта отырып, кез келген құрылғыны (смартфон, планшет) пайдаланып, Quizizz интерактивті білім беру платформасына ғаламторы қосылып тұрған құрылғыдан кірді. Бұл студенттің пәнге қызығушылығын арттырып, білімді мәжбүрсіз игеруіне ықпал етті.

Тәжірибемізде осы платформаны пайдалануда студентке жылдам уақытта кері байланыс бере отырып, тестке дұрыс жауап берілмеген жағдайда, дұрыс жауабын көріп, сұрақты қайталап оқуына, игерілмеген материалды қайталауға ыңғайлы екені анықталды.

Байқап отырғанымыздай Quizizz жаңа тақырыпты бекітуде, өтілген материалды қайталауға, студентпен кері байланыс алуға, студенттердің пәнге деген қызығушылығын арттыруға септігін тигізді. Төменде аталмыш платформада дайындалған бірнеше тапсырмаларды ұсынамыз (12-сурет).

Тақырып:Уақыт модельдері.



Сурет 12 – «Уақыт» концептісінің модельдері

Ескерту – Әдебиет негізінде құралған [145]

*Тапсырманың мақсаты:* студенттердің теориялық білімдерін бекіту.

*Нәтижесінде студент* теориялық білімдерін кеңейтті, терминдерді еске түсіріп қайталады, термин сөздердің анықтамасымен танысты.

Берілген тапсырмада студенттер «уақыт» концептісінің түрлерін қатысты тест орындады. Экранда бірден дұрыс немесе бұрыс жауап бергені шығып отырды. Сол арқылы студент өзін-өзі тексере алды. Тапсырманың бір оңтайлылығы оқытушыға тапсырмаға жылдам әрі дұрыс жауап берген студенттердің тізімі көрініп отырды.

Студентке екі түрлі бағытта тапсырма берілді, бірі – ауызша, екінші – жазбаша. Жазбаша тапсырмалар көбіне студенттің өз бетінше жұмыс істей алу қабілетін арттырды. Себебі жазбаша тапсырмалар осы уақытқа дейін өткен материалды ой елегінен өткізе отырып, өз пікірін, ойын қағазға түсіріп, ақпаратты жинақтап беруге септігін тигізді. Жазбаша жұмыстардың артықшылығы жайлы: «Жазбаша жұмыстары білімді бекіту және оны қолдану іскерлігін қалыптастыруда жүргізіледі. Оларды қолдану логикалық ойды дамытуға, жазбаша тіл мәдениетін, өткенді жаңа жағдаяттарда өздігінен, шығармашылықпен қолдануға, жаңа материалды бұрынырақ меңгерген білім, іскерлік және дағдылар жүйесіне қосуға мүмкіндік береді, әрі өтілген материалды құрғақ жаттамай, саналы меңгеруге көмектеседі. Теориялық білімдерін іс жүзінде қолдана білуге үйретеді, материалды өз бетінше түсініп, өз бетінше қолдануға дағдыландырады. Жазбаша жұмыстар білімалушылардың оқу жұмыстарын өздігінен орындау белсенділігін арттырады» [146]. Демек, жазбаша жұмыс студенттің білімге деген құштарлығын арттырып, жаңа материалды бекітуде, теориялық білімдерін іс жүзінде қолдана білуге үйретеді. «Уақыт» концептісін ЖОО-да оқытуда берілген тапсырмалар негізінде біз заманауи платформаларды пайдаланып жазбаша тапсырмалар дайындап, тәжірибеде қолдандық.

«Уақыт концептісінің модельдері» тақырыбы негізінде орындалған тапсырма «Ашық бланк» [147]. Бұл тапсырманың ерекшелігі студент өз жауабын телефон немесе планшет, компьютердің көмегімен жазу мүмкіндігі бар. Артықшылығы дайын тұрған жауап болмайды, жауапты студент өзі жазады.

Тапсырмада төмендегідей сұрақтар қамтылды:

1. «Уақыт» концептісіне анықтама беріңіз?
2. «Биологиялық уақыт» дегеніміз?
3. «Циклдік уақыт» анықтама беріңіз?
4. «Сызықтық уақыт» анықтама беріңіз, мысалмен дәлелдеңіз.
5. «Әлеуметтік уақыт» анықтама беріңіз, мысалмен дәлелдеңіз.

«Ашық» тапсырмасының өзге тапсырмадан ерекшелігі студент ғаламторға қосылған құрылғының көмегімен берілген сұрақтарға жазбаша жауап берді. Мысалы: «Биологиялық уақыт дегеніміз – жанды тіршілік иелеріне тән уақыт түрі. Мысалы: онда адамның жасы, өмірген келгеннен дүниеден өткенге дейінгі уақытты қамтиды. Тарихи жырдан мысал келтірсек «Жәнібек батыр» жырында Жәнібектің өмірге келуі, ер жетуі, хан болуы баяндалады. Оны мынадай тілдік бірліктер арқылы дәлелдеуге болады.....» деген сияқты жауап жазып, мәтінге, сұраққа толықтай талдау жасай алды. Оқытушыға тапсырманы кім орындағаны, жауап жазғаны бірден көрініп отырды.

Тапсырманың мақсаты ретіндестудентке өз ойын жазбаша түрде ұғынықты жеткізуге мүмкіндік беру берілді. Тілдік талдау жасауға дағдыландыру. Нәтижесіндестудент берілген сұраққа жауап жаза отырып, сыни ойлауы дамды, ойын жазабаша түрде сауатты жеткізуге мүмкіндік алды, оқытушы студенттің теориялық білімін тексере отырып, практикамен ұштастырғанын студенттің мысалдарынан байқады.

Оқытуда білім беру платформаларын пайдалану – заман талабына айналды. Себебі, ақпараттық заман ғарыштап дамып тұрған уақытта оқу сапасын, студенттің білімге деген құштарлығын арттыру, танымдық белсенділіктерін жетілдіру, сыни ойлау қабілеттерін арттыру көзделеді. Демек, студентке дәстүрлі әдіс-тәсілдермен сабақ өтумен шектелмей түрлі платформаларды пайдалану арқылы теориялық білім беру қоғам сұранысы. Зерттеу жұмысымызда Wordwall.net, Quizizz платформасын ЖОО-да «уақыт» концептісін оқытуда пайдаланып, тиімділігін байқадық. Студенттің пәнге деген қызығушылығы, танымдық белсенділігі арта түсті. Студент берілген ақпаратты жылдам уақытта меңгеріп, түрлі терминдерді игеріп, тілдік талдау жасай алды. Тарихи жыр мәтіндеріне тілдік талдау жасай отырып, «уақыт» концептісінің модельдерін анықтады, өз бетінше жұмыс істеуге дағдыланды.

Қорыта келгенде, оқытудың заманауи платформаларын пайдалануда төмендегідей тұжырымдар жасалды:

* студенттердің пәнге қызығушылығы артты;
* студенттер берілген материалды өз бетінше игеруге, өзін өзі тексеруге, қатемен жұмыс жасауына мүмкіндік алды;
* оқу мақсатына сай термин сөздерді игеріп, анықтамаларымен танысты;
* жазбаша жұмыстарды орындау барысында өз пікірін дәлелді жеткізе білуге дағдыланды;
* когнитивтік лингвистика, «уақыт концептісі», «уақыт» концептісінің модельдері тақырыбында теориялық білімдерін жетілдірді;
* тарихи жыр мәтіндерін талдап, тілдік талдау жасай алу қабілеттері артты.

**3-бөлім бойынша тұжырым**

Зерттеу жұмысының үшінші бөлімінде «уақыт» концептісінің семантикалық өрісін құрайтын лексиканы меңгертуде студенттердің тілдік-танымдық құзыреттілігін қалыптастыру көзделді. Студенттердің тілдік-танымдық құзыреттілігін арттырудың тиімді әдістері талқыланды. Қазіргі білім беру жүйесіндегі оқытудың интербелсенді әдістері алынып, олардың студент пен оқытушы үшін, жалпы оқу процесі үшін атқаратын рөлі айқындалды. ЖОО-да «уақыт» концептісін оқытуда студенттерге қалыптасатын құзыреттіліктер, когнитивтік бағытта оқытудың ерекшеліктері баяндалды. Зерттеу жұмысында заманауи әдіс-тәсілдер «Түйінді ой», «INSERT», «ПНДҚ формуласы», топтық әдістер «Пікірталас», «Тыңдап отырған үштік», «Шешім ағашы», сонымен қатар жұптық әдістері талқыланып, тарихи жыр мәтіндері негізінде практикалық тапсырмалар дайындалды. Заман талабына сай білім беру платформалары quizizz.com, wordwall.net негізінде интерактивті тапсырмалар жасалды. Оқытуда білім беру платформаларын пайдалану уақыт талабына айналды. Себебі, дамып келе жатқан ақпараттық қоғамда оқу сапасын арттыру, студенттің білімге деген ұмтылысы, танымдық белсенділікті жетілдіру, сыни ойлау дағдыларын дамыту көзделеді. Демек, студентке дәстүрлі әдістермен сабақ беруімен шектелмей, білім беру платформаларын пайдалану жаңаша әдістемелік бағыт ұстануға мүмкіндік туғызады. Жұмыста білім беру платформаларының артықшылықтары баяндалып, тақырыпты меңгертуде, студенттің алған білімін жетілдіруге, қайталауға тиімді екендігін аңғардық. Берілген тапсырмалар студенттің тілдік-танымдық құзыреттілігін қалыптастыра отырып, ойлау қабілетін, көркем шығарма тіліне талдау жасай алу, өз ойын, пікірін білдіруде тілдік фактілерге сүйеніп дәлелді жеткізу, тарихи жыр мәтіндеріне тілдік талдау жасай отырып, қазақ халқының уақыт туралы түсініктерін игертуде септігін тигізді. Қорыта келгенде, тарихи жыр мәтіндері негізінде «уақыт» концептісіне қатысты лексиканы меңгертуде төмендегідей тұжырым жасауға болады:

* студент ұсынылған тапсырманы бар ынтамен орындауға ұмтылды;
* тапсырмалар студенттердің еркін ойлауына, белсенді қарым-қатынасын дамытуға ықпал етті;
* топ ішінде ізгілікті қарым-қатынас орнатып, өз пікірін еркін айтуға, өзгенің пікірін бағалауға, көзқарасын білдіруге және тыңдап, қорытынды шығаруды үйренді;
* берілген материалды белсенді пайдаланып, тілдік талдау жасай алды;
* сабақта белсенді және үздіксіз қарым-қатынас орнатып, материалды меңгеруде бірлесе жұмыс істеуді үйренді;
* орындалған тапсырмалар негізінде студенттердің тілдік-танымдық құзыреттіліктері қалыптасты.

**ҚОРЫТЫНДЫ**

Қорыта келгенде, диссертациялық жұмыста тарихи жырлардың тілін когнитивтік бағытта зерттеу мәселесі алға қойылды. Тарихи жырлар тілдің ұлттық сипаты сақталған, көркем тілмен жазылған біртұтас дүние деп қарастырсақ, сол тарихи жырдың тілін зерттеу – тілдің ұлттық кодын ашуға негіздейді. Себебі, тарихи жырларда бүкіл ұлттың танымы, болмысы, тұрмыс-тіршілігі сөз етіледі. Осындай тілдің ұлттық сипатын ашуға негіз болатын «уақыт» концептісі. «Уақыт» концептісі – барша ұлттың тілінде, танымында қалыптасқан концепт. Уақыт адамның өмірімен, тұрмысымен тығыз байланысты, жалпы айтқан бүкіл тіршіліктің өлшемі. Айналадағы барлық құбылыс уақытқа бағынады, уақыт шеңберінде дамып, өзгеріп отырады. Осындай әмбебап, барша халықтың таным-түсінігінде кездесетін концептіні талдау, оның сипатын тарихи жыр мәтіндері негізінде айқындау – жұмыстың құндылығын арттырды.

Тарихи жырдағы әрбір тілдік бірлікті талдай отырып, ондағы «уақыт» концептісін анықтау зерттеу жұмысының негізгі мақсаты болды. Осы мақсатқа жету жолында шетел ғалымдары Д.С. Лихачев, Н.Д. Арутюнова, Е.С. Кубрякова, В.А. Маслова, А. Вежвицкая, В.Н. Телия, З.Д. Попова, И.А. Стерниннің, қазақ ғалымдары А. Байтұрсынұлы, Қ. Жұбанов, С. Аманжолов, Н. Уәлиев, Б. Қалиев, Ж. Манкеева, К. Жаманбаева, Г. Смағұлова, Б. Ақбердиев, Э. Оразалиева, С. Жапақов, А. Ислам, Г.Н. Зайсанбаева, Б. Тілеубердиев, А. Әмірбекова, С. Жиренов, А. Смайлова, Г. Мұратова, Ж. Қошанова, Б. Нұрдәулетова, Е.С. Қасенов, З.С. Ахметжанова, Ә.Ә. Бияздықова, Ж. Саткенова, А.Т. Қасымбекованың зерттеулері негіз болды.

Диссертациялық жұмыстың мазмұнына сәйкес бірінші тарауда отандық және жалпы тіл біліміндегі концепт теориясына қатысты іргелі зерттеулерге тоқталып, концепт теориясының ғылыми негізі сараланды. Сонымен қатар әлемнің тілдік бейнесіндегі «уақыт» концептісінің зерттелуіне шолу жасалды. Зерттеу барысында уақыттың лингвистикалық, философиялық, психологиялық, әлеуметтік сипаты айқындалды. Ғылыми еңбектерге сүйене отырып, «уақыт» концептісінің мазмұндық құрылымы анықталды. Зерттеу жұмысының екінші тарауында «уақыт» модельдері айқындалып, уақыттың циклдік, сызықтық, биологиялық, әлеуметтік, перцептуалды модельдеріне талдау жасалды. Зерттеу жұмысының үшінші тарауында тарихи жырлардағы «уақыт» концептісін ЖОО-да оқытудың лингводидактикалық негіздері айқындалды. Тарихи жыр мәтіндері негізінде «уақыт» концептісін оқытудың интербелсенді әдістері, заманауи платформалардың тиімділігі баяндалды. Аталмыш концептінің семантикалық өрісін құрайтын тілдік бірліктерді білім алушыларға меңгерту мақсат етілді. Қазіргі білім беру жүйесіндегі заманауи әдістер алынып, олардың студент пен оқытушы үшін, жалпы оқу процесі үшін атқаратын рөлі айқындалды.

Диссертациялық жұмыстың мазмұнын келесідей тұжырымдауға болады:

Концепт теориясына қатысты отандық және шетелдік ғалымдардың еңбектеріне шолу жасалып, концептінің теориялық негізі баяндалды. Тілді таным құралы ретінде зерттеу, ұлттық мәдени код ретінде қарастыру мәселесі алға қойылды.

«Уақыт» ұғымының лингвистикалық философиялық, психологиялық, әлеуметтік сипаты зерттелді. Соған сәйкес «уақыт» концептісінің әлемнің тілдік бейнесімен байланысы қарастырылды. Әлемнің тілдік бейнесіндегі «уақыт» концептісінің зерттелуі, көркем шығарма тілінде берілуі ғылыми еңбектерде сараланып, «уақыт» концептісінің құрылымдық мазмұны, «уақыт» концептісінің модельдері анықталды.

Ғалымдардың уақыт түрлеріне қатысты жіктемелерін салыстырыла келе, тарихи жырдағы уақыттың циклдік, сызықтық, биологиялық, әлеуметтік және перцептуалды «уақыт» концептісінің модельдері анықталды. Әрқайсысы тарихи жыр мәтіні арқылы дәлелденіп, олардың аражігі ажыратылды, тарихи жырдан мысалдар беріліп, тілдік талдау жасалды. «Уақыт» концептісін танытатын тілдік бірліктер топтастырылды.

Тарихи жырлардағы циклдік уақыт моделі – оқиғалардың қайталану процесі ретінде түсіндіріліп, *тәулік бөліктері, жыл мезгілдеріне* қатысты тілдік бірліктер негізінде талданды. Тарихи жырлардағы уақыттың сызықтық моделі – уақыттың бірбағыттылық, қайтымсыздық, беймәлім сипатын білдіріп, өткен шақ, осы шақ, келер шақпен байланыста талданды. Жыр мәтіндерінен сызықтық «уақыт» концептісінің модельдеріне қатысты тәулік бөліктері (таң, күндіз, кеш, таң лексемалары), *жыл мезгілдері, апта, ай, жыл* лексамалары талданды. Тарихи жырдағы сызықтық уақыт халықтың танымымен, тұрмыс-тіршілігімен байланысты екендігі айқындалды. *Сәт, шақ, уақыт* тілдік бірліктері белгілі бір уақыттан хабар беріп, уақыттың қайтымсыздық қасиетін айқындайтыны тілдік бірліктер негізінде дәлелденді.

Тарихи жырлардағы биологиялық уақыт моделі – *балалық шақ, жастық шақ, ағалық шақ, қарттық шақ* деген кезеңдерге топтастырылды. Биологиялық уақыт моделін айқындауда жастық шақ/қарттық шақ опозициясы айқындалып, тарихи тұлғаның өмір жолы, өмірге келуі, дамуы, өсуі, кемелденуі сипатталды.

Тарихи жырлардағы әлеуметтік уақыт моделі адам, қоғам, уақытарасындағы өзара байланыстан қалыптасқан тілдік бірліктер негізінде талданды. Өз ішінде тарихи тұлғалардың есімдерімен, тарихи оқиғалардың белең алуынан, діни наным-сенімдерге, халықтың тұрмыс-тіршілігімен байланысты туындаған уақытты білдіретін тілдік бірліктерге талдау жасалды.

Әлеуметтік уақыт халықтық өлшем бірліктерімен сипатталады, бұл тарихи жыр мәтіндерінен алынған мысалдар арқылы дәлелденеді. Сонымен қатар, әлеуметтік уақытты беруде тарихи жырларда қару-жарақ атаулары мен соғысқа байланысты жаугершілік лексика анықталды. Тарихи жырлардағы әлеуметтік уақыт моделі халқымыздың ойлауынан, дүниені бақылауынан және әр нәрсені терең түсінуінен туындайтын бірліктер екені айқындалды.

Тарихи жырлардағы перцептуалды уақыт моделін айқындауда жыр кейіпкерінің ішкі толғанысы, жай-күйі, сол кезеңдегі уақытты қабылдауынан туындаған тілдік бірліктер негізінде айқындалды. Жырларда перцептуалды уақыт моделі кейде жағымды, кейде жағымсыз сипат алып, тілдік бірліктер негізінде дәйектелді.

ЖОО-да «уақыт» концептісіне қатысты тілдік бірліктерді меңгертуде білім алушылардың тілдік-танымдық құзыреттіліктерін қалыптастыра отырып, оқытудың тиімді әдістері қарастырылды. Оқытудың тиімді әдістері ретінде «Түйінді ой», «INSERT», «ПНДҚ формуласы», «Шешім ағашы», «Жұптық әдіс», «Шағын топтар» әдісі, сонымен қатар топтық әдістер «Пікірталас», «Тыңдап отырған үштік» әдістерінің тиімділігі айқындалып, тапсырмалар жасалды.

Заман талабына сай білім беру платформалары quizizz.com, wordwall.net негізінде интерактивті тапсырмалар жасалды. Жұмыста білім беру платформаларының артықшылықтары көрсетіліп, тақырыпты меңгертуде, білім алушының алған білімін жетілдіруде, қайталауда, өзін өзі тексеруде аталған платформалардың тиімді тұстары зерттеу нәтижесінде анықталды.

Тарихи жыр тілін линвистикалық тұрғыда зерттеу, әдістемелік тұрғыда оқыту *ең әуелі* ұлттық кодымызды дәріптеудің жолы. Себебі әрбір ұлт өз түп тамырын, тарихын, ұлттық мәдениетін білуі қажет. *Екіншіден,* қазіргі таңда білім алушылар үшін ұлттық танымымызды танытатын мәтіндерді зерттеу, жан жақты талдау, түрлі әдістер арқылы оқыту бұл тақырыптың алдағы уақыттағы перспективасын көрсетеді. *Үшіншіден*, тарихи жырлардың тілін когнитивтік аспектіде зерттеу – әлемнің тілдік бейнесін тануға, тілдің ұлттық сипатын ашуға негіз болады. Демек, біздің зерттеу нысанымыз болып отырған тарихи жырлар – ұлттық болмысты, сол кезеңдегі халықтың уақыт туралы таным-түсінігін тануға бағытталып, тілдің ұлттық сипатын ашуға негіз болды.

**ПАЙДАЛАНЫЛҒАН ӘДЕБИЕТТЕР ТІЗІМІ**

1 Гумбольдт В. Избранные труды по языкознанию. – М.: Прогресс, 1984. – 399 с.

2 Аскольдов-Алексеев С.А. Концепт и слово // Русская речь: сб. – М.: Наука, 1986. – С. 267-271.

3 Лихачев Д.С. Культура как целостная динамическая система // Новый мир. – 1994. – №8. – С. 3-8.

4 [Кубрякова Е.С.](http://lib.mgppu.ru/OpacUnicode/index.php?url=/auteurs/view/47273/source:default) Эволюция лингвистических идей во второй половине XX века (опыт парадигмального анализа) // Язык и наука конца XX века: сб. ст. – М., 1995. – С. 144-238.

5 Степанов Ю.С. Константы: словарь русской культуры: опыт исследования. – М., 1997. – 824 с.

6 Маслова В.А. Когнитивная лингвистика: учеб. пос. – Минск: ТетраСистемс, 2004. – 255 с.

7 Попова З. Д., Стернин И.А. Когнитивная лингвистика. – М., 2005. – 226 с.

8 Байтұрсынұлы А. Тіл тағылымы. – Алматы: Ана тілі, 1992. – 448 б.

9 Жұбанов Қ. Қазақ тілі жөніндегі зерттеулер. – Алматы: Ғылым, 1999. -581 б.

10 Аманжолов С. Қазақ тілі теориясының негіздері. – Алматы: Ғылым, 2002. – 368 б.

11 Жаманбаева Қ. Тіл қолданысының когнитивтік негіздері: эмоция, символ, тілдік сана. – Алматы: Ғылым, 1998. – 140 б.

12 Уәлиев Н. Фразеология жҽне тілдік норма. – Алматы, 1998. – 128 б.

13 Манкеева Ж. Қазақ тілін зерттеудің когнитивтік негіздері // Тілтаным. – 2001. – № 4. – Б. 39-43.

14 Күштаева М.Т. «Тары» концептісінің семантикалық құрылымы мен лингвомәдени мазмұны: фил. ғыл. канд. ... дис.: 10.02.02. – Алматы, 2002. – 192 б.

15 Оразалиева Э. Когнитивтік лингвистика: қалыптасуы мен дамуы. – Алматы: Ан Арыс, 2006. – 312 б.

16 Жапақов С.А. Эпикалық фразеологизмдердің когнитивтік негіздері: филол. ғыл. канд. ... дис. – Алматы, 2003. – 117 б.

17 Ислам А. Ұлттық мәдениет контексіндегі дүниенің тілдік суреті (салыстырмалы-салғастырмалы лингво-мәдени сараптама): филол. ғыл. док. ... дисс. – Алматы, 2004. – 228 б.

18 Зайсанбаева Г.Н. Метафоралы аталымдардың когнитивтік аспектісі: филол. ғыл. канд. ... дис. – Алматы, 2004. – 136 б.

19 Тілеубердиев Б. Қазақ ономастикасының лингвоконцептологиялық негіздері: филол. ғыл. док. ... автореф. – Алматы, 2006. – 50 б.

20 Әмірбекова А. Концептілік құрылымдардың поэтикалық мәтіндегі вербалдану ерекшелігі (М. Мақатаев поэзиясы бойынша): филол. ғыл. канд. ... дис. – Алматы, 2006. – 124 б.

21 Жиренов С.А. Ғаламның тілдік бейнесі: «Өмір-өлім» концептісінің танымдық табиғаты: филол. ғыл. канд. ... дис. – Алматы, 2007. – 168 б.

22 Мұратова Г. Абайдың тілдік тұлғасы: дискурстық талдау мен концептуалды жүйесі: филол. ғыл. канд. ... автореф. – Алматы, 2009. – 64 б.

23 Қошанова Ж. Қазақ тіліндегі «Байлық – кедейлік» концептісі: танымдық сипаты мен қызметі: филол. ғыл. канд. ... автореф. – Алматы, 2009. – 34 б.

24 Қалиев Б., Исақова С. Танымдық қазақ тілі. – Алматы, 2009. – 132 б.

25 Нұрдәулетова Б.И. Когнитивтік лингвистика. – Алматы: Дәуір, 2011. – 312 б.

26 Қасенов Е.С. Тілдің қатысымдық және танымдық табиғаты (І. Жансүгіров поэзиясы бойынша): монография. – Алматы, 2013. – 248 б.

27 Бияздықова Ә.Ә. Қазақ тіліндегі «бақыт» концептісінің танымдық сипаты мен қызметі: философ. ғыл. док. ... дис. – Алматы, 2014. – 192 б.

28 Саткенова Ж. Кейіпкер тілінің когнитивтік аспектісі. – Алматы: Қазақ университеті, 2016. – 152 б.

29 Қасымбекова А.Т. Ертегілердегі ғаламның концептуалдық бейнесі (қазақ және ағылшын тілдері негізінде): 6D021300: док. PhD. ... диc. – Алматы, 2020. – 139 б.

30 Вежбицкая А. Язык. Культура. Познание. – М.: Русские словари, 1997. – 416 с.

31 Вейсгербер Л. Язык и философия // Вопросы языкознaния. – 1993. – №2. – С. 114-124.

32 Сепир Э. Избранные труды по языкознанию и культурологии. – М., 1993. – 656 c.

33 Яковлева Е.С. Объективная картина мира в познании и языке. – М.: Наука, 1996. – 103 с.

34 Мaсловa В.A. Лингвокультурология: учеб. пос. – М.: Aкaдемия, 2001. – 208 с.

35 Попова З.Д. Очерки по когнитивной лингвистике. – Воронеж: Истоки, 2003. – 191 с.

36 Жұбаева О.Қ. Кемеңгерұлының тілтанымдық мұрасы мен лингвистикалық тұжырымдамалары: филол. ғыл. канд. ... дис. – Алматы, 2002. – 174 б.

37 Уәли Н. Қaзaқ сөз мәдениетінің теориялық негіздері: филол. ғыл. док. ... aвтореф. – Aлмaты, 2007. – 56 б.

38 Абдрахманова М.Б. «Көз» концепті: лингвомәдение және танымдық парадигмасы: филол. канд. ... автореф. – Алматы: 2008. – 25 б.

39 Плешков А.А. О времени и вечности в философии платона и плотина // Вестник Русской христианской гуманитарной академии. – 2013. – Т. 14, вып. 3. – С. 216-222.

40 Аристотель. Сочинения: в 4 т. – М., 1981. – Т. 3. – 613 с.

41 Философия / құраст. Т.Х. Ғабитов. – Алматы: Қаржы-Қаражат, 2002. – 350 б.

42 Афанасьева О.В. Особенности трехслойной структуры концепта времени (на материале английского, испанского и русского языков) // Бодуэновские чтения: И.А. Бодуэн де Куртенэ и современные проблемы теоретического и прикладного языкознания: матер. 3-х междунар. тр. – Казань, 2006. – С. 127-129.

43 Звездова Г.В. Руская именная темпоральность в историческом функциональном аспектах: дис. ... док. филол. наук: 10.02.01. – Липецк, 1996. – 235 с.

44 Сорокин Ю.А. Этническая конфликтология. – Самара: Лицей, 2001. – 96 с.

45 Михеева Л.Н. Время в русской языковой картине мира: лингвокультурологический аспект: автореф. ... док. филол. наук: 10.02.01. – М., 2004. – 36 с.

46 Шведова Н.Ю. Теоретические результаты, полученные в работе над «Русским синтаксическим словарем» // Вопросы языкознания. – 1999. – №1. – С. 3-16.

47 Асқар Л.О. Қазақ тіліндегі тәулік кезеңдері атаулары: филол. ғыл. канд. ... автореф. – Алматы, 2005. – 30 б.

48 Өтебаева Э. Ә. Қазақ тіліндегі -дай, -дей, -тай, -тей тұлғалы теңеу мәнді тілдік бірліктердің этнотанымдық сипаты: филол. ғыл. канд. ... автореф. – Алматы, 2010. – 28 б.

49 Жаңабекова А.Ә. Қазақ тіліндегі «уақыт» ұғымының тілдік парадигмасы: филол. ғыл. док. ... дис. – Алматы, 2010. – 349 б.

50 Жұбаева О. Қазақ тілінің когнитивті грамматикасы. – Алматы, 2014. – 392 б.

51 Маралбек Е. Мөлшер категориясының тарихи парадигмасы (лингвистикалық аспектіде): док. PhD. ... дис. – Алматы, 2020. – 220 б.

52 Сейдімбек А. Қазақ әлемі: этномәдени пайымдау: оқу құр. – Алматы, 1997. – 463 б.

53 Уәлиев Н. Бір тәуліктегі шақ атаулары және олардың этимологиясы // Академик Ә. Қайдар және тіл білімінің мәселелері: халық. ғыл.-теор. конф. – Алматы: Дайк-пресс, 2004. – Б. 143-153.

54 Әбішов Қ. Философия. – Алматы, 2001. – 264 б.

55 Хайдеггер М. Исследовательская работа Вильгельма Дильтея и борьба за историческое мировоззрение в наши дни // Вопросы философии. – 1995. – №11. – С. 119-146.

56 Арутюнова Н.Д. Функциональные типы языковой метафоры // Известия АН СССР. Серия литературы и языка. – 1978. – Т. 37, №4. – С. 333-343.

57 Гуревич А.Я. Категории средневековой культуры. – М.: Искусство, 1984. – 350 с.

58 Молчанов Ю.Б. Проблема времени в современной науке. – М.: Наука, 1990. – 136 с.

59 Sorokin P.A., Merton R.K. Social time: An experience in methodological and functional analysis // Sociological Studies. – 2004. – №6. – P. 112-119.

60 Sztompka P. The Sociology of Social Change. – Oxford, 1994. – 372 p.

61 Иванова Л.А. Время в карти‬не мира диалектной языковой личности: дис. ... канд. филол. наук: 10.02.01. – Томск, 2018. – 254 с.

62 Яковлев В.П. Социальное время. – Р-на-Д., 1980. – 160 с.

63 Рябцева Н.К. Аксиологические модели времени // Логический анализ языка: язык и время: сб. – М., 1997. – С. 78-95.

64 Рейхенбах Х. Направление времени / пер. с англ. – М., 1962. – 396 с

65 Носков А.В. Онтология времени и онтология пространства (как основания различения фундаментальных ориентаций в философии): автореф. ... канд. филос. наук: 09.00.01. – Томск, 1996. – 25 с.

66 Михеева Л.Н. Время как лингвокультурологическая категория. – М.: Флинта: Наука, 2006. – 96 с.

67 Жигульский К. Праздник и культура. – М.: Прогресс, 1985. – 336 с.

68 Калиткина Г.В. Объективация традиционной темпоральности в диалектном языке. – Томск: Изд-во Том. ун-та, 2010. – 296 с.

69 Лалаева Д.И. Лексико-семантическое поле «Время» в донском казачьем диалекте: автореф. ... канд. фил. наук: 10.02.01. – Волгоград, 2007. – 28 с.

70 Зобов Р.А., Мостепаненко А.М. О типологии пространственно-временных отношений в сфере искусства // Ритм, пространство и время в литературе и искусстве: сб. – Л.: Наука, 1974. – С. 14-30.

71 Самурат С. Представленность понятия «время» в лексико-семантических группах русского и казахского языков: дис. ... канд. филол. наук: 10.02.20. – Алматы, 2002. – 118 с.

72 Мостепаненко А.М. Проблема универсальности основных свойств пространства и времени. – Л.: Наука, 1969. – 224 с.

73 Бансимба М. Концепт «время» в языковой картине мира (на материале трех языков: русского, французского и лингала) // Научная мысль Кавказа. – 2007. – №4. – С. 70-75.

74 Лебедько М.Г. Время как когнитивная доминанта культуры: сопоставление американской и русской темпоральных концептосфер. – Владивосток, 2002. – 241 с.

75 Кенжеахметұлы С. Жетi қазына. – Алма-Ата, 2003. – Кіт. 1. – 136 б.

76 Хроленко А.Т. Основы современной филологии. – М.: Флинта, 2013. – 344 с.

77 Қоңыратбаев Ә. Қазақ фольклорының тарихы. – Алматы, 1991. – 288 б.

78 Жақыпов Ж.А. Қазақ лингвофольклортануының ғылымтанулық тұғыры // Известия Национальной академии наук Республики Казахстан. Серия общественных и гуманитарных наук. – 2015. – №2. – С. 248-255.

79 Лихачёв Д.С. Концептосфера русского языка // Русская словесность: от теории словесности к структуре текста: антология. – М., 1997. – С. 280-287.

80 Қазақ лингвофольклортануы: тілдік-жанрлық зерттеу / ред. Ж.А. Жақыпов. – Нұр-Сұлтан, 2020. – 331 б.

81 Роль человеческого фактора в языке: язык и картина мира / под ред. Б.А. Серебренников. – М., 1988. – 63 с.

82 Арутюнова Н.Д. Время: модели и метафоры // В кн.: Логический анализ языка: язык и время. – М.: Индрик, 1997. – С. 51-61.

83 Гуревич А.Я. Категории средневековой культуры. – М.: Искусство, 1984. – 353 с.

84 Стефанский Е.Е. Концепт «Doba» «пора, период, эпоха» и бинарная оппозиция в романе М. Кундеры «Книга смеха и забвения» // Вестник Самарской гуманитарной академии. – 2015. – №1(17). – С. 109-120.

85 Кочнова К.А. Лексико-семантическое поле «Природное время» в языковой картине мира А.П. Чехова: автореф. ... канд. фил. наук: 10.02.01. – Нижний Новгород, 2005. – 25 с.

86 Дубова М.А. Концепт «время» в авторской языковой картине мира (на материале повести и.а. бунина «деревня») // Мир науки, культуры, образования. – 2021. – №1(86). – С. 411-413.

87 Толстой Н.И. Времени магический круг (по представлениям славян) // В кн.: Логический анализ языка: язык и время. – М.: Индрик, 1997. – С. 17-27.

88 Кулынтаева Т.Б. «Уақыт» концептісінің циклдік моделі (тарихи жыр мәтіндері негізінде) // Яссауи университетінің хабаршысы. – 2022. – №3(125). – Б. 59-67.

89 Молчанов Ю.Б. Проблема времени в современной науке. – М.: Наука, 1990. – 136 с.

90 Чернова Н.Р. Концептосфера «Время» в русских и немецких народно-песенных текстах: дис. ... канд. филол. наук: 10.02.01. – Славянск-на-Кубани, 2010. – 269 с.

91 Досымбекова Р.Ө., Кенжебаева А.А. Қытай және қазақ лингвомәдениетіндегі қасиетті «үш» саны // Әл-Фараби атынд. ҚҰУ хабаршысы. – 2015. – №3(73). – Б. 131-135.

92 Курмамбаева Ж.Б. Қазақ тіліндегі сан атауларының лингвомәдениеттанымдық негізі: 6D021300: док. PhD ... дис. – Алматы, 2020. – 164 б.

93 Елизова Т.К. Cпецифика научного концепта «время» в английском и русском языках // Филологические науки. Вопросы теории и практики. – 2012. – №7(18). – C. 87-89.

94 Яковлева Е.С. Фрагменты русской языковой картины мира: модели пространства, времени и восприятия. – М.: Гнозис, 1994. – 343 с.

95 Кулынтаева Т.Б. Тілдік санадағы биологиялық уақыт (тарихи жыр мәтіндері негізінде) // Л.Н. Гумилев атындағы Еуразия ұлттық университеті хабаршысы. Филология сериясы. – 2023 – №3(144). – Б. 80-88.

96 Шаханова, Н. Мир традиционной культуры казахов. – Алматы: Қазақстан, 1998. – 184 с.

97 Қасиманов С. Адам жасын мөлшермен атау // Кіт.: Қазақ тілі. – Алматы: Білім, 1994. – 223 б.

98 Угрюмова М.М. Лингвокультурологический портрет ребёнка в говорах Среднего Приобья: дис. ...канд. филол. наук: 10.02.01. – Томск, 2014. – 164 с.

99 Калиткина Г.В. Глубина темпорального континуума прошлого в традиционной культуре // Актуальные проблемы русистики: матер. междунар. науч.-конф. – Томск, 2006. – Вып. 3. – С. 240-248.

100 Сорокин П.А., Мертон Р.К. Социальное время: опыт методологического и функционального анализа // Социологические исследования. – 2004. – №6. – С. 112-119.

101 Муравьев В.Н. Овладение временем как основная задача организации труда // Овладение временем: сб. – М., 1998. – С. 93-98.

102 Қaйдaр Ә. Хaлық дaнaлығы. – Алмaты, 2004. – 560 б.

103 Өтебаева Э.Ә., Солтанбекова А.Ә. Халықтық өлшем бірліктерінің этномәдени семантикалық көрінісі // Tiltanym. – 2021. – №3(83). – Б. 89-100.

104 Молдағали Б. Түркі халықтары танымындағы «уақыт» мәселесі // J of social, humanities and administrative sciences. – 2018. – Vol. 4. – P. 150-154.

105 Гальперин И.Р. Текст как объект лингвистического исследования. – М.: Наука, 1981. – 137 с.

106 Чернова Н.Р. Концептосфера «Время» в русских и немецких народно-песенных текстах: автореф. … канд. филол. наук: 10.02.01. – Курск, 2010. – 56 с.

107 Магомаева Х.М., Темирханова З.Б. Современные трактовки концепта времени и возможности их использования в обучении выражению временных отношений при изучении категории времени английского глагола // В кн.: Лингводидактика и методика обучения иностранному языку. – Владимир, 2009. – С. 203-216.

108 Тураева З.Я. Категория времени. Время грамматическое и время художественное (на материале английского языка). – М.: Высшая школа, 1979. – 219 с.

109 Золотова Г.А., Онипенко Н.К., Сидорова М.Ю. Коммуникативная грамматика русского языка. – М., 1998. – 524 с.

110 Широкова Е.Н. Типология эмотивного времени // Вестник Нижегородского универ. им. Н.И. Лобачевского. – 2008. – №1. – С. 215-219.

111 Блищ Н.Л., Позняк С.А. Лекции по истории русской литературы ХIХ века (II пол.). – Минск: Изд-во БГУ, 2004. – 112 с.

112 Темирболат А.Б. Проблема хронотопа в современной прозе. – Алматы, 2003. – 200 с.

113 Мырзалы С. Философия. – Алматы: Бастау, 2008. – 644 б.

114 Рубакова И.И. Концепты «пространство» и «время» в фольклорном жанре русской частушки: дис. ... канд. филол. наук: 10.02.01. – М., 2019. – 164 с.

115 Кенжеахметов С. Қазақтың салт-дəстүрлері мен əдет-ғұрыптары. – Алматы: Ана тілі, 2012. – 80 б.

116 Топоров В.Н. Исследования по этимологии и семантике. – М., 2006. – Т. 2. – 544 с.

117 Абдуова Б.С. Мезгіл мәнді тұрақты тіркестердің мағыналық ерекшеліктері // Қазақ тілі мен әдебиеті. – 2010. – №5. – Б. 61-69.

118 Курманова А.К. Білім алушылардың коммуникативтік құзыреттілігін қалыптастырудың тиімді әдістері // Ш. Уәлиханов атындағы КУ хабаршысы, Филология сериясы. – 2022. – №2. – Б. 91-101.

119 Таубаева Ш.Т., Иманбаева С.Т., Берикханова А.Е. Педагогика: оқул. – Алматы, 2018. – 357 б.

120 Байденко В.И. Компетенции в профессиональном образовании (к освоению компетентностного подхода) // Высшее образование России. – 2004. – №11. – С. 3-13.

121 Рахметова Р. С. Қазақ тілі синтаксисін қатысымдық-танымдық тұрғыдан оқытудың ғылыми-әдістемелік негіздері (ЖОО филолог мамандықтары үшін): пед. ғыл. док. ... автореф. – Алматы, 2010. – 50 б.

122 Балақаев М. Тіл мәдениеті және қазақ тілін оқыту. – Алматы: Мектеп, 1989. – 96 б.

123 Жұбанов Қ. Қазақ тілі жөніндегі зерттеулер. – Алматы: Ғылым, 1966. – 360 б.

124 Тимошенко Л.И. Кудряцев Р.А. Интерактивные методы обучение высшей школе// Философия и образование. Философия права. – 2015. – №2(69). С. 53-56.

125 Қадашева Қ. Қазақ тілін оқыту әдістемесі. – Алматы: Мұрагер, 2005. – 176 б.

126 Субочева А.Д., Субочева О.Н. Инновационные методы обучения как способы активизации мыслительной деятельности студентов // Международный научно-исследовательский журнал. – 2014. – №9(28). – С. 136-139.

127 Цзен Н.В., Пахомов Ю.В. Психотренинг: игры и упражнения. – М., 1999. – 271 с.

128 Әлімов А. Интербелсенді әдістерді жоғары оқу орындарында қолдану. – Алматы, 2009. – 263б.

129 Тойбазарова, Н.А. Интербелсенді оқыту технологиясы: оқу құр. – Нұр-Сұлтан, 2019 – 89 б.

130 Миэринь Л.А., Быкова Н.Н., Зарукина Е.В. Современные образовательные технологии в вузе: учеб. метод. пос. – СПб., 2015. – 169 с.

131 Павлюковец М.А., Пантюхова П.В*.* [Использование синквейна и ПОПС-формулы как интерактивных методов обучения английскому языку при формировании учебно-познавательной компетенции у студентов-лингвистов](https://cyberleninka.ru/article/n/ispolzovanie-sinkveyna-i-pops-formuly-kak-interaktivnyh-metodov-obucheniya-angliyskomu-yazyku-pri-formirovanii-uchebno-poznavatelnoy) // Науковедение. – 2014. – №1. – С. 1-5.

132 Атахожаев В. Преимущество педагогического метода «инсерт» и его значение в повышении степени успеваемости студентов // Экономика и социум. – 2021. – №3(82). – С. 443-446.

133 Мұханбетжанова Ә. Педагогиканы оқыту əдістемесі: оқул. – Алматы, 2011. – 355 б.

134 Кинжекова Р.С. ЖОО-да «Педагогика» пәнін оқытуда қолданылатын интерактивті технологиялар // Батыс Қазақстан инновациялық-технологиялық университетінің хабаршысы. – 2021. – №1(21). – Б. 24-29.

135 Қазақстан Республикасының Заңы. Білім туралы: 2007 жылдың 27 шілдесі, №319 қабылданған // https://adilet.zan.kz/kaz/docs. 15.09.2024.

136 Қазақстан Республикасы Үкіметінің Қаулысы. Қазақстан Республикасының жоғары білімді және ғылымды дамытудың 2023-2029 жылдарға арналған тұжырымдамасын бекіту туралы: 2023 жылдың 28 наурызда, №248 бекітілген // https://adilet.zan.kz/kaz/docs. 15.09.2024.

137 Жакупова Г.С. Использование цифровых технологий в образовательном процессе // Procced. internat. scient.-pract. conf. Innovative Development of Science and Education: New Approach and Research. – Tashkent, 2024. – P. 435-440.

138 Уваров А.Ю., Гейбл Э., Дворецкая И.В. Трудности и перспективы цифровой трансформации образования. – М., 2019. – 343 с.

139 "Уақыт" концептісінің зерттелуі // <https://wordwall.net/ru>. 09.02.2024.

140 Wordwall // <https://wordwall.net/ru/resource/>.09.02.2024.

141 Atabayeva M., Bogenbayeva A., Yerkegaliyeva G. et al. Reflection of the Kazakh Traditional Culture In Language Opción. – 2019. – Vol. 35, Issue 88. – Р. 977-994.

142 "Ағыбай батыр" тарихи жырындағы уақыт концептісі // [https://wordwall.net/ru/resource/14931507. 09.02.2024](https://wordwall.net/ru/resource/14931507.%2009.02.2024).

143 Монахов Д.Н. Монахов Н.В., Прончев Г.Б. и др. Облачные технологии теория и практика: учеб. пос. – М., 2013. – 128 с.

144 Груздова О.Г., Согласова Т.А. Применение квиз-технологии в образовании // Вестник Пензенского государственного университета. – 2022. – №3. – С. 12-16.


145 Уақыт модельдері // <https://quizizz.com/pro/join?gc=699978>.10.02.2024


146 Тұңғышбаева Ғ.Ж., Қастеева Т.Б. Тілді оқытуда қолданылатын әдістер // ҚазҰУ хабаршысы. Филология сериясы. – 2013. – №1. – Б. 93-97.

147 Quizizz // <https://quizizz.com/pro/join?gc=677561>. 10.02.2024

**ҚОСЫМША А**

Енгізу актісі





**ҚОСЫМША Ә**

Пайдаланған энциклопедиялар, анықтамалықтар, сөздіктер және мысалдар алынған еңбектер

1. «Сөздікқор» қазақ тіліндегі анықтамалар мен түсіндірмелер берілетін сөздіктер порталы // https://sozdikqor.kz/ 2024.
2. Қазақ тілінің кірме сөздер сөздігі / құраст. Ш. Құрманбайұлы, С. Исақова, Б. Мизамхан және т.б. – Алматы, 2019. – 596 б.
3. [Қазақ әдеби тілінің сөздігі: 15 т. / құраст. М. Малбақов, Н. Оңғарбаева, А. Үдербаев және т.б. – Алматы, 2011. – Т. 10. – 752 б.](https://sozdikqor.kz/sozdik/?id=40)
4. Қалиев Б. Қазақ тілінің түсіндірме сөздігі. – Алматы, 2014. – 728 б.
5. Қазақ тілінің түсіндірме сөздігі: 50 мыңға жуық сөз бен сөз тіркесі. – Алматы: Дайк-Пресс, 2008 . – 967 б.
6. Мухитдинов Р.С. Діни терминдер сөздігі. – Алматы, 2012. – 140 б.
7. Мамырбекова Г. Қазақ тіліндегі араб, парсы сөздерінің түсіндірме сөздігі. – Алматы: Мемлекеттік тілді дамыту институты, 2017. – 656 б.
8. [Қазақ тілінің аймақтық сөздігі / құраст. Ғ. Қалиев, О. Нақысбеков, Ш. Сарыбаев, А. Үдербаев және т.б. – Алматы: Арыс, 2005. - 824 б.](https://sozdikqor.kz/sozdik/?id=72)
9. Қазақ әдеби тілінің сөздігі: 15. / құраст. Ә. Ыбырайым, А. Жаңабекова, Қ. Рысбергенова және т.б. – Алматы, 2011. – Т. 9. – 744 б.
10. [Кеңесбаев І. Фразеологиялық сөздік. – Алматы: Арыс, 2007. – 800 б.](https://sozdikqor.kz/sozdik/?id=90)
11. Орысша-қазақша түсіндірме сөздік: Әлеуметтану және саясаттану бойынша / ред. Е. Арын. – Павлодар: «ЭКО» ҒӨФ. 2006. – 569 б.
12. Құралұлы А. [Қазақ дәстүрлі мәдениетінің энциклопедиялық сөздігі. – Алматы: Сөздік-Словарь. 1997. – 368 б.](https://sozdikqor.kz/sozdik/?id=130)
13. Қазақ тілінің түсіндірме сөздігі / ред. Т. Жанұзақов. – Алматы: Дайк-Пресс, 2008. – 968 б.
14. Шайгозова Ж.Н., Наурзбаева А.Б. Краткая энциклопедия знаков и символов казахской культуры. – Алматы: КазНИИК, 2023. – 320 с.
15. Қазақтың этнографиялық категориялар, ұғымдар мен атауларының дәстүрлі жүйесі: энциклоп. – Алматы: DPS, 2011. – Т. 1. – 738 б.
16. Бабалар сөзі: 100 т. / ред. Т. Әлбеков. – Астана: Фолиант, 2009. – T. 56. – 408 б.
17. Бабалар сөзі: 100 т. / ред. Т. Әлбеков. – Астана: Фолиант, 2010. – T. 57. – 408 б.
18. Бабалар сөзі: 100 т. / ред. Т. Әлбеков. – Астана: Фолиант, 2010. – T. 58. – 408 б.
19. Бабалар сөзі: 100 т. / ред. Т. Әлбеков. – Астана: Фолиант, 2010. – T. 59. – 408 б.
20. Бабалар сөзі: 100 т. / ред. Т. Әлбеков. – Астана: Фолиант, 2010. – T. 60. – 408 б.
21. Құдайбердиев Ш. Шығармалары / Өлеңдер, дастандар, қара сөздер/. Алматы, 1988. – 206 б.

23 Құнанбайұлы А. Сенде бір кірпіш дүниеге: өлеңдер мен қарасөздер. – Алматы: Атамұра, 2020. – 288 б.